
CAPITOLUL I 


Harry „Cavaleristu” intră în Poliţia din Burton Street ca 
să-și prezinte biletul de eliberare din închisoare. Tocmai în 
dimineaţa acelei zile părăsise închisoarea din Dartmoor, 
după ce ispășise o condamnare de 7 ani. 

Harry, un om cu faţa galbenă și cicatrice pe obraz, intră 
în localul poliţiei încruntat și prezentă comisarului de 
serviciu certificatul său. 

— Domnule comisar, sunt Henry Beneford, eliberat din 
închisoare. Trebuie să mă prezint aci... 

În acest moment observă pe inspectorul Long (denumit 
Rămășag) și ochii îi scânteiară. Era o coincidenţă, chiar o 
coincidență extrem de nefericită pentru Harry 
„Cavaleristu” să întâlnească pe Rămășag. Acesta tocmai 
venise înăuntru ca să stabilească identitatea unui hoţ de 
prăvălii, căutat de multă vreme. 

— Bună dimineaţa domnule inspector. Mai ești încă pe 
lumea asta? 

— Şi încă cum, răspunse vesel inspectorul Arnold Long. 

Buza urâtă a lui Harry „Cavaleristu” tremură: 

— Mă miră că conștiința d-tale neagră te lasă să mai 
dormi. Mi-ai obținut șapte ani prin viclenie și șiretenie. 

— Şi sper să-ţi mai obțin încă șapte, răspunse vesel 
Rămășag. Dacă ar fi după mine, te-aș duce la 
spânzurătoare. Pământul ar deveni astfel un loc mai plăcut 
de locuit. 

Buza lungă de sus a pușcăriașului tremură nervos. 
Oamenii care îl cunoșteau bine, se fereau de el în 
momentele când Harry era atât de surescitat. Insă Arnold 

Long, deși îl cunoștea destul de bine, nu se neliniști de loc. 
Harry Cavaleristu, ce e drept, făcuse un an și jumătate 
serviciu militar la cavalerie și căpătase trei ani închisoare, 
pentru că stâlcise în bătaie un subofițer până l-a lăsat în 
nesimţire. Era o brută, un hoţ, unul dintre cei mai 
periculoși oameni. Dar și Rămășag era foarte temut. 

— Ascultă-mă! Nu vreau să ameninț. Dar nu o să mai ai 
ocazie să mă trimeţi încă odată la închisoare. Atâta vreau 
să-ţi mai spun: Bagă de seamă? 

Rămășag surâse. N 

— Vorbeşti mult Cavaleristule, zise el prietenos. Intr-o 
bună zi o să vrei să mai intri și în parlament. 

Pușcăriașul tremură de furie și iarăși vibră buza lui 
superioară. lIncercă să vorbească, însă nu putu. Se 
îndreptă apoi spre comisar și-i prezintă documentele cu 
mâna tremurândă. 

— Oh, ești șiret, sunteţi cu toţii șireți. Oameni ca mine 
se prind ușor, dar de ce nu l-aţi prins încă pe Shelton, hei? 
Toţi copoii din Anglia nu au putut să pună mâna pe el. Nici 
măcar vreun detectiv amator. 

Rămășag nu răspunse nimic, căci Shelton îl interesa 
atunci prea puţin. Simţea că prin amator, Harry făcea 
aluzie la el, dar acest reproș nu-l atinse niciodată, căci era 
un funcţionar capabil și Harry Cavaleristu știa asta prea 
bine. 

Când Long se întoarse la Scotland Yard află că Shelton 
avea să aibă o mare influenţă asupra vieții lui. 

Într-adevăr nu se găsea în toată lumea nimeni, care să 
fie de talia lui Clay Shelton. De cincisprezece ani se ocupa 
să falsifice și să pună în circulaţie scrisori de credit, polițe 
și alte efecte comerciale. Cincisprezece ani - e timp lung. 
„Clay Shelton” era eticheta, sub care se înregistra toată 
activitatea acelui om uscăţiv, miop care la 3 septembrie 
1899 își însemnă astfel numele în registrul hotelului White- 
Hart din Dorking și care printre manoperă simplă și un fals 
ordinar putuse ridica de la Sussex Bank 7.200 lire sterline. 

Era primul nume, prin care se făcu cunoscut și acest nume 
fu menţinut pe toate fișele prefecturii de poliţie. 

Lt.-colonelul Hillerby de la Serviciul de aprovizionare, 
care ridică de la Banca Africană 25.000 lire sterline, în 
baza unei procuri false, era desigur același, însă purta 
mustăți și monoclu. Detectivul Băncii cunoștea foarte bine 
cercurile militare, de aceea i se părea suspect acest nou 
colonel și-l urmări până la Wynberg. A doua zi dimineaţa, 
detectivul fu găsit înjunghiat în păduricea de lângă 
Kenilworth. „Clay” era un om inteligent, dur și foarte 
brutal. 

Corban Smith, casier la o divizie marină, care căpătase 
de asemenea cam aceiași sumă de la Portsmouth & 
Southern Bank, nu avea mustață, dar purta uniformă de 
ofițer de marină, având pe pieptul stâng diverse insigne de 
decoraţii. Mesagerul care încasase de la Banca Angliei 
65.000 lire sterline pentru Midland Western Bank avea o 
mustață căruntă și vorbea cu accent scoţian. 

Frederik C. Tennycold din Chicago, care încasă 6.000 
lire la o sucursală a aceleași bănci, purta ochelari și la 
butonieră insignele ordinului Cavalerilor lui Columb. Și 
multe alte nume au fost trecute de poliție în dosarele 
acestui om, însă oficial era cunoscut numai sub numele 
Clay Shelton. 

Inspectorul Vansitter, abătut și cu faţa foarte îngrijorată, 
era într-o conferință, la superiorul sau. 

— Îmi pare extraordinar de rău, zise şeful său, 
clătinându-și capul cărunt. Ai făcut doar aceeași 
experiență neplăcută pe care au făcut-o și colegii d-tale. 
Cel mai bun lucru ce aș putea să fac pentru d-ta, este să te 
dispensez de însărcinarea ce ţi-am dat și s-o încredinţez 
altuia. E un noroc pentru d-ta că niciunul din cei ce s-au 
ocupat de falsurile lui Shelton, n-au putut să facă nimic. 

Cu trei luni înainte, Shelton căpătase 18.320 lire de la 
Banca City of London, cu ajutorul unei remiteri telegrafice 
false. Toţi experţii au fost de acord, că această operaţie a 

fost una din cele mai dibace care s-au învârtit vreodată. 
Deși poliția admira întrucâtva modul cum acest furt fusese 
executat, totuși era de datoria ei să împiedice o repetare. 

— Nu putem să-l prindem pentru că nu-l cunoaștem, zise 
inspectorul, și cauza pentru care nu-l cunoaștem este că 
lucrează singur fără complici. Chiar și afacerea cu 
remiterea telegrafică a executat-o singur. Atât telegrama 
cât și confirmarea ei erau falsificate și remise la Londra în 
mod uzual. Un om care e destul de îndemănatec să poată 
lucru singur, poate fi prins numai cu ajutorul lui 
Dumnezeu. Dacă ar fi în joc vreo femeie, dacă ar avea 
drept complice vreo femeie, sau chiar pe altcineva, n-ar fi 
putut să continue cincisprezece ani escrocheriile lui. 

Urmă o tăcere penibilă, chiar dureroasă. Șeful poliţiei 
care preţuia pe inspector și care voia să-i ușureze situaţia, 
pe cât îi sta în putinţă, nu găsi alt mijloc, decât de a 
întrerupe brusc convorbirea. Inspectorul nu mai putea 
invoca alte scuze. Dar putea da un sfat: 

— Nu cred ca cineva să-l poată prinde, fără să calce 
regulamentul nostru. Numai unul n-ar putea... 

Inspectorul aștepta o încurajare. Colonelul Macfarlane 
știa prea bine la cine făcea aluzie, dar nu spuse nimic, căci 
ar fi dorit ca răspunderea acestei propuneri sa fie 
împărtășită de amândoi. 

— Rămășag? spuse Vansitter. 

Colonelul se strâmbă. 

— Hm; Rămășag! și dădu din cap dezaprobând. 

Long Rămășag, cu toata porecla lui și cu toate ca era 
funcţionar de poliție, era un om care studiase la 
universitate și fiu de milionar. E lungă povestea, cum fiul 
lui Bir Godley Long se dedicase carierei polițienești. Intr-o 
bună zi, vice-rectorul Universităţii din Cambridge îl 
eliminase de la Universitate pentru că se bătuse cu 
servitorul unui profesor. Tatăl său, mâniat peste măsură de 
fapta fiului său, îl trimise în lume să-și agonisească singur 
existența. Rămășag plecă. Dar după o lună Arnold Moray 

Long vizită pe tatăl său în Berkeley Square, îmbrăcat în 
uniformă de funcţionar de poliţie al prefecturii din Londra. 
Toate rugăminţile și conjurările lui Six Godley nu putură 
să-l înduplece să renunţe la această uniformă. 

Aceasta e pe scurt povestea lui. A fost supranumit 
„Rămășag”, pentru că plăcerea lui era să parieze într-una. 

Tatăl nu renunţă totuși la fiu. Simţea o oarecare mândrie 
pentru extravaganţa lui și în nobilul club ce frecventa, 
vorbea despre „fiul meu, copoiul”. Într-o noapte cu ceaţă, 
așteptă pe Arnold în colţul străzii Hill și-i oferi un pahar cu 
bere. Fiecare povestea în clubul său, cum Arnold bău în 
tihnă paharul cu bere și apoi ameninţă pe tatăl său, că o 
să-l aresteze pentru vagabondaj. 

Autorităţile l-ar fi ţinut pe Arnold mai mult timp în 
serviciul de patrulare, căci se temeau, că dacă l-ar fi 
înaintat înainte de rând, ar fi fost atacate, poate chiar și în 
Parlament, zicându-se că ar fi fost înaintat din cauza 
rudelor sale bogate și influente. Totuși, după doi ani a fost 
subcomisar și nimeni nu putea să protesteze, pentru că el 
arestase pe Lew Fredding, care era căutat fiindcă furase 
un sfert de milion de dolari de la New York Security Bank. 
După această faptă, îi reuși lui Arnold să aresteze pe 
renumiţii bandiți Sullivan și Velit, puţin timp după ce 
omorâseră pe Parlyvoo Smith, un agent de poliţie. Nimeni 
nu mai putu să-l oprească din avansarea bine meritată și 
Scotland Yard îl mută la secția criminală, unde alți oameni 
mai capabili să-l poată lăsa mai în umbră. Însă când se 
duse cu mașina acasă, într-o seară cu ceaţă, văzu un om 
care șchiopăta și care din cauza vremii favorabile pentru 
el, ieșise din ascunzătoare, ca să facă puţină mișcare. 
Rămășag opri mașina, sări afară și-l arestă cu oarecare 
greutate, după ce scăpase, ca prin minune, neatins, de cele 
două focuri de revolver ce au fost trase asupra lui. Cel 
arestat fusese Ernie Budlow, jefuitor de Bancă și șantagist 
și care era căutat pentru șase delicte. 

— Noroc! ziceau cei de la Scotland Yard, dar erau 

nevoiţi să-l numească sub-inspector, căci însuși ministrul 
de interne recomandase această avansare. 

La Scotland Yard nu era socotit ca un ideal de poliţist, 
nici nu era prezentat ca model detectivilor mai tineri. El 
însuși recunoscuse, că trebuia în aștepte așa de mult în 
anticamera superiorul său, încât covorul căpătase o gaură 
de atâta așteptat. A trebuit să fie pentru scurt timp pus în 
disponibilitate; o mustrare aspră ce căpătase de la 
superiorii săi, cam pătase cariera sa (cu toate că 
menţiunea acestei mustrări fusese scoasă mai târziu din 
acte), ba chiar odată, un judecător îl criticase foarte aspru, 
pentru că întrebuinţase metode neîngăduite de lege. 

Era un om înalt și uscăţiv. Putea să alerge ca un iepure, 
însă cu mai multă minte decât acel animal. Timp de doi ani 
era campion la box amator, se cățăra ca o pisică și avea 
ceva, care se asemăna foarte mult cu instinctul fin al unei 
pisici. 

Faţa sa era lungă și subţire și zâmbea „veșnic” căci 
privea viaţa și lumea ca o glumă. Când banda lui Boylan îl 
prinse într-o stradă dosnică în apropiere de Limehouse 
Reach și-i dădură cinci minute timp, ca să se pregătească 
pentru lumea cealaltă, Long le zise râzând vesel și arătând 
frumoșii săi dinţi albi: 

— Pun rămășag pe o mie de lire, că nu o să mă omorâţi! 

Și-ntr-adevăr n-au fost în stare să-l omoare. Trei 
kilometri înotă el în Tamisa, cu mâinile și picioarele legate 
și când poliţia fluvială îl scăpă, primele cuvinte ce putu 
spune, clănțănind din dinţi, căci era în mijlocul lui ianuarie 
și pe apă erau multe sloiuri de gheaţă fură: 

— Pariez pe o mie de lire că o să prind pe Joe Boylan în 
douăzeci și patru de ore... Și l-a prins. 

Colonelul Macfarlane strâmbă din nas, ce e drept, la 
ideea de a preda lui Rămășag afacerea Shelton. În Anglia 
nu e cunoscut gradul al treilea de tortură, dar Rămășag 
inventase un al patrulea grad. Nu ţinuse el strâns în 
braţele sale vânjoase, capul lui Lew Brayleys, până ce 

acesta mărturisi unde ascunsese pe micul fiu al 
bogătașului armator John Brisbane, de la care voia să 
capete bani pentru eliberarea copilului? 

Nu fusese Rămășag mustrat de un judecător, pentru că 
spărsese casa de bani a unui oarecare Lester Glommen, 
obţinând astfel singura dovadă a legăturilor lui cu 
escrocheriile societăţii de petrol Texas Oil și care erau atât 
de rentabile, încât Lester s-ar fi putut retrage din afaceri 
peste câteva luni, ca un om foarte bogat? 

— Rămășag? 

Colonelul își ciupi gânditor buza de jos. 

— Nu pot s-o fac! Rămășag ar fi în stare să facă ceva 
îngrozitor și pentru care mă va face pe mine responsabil... 
Dar... 

Toată ziua se gândi la această chestie și pe la cinci după 
masă, Arnold Long fu chemat în biroul superiorului său. 

Rămășag ascultă cu atenţie. 

— Nu, domnule, n-am nevoie să cercetez actele, căci 
cunosc pe din afară cariera lui Shelton. Daţi-mi timp trei 
luni pentru a-l aduce acolo, unde va fi obligat să ia mesele 
la ore regulate. 

— Nu fii atât de sigur, domnule Long! îl preveni 
colonelul. 

— Pariez. Cred că sunt aproape sigur! zise Arnold 
respectuos. 

Și cu multe sfaturi și avertismente, Rămășag se duse și 
se anunţă la președintele Asociaţiei Băncilor. 

CAPITOLUL II 


Într-o dimineaţă splendidă de primăvară, Shelton se 
plimba încet pe Lombard Street, o stradă în care sediile de 
bănci se succedau una după alta. Cum se plimba așa alene, 
balansând umbrela încoa și încolo, se gândea la timpurile 
acelea, când pe această scurtă stradă nu erau decât zarafi 
de origină germană și barăci, care erau pline cu mobilă 
amanetată. 

Se opri înaintea unei clădiri, care avea o aparenţă tristă 
și neînsemnată, în ciuda fațadei de granit și se uita la ea, 
ca oricare turist. 

— Ce clădire e asta? întrebă el pe sergentul ce sta la 
marginea trotuarului. 

Un poliţist din City e o călăuză tot atât de bună pe câte 
și un bun agent de circulaţie. 

— E City și Southern Bank, domnule! răspunse el. 

— Dumnezeule! șopti Shelton și privi clădirea parcă cu 
mai mult respect. 

Un automobil se opri în faţa Băncii, șoferul sări jos, 
deschise ușa și din limuzină cobora întâi o fată foarte 
frumoasă, apoi o doamnă palidă și în urmă un tânăr bine 
făcut cu mustață neagră și monoclu, ţinând un joben 
strălucitor în mână, căci mașina era joasă și nu putea să 
țină jobenul pe cap. 

Ei dispărură în Bancă și polițistul întrebă pe șofer: 

— Cât o să dureze până o să iasă stăpânii d-tale? 

— Cinci minute, răspunse șoferul, în timp ce se așeza 
comod. 

— Dacă stai mai mult trebuie să aștepți la locul de 

staţionare pentru mașini. 

Polițistul dădu șoferului diverse instrucțiuni și se adresă 
din nou străinului: 

— Pare că sunteţi străin în Londra? întrebă el. 

Shelton dădu din cap. 

— Da, tocmai m-am reîntors din America de Sud. Am 
stat acolo vreo douăzeci și cinci de ani. Banca Argentiniană 
e undeva pe aci, nu-i așa? 

Polițistul îi arătă cu mâna banca, însă Shelton nu se 
grăbi să meargă mai departe. 

— Îi vine cuiva greu să creadă, că în strada asta zace aur 
în valoare de milioane și milioane de lire. 

Polițistul râse viclean. 

— Eu nu l-am văzut niciodată, zise el, dar nu mă-ndoiesc. 

Nu termină fraza, mâna sa făcu o mișcare, ca și cum ar fi 
vrut să salute pe cineva. Un taxi se opri în dosul limuzinei 
și un tânăr ieși din mașină. Acesta se uită la poliţist cu o 
privire scurtă și plină de reproș, examină rapid pe Shelton 
și dispăru în bancă. 

— Cine a fost ăsta? Un ofițer de poliţie? Shelton 
observase salutul întrerupt. 

— Nu domnule, era un negustor, pe care-l cunosc, 
răspunse funcţionarul și se îndreptă spre conducătorul 
taxiului spre a-i da instrucţiuni. 

Când Rămășag intră în Bancă, fu atras de frumoasa 
figură de la unul din ghișeele băncii, totuși dispăru 
numaidecât în sanctuarul directorului principal al băncii. 
Un om scund, gras, complect chel, se ridică și-i strânse 
puternic mâna. 

— Eşti așa de bun să mă aștepți un moment, Long, zise 
el. Trebuie să vorbesc cu un client. 

Se repezi din birou și se reîntoarse peste puţine minute, 
frecându-și mâinile și cu un zâmbet pe obrazul său roșu. 

— O femeie de caracter! zise el, mișcând capul afirmativ, 
încoace și încolo. Ai observat-o? 

— Sunt de părere că e foarte frumoasă, răspunse 

Rămășag. 

D. Monkford dădu blând din cap. 

— Aia e secretara. Eu am crezut pe cea mai în vârstă - 
domnișoara Revelstoke. De treizeci de ani e clienta mea. 
Ar trebui s-o cunoști, e o persoană mai aparte. Tânărul 
care o acompaniază, e avocatul ei. Cam filfizon, dar are 
cele mai bune perspective de a deveni un mare avocat. 

În biroul particular al directorului era o fereastră mică 
prin care se putea vedea sala ghișeelor și cele trei 
persoane. Doamna mai în vârstă număra cu băgare de 
seamă un pachet de bancnote, ce-i dăduse casierul, iar 
fata, privea cam plictisită așa credea Long - plafonul bogat 
sculptat al sălii. Prima lui impresie era că avea o figură 
excepţională. Fete frumoase se întâlnesc în fiecare zi însă 
aici era vorba de ceva precis, de o forţă vitală care subjugă 
pe cineva. Deodată privirile lor se încrucișară și o secundă 
se uitară cercetător unul la altul. Tot atât de repede își lua 
ea privirea de pe el și Long își dădu seama că bancherul îi 
vorbea... 

— Nu cred să-l prinzi. Nimeni nu va putea să-l prindă. 
Părerea mea e că aparţine unei bande foarte iscusite... 

— Aș dori să fie așa, zâmbi Rămășag. Poţi renunţa însă 
la această idee, d-le Monkford. Nu există onoare între 
pungași. D-nul lucrează singur și asta e tăria lui. 

Bancherul scoase din sertarul mesei un dosar mare și îl 
puse pe masă. 

— Aici sunt toate detaliile, nu numai cele ce privesc 
banca mea, ci și a tuturor băncilor, care au păgubit de pe 
urma lui, zise el. Vei găsi toate iscăliturile originale, dar 
mă-ndoiesc că ţi-ar putea folosi la ceva M-urile, sunt la fel. 

— Toate M-urile se aseamănă, întrerupse Arnold Long. 
M-ul e o literă care în general nu prezintă semne 
caracteristice speciale. 

Vreun sfert de ceas, răsfoi în dosar, fără să găsească 
ceva util. 

— Constat că s-au cercetat și amprentele digitale pe 


13 


acte. 

D. Monkford dădu din cap afirmativ. 

— Totdeauna se procedează așa la falsificări de 
documente. Mâna stângă, însă, care ţinea totdeauna 
documentul, era înmănușată. 

Când Rămășag părăsi banca, se uită la stânga și la 
dreapta, nehotărât în ce direcţie să apuce. În sfârșit, se 
decise să meargă prin Gracechurch Street la o agenţie de 
vapoare de pe Fenchurch Street. La întretăierea străzilor 
Gracechurch și Lombard, observă un om mai în vârstă, 
uscăţiv, care stătea pe loc, probabil să privească circulaţia 
mare din acel punct. Acesta îl privi pe Long cu coada 
ochiului și Rămășag înţelese intenţia acestei uitături 
cercetătoare. Privirea acestor ochi cenușii durase numai o 
parte dintr-o secundă, totuși era așa de clară ca și cum ar 
fi spus: „Te cunosc, ești un detectiv”. 

Rămășag tresări, dar nu putu să-și explice nici origina, 
nici cauza acestei tresăriri. Traversă apoi strada în direcţia 
Fenchurch Street, ca să-și cumpere o gazetă. Omul stătu 
încă pe același loc. În costumul bine croit de vară și cu 
pălăria de fetru alb pe cap, avea aparenţa unul colonel de 
infanterie.  Rămășag dădu  într-adins un shilling 
vânzătorului de ziare, ca să poată observa cu atenţie pe 
străin până va căpăta restul. Desigur că era un oarecare 
escroc, unul din aceia care trăiesc de pe urma unei 
întreprinderi dubioase. Un moment se gândi să se întoarcă 
și să intre în vorbă cu el. Dar era funcţionar la Scotland 
Yard și se afla în City, care își are proprii ei detectivi, ce nu 
vedeau cu ochi buni amestecul altora în districtul lor. 

Pe când Long, stătea așa pe gânduri, omul îmbrăcat în 
costum cenușiu, opri un taximetru și dispăru. Imediat după 
asta, Long, sub impulsul unei inspiraţii subite se sui într-un 
alt taxi. 3 

— Lombard Street! Tin-te după taxiul cela galben. Il vei 
ajunge cu siguranță la Mansion House. 

Într-adevăr se apropiară repede de el. Long putu să 

vadă, din dosul gazetei, ce se făcea că citește, cum cel 
urmărit spiona prin geamul din dosul taximetrului, 

În aceeași seară, când colonelul Macfarlane, părăsi 
biroul său, fu oprit de un tânăr vesel. 

— Puteţi să numiţi asta norod, zise el cu respiraţia 
întretăiată, dar am descoperit pe Clay Shelton. 

— Nu cred! zise colonelul gâfâind. 

— Pariez! răspunse Long scurt. 

CAPITOLUL III 


Când Clay Shelton traversă, o săptămână mai târziu, 
mica și murdara localitate Chelmsford, îl cuprinse deodată 
o presimţire, o frică subită, care-l perturbă într-atâta, încât 
îi luă respiraţia pentru moment. Ţinând direcţia mașinii 
drept înainte, apăsă încet cu piciorul pe frână și opri pe 
șosea. La dreapta lui se înălța un zid înalt, roșu - murdar, 
cu o poartă neagră, mare. 

Shelton își mângâie mustaţa căruntă, ce de șase 
săptămâni o îngrijea cu mare băgare de seamă. 

Inchisoarea Chelmsford. Să nu fi văzut el încă această 
locaţie, fără să-și fi dat seama? Din cauza acestei vagi 
amintiri era așa de abătut. 

O portiță se deschise în poarta mare, un gardian ieși 
afară, după el patru oameni și un al doilea gardian. Cei 
patru oameni purtau haine civile obișnuite, dar erau 
încătușaţi unul de altul. „Pușcăriași în drum spre 
Dartmoor” se gândi Shelton. Ei fură duși la Londra ca să 
poată lua de acolo trenul de la Plymouth. Poarta rămase 
deschisă. Garda de la poartă și unul din gardieni discutau 
ceva. Shelton putea să-și închipuie care era obiectul 
discuţiunii lor. În acest moment un automobil venea în 
goana mare din oraș pe șoseaua Colchester și se opri la 
poarta închisorii. Pușcăriașii trebuiră să ia loc înăuntru, cu 
unul din gardieni, iar celălalt se așeză lângă șofer, după 
aceea mașina porni. 

— Hm! zise Shelton gânditor și-și mângâie din nou 
mustata. 

O porni apoi și el și se întoarse spre Chelmsford oprind 

la hotel Sarracens Head unde cobori și el. În geamul unei 
librării și papetarii văzu o firmă: 


SE PREIAU ANUNIURI 
PENTRU TOATE GAZEIELE DIN LONDRA 


Intră în magazin, ceru o bucată de hârtie și începu să 
scrie. Până să împlinească toate formalităţile trecu ceva 
timp, căci funcţionarul, care era în prăvălie la ora aceea 
matinală, era un tânăr ajutor, care tocmai căpătase acel 
serviciu și nu cunoștea încă bine mersul afacerilor. În 
sfârșit găsi formularele necesare. 

— Doresc să se publice asta în coloana „corespondenţe” 
a ziarului Times, zise Shelton și puse banii pe masă. 

Tânărul luă hârtia și o citi cu atenţie, deși această 
conștiinciozitate era de prisos, căci fiecare cuvânt era scris 
cu litere de tipar. 

Shelton părăsi Magazinul cu inima ușurată, pe când 
tânărul funcţionar puse anunţul, spre siguranţă, în cartea 
ce tocmai citea. Când noul său patron intră în prăvălie, 
găsi pe funcţionarul său citind, și-ntr-un moment de mânie 
îl concedia imediat. 

Cu cartea „Despre viața spirituală” de Anthony Trolope 
și pe care patronul o azvârli într-un colţ ai prăvăliei, 
dispăru și anunţul dat de Shelton. Din cauza acestei 
întâmplări, ușurarea sufletească ce simţise Shelton, era 
prea timpurie. 

leșind din Colchester, Shelton trase mașina într-o șosea 
laterală, scoase dintr-o ladă un geamantan în care se aflau 
haine, foarfecă și aparat de ras și se transformă în scurt 
timp într-un om, care părea bolnăvicios. După ce se 
examină cu atenţie, merse repede la staţia de tramvai, se 
urcă într-unul din vagoane și o porni astfel spre centrul 
Londrei. 

Ora bătu zece când intră în Eastern Counties Bank. Puse 
o hârtie și o carte pe ghișeu. Funcţionarul care purta 

ochelari examină cu atenţie hârtiile și dispăru în biroul 
particular al directorului. Când se întoarse, pe faţa lui se 
arătă acel zâmbet respectuos, parcă s-ar scuza de 
bănuielile nefondate ce le-ar fi avut. 

— Şapte mii șase sute, zise el amabil. Cum doriţi să-i 
aveţi d-le colonel Weatherby? 

— În hârtii de câte o sută, răspunse Shelton. 

Pachete de bancnote ieșiră la iveală. Cu o extraordinară 
îndemânare casierul numără biletele de bancă și trecu într- 
o carte numărul lor. 

— Mulţumesc, zise el. 

Shelton se pregăti să plece și bagă banii în buzunarul 
dinăuntru al hainii. În același timp se mai aflau în sală alţi 
doi oameni și un al treilea tocmai intra pe ușa învârtitoare. 
Primul din aceștia era un om, care părea obosit și stătea 
rezemat de ghișeu. Pe acesta Shelton nu-l luă în seamă; 
dimpotrivă privirea lui se îndreptă către 

omul care stătea cu spatele spre ușă și care zâmbind, își 
arătă dinţii albi. 

— Buna dimineaţa, Shelton! 

Dintre toţi oamenii din lume - tocmai Long Rămășag! 

Shelton șovăi, aplecă capul înainte, tocmai ca un animal 
sălbatec surprins de vânător. 

— Vreti să vorbiţi cu mine? Numele meu nu e Shelton. 

Arnold Long dădu din cap, își scoase pălăria și-și dădu 
cu mâna peste părul său negru. 

— Aș dori bucuros, zise el. 

În acest moment Shelton se aruncă asupra lui. 

Trei oameni se bătură pe jos. Al doilea poliţist mereu 
încurcă pe Rămășag. Și omul de la ghișeu, care părea 
obosit, se aruncă în harababura aceea de mâini agitate și 
corpuri încordate. 

— Ei drace! 

Urmă o explozie formidabilă și al doilea polițist căzu pe 
podeaua de mozaic, sângerând puternic. 

— Jos revolverul, sau trag! 

Shelton întoarse capul. Casierul care-i numărase banii, 
îndreptă asupra lui un pistol militar. Cu ocazia războiului 
chiar și funcţionarii miopi învăţaseră să omoare oameni cu 
sânge rece. 

Long Rămășag puse cătușele reci la încheieturile omului 
care pălise. În timp ce funcţionarul băncii telefonă la spital 
să se trimită o ambulanţă, doi polițiști în uniformă intrară 
în bancă. 

— Am nevoie de d-ta pentru fals de documente, zise 
Arnold în timp ce privea la cel de jos, care sta nemișcat și 
în jurul căruia sângele se împrăștia tot mai mult. Credeam 
că d-ta nu porți niciodată revolver? 

Shelton nu răspunse și detectivul se îndreptă către 
străinul care se amestecase în luptă. 

— Vă mulţumesc, domnule. Vă sunt foarte recunoscător. 
Nu sunteţi d. Crayley?, adăugă el, când recunoscu pe cel 
ce ajutase. 

Faţa acelui om bine îmbrăcat, care se amestecase în 
luptă, devenise albă ca varul. Mustaţa, care-i atârnă în jos, 
îi dădu o înfățișare care-ţi inspira milă. 

— Aproape că era să fiu și eu omorât! gâfâi el. Am făcut 
tot ce am putut. Vă rog să mă înștiinţaţi dacă vă pot servi 
cu ceva. E mort? 

— Cred! 

Rămășag se uită trist la corpul inert. 

— Aș fi dorit să nu fi făcut asta Shelton. Dar omorul 
acesta va fi mult mai ușor de dovedit ca celelalte. 

Se adresă apoi directorului Băncii. 

— Aș vrea să-l ducem la poliţie înainte de a se produce 
îmbulzeală. Arătaţi-mi vă rog ieșirea din dos. 

Directorul arătă drumul, prin biroul său, la curtea din 
fundul băncii. O mica poartă duse într-o stradă pustie, 
unde aștepta un automobil cu doi polițiști. Rămășag avuse 
grijă de toate. 

Împinse pe prizonier în mașină și se sui lângă el. Unde 
văzuse Shelton oameni încătușaţi într-o mașină? La 

Chelmsford - părea că-i văzuse acum vreo mie de ani. 

CAPITOLUL IV 


La 14 iunie, la orele 5 dimineaţa, Arnold Long părăsi 
Londra. Era o zi superbă, soarele lumina intens și grădinile 
vilelor pe unde trecea Long străluceau în cele mai 
frumoase colori. Întâlni pe șosea numai căruţe țărănești, și 
când intră în Chelmsford perdelele erau încă trase la toate 
casele, așa că numai muncitorii, care se duceau la câmp, 
aveau ocazia să se gândească de ce omul acesta, ar fi așa 
de grăbit. 

Tocmai trecuse printr-un mic sat și automobilul zbură cu 
viteză de-a lungul șoselei, care trecea prin mijlocul 
câmpiilor înverzite, când văzu un om stând pe piatra 
kilometrică. Recunoscându-l numaidecât, opri mașina și 
merse de-a-ndăratelea la locul unde-l văzuse. Omul șezu 
mai departe pe piatră cu o ţigaretă în gură și privi la 
miratul detectiv, fără nicio jenă. 

— Bună dimineaţa, Cavaleristule! De când v-aţi stabilit 
la ţară? 

Harry Cavaleristu scoase ţigareta din gură, o privi 
îngândurat și o aruncă. 

— Sper că nu deranjez pe nimeni, zise el cu o privire 
sălbatecă. 

— Vă plimbaţi de-a lungul șoselei întrebă Rămășag 
politicos, întrebuinţând o expresie care să înfrumuseţeze 
meseria de vagabond. 

— Am de lucru, dacă vrei neapărat să știi și anume o 
ocupaţie foarte bună. 

Faţa Cavaleristului căpătă o expresie ciudată. 

— Unde mergi copoiule? 

Arnold Long nu crezu că în dimineața aceea va avea 
ocazia să zâmbească - dar zâmbi. 

— Să prind hoţi, Cavaleristule și privi la câmpiile ce se 
întindeau departe în zare. Singura clădire ce-o văzu, era 
un hambar negru. Aș putea să jur că nu ai dormit sub cerul 
liber. Și nici nu ai umblat mult, pe aici Cavaleristule? 

Cavaleristul nu răspunse. Cu o mișcare vagă a mâinii 
arătă spre îndepărtatul Chelmsford și Arnold Long își 
continuă drumul, zâmbind pentru sine. 

Mașina lui opri în faţa porții închisorii din Chelmsford, 
când ceasul bătu ora șapte. Sună și fu primit într-o 
anticameră. Un paznic îl conduse de-a lungul unui coridor 
îngust la capul căruia era o ușă deschisă. 

Directorul închisorii se afla singur în micul său birou, 
căci nu sosiră încă nici judecătorul și nici ceilalţi 
funcţionari necesari la asemenea ocazii. 

— Preotul e acum la dânsul. Sper că nu o că fie prea 
emoţionant pentru d-ta. Eu nu pot să le suport! 

Arnold dădu din cap. 

— Pe tot drumul de la Londra, speram că-și va fi 
schimbat dorinţa de a mă vedea. 

Directorul clătină din cap. 

— Nici nu te gândi la asta, zise el. Ultima întrebare ce 
mi-a pus-o ieri seară, a fost, dacă o să vii azi. l-am spus că 
am transmis dorința lui ministerului de interne, care mi-a 
anunţat telegrafic sosirea d-tale pentru azi. 

Se ridică de pe scaun, detectivul îl urmă de-a lungul unui 
coridor, până la o ușă grea de fier. Directorul o deschise și 
intrară într-o sală înaltă. Pe ambele părţi ale sălii erau câte 
trei rânduri de uși. Inaintea celulei, care era cea mai 
apropiată de intrare, era un paznic. Ușa celulei era 
deschisă și o rază de lumină străbătu în afară. 

— Așteptaţi! zise directorul și intră în celulă. 

leși numaidecât afară și făcu semn lui Long, care intră în 
celula morţii cu inima palpitândă. 

Shelton şedea fără haină pe pat, cu mâinile în 

buzunarele pantalonilor. O barbă căruntă înrăma faţa lui 
palidă. Detectivul nu l-ar fi recunoscut. 

— Şezi, Long! Nu vreţi să-i daţi un scaun? 

Dar inspectorul Long stătu în picioare și aștepta - ce 
aștepta nu știa nici el. 

— Voiam să te mai văd odată înainte de a mă duce pe 
lumea cealaltă. 

Își scoase ţigareta din gură, scoase un rotogol de fum și-l 
urmări, până se pierdu în tavan. 

— Am omorât în viaţa mea patru oameni și nu am 
regretat-o niciodată, zise el pe gânduri. Primul a fost un 
detectiv la o bancă din Cape Town și al doilea directorul 
unei bănci din Bombay. Pe acesta nu voiam să-l omor, însă 
narcoticul ce îi dădusem era prea puternic pentru dânsul. 
Apoi mai veni și chestia aceea din Selby. Mă urmărise până 
la barca mea de acasă - și asta îmi era foarte neplăcut. Îl 
vei găsi îngropat între cei doi plopi la Wenham Abbey. 

Arnold așteptă. 

— Cel de al patrulea... 

Din nou suflă Shelton un rotogol de fum, pe care-l 
urmări până-n tavan. 

— Despre al patrulea nu vreau să vorbesc. Era o chestie 
ciudată și neplăcută... cam murdară! 

Și zâmbi omului din faţa lui. 

— Şi acum trebuie să ispășesc toate astea, așa crezi d-ta 
- dar te înșeli! Îmi veţi tăia capul și mă veţi îngropa, dar eu 
voi trăi mai departe! Te voi prinde în ghearele mele, 
domnule Long Rămășag! Voi prinde pe fiecare, care a 
contribuit la prinderea și moartea mea! 

Când văzu faţa detectivului, râse domol. 

— Crezi că mi s-a suit căldura la cap? Sunt chestiuni pe 
lume, amice, pe care filosofia dv. nici nu le visează. Una 
din ele este mâna spânzuratului! 

Ochii lui priviră podeaua de piatră. Fruntea i se încreţi 
un moment, dar îndată râse din nou. 

— Asta-i totul! zise el scurt. Îţi vei aduce aminte ceea ce 

ţi-am spus, d-le Long - mâna spânzuratului va ieși din 
mormânt și te va apuca de beregată, mai de vreme, sau 
mai târziu! 

Long nu răspunse și dus pe gânduri urmă pe director în 
galeria cea mare. 

— Ce crezi despre asta? întrebă acesta, ștergându-și 
fruntea umedă. Era palid și foarte emoţionat. Mâna 
spânzuratului! 

— Pe mine nu o să mă prindă, zise Arnold Long, dând 
încet din cap. Pariez! 

Numai așteptă sfârșitul. Dincolo de Chelmsford într-un 
sat mic cu o foarte veche biserică, opri mașina. Arătătorul 
mare al ceasului se apropia de ora întreagă. Își scoase 
pălăria. Ceasul începu să bată: unu-doi-trei-patru-cinci- 
șase-șapte-opt. 

„Dumnezeule! Dă odihnă nenorocitului!” zise Long 
Rămășag „căci știu, că în acest moment, sufletul lui Clay 
Shelton părăsi lumea asta.” 

„Mâna spânzuratului!” se gândi el și zâmbi. Ceva lovi 
apărătoarea de vânt, care se sfărâmă în bucăţi. 

Opri motorul. 

Ping! 

Al doilea glonte îi rupse pălăria din mână și un al treilea 
îi trecu pe lângă buze. 

Într-o secundă sări afară din mașină și privi liniștitul și 
frumosul peisaj. Nu văzu pe nimeni, niciun gard măcar, 
unde s-ar fi putut ascunde un asasin, afară de... 

În depărtare văzu el un gard mic, deasupra căruia plutea 
puţin fum alburiu. 

Alergă repede peste livadă, în direcţia aceea, când se 
auzi o a patra împușcătură. Se trânti de-a lungul pe 
pământ. Deoarece numai auzi nicio altă împușcătură, sări 
în sus și-și urmă drumul, alergând în zig-zag. 

Deodată zări ceva care făcu să-i oprească bătăile inimii. 
Din iarba de lângă gard se ridica o mână mare, albă, cu 
degetele înțepenite. 

Ajunse locul. Un om era întins pe spate cu mâna 
îndreptată spre cer. Lângă el era o pușcă militară, pe care 
o ţinea strâns, cu mâna cealaltă. 

Arnold se uită la faţa acestui om. 

Era Harry Cavaleristul - mort! 


25 


CAPITOLUL V 


Harry Cavaleristu! Arnold Long privi îndelung faţa lui 
cenușie și nici nu-i venea să creadă că e mort. O mică 
cercetare îi lămuri cauza morţii fostului pușcăriaș. Fusese 
împușcat pe la spate, de la o foarte mică distanţă. 
Rămășag ridica pușca, încă caldă, care mai conţinea un 
glonte netras. 

Câţiva pași în dosul gardului era un mal drept. Jos de 
tot, la piciorul acestuia mai trecea o șosea. Nicio 
viețuitoare nu se vedea pe aceasta șosea, care la o 
depărtare de vreo cincizeci de metri făcea o curbă bruscă; 
însă, în praful alb se vedeau urme de roţi. Urcă din nou 
malul până la locul unde zăcea cadavrul lui Harry. Când se 
aplecă auzi zgomotul unei motociclete și mai putu vedea 
capul motociclistului acoperit cu o cască de piele. 

Acesta se îndreptă spre șoseaua, unde detectivul lăsase 
automobilul. În timp ce Long se ridică, făcuse semn 
motociclistului să oprească. Acesta ar fi trebuit sa vadă 
semnul, însă nu se opri; totuși parcă micșorase viteza 
pentru în moment, când se apropie de automobil. O 
secundă mai târziu dispăru în dosul pomilor de anin, ce 
erau planaţi de-a lungul șoselei. 

Detectivul căută vreun ajutor. Împușcăturile trebuiră 
doar să fi fost auzite prin împrejurimi. Dar nu văzu în 
depărtare decât un hambar negru care-i păru foarte 
cunoscut. Aici doar întâlnise azi dimineaţă pe Cavalerist. 

Nu-i rămânea altceva de făcut, decât să se ducă în satul 
apropiat și să ceară ajutor. Se întoarse deci peste câmp 
spre mașină și când era cam la jumătatea drumului, o 

flacără vie țâșni pe locul unde stătea mașina. O detunătură 
puternică urmă și aerul se umplu de așchii de lemn și 
bucăţi de metal. 

Rămășag se opri pe loc, ca trăsnit. Apoi alergă spre locul 
accidentului cât îl ţineau picioarele. Mașina lui era o 
grămadă de fier îndoit și lemn arzând. Spre norocul lui, 
zări un poliţist, care auzise explozia și se apropie pe 
motocicletă. 

— Dar ce s-a întâmplat cu mașina d-tale a explodat? 

— Da, a explodat, zise Rămășag necăjit, și nici n-am 
nevoie să caut măcar bomba, care a cauzat această 
explozie! 

— O bombă! strigă polițistul mirat. 

Distrugerea mașinii era lucru secundar pentru Long. În 
puţine cuvinte explică poliţistului ceea ce se întâmplase și-l 
duse la locul unde zăcea Harry. 

— Jos pe șosea sunt urmele unui automobil, zise 
Rămășag. Însă cred că nu putem ajunge pe cei doi vinovaţi, 
decât numai cu aeroplanul. 

Se făcuse de acum ora cinci după masă, când Long se 
întoarse la Scotland Yard, spre a raporta. Colonelul 
Macfarlane îl ascultă cu fruntea încreţită. 

— Întreaga chestiune e inexplicabilă, s-ar putea chiar 
spune imposibilă, obiectă el. Shelton fusese spânzurat la 
opt dimineaţa și nu exista niciun dubiu că e mort. Nu ţi-a 
fost posibil să te iei după urmele motocicletei sau al 
automobilului? 

Rămășag dădu din cap, 

— Nu domnule, n-au fost văzuţi nici aruncătorul de 
bombe și nici automobilul ceea ce se poate foarte ușor 
explica. Automobilul ar fi putut s-o ia la dreapta și să fi 
ieșit pe șoseaua principală, ceva mai la vest de 
Chelmsford. Singura mașina ce a fost văzută în sat era o 
camionetă Ford care părea că aparţine unui negustor de 
legume, căci era încărcată cu coșuri cu varză și cartofi. 
Ceea ce s-a întâmplat motociclistul nu știu. Dar aș vrea să 

mai aștept vreuna sau două săptămâni, până să spun ceva 
în privinţa asta. Domnule colonel, avem de-a face cu Banda 
Groazei. 

Macfarlane îl privi, cu fruntea încruntată. 

— Nu te înţeleg bine, zise el. Shelton lucrase singur. Nu 
era șef de bandă și n-avea prieteni. Şi după câte știu, e 
sigur că nimeni nu s-a interesat de soarta acestui om. 

Rămășag își mușca îngândurat buza de jos. 

— E adevărat, zise el, și totuși - nu cred în mâna 
spânzuratului. Asemenea chestiuni supranaturale nu le pot 
concepe. Vom mai avea însă mult de furcă și greu de 
luptat. Nu știu încă din ce parte va veni lovitura, dar va fi 
îngrozitoare și tragică! Banda Groazei nu se va linişti. 
Pentru a se socoti cu mine, la întoarcerea mea din 
Chelmsford au angajat pe Harry, care era cunoscut ca bun 
ţintaș. De altfel era ușor să-l angajeze pe dânsul, care mă 
ura. Când și-au dat seama că nu n-au nimerit, l-au 
împușcat pe dânsul. Și chiar dacă m-ar fi nimerit, tot l-ar fi 
împușcat. El era predestinat morţii în momentul în care 
preluase această însărcinare murdară. 

În lunile următoare, Long Rămășag găsi un nou interes 
în viață. Noţiunea pericolului și siguranța că în urma 
acestui falsificator, în aparenţă singuratic, sta o întreagă 
bandă, care era mai îngrozitoare decât toate acele descrise 
în dosarele poliţiei, dădu mersului său o nouă fermitate și 
ochilor săi o nouă strălucire. 

Se informă de tot ceea ce făcuse Cavaleristu, din 
momentul în care acesta părăsise închisoarea din 
Dartmoor, cercetă pe toţi cei care veniseră în contact cu 
dânsul - în toate părțile se lovi de enigme - niciunul din 
cunoștințele Cavaleristului nu putură să-i dea cea mai mică 
indicație, care ar fi putut duce la descoperirea celor ce i-au 
dat însărcinarea fatală. 

Anul următor fusese bogat în întâmplări îngrozitoare. Un 
omor după altul fusese plănuit și executat și totuși ziarele 
nu scriseseră nimic despre ele. Numai oamenii din 

Scotland Yard - din acea clădire întunecată pe 
Embankment - cunoșteau aceste grozăvii. Oameni celebri 
și cunoscuți îşi găseau moartea, în împrejurări 
inexplicabile, iar ziarele londoneze nu scriseră niciun 
cuvânt despre aceste crime. 

Mâna spânzuratului lucra dibaci și nu lăsa nicio urmă a 
faptelor sale. 

Și atunci soarta hărăzise vieţii lui Arnold Long un interes 
și mai mare, care născu în el teama, o senzație ce nu 
cunoscuse până atunci. Făcuse cunoștința cu secretara 
domnişoarei Revelstoke. 

CAPITOLUL VI 


Domnișoara Revelstoke era o femeie mai în vârstă și 
avea numai puţine pasiuni extravagante. Nici nu avea în 
salon câini mici, cu părul lung, nici nu se împodobea cu 
broșe vechi. Prefera să asculte la radio, în loc să facă 
pasenţe și nu cumpăra un automobil, decât în cazul când 
vânzătorul îi putea dovedi că mașina poate alerga pe șosea 
cu cel puţin o sută de kilometri pe oră. Era o femeie înaltă, 
cu un obraz gălbui, neted și ochii negri de nepătruns. După 
câte știa d-ra Nora Sanders, nu avea nicio manie 
blamabilă. Oricum, asta era remarcabil, la o femeie bogată, 
care ţinea o damă de companie, care de altfel îi făcea și 
servicii de secretară. Casa mare din Colville Gardens, era 
din toate punctele de vedere un mediu potrivit pentru 
această remarcabilă femeie. Pe afară casa era clădită în 
stilul masiv al epocii reginei Victoria. Scara ducea la o ușă 
de intrare bogat sculptată, ale cărei părţi erau construite 
dintr-un lemn negru lucios. Perdelele brune-roșietice, 
florile din faţa ferestrelor și cei doi pomi dinaintea intrării, 
tăiaţi cu îngrijire, se potriveau foarte bine cu exteriorul 
domnișoarei Revelstoke. 

Observatorul superficial și-ar fi putut închipui că în 
dosul jaluzelelor, s-ar afla sofale elegante, oglinzi de perete 
cu rame aurite și covoare de coloare roză. Dar s-ar fi 
înșelat, căci în general domnișoara Revelstoke aparținea 
epocii în care trăia. Chiar camera Norei, dama ei de 
companie și secretară, era aranjată artistic și cu mult gust, 
ceea ce pentru dânsa era ceva extraordinar, căci la 
stăpânul ei anterior, locuise într-o mansardă, împreună cu 

o fată din casă sentimentală. 

Într-o zi de vara, domnișoara Revelstoke stătu la mica ei 
mescioară de lucru și scrise o adresă, cu scrisul ei mic și 
drăguţ. După ce umezi bileţelul cu un burete, îl lipi cu 
îngrijire pe un pacheţel lunguiețţ. 

— Vei găsi că d. Monkford e un om foarte interesant, 
zise ea în felul ei hotărât. Are o fire glumeaţă cum sunt 
oamenii de talia lui. Oamenii grași sunt totdeauna voioși. 
Încă de când conducea o sucursală, vorbea prea mult, ceea 
ce nu e o calitate pentru un bancher. Pachetul e poate prea 
greu pentru d-ta. 

Nora luă pachetul în mână. Era mai ușor precum își 
închipuise. 

— Bănuiesc că te va invita să iei seara, masa cu el. Eu 
mănânc la nouă, așadar cu o jumătate de ceas mai târziu 
ca de obicei. D. Henry va veni de asemenea la masă și sunt 
sigură că nu mă va ierta niciodată, dacă nu o să fii înapoi. 

Fata trebui să râdă. Domnișoara Revelstoke spunea de 
obicei, că Nora era motivul vizitelor dese ale tânărului și 
frumosului avocat. 

— Spune lui Monkford, că nu e nevoie să scrie și că 
poate să oprească liniștit îngrozitoarea statuetă. Il voi 
vedea săptămâna viitoare la „Little Heartsease”. Ai 
rezervat apartamentul? 

Nora plecă cu un taxi la gara Paddington. O nouă viață 
începu pentru ea în momentul când își luase un bilet dus și 
întors de clasa a treia la Marlow-on Thames, căci la 
sfârșitul acestei călătorii avea să facă cunoștința cu banda 
groazei și cu Long Rămășag, acel extraordinar detectiv. 

Nora sosi la Marlow cu plăcuta speranţă de a petrece o 
zi la ţară. 

Harry, luntrașul din Meakes, se îndreptă, își netezi 
fruntea cu mâna arsă de soare și privi pe aceea care i se 
adresa, cu acel interes respectuos, ce o au în general 
mateloţii faţă de oamenii care nu sunt îmbrăcaţi și echipați 
ca ei. 

— Casa d-lui Monkford? i 

Ţinu mâna la ochi ca să și-i apere de razele soarelui. In 
acest loc Tamisa făcu o curbă bruscă către stăvilarul din 
Temple. Pe un mal se întindeau livezi verzi până la pădure, 
iar în partea cealaltă se vedea peste vârful pomilor, turnul 
cenușiu al bisericii din Bisham. Către Bisham își îndreptă 
luntrașul privirea. 

— Nu puteţi vedea casa de aci, zise el pe un ton din care 
se putea citi decepţia și regretul că nu se putea vedea de 
acolo Bendham Manor. E o casa veche - o puteţi vedea, 
dacă suiți pe acest drum. O clădire roșie cu coșuri multe, 

O privi șovăind. Mai avea o mulţime de treabă. Trebuia 
să golească o barca și să pregătească una pentru niște 
excursioniști, care puteau să sosească dintr-un moment în 
altul. Nora era foarte frumoasă, de o frumuseţe gingașă, 
delicată; avea buze roșii și ochi cenușii, în care strălucea 
un zâmbet blând. Purta o pălărioară mică neagră de fetru, 
fără nicio garnitură și un costum albastru închis, care 
părea aproape negru și care era foarte simplu, scoțând 
totuși în evidenţă formele ei graţioase. Figura ei trăda 
mlădiere și eleganţă, ce de altfel observase încă înainte de 
a-i fi văzut faţa, pe când se apropie de dânsul. 

— Pe jos e departe, zise el ca și cum ar fi voit să scoată 
în evidenţă serviciul ce ar voi să i-l facă. Dacă treceţi 
podul, trebuie să apucaţi a doua stradă la dreapta - acolo, 
unde e monumentul eroilor; e departe, cred că ar fi mai 
bine, dacă v-aș duce cu barca. 

— V-aș fi foarte recunoscătoare, îi zise ea. 

Vocea ei era puternică și totuși dulce. O crezu soţia unui 
oarecare nobil, căci numai era o fetișcană. Felul ei de a se 
purta arăta maturitate și încredere în sine. Nora Sanders 
era de fapt o fată de douăzeci și doi de ani, care se 
împăcase de acum cu soarta ei, fără niciun viitor. Vârsta 
nu o îngrijora deloc, deși trecuse de douăzeci de ani. Şi 
nici nu se sinchisea că e celibatară, căci nici nu întâlnise 
încă un bărbat, care s-o fi atras prin calităţile lui sufletești. 

Dar era îngrozitor să fii dama de companie și secretara 
unei sexagenare și să trebuiască să asculţi în fiecare zi 
observaţiile ei filosofice. Totuși, dacă s-ar fi măritat, putea 
să fi nimerit și mai prost. Visurile ei de viitor erau foarte 
modeste. Când își dedea drumul fanteziei, se gândea totuși 
foarte prozaic, la un serviciu ce ar putea să ocupe o femeie 
într-o întreprindere, unde să câștige îndeajuns pentru a 
avea posibilitatea unei bune existente. 

În timp ce Harry se duse să aducă vâslele, privirea ei 
rătăcea, pe fluviu. Zgomotul apei la stăvilar, era plăcut și 
dezmierdător, sunetul orologiului de la biserica din 
Marlow, care tocmai bătuse de trei ori, se potrivea foarte 
bine acestei atmosfere senine. O barcă trecea repede prin 
cotitura fluviului, bătaia ritmică a vâslelor suna ca o 
melodie în această după amiază de vară liniștită. 

Harry pregătise barca și Nora se sui în ea. 

Îndată ce barca se puse în mișcare, barcagiul începu să 
devină vorbăreţ. 

— Asta-i barca lui Shelton, zise el, arătând cu capul 
vasul, tare deteriorat de intemperii și care era legat de 
țărm, în faţa unei case nelocuite. 

Era o barcă du motor, care fusese odată frumoasă și 
vopsită în alb, dar acum era ruginită și stricată. Ea nu știa 
cine era Shelton și în timp ce se frământa să-și aducă 
aminte cine ar putea fi, Harry îi povesti o parte din viața 
lui. 

— Shelton fusese spânzurat, pentru că omorâse un 
poliţist. El fusese cel mai mare falsificator de documente, 
care existase pe lume, așa zic gazetele. 

Ea se uita la el cu ochii mari și miraţi și apoi își îndreptă 
privirea spre faimoasa barcă. 

— Spânzurat? 

Harry dădu din cap 

— Dacă aţi citi toate astea într-o carte, nici n-aţi crede 
că ar putea fi adevărat. Acolo e barca lui Shelton și după 
colţ e casa lui Monkford. 

— E asta o coincidenţă? întrebă ea. 

Probabil. Tot Marlow vorbea despre asta. Shelton 
avusese înainte o căsuţă lângă Temple, unde locuia singur. 
Această barcă conţinea o mică presă de tipărit și multe din 
faimoasele scrisori de credit, care neliniștiseră băncile din 
două continente, fuseseră tipărite în cabina bărcii 
„Northward”. 

— Dar nu e adevărat - vreau să zic că nu e nicio 
coincidență. Harry era în privința aceasta foarte precis. 
După ce Shelton fusese spânzurat se scosese la vânzare 
căsuţa și barca. Un oarecare Finney cumpărase barca și o 
vânduse mai târziu altui domn. 

Harry îi povesti totul despre soarta bărcii. 

— Dar ce legătură are d. Monkford cu toate astea? 
întrebă Nora, care începuse să devină curioasă. 

— El l-a adus pe Shelton la spânzurătoare, zise Harry 
solemn, el și cu domnul Long, celebrul detectiv. Acesta e 
acum la el, căci l-am văzut plimbându-se, azi după masă, 
într-o barcă. 

Ea cunoscuse pe Joseph Monkford ca pe unul dintre cei 
mai proeminenţi membri ai Asociaţiei Băncilor. Era singura 
temă despre care vorbea domnișoara Revelstoke. Vârstnica 
femeie avea la el un cont curent, încă de pe timpul când 
Monkford era șeful unei sucursale a Băncii Southern. 
Graţie capacităţii sale, Monkford ajunsese director general 
la Southern Bank și preşedintele consiliului de 
administrație al Asociației Băncilor. 

— El, împreună cu Long Rămășag! zise Harry cu multă 
satisfacție duseseră pe Shelton la spânzurătoare. Long 
descoperise pe Shelton şi voise să-l prindă, când acesta 
scoase un revolver și omorâse un polițist numit Lacey care 
acompaniase pe Long - doar nu vreţi sa ziceți că n-aţi auzit 
nimic despre asta? Nu e decât un an de când s-au 
întâmplat. 

Nora dădu din cap. Ea nu citea niciodată povești 
senzaţionale. Totdeauna, persoanele care veneau în vizită 

la domnișoara Revelstoke, se plângeau că nu era niciodată 
informată asupra evenimentelor zilei și că n-avea 
niciodată vreo părere, dacă era El sau Ea de vină, în 
cazurile întâmplate. 

Acum începea să se vadă și casa: o clădire spațioasă din 
timpul reginei Elisabeta, clădită din cărămidă de culoare 
roșu-închis. Era înconjurată de plopi și între casă și fluviu 
se întindea o poiană mare și verde. 

Harry, duse barca cu o puternică lovitură de lopată, 
între cele două debarcadere. Aici fluviul era puţin adânc și 
fără plante de apă; prin apa transparentă se vedeau o 
mulțime de pești înotând. Doi oameni pescuiau cu undița 
de pe mal. Când barca se apropia de mal se uitară distrat 
la ea și își îndreptară imediat privirea către peștii din apă. 
Nora luă pachetul și apucă cu mâna înmănușată, stâlpul de 
la debarcader. Apoi își deschise poșeta și căută ceva bani. 

— Nu, doamnă, mulțumesc. zise Harry, salutând 
politicos și plecând repede cu barca. 

— D. Monkford vă va trimete cu automobilul, doamnă 
mai strigă el. 

Ea îi zâmbi, ceea ce el prețui foarte mult, deși era om 
însurat; apoi Nora străbătu poiana cu iarba de curând 
tăiată. 

CAPITOLUL VII 


Intrarea principală a casei era de partea apei. Un 
servitor îi luă pachetul și o conduse într-un vestibul mare. 

— D. Monkford are momentan o vizită, domnișoară - zise 
el, în timp ce deschise ușa unui mic salonaș. 

Abia făcuse câţiva pași, când intră, printr-o ușă din 
partea cealaltă a vestibulului, acela pe care-l căuta. Era 
mic, gras și aproape chel. Pentru moment ea nu putu să-și 
închipuie cum acest om vesel, cu faţa roșie, cu ochelari 
comici și o vestă cu punctuleţe, ar fi putut să contribuie la 
condamnarea nenorocitului Shelton. 

— Veniţi înăuntru domnişoară Sanders, intraţi. Dv. 
sunteţi doar domnișoara Sanders? A putut căpăta 
domnișoara Revelstoke statueta pentru mine? Minunat! E 
chiar o femeie foarte superstițioasă. 

Domnișoara Revelstoke și bancherul ei aveau o pasiune 
comună, să colecţioneze antichități romane. Domnișoara 
Revelstoke cumpărase statueta, pe care o aduse Nora, de 
la un negustor. Caracterul îngrozitor al micii opere de artă, 
părea să îndreptăţească cadoul făcut lui Monkford. 

Ea îl urmă în spaţioasa bibliotecă, cu ferestre spre apă și 
văzu un domn, stând la una din ferestre și uitându-se afară 
cu o privire întunecată. Pe acest domn îl mai văzuse 
undeva. Deodată își aduse aminte de el și observă că și 
dânsul o recunoscuse. 

— Domnișoara Sanders, vă prezint pe d. Long. 

Long! Numele îi păru cunoscut, dar pentru moment nu-și 
aduse aminte de unde. Apoi își reaminti povestea ce i-o 
spusese barcagiul - povestea despre Shelton care fusese 


36 


spânzurat. Long Rămășag, detectivul. 

Long se uită la Nora cu o privire, ce parcă îi pătrundea 
până în fundul cel mai ascuns al sufletului. 

Tocmai când spera că Long va începe să vorbească, 
Monkford se duse lângă cămin și sună. 

— Să bem ceai zise el, chestia cealaltă poate să mai 
aștepte. 

Long Rămășag părea înţeles cu această propunere. Se 
duse la fereastră și privi din nou ţintă afară. Cei doi, care 
pescuiau îl interesau. 

Câteva momente, Nora se ocupă cu obiectul, care 
cauzase vizita ei la Monkford. 

— Domnișoara Revelstoke ar fi trimis-o cu poșta, dar îmi 
pare că statueta o cam enerva - zise ea cu un zâmbet ușor. 

Bancherul era ocupat cu desfacerea pachetului. După 
îndepărtarea hârtiei, dădu de o lădiță mică de lemn, al 
cărui capac îl ridică cu un cuţit de deschis plicuri. 
Inăuntrul lădiţei se afla o cantitate de strujitură de lemn, 
din care colecţionarul scoase un obiect mic, înfășurat în 
hârtie de argint. Când desfăcu și acest înveliș, strigă cu 
venerație: 

— Admirabil! 

Şi era chiar admirabilă figura unei negrese goale. 
Statueta era înaltă cam de șase țoli. Şi pentru Rămășag, 
figura prezenta mai mult interes, decât peisagiul de afară, 
căci se apropie încet s-o admire. 

— Superb! Lucrul... extraordinar? 

Monkford își exprimă admiraţia prin cuvinte fără șir. 
Femeia era sculptată în lemn de abanos - avea o expresie 
mandră, cu bărbia în sus, provocătoare. Mâinile ei mici 
țineau o sabie de-a curmezișul corpului, iar talia ei era 
cuprinsă de-o cingătoare de metal, de care atârna teaca 
goală. Singurul metal ce mai avea figura, era o plasă 
subţire de aur, ce acoperea capul ei. 

— Nu văd inscripţia. 

— E pe partea de jos a soclului, zise Nora și Monkford 

întoarse figura. Acum se putu citi și inscripţia, deși literele 
erau aproape microscopic de midi. 

— Latinește, zise Monkford inutil. Poţi să citești, Long? 

Spre mirarea Norei, detectivul dădu afirmativ din cap. 

Examină inscripţia, mișcând din buze și citi apoi tare: 

— Eu sunt moartea, care așteaptă la sfârșitul tuturor 
drumurilor. Bărbaţii mă văd și uită de norocul lor, căzând 
de-a dreptul pe săbiile lor. Păzește-te străine, ca din 
dragoste pentru mine, să nu cazi și tu prin propria ta 
mână. 

Deși nu-i văzuse fata, Nora nu se îndoi că Long Rămășag 
o examinase în timpul cititului. Când terminase, Monkford 
râse înfundat. 

— Minunat! Aproape că s-ar putea spune - unic în lume! 
O figură asemănătoare se află în muzeul Clunny: Destinul 
negru. I se atribuie o mulţime de forțe misterioase, aș 
putea să jur că e veritabilă. Trei din aceste statuete se află 
în Europa și una în America. Domnișoara Sanders, puteţi 
comunica domnișoarei Revelstoke că sunt un om mândru și 
fericit. 

— Destinul negru? Fruntea lui Rămășag se încreţise. 
Destinul negru - hm! 

Citi din nou inscripţia. Când termină ridică ochii și privi 
spre Nora. 

Și atunci ea puse o întrebare, care fuse spusă înainte de 
a-și fi dat seama de ceea ce făcu, o întrebare, care nu era 
deloc în legătură cu cele ce s-au vorbit până acum. Își dădu 
perfect de bine seama că această întrebare nu era la locul 
ei. Însă un imbold, pe care nu-l putea stăpâni, o forţă: 

— Cine era Shelton? 

Urmă o liniște mormântală. Inima îi bătea extrem de 
tare din cauza nesocotinţei ei. Se vedea cum schimba fețe- 
feţe. 

— Oh, îmi pare rău, nu știu ce m-a îndemnat să pun așa 
o întrebare prostească! 

Faţa lui Monkford deveni lividă, ochii săi căpătară o 

expresie sălbatecă. Faţa lui roșie și veselă se întunecase, 
căpătase aparenţa unui om prăpădit. 

Oricare fusese efectul întrebării asupra lui Monkford, 
detectivul se amuză în sinea lui. 

— Shelton fusese un falsificator, care omorâse un 
poliţist, zise el simplu. Îl arestasem și el împușcă un 
funcţionar ce mă însoţise. A fost spânzurat. 

El aruncă o privire asupra gazdei, care nu scoase un 
cuvânt. Nora, care se uita la Long, observă în această 
privire o urmă de îngrijorare. 

— Nimeni nu credea că va scoate un revolver. Presupun 
că își pierduse minţile în acel moment. Noi îl căutasem 
pentru fals și escrocherie. Scosese din băncile americane 
și engleze enorm de mulţi bani și nu putuserăm niciodată 
să-l prindem. 

Din nou observă cum Long se uita îngrijorat la 
Monkford. 

— D. Monkford și cu mine l-am urmărit și i-am întins o 
cursă, în care a căzut. Chestia cu revolverul era o surpriză. 
Dacă cineva a contribuit să fie spânzurat, apoi eu sunt 
acela. Mai bine îl omoram, înainte de a fi avut timp să 
tragă cu revolverul. 

Ea simţi instinctiv că spunea o poveste, deseori repetată, 
care să arate nevinovăția lui Monkford. 

Dar nu putu înţelege de ce avea nevoie de scuze. Chiar 
dacă ar fi conștient de răspunderea sa, de ce l-ar putea 
cineva blama, pentru moartea unui om, care asasinase cu 
sânge rece un polițist? Cuvintele următoare ale lui 
Rămășag dădură oarecare explicaţii: 

— Desigur că domnul Monkford s-a necăjit foarte mult 
din această cauză. El e de părere... 

— Hai să schimbăm subiectul conversaţiei! Uite a sosit și 
ceaiul, să vorbim despre altele. 

Vocea lui Monkford suna aspru și nesigură. Nici măcar 
noul subiect de conversaţie ce urmă, nu putu să-i ascundă 
enervarea. Fața sa căpătase o coloare cenușie, 

nesănătoasă. Mâinile, cu care ridica figurina ca să citească 
inscripția, tremurau și simula prost interesul ce arăta că 
are pentru această statuetă. 

— Destinul negru! Într-adevăr! Sună nostim! 

Râsul său era lipsit de voioșie. 

— Dar nu voi muri, nici căzând pe sabia mea nici măcar 
peste stiloul meu. 

După ceai Nora se duse afară pe poiană. Mai avea două 
ore până la plecarea trenului și credea că domnii voiau să 
rămână singuri, însă se înșelase. 

Se duse la apă și observă cum o știucă se repezi într-o 
grămadă de peștișori, când auzi o voce în spatele ei. 
Întorcându-se, se găsi faţă în faţă cu Arnold Long. 

— D. Monkford s-a dus în camera lui, să se culce puţin, 
zise el. 

— Şi de toate astea sunt eu de vină! 

Faţa și vocea ei exprimau căinţă. 

— Nici nu știu, cum mi-a venit să pomenesc de acest om 
îngrozitor. Urăsc asasinatele și niciodată nu citesc sau 
vorbesc despre ele. 

— Şi eu nu citesc decât așa ceva, zise el frecându-și 
nervos nasul. 

— Nici nu arătaţi ca un detectiv, zise ea și Rămășag 
suspină. 

— Am ajuns la convingerea că sunt cel mai prost 
detectiv din lume, zise el și totuși prima dată când v-am 
văzut, credeam că aș fi cam cel mai bun. Fusese chiar 
numai noroc. 

— Când m-aţi văzut prima dată? 

Trebuia să recunoască singură că întrebarea era 
prostească și privirea lui plină de reproș o făcu să 
Toșească. 

— La Southern Bank, zise el scurt. Pariez că vă aduceţi 
aminte de asta. 

Era furioasă pe el, totuși numai un moment. 

— Acum un an eram tânăr și vesel. Azi parcă aș fi de o 

sută, poate chiar o sută cincizeci de ani. 

— De ce? întrebă ea. 

Scoase o ţigaretă din tabacheră și înainte să și-o aprinse, 
îi ceru voie din ochi. 

— Pentru că săptămâna viitoare o să-l omoare pe 
Monkford, zise el în timp ce arunca chibritul în apă și eu 
nu știu cum aș putea să-i împiedic. 


41 


CAPITOLUL VIII 


Ea îl privi fix. Fiecare trăsătură a feţei ei trăda groază și 
neîncredere. 

— Doar nu o credeţi cu adevărat? 

Dânsul afirmă din cap. 

— V-o spun dv. pentru că vă cunosc și mă cunoașteţi. A 
se înţelege reciproc la prima vedere se întâmplă mai des 
decât dragoste la prima vedere. V-am cunoscut din ziua 
când vă văzusem la Southern Bank. Aveţi o afinitate 
sufletească cu mine. Ce e drep, urăsc această expresie, 
căci și-a pierdut tot farmecul, din cauza proceselor de 
divorţ. Să mergem mai bine să vâslim, și să uităm de D. 
Monkford! El mai trăiește încă! 

Se sui în barcă fără să zică un cuvânt, deși în sinea ei se 
bucura să fie împreună cu dânsul. Nu putea înţelege 
întreaga importanță a părerii lui despre soarta lui 
Monkford și totuși își dădea seama că Long nu e un om din 
aceia care exagerează, ca să facă impresie. Ea însăși se 
mira de influenţa ce o exercita asupra ei. Se simţea așa de 
liniștită și bine lângă el, încât n-avea nevoie să-și impună 
acele rezerve și bariere, pe care de obicei femeile le ridică 
în jurul lor, pentru a ţine lumea la distanţă. Dânsa n-avea 
niciodată obiceiul să-și formeze repede vreo părere despre 
ceva sau cineva, de felul ei era prevăzătoare. Experienţa o 
învățase să întâmpine cu oarecare neîncredere, atât pe 
bărbaţi, cât și pe femei. Nici nu-și putu imagina, că i-ar fi 
fost posibil să simtă deodată interes pentru un om a cărei 
existenţă n-o bănuise măcar acum un ceas. 

— Ce vârstă aveţi? 

El vâsli spre mijlocul fluviului, când îi trânti această 
întrebare. 

— Aproape douăzeci și trei - sunt de acum foarte 
bătrână. 

— Nu arătaţi bătrână. Când v-am văzut credeam că aţi 
avea vreo douăzeci. 

În timp ce vorbea se uita peste umerii ei, la casa ce 
tocmai o părăsiseră. 

— Frumuseţea e ceva ciudat - distruge vârsta. O femeie 
frumoasă are acea vârstă, pe care o dorim s-o aibă; nu că 
în cazul de faţa aș fi avut vreo dorinţă specială. 

Ea ridica capul, ochii îi scânteiau de veselie. 

— Toţi oamenii sunt frumoși dacă pielea lor are o 
culoare sănătoasă. 

— Cunoscusem, o femeie a cărei piele avea cea mai 
frumoasă coloare. Se uita însă chiorâș și avea un nas ca de 
elefant, zise el. 

Barca își urmă drumul în josul apei. Ea nu se gândi la 
nimic altceva, decât la această ciudată persoană. 

— Aveţi cei mai frumoși ochi, ce am văzut vreodată la o 
femeie, zise el după o pauză. 

Ea ameninţă cu degetul. 

— Domnule Long, mi se pare că încercaţi să flirtaţi cu 
mine, zise dânsa grav. 

— Nu, nu încerc. 

Ea știa bine, că spune adevărul. 

— Era numai o constatare. Sunteţi logodită? 

Dânsa dădu negativ din cap. 

— Nu. Sunt foarte ciudată. N-am fost încă niciodată 
logodită. 

El respiră adânc. 

— Într-adevăr e ciudat, zise el și în timp ce băgă vâslele 
în barcă întinse mâna și apucă ceva. Ea întoarse capul și 
spre mirarea, ei, văzu barca asasinului. 

— Voiam să vă arăt ceva, zise el. 

Sări pe bordul vasului și se aplecă ca să apuce mâna 

fetei. 

Starea proastă a ambarcaţiunii era din apropiere și mai 
evidentă. Scândurile punţii erau putrezite și la fiecare 
mișcare intra apă în interiorul bărcii. 

— Aici înăuntru avea presa. 

Rămășag deschise o ușă. 

— Fusese pusă în funcţiune prin acumulatori - mai sunt 
încă aci. Veniţi înăuntru! 

Ea îl urmă, aplecându-se, în întunericul cabinei. El 
aprinse un chibrit. 

— Nu este asta o profeție ca din vechiul testament? 
întrebă el. 

In lemnul cabinei era gravat un șir de date, în total nouă 
date: 


3 iunie 1954 J. X. T. L. 
6 septembrie 1862. 

9 febr. 1886. 

11 martie 1892. 

4 septemb. 1896. 

12 septemb. 1898. 

30 august 1901. 

18 iulie 1923. 

1 august 1924. 


Lângă data de 18 iulie 1923 era însemnată o cruce mică, 
simplă. 

— Profeţii. Întrece pe Ezechiel, mormăi Long Rămășag și 
dădu din cap cu admiraţie. 

Fata era mirată. 

— Gravase el aceste date? întrebă ea. Ce înseamnă ele? 

— E sigur că ar da o serie întreagă de informaţiuni, zise 
el... 18 iulie 1923 - e ușor. În ziua aceea fusese spânzurat. 

Ea respira greu și se înfioră. Flacăra chibritului de ceară 
se stinse, timp de o secundă statură în întuneric, când 
deodată, cuprinsă de o frică neexplicabilă, se repezi pe ușă 

afară, la lumina soarelui. El o urmă imediat și închise bine 
ușa. După felul lui de a se comporta bănui că ele 
proprietarul actual al bărcii Northward, ceea ce era și 
cazul, deși niciunul din partea locului nu știa asta. 

— Gravurile fuseseră descoperite de abia atunci când 
cumpărasem barca și începui să demontez tăbliile de lemn. 
Aţi observat locul unde erau gravate? Tăblia de lemn, care 
fusese peste aceste interesante însemnări, nu era prinsă 
de perete cu șuruburi, ci atârna de balamale. Când 
începusem cercetările, abia atunci dădui de șirul de date. 

— Dar el nu putuse prevedea ziua morții sale? stărui ea. 

El dădu din cap. 

— Nu. Banda groazei a făcut-o. 

Nora îi privi. Glumea oare? 

— N-am auzit niciodată de așa ceva. 

— De vrăjitori aţi auzit? Atenţie domnişoară! Urcaţi-va în 
barcă, suntem prea aproape de mal. 

El nu glumi. Ochii lui cercetară livada neîngrijită din faţa 
casei goale. Stătu în mijlocul bărcii, cu mâinile în șolduri și 
chiar când îi întinse mâna, tot nu o privi. Atenţia lui era 
absorbită de casa cu jaluzelele lăsate și de tufișul din fața 
intrării în casă. 

O secundă Nora se cutremură. Avea o senzaţie 
groaznică de frică: simțea prezenţa unui observator 
invizibil, ameninţarea unor ochi plini de ură. 

— Închipuire - aici nu-i nimeni. 

Long vorbi ca și cum i-ar fi citit gândurile. 

— Cineva fusese acolo noaptea trecută. Fixasem un fir 
de aţă în faţa ușii și azi firul era rupt. 

CAPITOLUL IX 


Devenise gânditor. Vâslind în susul apei, trecură pe la 
pajiștea din fața Benham Abbey-ului și conduse barca în 
umbra pomilor, care creșteau pe marginea fluviului. Apucă 
o ramură și ţinu barca în loc. Apoi începu din nou să 
vorbească. 

— Trebuie să fie cineva foarte îndemânatec să trăiască 
în același timp sub diverse înfățișări. Cunosc șase vieţi 
diferite ale lui Shelton. A fost odată un om care scria 
povești pentru Magazinul Copiilor, despre câini mici, care 
își găseau stăpânii amorţiţi în zăpadă. Acel om se chema 
Grinstead Jackson, celălalt nume al lui era Shelton. In 
Lambeth, un oarecare Simon Cole, avea o tipografie. 
Domnul Cole și domnul Shelton purtară aceiași pălărie. În 
Oxfordshire un fermier făcu reclamă mare pentru ouă și 
găini, cu care de altfel făcea un comerţ foarte întins și 
ocupa vreo două duzini de oameni. H. P. Pearce era 
numele trecut în cartea de telefon, la Scotland Yard se 
numea Shelton. La Temple, un om mai în vârstă avea o 
căsuţă și o barcă cu motor. Pescuia foarte mult și era 
cunoscut ca cel mai bun pescar de barbuni din partea 
locului. Walter James Evanleigh stătea pe hârtia lui de 
corespondenţă - în realitate era Shelton. Atâta știu despre 
el. Ceea ce nu știu despre el ar putea să umple un întreg 
raft din biblioteca d-lui Monkford. 

— Era însurat? întrebă ea fascinată. 

— Se pare că nu, zise Rămășag și o privi în ochi scurt și 
cercetător. 

— Evident că nu putuse să prevadă data morţii lui - Ah! 

Pare că-și aduse aminte de ultima dată, 1 august - și azi 
era în 23 iulie! 

— Ce o să se întâmple la 1 august? întrebă ea. 

— Da! zise însoţitorul ei și înainte ca ea să mai poată 
zice ceva, continuă: 

— Nimeni afară de mine nu știe ceva despre banda 
groazei și ceea ce știu eu e aproape egal cu nimic. O simţi 
din când în când, crezi chiar că ai descoperit-o. Bătrânul 
Shelton escrocase băncile cu vreun milion de lire sterline, 
dar cheltuielile mari ce le-a avut cu cele șase vieţi diferite 
ce ducea i-au mâncat banii. Poate chiar a jucat și la curse. 
Cei mai mulţi escroci au câte o slăbiciune. El plătea foarte 
bine oamenilor ce-i ajutau. Costa mult să trimeţi oameni în 
America, să ridice banii în baza scrisorilor de credit pe 
care falsificase. Odată trimesese un om, cu un tren special, 
de la New-York la Sacramento, care nu oprea decât în 
localitățile mari, ca să încaseze bani de la bănci și apoi să 
dispară. Agentul său se înapoiase la Londra, înainte ca 
cineva de la vreo bancă, să-și fi dat seama de fals. Ingenios 
- dar costă parale. Și - un milion e ceva. Inapoia lui stătea 
tot timpul banda groazei. D. Monkford avea un frate, care 
plecă în concediu la Ilfracombe o săptămână, după ce îl 
prinsesem pe Shelton. El se înecă. Fusese găsit dis de 
dimineaţă pe plajă, în costum de baie. D. Monkford crede 
într-o întâmplare nenorocită. Așa a și fost. Ei puseseră 
mâna pe falsul Monkford 

Nora se uită la el încremenită de mirare. 

— Asasinat? întrebă ea cu voce stinsă. 

Rămășag afirmă din cap. 

— Puseseră mâna pe falsul Monkford, zise el și închise 
un moment ochii. 

Părea că ceva îl înveselea. 

— Plecaţi la oraș cu trenul de 6.15? Și eu, dar plec cu 
clasa a treia, căci sunt democrat... 

Nora văzu cum Long întoarse brusc capul în direcţia 
tufișului des de lângă mal. O mână o duse în buzunar și cu 

cealaltă ţinea strâns craca. Inima ei bătea mai tare, se 
cutremură. Cu ochii mari deschişi se uita și ea fix la tufiș. I 
se părea că aude un fâșâit curios. 

Barca se învârti pe loc. Îndată descoperi și cauza. 
Încheietura mânii care tinu craca se învârti de asemenea, 
dar mișcarea aceasta se opri repede și Rămășag se ridică 
așa de ușor, încât barca de-abia se legăna. El stătu exact 
între dânsa și locul unde auzise zgomotul. Părea că 
ascultă. Apoi, se așeză tot atât de repede, pe cât se 
ridicase și vâsli barca spre mijlocul fluviului. 

— Bandă a groazei! zise el pentru sine. Bandă a groazei - 
pregătești ceva și nu știu ce. 

Nu mai vorbi nimic și nu-i dădu nicio explicaţie, ci vâsli 
mai departe, parcă spre malul celălalt. 

— Aţi văzut pe vecinul nostru? întrebă el în felul său 
scurt. Ar trebui să-l cunoașteţi - e o curiozitate din Marlow. 
Eu îl numesc Ercule. Vecinii lui i-au dat alt nume. Se afla în 
bancă în momentul când l-am prins pe Shelton și deși pare 
molatec, totuși intervenise energic în luptă. Acești oameni 
care par molateci, fără energie, sunt câteodată foarte 
capabili. Când eram la Cambridge... întrerupse deodată 
fraza, fără vreun motiv aparent. 

Ajunseră la sfârșitul mărăcinilor și priviră extaziaţi la 
admirabila priveliște ce li se oferea. Casa, care era în dosul 
inevitabilei pajiști, era mai mică decât Benham Abbey. 
Poiana avea forma unui paralelogram verde-închis şi 
înconjura o grădină atât de minunată, cum nu mai văzuse 
ea niciodată. Roșu-închis, auriu, albastru de cobalt, purpur 
roșu deschis se amestecau armonios între ele. Casa însăși 
era aproape complect acoperită cu trandafiri agăţători 
roșii și glicină. Două mari arcade cu stâlpi de piatră și 
acoperite cu trandafiri agăţători treceau pe ambele părți 
ale poienii de la apă spre casa. În apropiere de mal era o 
umbrelă mare de soare cu dungi albe și roșii. Sub umbrelă 
un om stătea întins pe un scaun de trestie. Când barca se 
opri la mal, se sculă obosit de pe scaun. Era un om uscăţiv 

cu un obraz lung și cu aparenţă bolnăvicioasă. Își prinse 
monoclu pentru a privi pe vizitatori. Faţa sa era fără nicio 
expresie. 

— Hallo, Long! zise el trăgând vocea și întinse molatec 
mâna lui Long, în timp ce privi fata ce-l acompania. 

— Aș dori să vă prezint domnișoarei Sanders - domnul 
Crayley. _ 

— Jackson Crayley, mormăi omul uscăţiv. Imi pare bine. 
Luaţi loc vă rog! 

— Cred că domnișoara Sanders ar vizita cu plăcere 
grădina dv. 

— E splendidă, zise fata entuziasmată. 

— Da-a! Nu e urâtă. 

Părea că Crayley se cam jena să recunoască frumuseţea 
proprietăţii sale de la ţară. 

— Am un grădinar foarte bun. Arătaţi grădina tinerei d- 
șoare și culegeţi ce doriţi... 

Nici nu plecaseră, bine, că se și trânti din nou pe scaun 
și citi mai departe gazeta. 

— Ce părere aveţi despre el? 

Nora ezită. 

— Pare,.. pare că e foarte obosit, zise ea și Rămășag 
trebuia să râdă de aceasta apreciere a ei. 

— S-a născut așa. Nu e mare procopseală de el. E curios 
însă, că era în bancă când prinserăm pe Shelton și mi-ajută 
să-l arestez, - așa cum putuse. Evident că Shelter îl 
azvârlise deoparte - asemenea oameni sunt pe lume, 
pentru a fi daţi mereu la o parte. D. Monkford îl 
simpatizează. Crayley e un om al modei și stă aci la ţară 
numai în timpul sezonului, fie că tocmai a venit din 
Deauville sau că o să plece în curând la Aix. Vei pleca la 
Heartsease, la săptămâna de golf? 

— De sigur, zise ea mirată, nu credeam că și asta e un 
eveniment monden. 

El spuse ceva cu jumătate voce, ce ea nu înţelese. Din 
tonul cu care vorbise, bănui ca ar fi ceva nu tocmai 

măgulitor pentru jocul de golf. 

Când se întorseseră spre Crayley, îl văzură discutând cu 
o doamnă, care era într-o barcă foarte luxos amenajată. 
Nora o putu vedea numai superficial, în momentul când 
tocmai plecase. Era o fată nu tocmai frumoasă, dar foarte 
bine îmbrăcată. 

— E îngrozitor! Să mă întrebe oamenii dacă ar putea 
vizita grădina mea... mormăi Crayley și apoi, când își dădu 
seama de impoliteţea lui, adăugă repede: Cred - să mă- 
ntrebe dacă ar putea veni joi și să aducă și câţiva prieteni. 
Aici doar nu este hotel sau grădina publică, sau ceva 
similar. Vreţi să și plecaţi, domnișoară?... 

— Vă mulţumesc pentru permisiunea ce mi-aţi dat să 
vizitez grădina dv.... 

Și dând mâna lui Crayley se sui în barcă. 

— Mai veniţi și altă dată, strigă d. Jackson Crayley și se 
așeză din nou în fotoliul său. 

Nici vocea și nici purtarea lui nu mascară bucuria că i-a 
văzut plecând. 

Un râs diabolic se ivi pe faţa lui Rămășag, pe când 
vâslea spre Benham Abbey. 

— De ce vă bucurati? întrebă Nora zâmbind. 

— Așa un filfizon - aţi observat jambierele lui galbene? Și 
pentru crime mult mai mici se pedepseau oamenii! 

Monkford își schimbase probabil părerea, căci în loc să 
se odihnească, cum intenţionase, Nora și Rămășag îl găsiră 
plimbându-se pe malul apei încoace și încolo. 

Cei doi, care pescuiau cu undița, erau tot acolo. Nora se 
întrebă cu mirare, dacă putuseră ei prinde vreodată pește, 
mai cu seamă că și-au ales un asemenea loc în care apa e 
foarte puţin adâncă și clară. 

— Voi vedea pe doamna Revelstoke în săptămâna 
viitoare la Little Heartsease, zise Monkford în timp ce se 
îndreptară spre casă. Spuneţi-i că ar trebui și dânsa să 
înceapă să joace golf. Niciodată nu e prea târziu nu-i prea 
târziu! 

Ea trebuia să plece la gară cu automobilul, împreună cu 
Rămășag. Acesta mai avea ceva treabă cu prietenul său și 
între timp dânsa așteptă în mașină, uitându-se de jur 
împrejur. Spaţiul din dosul casei era mic: poate numai de 
vreo trei ori mai lat decât șoseaua și se vedea că zidul ce 
înconjura casa era clădit în ultimii ani. Era foarte înalt și 
pe marginea de sus erau aplicate trei rânduri de cuie. La 
poarta mare, care de asemenea era nouă, stătea un om 
voinic, care fuma o pipă scurtă. Ea avea impresia că și 
acesta, ca și cei ce pescuiau cu undiţa, își petrecea timpul 
alene, așa fără niciun scop și Nora se uită mirată de la el la 
zid și de la zid la el. 

În drum spre gară Rămășag era foarte curios. De cât 
timp lucrează? Ce face? Trebuia să recunoască multe 
defecte: la mașină nu prea scria destul de bine, 
stenografiază chiar prost, vorbea bine trei limbi... 

— Daneza? 

El se opri brusc lângă casa de bilete, când puse această 
întrebare. 

— Nu - dar de ce tocmai daneza? Germana, franceza, 
italiana și puţin spaniola. 

În ciuda așa ziselor sale sentimente democratice, 
Rămășag o conduse într-un compartiment de clasa întâia. 

Când trenul plecă din gară în direcţia Bourne End, el o 
întrebă dacă ar putea să păstreze un secret. 

— Cei mai mulţi cred că pot, dar cei mai mulţi sunt ca 
reporterii de ziare și scopul vieţii unui reporter e să 
povestească totdeauna altora câte ceva. 

El deschisese fereastra compartimentului, întâi într-o 
parte și se uită afară, în urmă în cealaltă parte. Apoi se 
așeză în faţa ei, cu ochii râzând. 

— Vreau să joc cuiva o festă, explică el. Un om de la 
Scotland Yard mă observă - desigur din prietenie. El e în 
vagonul de serviciu, în care se află o mică fereastră de 
unde se poate vedea tot trenul. V-aţi ocupat vreodată cu 
filosofia, d-ră Sanders? 

Ea dădu din cap. 

— Puțin. Şi pot de asemenea să păstrez un secret, 
adăuga ea provocatoare. 

— Aţi citit vreodată tratatul lui Leibnitz despre 
cauzalitate? Nu, mi-am închipuit. Trebuie totdeauna să 
cauţi cauzele unui fapt. La Shelton nu era posibil, pentru 
că nimeni nu știa ce-i cu el și ce face. Dar când fusese 
spânzurat, s-a creat o nouă serie de cauze. Vă povestesc 
toate astea pentru că vă simpatizez. Nu sunt îndrăgostit - 
nu trebuie să vă gândiţi la asta. Imi sunteţi dragă, pur și 
simplu! 

Ea ascultă ca trăsnită, fără să poată scoate o vorbă. El 
continuă: 

— La Scotland Yard își bat joc de mine și de banda mea 
a groazei, dar unde e judecătorul care l-a condamnat? 
Mort! Unde e procurorul? Mort! Unde e călăul? Mort! Eu 
mai trăiesc, și Monford trăiește.... 

Pank! 

Geamul se sparse în bucăţi și ceva trecu printre ei, ca 
bâzâitul unei albine înfuriate. De pe plafonul vagonului 
căzură o mulțime de așchii de lemn. 

Rămășag zâmbi voios. 

— Omul care a tras acest foc e mort - pariez! 

Trenul se opri în Bourne End și Rămășag își luă rămas 
bun în felul său particular. 

— Trebuie să mă înapoiez, să stabilesc identitatea 
cadavrului, zise el vesel și când văzu fața palidă a fetei, 
adăugă repede: e numai o glumă! La vreo doi kilometri de 
aci e un loc de tragere la semn și aș putea paria că un 
oarecare recrut stângaci, face exerciţii de apărare contra 
aeroplanelor. 

Ea nu se lăsă înșelată, totuși se forță să zâmbească și 
mai zâmbi și în momentul în care trenul se puse în 
mișcare. 

— Dobitocule, își zise Rămășag necăjit, când dispăru 
ultimul vagon în cotitură. Vânător de senzaţii! Sperietor de 


52 


fete! 

În modul acesta își făcu mustrări, în timp ce taximetrul îl 
ducea la locul de unde căzuse împușcătura. Nu pierdu mult 
timp până să-l găsească. Când glontele pătrunsese în 
compartiment, trenul trecuse pe lângă o mică căsuță 
alături de linie și pe care lucrătorii o întrebuinţau ca 
depozit de scule. Nu se vedea nicio altă casă. Paralel cu 
calea ferată era un câmp de ovăz, care ajungea până la 
șoseaua pe care venise el cu un poliţist din Bourne End. 

Se aștepta să găsească cadavrul lângă terasamentul căii 
ferate, dar se înșelase. În mijlocul câmpului era un 
povârniș ce ducea spre o baltă. Aici, între o mulţime de 
buruieni, văzu corpul nemișcat al unui om. Era îmbrăcat 
sărăcăcios, vreun vagabond, un fost ostaș, căci vesta lui 
zdrențuită purta niște benzi murdare de medalii militare. 

— Împușcat pe la spate, zise Rămășag după o scurtă 
cercetare. Bietul om! Ce carte e aia, brigadier? 

Funcţionarul îi dădu un carneţel jerpelit, ce-l ridicase de 
pe jos. Long Rămășag răsfoi încet foile murdare. Ultimele 
notițe, scrise cu creionul, îl interesară: 


„Al treilea vagon de la locomotivă. 
A doua fereastră. 
Nu trebuie împușcat dacă fata e la fereastră.” 


Long cercetă și celelalte pagini. Găsi trecut și un nume: 
Joe Hanford și două adrese, una în Essex și una în Londra. 

— Individul ăsta era foarte minuţios, zise Rămășag dus 
pe gânduri, și pentru că era foarte minuţios și-a trecut în 
carneţel instrucţiunile căpătate. Dar cum le-a putut primi 
aici? 

Se uită de jur împrejur și în acest moment văzu o rază de 
lumină pe creasta dealului, cam la o depărtare de cinci 
kilometri. De mai multe ori se aprinse și stinse. 

— B-C-N-F-L-D  silabisi  Rămășag. „Beaconsfield”. 
Semnalizatorul necunoscut semnaliza cuiva o veste printr- 

un heliograf. S-ar fi putut presupune că o oarecare trupă 
face exerciţii militare. Din nou apărură razele de lumină. L- 
N-G S-R-C-H F-L-D! 

— Long cercetează câmpul! 

Long ar fi dat orice să aibă și el un ochean, ca acela ce-l 
întrebuința misteriosul observator. 

Acesta fu ultimul semnal. Probabil că fusese văzut cum 
se uită spre deal și observatorul bănui că Long ar putea 
înţelege comunicările ce transmitea. 

Detectivul făcu repede o socoteală. Puterea heliografului 
e foarte mare, poate să transmită știri la depărtări mari. 
Asasinul ar putea fi și dincolo de orașul Marlow și totuși să 
citească avertismentul. Cel mai apropiat telefon era 
desigur la Bourne End. Trebuia să riște și să nu lase nimic 
neîncercat, ce i-ar putea fi de folos. Lăsă pe poliţist lângă 
mort și se duse singur la taximetru, care-l duse înapoi la 
Bourne End. 

După o oarecare întârziere capătă legătura cu poliţia din 
Beaconsfield și auzi ceea ce de altfel se aștepta să audă. 

— Pe aici trec cam zece mașini pe minut, zise 
funcţionarul de serviciu. Nu aţi putea să-mi descrieţi mai 
detaliat mașina? 

— IÎnsărcinați pe cineva să noteze numerele tuturor 
mașinilor ce vor trece în cincisprezece minute, zise 
Rămășag. 

Nu prea avea speranţă că ar putea să aibă vreun succes 
oarecare. După, toate probabilitățile, automobilul trecuse 
prin Beaconsfield, înainte ca dânsul să fi putut avertiza 
poliţia. 

Se întunecase de acum, când Long părăsi Bourne End. 
Către miezul nopţii toate gazetele din Londra primiră o 
notiță cu rugămintea de a o publica de urgenţă la 
informaţii: 


Avertisment către soldaţii eliberaţi 


1 Long search the field. 

În ţară se află o organizaţie care oferă sume mari 
soldaţilor eliberaţi și fără lucru, în special bunilor 
țintași. Serviciile cerute sunt nelegale și de natură 
penală. Soldaţii eliberaţi sunt avertizaţi să nu accepte 
astfel de însărcinări, căci urmările vor fi fatale, de 
îndată ce poliţia îi va descoperi. Soldaţii eliberaţi cărora 
li se fac astfel de propuneri să se prezinte imediat la 
inspectorul Long, la Scotland Yard. Camera Nr. 709. O 
recompensă de 500 lire sterline va căpăta acela, care 
prin informaţiile sale va contribui la arestarea și 
condamnarea acelora, care dau astfel de însărcinări. 


_ A doua zi dimineaţa d. Jackson Crayley desfăcu jurnalul. 
Își puse monoclu și citi acest avertisment. În timpul 
cititului trase gânditor de mustaţa. Lăsă dejunul neatins și 
se duse în frumoasa lui bibliotecă, cu priveliștea spre 
gradina ce admirase atât de mult Nora Sanders. Luă 
telefonul, ceru un număr și imediat îi răspunse cineva, 

— Ai ciit jurnalul? întrebă el. 

După ce ascultă răspunsul, continuă în felul său 
trăgănat. 

— Trebuie să renunțăm la militari. Rămășag o să mai 
facă greutăţi. 

Ascultă ce vorbi persoana cealaltă, apoi zise: 

— Da, sunt de acord, cred că săptămâna viitoare. Îi vom 
curăța atunci pe amândoi deodată. 

Se duse înapoi în sufragerie cu un sentiment de 
satisfacție, căci vocea din telefon îi anunţă soarta lui Long 
Rămășag. 

La centrala telefonică, un om de la Scotland Yard auzise 
fiecare cuvânt. Dar la sfârșit nu era mai luminat, căci 
convorbirea fu dusă în limba daneză. 

CAPITOLUL X 


Nimic nu enervă pe domnișoara Revelstoke. Era atât de 
calmă, încât ar fi considerat un cutremur, ca un fenomen 
natural care nu trebuie să-ţi tulbure liniștea. Se povestea 
că în timpul unuia din cele mai puternice atacuri aeriene 
asupra Londrei, dânsa nu puse deoparte lucrul ei fin de 
mână, pe care-l lucra în acel moment. 

Ea ascultă acum cu oarecare încordare la cele ce 
istorisea fata. _ 

— Extrem de dramatic! zise ea sec. Într-adevăr Nora, 
riști să devii cunoscută! Cum îl cheamă pe acel ciudat 
detectiv? 

Când Nora îi spuse numele, dânsa dădu din cap. 

— Da, îmi aduc aminte, el se ocupase de afacerea 
Shelton. 

Fata nu-i pomenise încă nimic despre evenimentele 
curioase ce s-au petrecut, dar acum îi povesti aproape 
totul ce se întâmplase în acea după amiază. 

— Sper că erai înfiorată când ai vizitat acea barcă 
îngrozitoare, zise aspru domnișoara Revelstoke. Trebuie să 
fi fost foarte groaznic. D. Long începe să mă intereseze. Ar 
trebui să-l chemăm într-o seară la noi la masă, dar între 
timp ne așteaptă mâncarea și afara de asta d. Henry și-o fi 
pierdut răbdarea așteptându-ne. 

Friederick Henry, care se mai ocupa și de publicistică, 
dar numai ca diletant, era una din acele personalităţi 
negative, care nu impresionau de loc pe Nora; nici n-o 
atrăgea, nici n-o dezgusta. Ştia să converseze plăcut, în 
societate se prezenta bine și era socotit ca bun avocat. 

Legenda că admiraţia lui pentru Nora Sanders ar fi cauza 
deselor sale vizite la Colville Gardens nici n-o amăra 
măcar. Era prea inactiv și neînsemnat ca să fi putut să-i 
infiltreze oarecare sentimente mai puternice. 

După un sfert de oră acompania pe domnișoara 
Revelstoke în sufragerie. Henry sta rezemat de cămin, cu 
mâinile la spate și contempla covorul. Norei i se păru că se 
gândește la vreo problemă grea juridică. 

Probabil că acesta era și cazul, căci la intrarea 
domnișoarei Revelstoke, tresări ca speriat și se scuză. 

— Am căpătat o chestiune foarte enigmatică, zise el în 
timp ce îndreptă scaunul gazdei sale, și afară de asta 
foarte groaznică! Aţi auzit de Wallis? 

— N-am avut plăcerea, zise domnișoara Revelstoke. Dar 
îmi închipui că e o persoană renumită, căci numai astea 
pot fi cunoscute prin simpla indicație a numelui lor. 

— Temută, e o expresie mai potrivită, zise d. Henry, cam 
aspru, în timp ce se așeză la masă și-și desfăcu servieta. 
Era călăul oficial. 

Domnișoara Revelstoke îl privi neclintit. 

— Wallis trăise în Odham și noi suntem reprezentanţii 
avocatului său, continuă Henry și adaugă repede: Dacă nu 
vă place această temă neplăcută voi vorbi mai bine despre 
fluturi. 

Vorbea mai mult fetei decât domnișoarei Revelstoke. 

Nora dădu zâmbind din cap. 

— Pare că era un desfrânat, dar în anumite privinţe era 
un om econom. Poseda proprietăţi în Londra - trei case 
mici în Bermondsey și până la moartea lui, nimeni nu 
știuse că era însurat. Cel puţin nu știuse că era pentru a 
doua oară căsătorit și că uitase de formalitatea de a se 
divorța de prima lui soţie. Nu lăsase niciun testament și 
pare că se va naște un proces. 

Interesul pentru decedatul Wallis trecu repede și 
conversaţia se îndreptă spre Marlow. 

— Ai lăsat acolo o impresie profundă, draga mea! zise 

domnișoara Revelstoke. Monkford m-a chemat la telefon. 
Era extrem de încântat de persoana d-tale, de coloarea 
feţei d-tale și în general de modul d-tale de a te comporta. 

— De mine? întrebă Nora mirată? Dar de-abia că se 
uitase la mine! Desigur că nu l-aţi înţeles bine, domnișoară 
Revelstoke. Cred că o fi vorbit despre Destinul Negru. 

— Alo! Ce-i aia Destinul Negru? întrebă Henry ridicând 
ochii. 

Domnișoara Revelstoke descrise în câteva cuvinte 
picante și răutăcioase statueta ce o trimesese bancherului. 

— Așadar ai făcut cunoștința lui Jackson Crayley? 
întrebă domnișoara Revelstoke. Ce părere ai despre el? 

Nora ezită. 

— Nu impresionează prea mult, zise ea, atenuându-și 
părerea. i 

— Cred și eu, continuă Henry indispus. Într-adevăr nu 
cunosc vreo altă persoană atât de insignifiantă ca Jackson. 

— Duce o viață absolut egoistă, complectă domnișoara 
Revelstoke. O da, îl cunosc foarte bine. 

Pare că d. Crayley nu prea era simpatizat de stăpâna ei 
și nici de avocat. Când conversaţia începu să slăbească, 
Nora făcu ceva, de care îi păru apoi rău. Vorbi despre 
banda groazei. Nu era niciun motiv pentru care nu trebuia 
să vorbească despre această chestiune, dar era convinsă, 
că ceea ce îi spusese Arnold Long, era ca să zicem, așa, 
destinată numai unui cerc mai intim de cunoștințe și nu 
putu scăpa de sentimentul neplăcut că ar fi abuzat de 
încrederea lui. Acest sentiment era atât de puternic, încât 
încercă să schimbe subiectul conversaţiei. Ochii negri ai 
domnișoarei Revelstoke o priviră tăios. 

— Mie teamă că polițistul ţi-a lăsat o impresie durabilă, 
Nora, glumi ea. Parcă crezi că n-ar fi trebuit să ne 
povestești despre banda groazei. 

Această femeie bizară avea extraordinarul dar, de a citi 
gândurile, ceea ce de multe ori o pusese pe Nora în 
încurcătură. Şi de data asta roși, constatând că 

domnișoara Revelstoke i-a priceput intenţia. Henry zâmbi, 
fără ca ea să știe pentru ce, până ce zise: 

— Nu trebuie să te necăjești că ne-ai povestit aceste 
teribile secrete. Am cam auzit eu de ele. Chestiunea e prea 
absurdă ca să se mai piardă timpul cu ea. Shelton, despre 
viaţa căruia sunt mai mult sau mai puţin bine informat - în 
afară de Scotland Yard, am poate cele mai multe 
documente asupra faptelor sale, lucrase incontestabil 
singur. N-avusese nici prieteni nici rude și nici colaboratori 
intimi. Acesta e motivul pentru care, mult timp, nu putuse 
poliția să pună mâna pe el! 

Aceste cuvinte fură adresate ambelor femei. 

— Răzbunare organizată nu există în această ţară, 
continuă el. Cine ar mai avea vreun interes să se răstoarne 
pe judecătorul, procurorul și călăul, care au contribuit să 
îndeplinească soarta lui Shelton? Singurii oameni, care ar 
putea fi porniţi contra lor, ar fi aceia care ar fi avut o mare 
afecţiune pentru el - rudele sale; ori e știut că în toată 
lumea, el nu avusese nicio rudă. 

— Poate să fie recunoscător pentru asta, zise 
domnișoara Revelstoke oftând. 

— Vendetta nu e cunoscută la noi în ţară, continuă 
Henry, și nu se poate imagina, ca oameni să-și riște viața 
lor, pentru a răzbuna pe acela, care nu poate să-i 
răsplătească nici măcar cu recunoștinţa lui. 

— Ţi-a povestit d. Long ceva ce s-ar fi întâmplat, vreo 
faptă ce ar fi săvârșit banda groazei? întrebă domnișoara 
Revelstoke. 

— Nu, zise Nora, îi era numai teamă... 

Iarăşi vorbea prea mult, dar din fericire Henry îi veni în 
ajutor. 

— „di era teamă pentru Monkford. Asta e iar un secret 
public, o întrerupse el zâmbind. Nu mă gândesc că lui 
singur i-ar fi frică, căci după cum îl cunosc, nu e așa un 
om. 

— Monkford nu-și făcuse decât datoria. E o prostie să se 

creadă ameninţat cu ceva! ripostă domnișoara Revelstoke 
nerăbdătoare. Într-adevăr, Nora, trebuie să-l cunosc pe 
detectivul d-tale. Pare să fie simbolul omului care a 
dispărut de când excelentele romane ale lui Gaboriau nu 
mai sunt moderne! 

— E într-adevăr foarte simpatic, răspunse fata, fără nicio 
urmă de exaltare. 

Henry o privi îngândurat și-și frecă încet mica mustață 
neagră. 

— Pot numai s-o confirm zise el. 

— Rămășag este excentric și întrebuințează metode, 
care se abat complect de la sistemele uzuale de cercetări, 
dar nu e un vânător de senzaţional. 

— Cine-i el? întrebă domnișoara Revelstoke și pentru 
prima oară Nora auzi despre rudele bogate ale lui Long. 

— Într-una din zile va fi baron și va poseda două 
milioane de lire sterline zise Henry. Ăsta și e motivul 
pentru care nu prea e agreat la Scotland Yard. Tuturor le e 
teamă să nu li se facă reproșul, că l-ar proteja. 

Nora Sanders nu se aștepta la o seară plăcută. Stăpâna 
ei era o jucătoare pasionată de pichet și în general Nora 
era partenera ei. Dar azi, femeia cu fața galbenă n-avea 
nevoie de dânsa. Domnișoara Revelstoke poseda în Londra 
multe proprietăţi și după masă duse pe Henry într-un mic 
birou lângă salon. Avocatul o urmă supus, ţinând în mână o 
servietă plină cu documente. 

— Voi petrece o seară foarte plăcută, zise el cu jumătate 
voce, când trecu pe lângă Nora. 

Dânsa îi zâmbi plină de compătimire, căci știa că 
domnișoara Revelstoke era o strașnică femeie de afaceri, 
care poseda o extraordinară perspicacitate la examinarea 
socotelilor. 

Când Nora bătu la ușă la ora 11 ca să spună stăpânei 
sale noapte bună încă mai erau la lucru. Auzi vocea 
enervată a domnișoarei Revelstoke, care se plângea de 
chiriașii ei și știa sigur că de ceea ce îi era teamă lui 


60 


Henry, nu scăpase. 

Fel de fel de gânduri o preocupau și nu o lăsau să 
adoarmă: evenimentele de azi. Arnold Long și asociaţia 
misterioasă, pe care el o numea Banda Groazei. Auzi un 
taxi oprind în fața porţii precum și vocea lui Henry care 
dorise domnișoarei Revelstoke „noapte bună”. Mai trecu o 
jumătate de oră și tot trează era. Orologiul bisericii bătu 
ora unu, când căzu într-un somn neliniștit, din care fu 
trezită de o ușoară bătaie în ușă. 

— Dormi? 

Era domnișoara Revelstoke. Fata se dădu jos din pat își 
îmbrăcă un capot și deschise ușa. 

— Îmi pare rău că te deranjez. Pot intra? 

Nora aprinse lumina și domnișoara Revelstoke intră în 
cameră. Mai purta încă toaleta ei neagră de seară. 

— Henri m-a întrebat dacă-ţi poate face curte, zise ea 
atât de liniștită, că fata se speria. 

— Să-mi facă curte? Credeţi... 

— Vrea să se însoare cu d-ta, continuă domnișoara 
Revelstoke. Desigur că i-am arătat că asta nu mă privește 
și că nu te voi influenţa în niciun fel. E un om care 
progresează în afacerile lui, cred că este destul de bogat, 
nu e om plictisitor și sunt sigură că ar fi un bun soţ. 
Noapte bună. 

Când în fine adormi, visă la rivalitatea între Henry și 
Arnold Long; trează nu ar fi îndrăznit să se gândească la 
această posibilitate. Apoi visă că ar fi căzut în puterea a 
patru oameni îngrozitori; îngrozitori, pentru că erau niște 
ființe cu figura și faţa de necunoscut. Zăcea în faţa lor 
legată și fără ajutor. Ştia că aparţin bandei groazei și căuta 
în zadar să pătrundă vălul care învăluia personalitatea lor. 

Și undeva în zare pluteau alte trei figuri, un judecător, 
un procuror și un călău slab, care căzuseră victime ale 
răzbunătorilor lui Clay Shelton. 

CAPITOLUL XI 


Deocamdată „Banda Groazei” nu era decât un simbol, 
nimic altceva. Caracteriza numai niște motive necunoscute 
a unor acţiuni penale. Nu putea fi învinovăţit nimeni. La 
niciuna din evenimentele tragice petrecute nu se putuse 
descoperi spiritul conducător, nu se putuse găsi motivul 
predominant al acţiunii. Șeful poliţiei era astă seară foarte 
iritat, când Rămășag își făcea raportul. 

— „Banda Groazei!” strigă el mâniat. Rămășag, sunt 
sătul și de d-ta și de banda groazei! Cine e și unde e 
această bandă? Nu știm absolut nimic despre dânsa. Aș fi 
dorit să nu fie neliniștit ministrul de povestea asta. 
Aproape în fiecare zi primesc de la dânsul câte o 
comunicare confidențială. 

— O numesc Banda Groazei și am dreptate zise Arnold 
cu încredere. Oamenii - Puterea oamenilor - puteţi să-i dați 
un nume oarecare. Nu mă întrebaţi cine este regele 
neîncoronat al acestei mulţimi de oameni. Eu nu pot vedea 
o astfel de mulţime, căci dacă aș vedea-o am găsi imediat 
pe cei căutaţi. Banda lui Shelton? N-avusese niciodată vreo 
bandă. După câte știm lucra totdeauna singur. Dar n-aș 
jura. Fusese un om, care se arăta numai patru zile pe an, 
ceea ce făcea în celelalte trei sute șaizeci de zile putem 
numai să presupunem. Complici? Sute. Dar erau numai 
uneltele lui, nu colaboratori. Își făceau treaba lor murdară 
și primeau plata convenită și ăștia caută acum să uite că îl 
ajutaseră vreodată. Nu omorâseră ei pe judecător, 
procuror și călău? N-au încercat să mă înlăture și pe mine? 
Ce li s-a întâmplat lui Sir James, Crewe și Wallis? 

— Toate au fost accidente, mormăi șeful poliţiei plictisit. 

— Accidente! „Basme, cum le povestea bunică mea!” se 
gândi Rămășag în sinea lui. Tare însă zise: Era accident că 
au vrut azi după masă să mă împuște? Era accident că 
omul, care trebuia să mă curete, fusese el curăţat? 

Superiorul său tuși ușor. 

— Cavaleristu nu putuse să te sufere și încercase să te 
înlăture; când observă că nu reușise, s-a sinucis. 

Rămășag ridică capul mirat. 

Scotland Yard crezu în banda groazei cu o vădită 
îndoială. Încoace și încolo zburau comunicări confidenţiale, 
însă directorii de serviciu erau de părere că Rămășag 
povestise ministrului prea încrezător, o poveste, care în 
realitate se potrivea într-un roman senzaţional. 

Și totuși... 

Făcând abstracţie de moartea prin înec al fratelui mai 
mare a lui Monkford, Rămășag își baza presupunerile pe 
următoarele fapte: Sir James Cargill, judecătorul care 
condamnase pe Clay Shelton, murise în împrejurări absolut 
normale, câteva luni după pronunţarea sentinţei. Într-o 
călătorie se îmbolnăvise de pojar și era aproape bine, când 
răcise, căpătase o pneumonie și muri. Ingrijitoarea lui 
făcuse greșeala să deschidă fereastra de jos din camera 
bolnavului, într-o noapte rece și ploioasă. Câtva timp după 
ce murise judecătorul, subinspectorul Arnold Long luase 
un interogatoriu sorei de caritate și stabili că citise un așa- 
numit articol științific în revista ei favorită prin care se 
atrăgea atenţia îngrijitoarelor de boli molipsitoare, că ar 
putea să aibă mari și serioase neplăceri, dacă nu aerisesc 
camera bolnavului într-un anumit fel. Tot în acel articol se 
căuta să se dovedească că acest sistem ar face foarte bine 
pacientului. Medicii sunt contra acestui tratament 
(scrisese autorul articolului) dar o  îngrijitoare 
prevăzătoare, se apără pe sine și grăbește totdeodată 
însănătoșirea bolnavului. 

Rămășag arătase articolul unui specialist, care se miră 

foarte mult. Făcu apoi cercetări la redacţia revistei și la 
autorul articolului, o femeie. Aceasta știa numai că primise 
o tăietură de gazetă care conţinea punctul principal din 
articol și câteva rânduri scrise cu creionul, ca să redacteze 
un articol despre chestiunea asta. Fraza despre 
îngrijitoarea prevăzătoare era gros subliniată. Credea că 
redacţia îi trimesese tăietura de ziar. Toate astea s-au 
întâmplat câteva săptămâni înainte de îmbolnăvirea lui Sir 
James. Insă Rămășag nu se declară mulţumit cu 
cercetările, ci le continuă și află că sora de caritate mai 
îngrijise odată pe judecător, când fusese bolnav de gripă și 
desigur că o să fie din nou chemată, dacă judecătorul s-ar 
îmbolnăvi iarăși. Articolul îi era ei destinat. Când cercetase 
- tăietura care fusese prilejul articolului, constată că era o 
copie tipărită pe hârtie simplă de corectură. Apoi se 
ocupase timp de două săptămâni să găsească cauza 
molipsirii și o descoperi în lenjeria căpătată de la 
spălătorie. Servitorul judecătorului se îmbolnăvi și el. 
Astfel se prezentă unul din cazuri. Chestia cu 
procurorul, stârnise o vâlvă și mai mare. Purley Crewe, 
consilier al Regelui, fusese procuror în chestia Shelton și 
combătuse toate motivele invocate de apărătorii 
asasinului. În săptămâna în care Shelton fusese spânzurat, 
Crewe luase parte la o vânătoare. Noaptea dormi la 
Norwich și părăsi orașul la nouă dimineaţa, pentru a se 
duce la locul de întâlnire al vânătorilor. Fusese un 
admirabil conducător de automobil, ce e drept cu pasiunea 
de a merge repede dar cunoștea fiecare metru de șosea. 
Deoarece în vale era o pâclă deasă, claxonă într-una, 
conducea însă mașina mai repede decât în mod normal. La 
punctele mai ridicate, priveliștea era bună. În această 
regiune se afla localitatea Eveleigh Hollow. Aci șoseaua 
duce întâi brusc la vale și apoi începe deodată să suie. 
Șoseaua însăși e netedă. De pe vârful dealului văzu în vale 
o pâclă deasă de nepătruns și pe partea cealaltă șoseaua 
care urca. Sună din trompă și cobori dealul cu o viteză de 

70 km pe oră. În vale însă era un mic valt de-a curmezișul 
șoselei. Şoferul își rupsese un picior, însă Crewe murise 
chiar în noaptea aceea la spitalul din Norwitch. Partea 
curioasă în această afacere era, că cu zece minute înainte, 
un ţăran trecuse prin vale și văzuse valţul, care fusese 
întrebuințat cu o zi înainte la repararea șoselei, însă valţul 
se afla pe partea stângă a șoselei, pe câmp, dar nu sub 
presiune. Urmele lăsate de valțul greu erau ușor de 
urmărit, însă cu toate că pământul era moale, nu s-au găsit 
alte urme decât ale ţăranului care trecuse pe acolo. Justiţia 
dăduse verdictul că ar fi fost o moarte accidentală. 

A treia chestiune fusese cea mai senzaţională pentru 
opinia publică. Călăul care executase pe Shelton era 
William Wallis, ajutorul principal al primului călău al 
statului. În viaţa lui particulară fusese cârpaci. Avea o mică 
prăvălioară în subsolul unei case dintr-un sat lângă bariera 
Oldham și era un om mai mărginit la minte, care pe 
deasupra, mai avea obiceiul să bea mai des decât putea 
suporta. De altfel era un cetăţean onorabil. De două ori pe 
săptămână vizita localurile de petrecere de prin oraș și de 
cele mai multe ori se întorcea singur acasă, unde locuia cu 
mama lui bolnavă. Când se întoarse acasă, în noaptea de 
Crăciun, întâlni în drum pe prietenul lui de chef, pe 
mecanicul Herbert Starr. Intrară împreună într-o cârciumă 
și mai băură un pahar de whisky înainte de a continua 
drumul spre casă. Ningea foarte puternic și trebuiră să 
mai meargă vreo doi kilometri. A doua zi dis-de-dimineaţă, 
plutonierul de jandarmi Bently, de la poliţia din 
Lancashire, care trecuse pe acolo călare, văzuse două 
grămezi de zăpadă de o formă curioasă. Descălecă, cercetă 
zăpada și descoperi întâi pe Starr și apoi pe călău. Ambii 
erau morti. Între ei se afla o sticlă cu whisky pe jumătate 
goală și se admisese că îmbătându-se au căzut în zăpadă și 
muriseră înghețaţi. Whisky-ul fusese analizat - era pur, nici 
urmă de otravă. Justiţia pronunţă sentinţa: moarte 
accidentală. 

Șase ore după găsirea cadavrelor sosise Rămășag. Trei 
fapte putură fi stabilite. Primul, că nu cumpăraseră sticla 
cu whisky la cârciumă și nici n-au avut-o cu dânșii, când 
intraseră la cârciumă, căci Wallis ceruse de la cârciumar o 
sticlă cu whisky. Cârciumarul care-i cunoștea și-i 
observase că sunt beţi, nu le vându însă nicio sticlă cu 
whisky. Al doilea, era constatarea că sticla fusese deschisă 
pe locul unde fuseseră găsite cadavrele, dar nici unul din 
ei n-avură vreun tirbușon. Al treilea fapt se descoperi mai 
târziu. Un cizmar care cumpărase sculele lui Wallis, se 
înţepă în deget cu o sulă și se îmbolnăvi de tetanos. 
Rămășag, sechestră sculele și le dădu la analiză. Aproape 
fiecare bucată fusese otrăvită. 

El însuși scăpă de două ori de moarte. Odată pe scaunul 
unui dentist și altă dată la o ciocnire cu o bandă, ce opera 
la hipodroame. Cine schimbase rezervorul cu gaz, cu un 
altul care semăna perfect cu cel adevărat și-l umpluse cu 
cele mai otrăvitoare gaze? Şi cum aflase banda groazei că 
dentistul va avea nevoie de gaz la primul lui pacient? 
Fabrica de produse chimice, care fabricase gazul era în 
faţa unei enigme. Dentistul arătase că rezervorul ce voise 
să întrebuinţeze se golise peste noapte în mod inexplicabil 
și că întrebuințase de aceea rezervorul de rezervă, ce-l 
tinea pentru cazuri neprevăzute. 

Cine povestise bandei ce opera la hipodroame că tocmai 
el arestase pe Tillini, șeful lor, care vorbea mai multe 
limbi. Membrii bandei nu o știau și susţținuseră numai că 
primiseră o veste de la Tillini din închisoare, să „pună 
mâna” pe Long. Atacul se termină foarte repede și foarte 
neplăcut pentru un membru al bandei, căci Long avea un 
pumn puternic și mai întrebuinţase și un box. 

Lumea de afară nu aflase nimic de toate aceste 
întâmplări. Moartea judecătorului era un eveniment 
natural; moartea celebrului procuror era un accident 
nenorocit, cum se întâmplă în fiecare zi. Moartea lui Wallis 
cauzase oarecare emoție în public, însă nimeni nu se 

gândise la vreun act de răzbunare. 

Macfarlane își frecă mustaţa, faţa sa avea o expresie 
întunecată, căci inspectorul Long, îi vorbise, pentru a treia 
oară în săptămâna asta despre soarta acestor trei oameni, 
care trimiseseră pe Shelton la moarte. 

— Trebuie să recunosc posibilitatea, că ai putea să ai 
dreptate zise el în sfârșit, și dacă Joshua Monkford o să fie 
și el omorât atunci n-o să mai pot să mă îndoiesc de asta. 

Rămășag îl privi plin de reproș. 

— Să înţeleg așadar că trebuie ca Monkford să moară, 
pentru ca Scotland Yard să se convingă? 

Din cauza acestui soi de observaţiuni Rămășag se făcea 
antipatic la șefii săi. 

— Bineînţeles că nu! se răsti colonelul. Și d-ta trebuie să 
îngrijești ca el să nu moară! Ai luat toate măsurile de 
precauţie? 

— Am doi funcţionari la Marlow și doi detectivi 
particulari din partea Asociaţiei Băncilor, răspunse 
Rămășag. Pericolul însă nu e la Marlow. 

— Dar unde? 

— La Little Heartsease, un fel de club rustic în realitate 
e un hotel de ţară. E condus de un oarecare Cravel și 
înzestrat cu toate instalaţiile moderne. 

Numele nu era necunoscut colonelului. 

— Nu organizează acest hotel și un concurs de golf? 
întrebă el. 

Rămășag dădu afirmativ din cap. 

— Cel mai elegant din Anglia, răspunse el. Heartsease e 
pentru golf, ceea ce e Ascot pentru cursele de cai: un 
pretext de a se întâlni și etala toalete noi. Monkford nu știe 
să deosebească o minge de golf de una de tenis și sute din 
oamenii care vin acolo sunt ca el. Nu mă întrebaţi de ce, 
căci nu știu. Am o presimţire și presimţirea e mai bună 
decât o cantitate de informaţii precise. 

Macfarlane privi un moment gânditor înaintea lui și apoi 
zise încet: 

— E ceva curios cu Clay Shelton și nu știu dacă te-a 
surprins. 

— Ce e aia? întrebă Rămășag și se aștepta să audă ceva 
ce știa de mult. 

— Nu escrocase niciodată pe tatăl D-tale! 

Rămășag îl privi ţintă. 

— Într-adevăr, n-a făcut-o! răspunse el mirat. 

Tatăl său era în fruntea uneia din cele mai mari bănci 
din Londra, care era administrată însă după principii vechi. 
A escroca banca Western & Somerset era așa de ușor, ca și 
cum ai voi să iei banii unui cerșetor orb. 

— E într-adevăr curios! zise el. 

Macfarlane făcuse imposibilul: dăduse ceva de gândit 
subalternului său. 

CAPITOLUL XII 


După convorbirea avută cu superiorul său, Rămășag luă 
un taxi și se duse la Berkeley Square. În ultimele 
douăsprezece luni abia vizitase poate de douăsprezece ori 
pe tatăl său. Când intră acum în mica bibliotecă, găsi pe 
Sir Godley, un mare admirator al Renașterii italiene, la 
corectura unei monografii despre Savonarola. Tatăl său își 
scoase ochelarii și-l privi cercetător. 

— Vizita ta e oficială sau un act de pietate filială? întrebă 
el. 

— Nici una nici alta, răspunse Rămășag serios, în timp 
ce luă dintr-o cutiuţă de argint o ţigară de foi Corona. E o 
țigară cumsecade sau una pentru prietenii d-tale? 

— Ești un nerecunoscător, zise Sir Godley, rezemându-se 
de speteaza fotoliului. Preţul a două din aceste țigări 
egalează leafa ta pe o zi. 

— Ești membru în Asociaţia Băncilor? zise Rămășag, în 
timp ce-și aduse un scaun lângă masa de scris. 

— De ce? 

— Răspunde-mi la întrebare! zise Rămășag scurt. 

— Bine înţeles că Banca face parte din Asociaţie, dar eu 
n-am niciun rol conducător acolo. Weldon ne reprezintă. N- 
aș putea aparţine niciunui consiliu, din care face parte 
Monkford. E prea plictisitor. 

— Ai auzit vreodată de „Banda Groazei”? întrebă 
Rămășag. 

— Am auzit de multe bande groaznice. Pe care o crezi? 
Poate aceea de care ai scris tu? 

Rămășag dădu din cap. 

— Nu, n-am auzit nimic despre ea. Bine înţeles că 
cunoscusem pe Shelton din auzite, dar niciodată nu 
escrocase banca mea, nici cu cinci parale. Crezi într- 
adevăr că Monkford e în pericol? 

— Sunt convins că e un om mort, răspunse Rămășag atât 
de îngândurat, încât tatăl său șovăi. Vrei să fii sincer de tot 
cu mine? 

— Voi încerca. 

Rămășag tăcu un moment, apoi întrebă: 

— Cum se face că Clay Shelton n-a încercat niciodată să 
fure banca d-tale? 

Fruntea lui Sir Godley se încreţi. 

— Nu știu, răspunse tatăl său. Presupun că credea că la 
noi prada n-ar fi fost destul de mare. 

Sir Godley încercă să schimbe vorba. 

— Arnold, zise el, dacă crezi că te ameninţă vreun 
pericol din partea așa numitei bande a groazei, de ce nu 
renunţi la activitatea ta? Nu e niciun motiv să rămâi mai 
departe în această carieră. Cred că te-ai distrat îndeajuns, 
căci presupun că activitatea ta e foarte amuzantă și 
deoarece ţi-aș putea oferi acuma un foarte bun post la 
bancă... 

Când observă privirea liniștită fiului său, nu mai 
completă fraza. 

— Asta e a doua mare propunere ce-mi faci în cursul 
unui an, ripostă Rămasa gânditor. Când ţi-am spus acum 
un an că vreau să mă ocup de afacerea Clay Shelton mi-ai 
oferit o leafă de zece mii de lire pe an ca să preiau 
conducerea sucursalei din America de Sud. Ai insistat, 
atunci ca și acum, să renunţ la ocupaţia mea. De ce? 

Sir Godley nu se uită la fiul său. Râse, ca și cum l-ar fi 
amuzat ceva, dar în dosul acestei veselii prefăcute se 
ascundea o mare îngrijorare. 

— Eşti un om bănuitor, zise el în fine. 

— Prin ocupaţia ta ţi-ai pierdut toată încrederea în 
omenire. Sună, Arnold, aș vrea să beau ceva! 

Mai discutară despre evenimente de interes general și 
nu mai pomeniră de Clay Shelton și de Banda Groazei. Se 
făcuse de acum miezul nopţii când Rămășag părăsi pe tatăl 
său, care-l conduse până la poartă. 

Casa era așezată pe partea de West a pieţei Berkeley. 
Circulaţia de la Grosvenor Square spre Oxford Street se 
făcea pe partea de Est. 

— Așteaptă să telefonez după un taxi! îi strigă tatăl său 
când văzu strada pustie. 

Rămășag râse. 

— Tată, singurul motiv, ce l-aș putea admite ca să mă 
determini să-mi părăsesc ocupaţia, e că devii nervos! 

Așteptă până închise ușa casei și apoi se îndreptă spre 
Oxford Street. Prin grădina din mijlocul pieţei văzu 
automobilele ce circulau încoace și încolo pe partea 
cealaltă, pe când pe trotuarul pe care mergea el nu era 
nimeni. După ce merse vreo cincizeci de metri, văzu pe 
cineva care alerga spre el. La lumina lămpilor de pe stradă 
văzu că era o femeie. Se miră de graba ei, când... 

— Pop! 

Glontele trecu foarte aproape de dânsul. Se trăsese cu 
un revolver prevăzut cu o surdină sistem Maxim. Pe stradă 
era un om. Trăsese el în acea femeie? Întrebarea nu era 
greu de răspuns. Glontele lovise gardul numai la câţiva 
centimetri de locul unde se afla Rămășag. Într-o secundă 
își scoase Browningul din buzunar, de care nu se mai 
despărțea niciodată, dar înainte de a putea face uz de el, 
femeia gâfâind și aproape fără respiraţie, se aruncă în 
braţele sale. 

— Scăpaţi-mă! Scăpaţi-mă! strigă ea. Banda Groazei! A, 
Banda Groazei! 

CAPITOLUL XIII 


Omul de pe stradă dispăruse, ca și cum l-ar fi înghiţit 
întunericul nopţii! Rămășag băgase revolverul înapoi în 
buzunar și luă în braţe fata pe jumătate leșinată. Auzise pe 
cineva strigând în spatele lui și când întoarse capul văzu 
venind repede spre el, pe tatăl său și un servitor. 

— Ce s-a întâmplat? 

— Mi se pare niște împușcături, observă Rămășag. 
Ajutaţi-mă să duc fata în casă! 

Ajutară femeii să suie scările și o duseră în camera de 
lucru a lui Sir Godley. 

S-ar fi putut spune că era destul de drăguță, deși 
trăsăturile feței erau cam mari și grosolane. Când Long o 
privi mai atent se zăpăci. În zadar, căuta să-și 
reamintească unde o mai văzuse. Atunci fata deschise ochii 
și privi înfricoșată, când pe Long, când pe tatăl său. 

— Unde sunt? întrebă ea. Culoarea îi reveni în obraji, 
dar mai tremura mea toată. 

Deodată detectivul recunoscu în ea pe fata care vorbise 
din barcă cu Jackson Crawley. Purta o rochie de seară 
modernă și scumpă, avea o broșa de briliante și pe degete 
scânteiau cele mai frumoase și scumpe pietre. 

— Nu știu ce s-a întâmplat, zise ea, încă tremurând și 
înfiorată. Am văzut numai pe acești... 

De abia după ce i se dădu puţin vin, putuse să 
povestească extraordinara întâmplare. Ea și cu fratele ei 
posedau un hotel în oraș. Seara fusese la teatru și din 
cauză că era frumos afară, se decisese să se întoarcă pe jos 
acasă. Când ajunsese în partea cealaltă a pieţei Berkeley, 

văzu lângă trotuar un automobil. În momentul când 
ajunsese în dreptul lui, ușa se deschise și doi oameni săriră 
afară. 

— Aveau legate cârpe albe pe obraz, povesti ea, și eram 
așa de speriată că nu mă puteam apăra, când voiră să mă 
bage cu sila în automobil. 

Apoi se ivi deodată un al treilea om, care zise: 

— Măgarilor, asta nu e Nora Sanders. 

— Nora Sanders? întrebă Rămășag. Sunteţi sigură că 
ăsta era numele pe care l-au pronunţat? 

Fata dădu din cap. 

— Omul care mă ţinea era așa de speriat, încât îmi dădu 
drumul și fugii. Atunci auzii pe cineva strigând: „S-o 
curăţăm!” O împușcătură căzu și nu-mi mai reamintesc de 
nimic altceva. 

În afară de întrebarea mirată ce o puse relativ la Nora, 
detectivul ascultă în tăcere povestirea ei. 

— V-am mai văzut odată. Dv., sunteţi d-ra... 

— Alice Cravel, zise ea. Fratele meu și cu mine suntem 
proprietarii hotelului Little Heartsease! 

— Little Heartsease! 

Long Rămășag o privi încremenit. 

— Sunteţi sigură că aţi auzit numele de Nora Sanders? 

— Absolut sigură, răspunse fata energic. 

— O cunoașteţi? 

Spre mirarea lui fata dădu afirmativ din cap. 

— O cunosc. E secretara domnișoarei Revelstoke, care 
de obicei petrece săptămâna de golf la Little Heartsease. O 
așteptăm acolo lunea viitoare. Așa de bine n-o cunosc pe 
domnișoara Sanders, a fost și anul trecut la Little 
Heartsease. E foarte drăguță. 

Dus pe gânduri, Rămășag își mușcă buza de jos. 

— La ce teatru aţi fost astă seară? întrebă el și fata îi 
numi fără ezitări numele unui teatru cunoscut. 

Little Heartsease! Nu numai Nora Sanders, dar și Joshua 
Monkford va fi acolo. Acesta comandase două camere, 

dintre care una era pentru el. La Little Heartsease, trebuia 
Monkford să-și găsească moartea. De asta Long era sigur. 
El nu credea în coincidențe, mai cu seamă în asemenea 
coincidente atât de neverosimile și bătătoare la ochi. 

Comandă un taxi și conduse fata acasă. Apoi se duse la 
Scotland Yard gândindu-se pe drum la încercarea de răpire 
a proprietăresei hotelului, unde săptămâna viitoare Joshua 
Monkford voia să-și petreacă timpul. Cum a putut fi 
confundată cu Nora? Aceasta era mai mică, culoarea feţei 
cu totul alta și ce avea să caute Nora în Berkeley Square la 
miezul nopţii? 

A doua zi dis-de-dimineaţă plecă la Berkshire și sosi la 
Little Heartsease la o oră, când oaspeţii de abia începeau 
să se trezească. 

Era o clădire minunată, așezată în mijlocul unui parc. 
Locul de golf era cunoscut în întreaga lume și hotelul era 
reputat atât pentru mâncarea excelentă ce se servea, cât și 
pentru luxul cu care camerele erau amenajate. Vizitatorii 
se plângeau, ce e drept, că era scump, căci o săptămână la 
Little Heartsease costa tot atât cât o ședere de trei luni 
într-una din staţiunile balneare moderne de pe Continent. 
Hotelul se lăuda că are un bucătar șef cu renume mondial 
și cel mai bun personal de hotel din toată ţara și Rămășag 
știa că într-adevăr în privinţa luxului și aranjamentului 
camerelor, hotelul întrecea pe toate celelalte. 

Long întrebă numaidecât de proprietar și află că d. 
Cravel se sculase de vreme și lua acum dejunul în biroul 
său particular. Un om înalt, bine făcut, îmbrăcat într-o 
jachetă fără cusur, salută pe Rămășag. Felul lui de a se 
comporta avea acel ceva nedefinit, ce au oamenii de 
ocupaţia lui chiar când ocupă posturi mai mari. 

— Da, am auzit de neplăcutul accident zise el. Sora mea 
mă chemase la telefon chiar în cursul nopţii. Sunteţi 
inspectorul Long? Îmi pare că am rezervat pentru dv. o 
cameră pentru săptămâna viitoare. 

Era complect liniștit. Nici măcar pericolul în care se 

aflase sora lui nu-i tulbura liniștea. Long Rămășag se miră 
de liniștea cu care acest om primise vestea celor 
întâmplate sorei sale. Dar Cravel explică în câteva cuvinte 
această lipsă de îngrijorare. 

— Sora mea și cu mine n-avem niciun dușman în toată 
lumea, dimpotrivă, cu atât mai mulţi prieteni. Acest 
complot contra ei nu putea fi decât o eroare. Presupun că 
răufăcătorii n-au fost prinși, nu-i așa? Nu mă miră. Vreţi să 
vedeţi camera Dv.? E lângă cea a d-lui Monkford. 

— Aș dori să știu cine o să fie aici săptămâna viitoare? 

— Vă pot arăta o listă, zise Cravel. 

Dintr-o mapă scoase o coală mare de hârtie pe care erau 
trecute cu mâna numele vizitatorilor, care rezervaseră 
camere și o prezentă detectivului. Acesta o cercetă cu 
atenţie. 

— D-ra Revelstoke vă vizitează în fiecare an, nu? 

Cravel confirmă din cap. 

— Dânsa nu se interesează tocmai de jocul de golf, dar îi 
place societatea. Domnișoara care a fost amintită de un 
membru al bandei care o atacase pe sora mea, e secretara 
ei. 

Rămășag tăcu și cercetă mai departe lista. 

— Jackson Crayley - vine și el regulat aici în timpul 
săptămânii de golf? 

— Anul trecut fusese aci, zise proprietarul. Aș putea 
spune că d. Crayley e unul din prietenii noștri, dacă în 
genere se poate numi vreun vizitator prieten. Mai iute s-ar 
putea spune că e un prieten al sorei mele. Căci... și 
continuă după o mică pauză. Ei bine, sunt foarte buni 
prieteni. Sora mea și cu mine l-am vizitat în Marlow. 

In decursul convorbiri lor, îi mai spuse că Domnișoara 
Alice Cravel se ocupa cu recepţia vizitatorilor. Avea sub 
ordinele ei un funcţionar de birou și un contabil și mai era 
un fel de casier al întreprinderii. 

Detectivul se duse să viziteze camera sa, care aparţinea 
unui apartament compus din două dormitoare și un salon. 

Pereţii dormitoarelor erau până la jumătate căptușiţi cu 
stejar afumat, pe când cel al salonului era căptușit cu lemn 
alb. În fiecare cameră era un telefon cu priză și lângă 
fiecare dormitor era instalată câte o baie. 

— Aceasta va fi camera Domnului Monkford, zise Cravel, 
în timp ce deschise ușa odăii mobilate extraordinar de 
elegant. E ceva mai mare decât a Dv. și are o priveliște mai 
frumoasă. 

Odăile erau în etajul al doilea. Rămășag deschise 
fereastra cu zăbrele din camera lui Monkford și privi afară. 
Sub el se afla acoperișul de sticlă al sufrageriei, după cum 
îi explică Cravel. După părerea detectivului camera era 
bine plasată, căci niciun pericol nu putea veni de afară. 
Sticla împiedica punerea unei scări la fereastră. Camera 
avea trei uși groase, din stejar masiv, cu câte o broască și 
zăvor. O ușă ducea spre mica cameră de baie, una spre 
coridor și cealaltă spre salon. Detectivul se duse de-a 
lungul odăii și bătu căptușeala. 

— Nu avem uși secrete. In general detectivii bănuiesc 
așa ceva la astfel de clădiri vechi. In fond a rămas foarte 
puţin din vechile interioare. Am dărâmat totul și din 
clădirea cea veche n-au rămas decât zidurile exterioare. 

În timp ce coborau scara directorul întrebă: 

— E vreun motiv special, d-le Long, pentru care vreţi să 
staţi la noi săptămâna viitoare? Poate că această întrebare 
să fie cam necuviincioasă - dar aveţi vre-un motiv special? 

— Ce motiv să fie? întrebă Rămășag. 

D. Cravel dădu din cap. 

— Nu știu, dar se aude fel de fel despre Monkford. D. 
Jackson Crayley, vecinul său, spune că Monkford trăiește 
încontinuu cu teama de a fi omorât. E adevărat?. 

— Pare că d. Jackson Crayley știe foarte multe despre 
vecinul său, observă Rămășag sec. 

D. Cravel râse. 

— Cred că d. Crayley știe mai mult decât se bănuiește. 

Rămășag se întoarse în oraș cu un sentiment de 

neliniște, pe care nu și-l putea explica. Când se culcase 
seara își dădu seama de cauza neliniștii. Era siguranţa că 
peste câteva zile avea să se reîntoarcă în această veche și 
frumoasă casă pe deasupra căreia plutea îngerul morții. 

CAPITOLUL XIV 


Domnișoara Revelstoke deschise ca de obicei cutia cu 
scrisori, scoase corespondenţa sosită și întinse Norei, 
peste masa la care luau micul dejun, un pacheţel 
recomandat. 

— Pentru mine? întrebă Nora surprinsă. 

— Judecând după adresă, e pentru D-ta, zise domnișoara 
Revelstoke. care deseori era de nesuferit la ore matinale. E 
azi ziua D-tale de naștere? 

Nora răspunse că nu, tăie sfoara, cu care era legat 
pacheţelul și după ce îndepărtă hârtia, dădu de o mică 
cutiuță de carton, în care se afla o altă cutie de piele. 

— Un inel, remarcă Domnișoara Revelstoke, care se uită 
cu interes. Nora deschise cutia și se miră. Nu văzuse încă 
niciodată un diamant așa de mare, precum îi avea acest 
inel. Trebuie să fie vreo greșeală, zise ea văzând bileţelul 
din cutie. 

Il desfăcu și citi patru cuvinte scrise cu litere de tipar: 

— DE LA UN ADORATOR. 

Domnișoara Revelstoke luă inelul în mână și-l privi cu 
atenţie. Se pricepea bine în bijuterii 

— Un diamant albastru, zise ea, care valorează pe puţin 
trei sute cincizeci de lire sterline. Ia spune-mi Nora, cine e 
necunoscutul D-tale adorator? 

Fata dădu din cap nedumerită. 

— Sunt convinsă că inelul nu e pentru mine, răspunse 
dânsa. 

Dar deodată Domnișoara Revelstoke, uitându-se la 
adresă, observă că marca purta stampila unui oficiu poștal 

din Westul orașului. 

— Prostul ăla de bătrân! 

Părea că pe Domnișoara Revelstoke o amuza această 
chestie; expresia puţin măgulitoare, ce o întrebuinţase nu 
era spusă pe un ton răutăcios. 

— Cine? întrebă fata speriată. 

— Monkford - cine care? Omul ăsta se lasă așa de ușor 
influenţat, ca un tânăr de douăzeci de ani. Așa era el 
totdeauna. Îmi aduc aminte, acum zece ani... 

— Dar e imposibil să fie din partea d-lui Monkford, o 
întrerupse Nora. De abia mă cunoaște! 

— Atunci trebuie să fie de la Henry, zise Domnișoara 
Revelstoke, în timp ce își unse cu unt pâinea prăjită. li voi 
chema pe amândoi la telefon și-i voi întreba. 

— Vă rog, nu faceţi, asta! strigă Nora consternată. 
Chestia asta mi-e foarte neplăcută. Dacă aș ști că d. 
Monkford... 

Se întrerupse. 

— Ai trimite inelul înapoi? Atunci n-ar fi el prostul, ci D- 
ta, zise Domnișoara Revelstoke liniștită. Draga mea, în 
lunga mea viaţă, de peste șaizeci de ani, am observat 
modul de a se face curte la femei și am ajuns la 
convingerea că o femeie trebuie să ia tot ce i se oferă și să 
pună bine pentru timpul când nu i se va mai oferi nimic 
fără contraservicii. De altfel, n-ar putea fi detectivul D-tale 
donatorul acestui frumos suvenir? 

— Desigur că nu, Domnișoară Revelstoke! 

Nora simţea cum se înroși, ceea ce o încurcă și mai rău. 

— De ce el? Au oare detectivii atâţia bani ca să poată 
trimete diamante femeilor pe care le admiră? 

— Long are, răspunse stăpâna conform adevărului. Uiţi 
draga mea, că tatăl său e om foarte bogat. 

Nora tăcu. Nu credea că Long Rămășag să fi trimes o 
bijuterie așa de frumoasă căci nu era omul care să se 
preteze la asemenea gesturi. Admiră inelul, care o mai 
zăpăci încă odată. 

— Ce să fac cu el? întrebă ea. 

— Să-l păstrezi, ripostă scurt Domnișoara Revelstoke. 
Nu trebuie să-l porţi. Păstrează-l până ce-ţi va trece 
această sfială. Dacă vei găsi vreodată un ginere vei avea de 
furcă să-i explici de unde ai un asemenea inel. Dar inelul 
valorează trei sute cincizeci de lire și astea sunt trei sute 
cincizeci de motive, de ce nici n-ar trebui să te gândești 
măcar, să-l înapoiezi, chiar dacă ai știe cine ţi l-a trimes. 
Din fericire însă nu cunoști pe donator. 

Când Nora se întoarse acasă de la cumpărături, găsi în 
salon pe tânărul avocat și Domnișoara Revelstoke o salută 
cu o informaţie, care o făcea alternativ să roșească și să 
pălească. 

— Henry n-a trimis inelul, zise dânsa. Aveam senzaţia 
neplăcută că el l-ar fi putut trimite. 

— Nu există nebun mai mare, decât un nebun bătrân. Aș 
paria pe toată averea mea, că Monkford e cel care l-a 
trimis, zise d-ra Revelstoke. 

— Dar d. Monkford, nici nu mă cunoaște măcar! 

Nora era la marginea disperării. 

— E un idealist, explică domnișoara Revelstoke. Cheamă 
te rog, Heartsease la telefon și întreabă pe Cravel, dacă 
mai are pentru miercuri seară vreo cameră liberă. Henry 
va veni cu noi, ca unul dintre puţinii oameni din hotel, care 
într-adevăr știu să joace golf, zise dânsa și fata se duse în 
bibliotecă să execute dispoziţiile stăpânei sale. 

După ce telefonase se duse în camera ei, luă mica cutie 
de piele albastră și admiră din nou inelul. Cu toată jena și 
stinghereala ei, era omenește explicabil, că se bucura să 
aibă o bijuterie atât de frumoasă. Dar o apăsa ceva mai 
mult decât jena. Ar fi dorit să vadă pe Long Rămășag să-i 
ceară și lui un sfat. 

Puse deoparte inelul și cobori iar jos. Henry plecase, îl 
văzuse din camera ei, plecând într-un taxi. 

— Mi-e teamă că l-am cam amărât pe prietenul nostru, 
zise aspru domnișoara Revelstoke. Henry voia să afle 

despre inelul d-tale, mai mult decât știam eu singură. Aș fi 
dorit să nu-i fi spus nimic despre asta. 

— Nu pot decât să fiu din toată inima de părerea Dv., 
zise Nora întristată. 

Domnișoara Revelstoke zâmbi. 

— Henry e un băiat bun, ai putea să nimerești mai prost, 
Nora. 

Nora Banders nu răspunse nimic. 

Stăpâna ei cina în seara aceea în oraș și în mod 
excepţional n-avea nevoie de secretara ei. In general, Nora 
o întovărășea în toate părţile și era ceva neobișnuit, ca 
bătrâna femeie să renunţe la compania ei. 

— Du-te la teatru, la ceva vesel și uită totul despre 
misteriosul om, care-ţi trimite bijuterii moștenite! Da, 
inelul e destul de vechi, n-ai știut asta? Felul cum e 
montată piatra, nu mai e la modă de cel puţin zece ani. 

Nora mâncă singură în frumoasa sufragerie. Terminase 
masa și citea jurnalul de seară, când intră fata din casă. 

— Vreti să primiţi pe d. Long? întrebă ea. 

Nora se înroși 

— D. Long? zise ea încurcată. Da poftește-l în salon. 

Poate e vorba de alt Domn Long. Numele de Longe 
foarte obișnuit. Dar era Rămășag care stătea în fața 
căminului și contempla liniștit un tablou mare în ulei 
reprezentând o fată frumoasă îmbrăcată într-un costum, 
care era la modă acum vreo patruzeci sau cincizeci de ani. 

— Hallo! zise el în felul lui neafectat. Presupun că e 
domnișoara Revelstoke, la o vârstă când ţi se pare că vezi 
pe lume numai trandafiri. 

Nora privi tabloul și pentru prima oară își dădu seama, 
că chipul ce vedea în fiecare zi reprezenta pe stăpâna ei ca 
fată tânără. 

— Sper că nu va obiecta, că am venit? E acasă? 

Fata dădu din cap. 

— S-a dus la teatru. 

— Mi-am închipuit căci mașina ei trecu pe lângă mine, în 

Piccadily, observă el indiferent. Vă duceţi des la teatru, 
Domnișoară Sanders? 

— Nu prea des, răspunse ea repede, desigur când 
domnișoara Revelstoke nu e acasă... 

— Nu vreau să vă invit la teatru, zise seriosul Long cu o 
sclipire ștrengărească în ochi. Voiam numai să știu dacă 
aveţi obiceiul să vă plimbaţi pe Berkeley Square. Văd în 
sincera Dv. indignare, că nu e cazul. 

Ea trebui să râdă, deși se necăjea. 

— Sincera mea indignare e numai o închipuire a Dv, 
răspunse ea. Nici nu prea cunosc Berkley Square și după 
câte mi-aduc aminte nu m-am plimbat niciodată pe acolo! 

— Poate în somn, continuă el pe un astfel de ton, încât 
Nora crezu că o spune serios. 

— De ce? M-a denunţat cineva la poliţie că aș fi 
somnambulă? întreba ea. 

El dădu din cap. 

— Veţi fi săptămâna viitoare la Heartsease? 

La afirmaţia ei o întrebă: 

— Jucaţi golf? 

— Joc golf dar ar trebui să-mi fie rușine să joc la 
Heartsease răspunse ea. Nu, plec acolo cu Domnișoara 
Revelstoke. De ce mă întrebaţi? Ce noutăţi mai aveţi 
despre Banda Groazei? adăugă ea repede. 

Long Rămășag suspină. 

— Sperasem că aţi uitat tot ce v-am spus despre ea, zise 
el. Sunt vorbăreţ asta e o greșeală. Nu pot să înţeleg de ce 
v-am băgat asemenea idei în cap. 

Se întoarse și contemplă din nou chipul Domnișoarei 
Revelstoke. 

— O fată foarte frumoasă, observă el. Mă miră că nu s-a 
măritat niciodată. 

Nu putuse să-i dea în privinţa asta nicio explicaţie și 
privind tabloul la rândul ei, trebui să se asocieze la 
mirarea lui. 

— Nu-i curios, că nu mi-am închipuit-o niciodată astfel? 

Gândurile ei erau preocupate de problema dacă să-l 
întrebe despre inel. După amiază își dorise această ocazie, 
și acum - presupunând cazul că dânsul îl trimesese - își 
făcu curaj și întrebă: 

— Faceţi câteodată cadouri? 

Long se uită mirat la ea. 

— Eu! D-zeule, nu! Consider așa ceva ca o risipă de timp 
și bani. Vă gândiţi oare la cadouri de Crăciun sau de ziua 
nașterii? Nu. De obicei la ocazii de astea se fac cadouri, 
care nu folosesc nimic acelui ce le capătă, sau obiecte care 
le are deja. Dar de ce mă întrebaţi? 

Dintr-un motiv neexplicabil pentru dânsa, răspunsul lui o 
necăji. 

— Mă interesase, atâta tot. 

— Vă interesa atâta tot, repetă el încet, fruntea lui se 
încreţi. Cine vă trimes cadouri? 

— Nimeni. 

Dânsa își dădu seama de purtarea ei copilărească. N- 
avea niciun motiv ca să nu-i spună despre diamant, tot așa 
cum nu avea niciun motiv să-i spună. 

— Arătaţi-mi cadoul. 

Cererea lui liniștită o zăpăci. 

— De ce? întreabă ea și observă prea târziu că cuvintele 
ei conţinură o mărturisire. 

— Pentru că mă interesează cadouri, care... - o pauză, se 
fac... - iar o pauză, fetelor, adică prietenilor mei. 

— Nu sunt nici măcar vreun prieten de al Dv. D-le Long, 
observă dânsa zâmbind. Şi nici n-aş putea să-mi închipui 
de ce vă interesaţi așa de mult de chestia asta. 

Dar totuși era cazul. 

— Trebuie să recunosc, nu știu de ce mă interesează 
persoana Dv., zise el. În dispute nu eram niciodată tare. 
Vreti să-mi arătaţi cadoul? 

Ezită un moment apoi sui în camera ei. Trebuia să-și 
recunoască slăbiciunea de a se lăsa dominată de un om 
care în fond nu era decât un străin pentru dânsa și totuși 

se supuse inexplicabilei lui forţe. Se înapoie cu mica 
cutiuţă și o deschise. Long privi un moment inelul, apoi îl 
scoase din cutie și se duse la fereastră. 

— Cine vi l-a trimes? 

— Nu știu. L-am primit azi dimineaţă, într-un pacheţel 
recomandat. Domnișoara Revelstoke credea..., și se opri 
ezitând. 

— Ce credea? 

— Ei bine, credea că mi l-ar fi trimes cineva, care ţine 
mult la mine, dar care n-ar vrea să mi-o spună. 

Long dădu din cap. 

— Aveţi vreo idee, sau are domnișoara Revelstoke vreo 
idee, cine ar putea fi acel „cineva”? 

— Credea că ar fi de la un prieten al ei, un om care 
vorbise cu mine numai o singură dată în viaţa lui. 

— Monkford? 

Dânsa roși. 

— Nici n-ar trebui să-mi bat capul cine e trimiţătorul, 
continuă ea. Aș vrea totuși să știu cine este ca să-i trimet 
inelul înapoi. 

El cercetă bijuteria cu mare atenţie, o întoarse pe toate 
părțile și examină partea dinăuntru a inelului, ca și cum ar 
căuta anumite indicii. 

— Aţi încercat dacă vă vine bine inelul? 

— Nu, zise dânsa mirată. 

El îi apucă mâna și încercă inelul pe fiecare deget. La 
început inelul era făcut pentru un deget mai gros, dar 
fusese făcut mai mic ca să se potrivească pe inelar. 

— Aţi observat asta? Și cum știa el asta? 

— Cine, d., Monkford? 

Long dădu din cap. 

— Nu, Monkford nu l-a trimis, cel puţin asta e părerea 
mea, și-i înapoie cutiuţa. 

— Monkford e un om curios. Nici chiar detectivul, care-l 
observă încontinuu, n-ar putea susţine că-i cunoaște 
secretele inimii. 

În timp ce vorbea, devenise gânditor, ochii lui priviră 
covorul. 

— Vă duceţi așadar la Heartsease? întrebă el pentru a 
doua oară. Care e camera rezervată Dv.? 

— Nu știu, răspunse dânsa mirată. De obicei, 
domnișoara Revelstoke are unul din cele mai bune 
apartenente. 

— Trebuia să stabilesc asta, zise el gânditor. Dar o să 
mai fie timp. În afara de Dv. și domnișoara Revelstoke, cine 
mai pleacă acolo? 

— Nimeni, ba da! D. Henry, avocatul Domnișoarei 
Revelstoke va veni și el acolo pentru o zi. 

— Încolo nimeni pe care-l cunoașteţi? 

Ea dădu din cap. 

— E Crayley în termeni buni cu Domnișoara Revelstoke? 

Ea se gândi putin. 

— Desigur, d. Jackson Crayley, va fi și el acolo? 

— Da, va fi acolo și eu voi fi acolo... observă el simplu și 
aș dori... Nu n-o doresc. Va fi munca grea, dar și mare 
enervare... 

In acest moment ușa se deschise și spre cea mai mare 
mirare a Norei, domnișoara Revelstoke intră în cameră. 
Dânsa îi zâmbi și timp de o secundă, privi inelul pe care 
Nora îl mai ţinea în mână. De la Nora își îndreptă privirea 
spre detectiv. 

— Şi dumnealui e Domnul Long? întrebă ea cu un 
zâmbet răutăcios. E dânsul vinovatul? A mărturisit? 

Buzele Norei Sanders se deschiseră să răspundă, dar 
spre mirarea ei Long Rămășag afirmă din cap. 

— Da, domnişoară Revelstoke, mi-am ușurat conștiința. 
Inelul e în posesia familiei noastre de mulţi ani. Unchiul 
meu îl cumpărase în 1862 la Copenhaga! 

Ochii întunecaţi ai domnișoarei Revelstoke nu clipiră, 
dar obrazul ei galben arată deodată cenușiu și îmbătrânit. 

CAPITOLUL XV 


Un moment Nora crezu că domnișoara Revelstoke o să 
leșine. Se și clătină puţin, dar voinţa ei de fier birui 
slăbiciunea și zâmbi. 

— Ce interesant! zise ea. 

Arnold Long se uită la ea cu o privire străpungătoare. 
Părea că ochii lui avea asupra ei puterea magică a ochilor 
de șarpe. Putea să încerce oricât ar fi voit, îi era imposibil 
să întoarcă privirea de la ochii lui cenușii și pătrunzători. 

— Ce interesant! zise ea din nou. 

Vorbea rar. El observă că încerca să-și mascheze 
enervarea produsă de vorbele lui. 

— D-ta ai trimes așadar Norei inelul? E foarte drăguţ din 
partea d-tale, d-le Long. 

Nora stătea ca trăsnită, privea mirată când la unul când 
la celălalt. Ce se ascundea sub această minciună evidentă 
a lui Long? Era mult prea sigură că el nu trimesese inelul. 
Și totuși susţinea în prezenţa stăpânei sale, că el ar fi 
donatorul și inventase chiar o poveste a inelului. 

Cuvintele lui însă avură o influenţă și mai surprinzătoare 
asupra domnișoarei Revelstoke. În tot timpul serviciului ei 
la această femeie, Nora n-o văzuse niciodată atât de 
zdruncinată. 

— Nu vrei să vii în camera mea de lucru, d-le Long? 
întrebă ea în sfârșit. Aș avea de vorbit ceva cu d-ta. 

Din acest moment părea ca uitase complet prezenţa 
Norei. 

— Cu plăcere. 

Rămășag părea că se gândește o secundă la importanţa 

acestei invitaţii. 

— Vă stau cu plăcere la dispoziţie, dar aș vrea mai întâi 
să întreb pe domnișoara Sanders dacă într-adevăr are ceva 
de obiectat că i-am trimis inelul. 

Domnișoara Revelstoke se uită la fată și o întrebă 
aproape sever: 

— Ei bine? 

— Nu cred să pot accepta un cadou atât de preţios, 
răspunse Nora și spre mirarea ei, Rămășag întinse mâna 
și-i luă inelul, împreună cu cutiuţa. 

— Mi-era chiar teamă de asta, zise el în timp ce băgă 
inelul în buzunar. Sunt la dispoziţia dv., domnişoară 
Revelstoke. 

Un moment stătea nemișcată, apoi se întoarse cu vădită 
încordare, iar Long o urmă în mica cameră de lucru de 
lângă salon. Ea închise ușa după el. 

— Nu vrei să iei loc? îl pofti ea liniștită. 

Rămășag așteptă până ce se așezase dânsa întâi, apoi se 
așeză pe marginea unui fotoliu. Observă că d-ra Revelstoke 
nu știa cum să înceapă conversaţia, dar în curând își 
reveni. 

— Desigur că mă simt responsabilă pentru soarta 
domnișoarei Sanders, începu ea, și dacă i se trimet cadouri 
scumpe, mă simt îndreptăţită, ca femeie de lume veche, să 
întreb ce... 

Căuta o expresie potrivită, pe care el o găsi imediat: 

— Ce intenţii am? și zâmbi. Sunt absolut oneste! E o fată 
foarte drăguță. Mi-e simpatică. Poate m-am grăbit totuși 
să-i trimet inelul. 

Ochii ei negrii, liniștiți, îl priviră încontinuu. 

— Sunteţi un gentleman, observă ea și după câte știu, un 
om cu studii universitare! Nu e niciun motiv, pentru care 
să nu faci curte domnișoarei Sanders. Totuși pare cam 
ciudat... 

Se întrerupse din nou. 

— Că îi fac asemenea cadouri costisitoare în stadiul 

actual al prieteniei noastre. Într-adevăr e cam curios, 
trebuie s-o recunosc, zise Rămășag. E chiar cel mai curios 
lucru pe care l-am făcut vreodată. Unchiul meu... 

— Nu mă interesează chestiunile d-tale familiare. 

Faţa ei căpătă din nou coloarea obișnuită și două pete 
roșii se iviră pe obrajii ei. 

— Sunt totuși curioasă să știu care sunt sentimentele d- 
tale față de domnișoara Sanders. O iubeşti? 

Rămășag zâmbi arătându-și șirul de dinţi albi și frumoși. 

— Vreau să fiu absolut sincer față de dv., domnişoară 
Revelstoke, declară el. Nu iubesc pe secretara dv. și nu 
cred să mă îndrăgostesc vreodată de dânsa. Nu e tipul 
care-mi place și la căsătorie nu m-am gândit încă. 

— Atunci faptul că i-ai dăruit inelul nu era decât un 
capriciu? 

Ea dădu încet din cap. 

— Nu-mi prea vine să cred că e adevărat totul ce-mi 
spui. Din contră, am intuiţia că ţii foarte mult la tânăra 
fată. N-ai vrea să-mi arăţi inelul? 

Rămășag îl scoase din buzunar și i-l dădu. Fără nicio 
explicaţie, se duse la peretele opus, deschise o casetă de 
fier, puse inelul înăuntru și închise repede ușa, încuind-o 
cu cheia. 

— Cred că e mai bine să păstrez această mica bijuterie, 
până ce o să vă cunoașteţi mai bine. E posibil ca Nora, 
care e încă foarte tânără, să-și schimbe părerea. Nu va fi 
nevoie ca eu să te înștiințez când își va schimba 
sentimentele. 

Domnișoara Revelstoke se sculă și-i oferi mâna rece. 

— Noapte bună d-le Long și mult noroc! 

Privirea lui arătă admiraţie când apucase mâna ei. 

— Și dv. mergeţi la Heartsease, domnișoară Revelstoke?, 
întrebă el în felul lui glumet. Eu în locul dv. n-aș pleca! 

Ochii ei arătară un zâmbet ciudat și deși buzele nu i se 
mișcară, el observă o oarecare voioșie. 

— Sfatul ăsta ţi l-aș putea da eu d-tale, încheie ea. 

CAPITOLUL XVI 


Când Long Rămășag ajunse la biroul său din Scotland 
Yard, omul care studiase toata ziua la primăria din 
Somerset actele ce le găsise acolo și care îi dăduse până 
acum știri grozave, îi comunică și alte informaţii și mai 
fenomenale. Dădu câteva instrucţiuni asistentului său 
grăbindu-l să prindă ultimele mesaje de la poștă, după care 
se întoarse în St. James's Street, unde găsi cufărul lui 
împachetat și legat în dosul automobilului. Telefonă la 
Marlow și află de la îngrijitoarea lui Monkford, că 
bancherul plecase deja la Heartsease. De obicei sosea 
acolo cu două zile înainte de începutul săptămânii de golf. 
Plecase cu automobilul în tovărășia „domnului care stătea 
la el”. Acest domn se numea Rouch și era în serviciul 
secţiei criminale din Scotland Yard. 

Rămășag își puse mânusșile, își ridică gulerul mantalei de 
ploaie, căci plouase toată după amiaza și se mai uită de jur 
împrejur prin locuinţă. Deodată observă pe masă o 
scrisoare și întrebă pe servitor: 

— De când e asta aici? 

— Puțin înainte de vă întoarce d-le Long. 

— Cine a adus-o? 

În privinţa asta, omul nu-i putu da nicio lămurire. Găsise 
plicul în cutia de scrisori și-l puse pe masă. Nu s-ar mai fi 
gândit la el, dacă Long nu văzuse scrisoarea. 

Adresa era scrisă cu creionul și plină de greșeli de 
ortografie. Când deschise plicul, guma era încă umedă. 
Înăuntru găsi o hârtie murdară pe care era scris: 

„Nu plecați la Heartsease.” 

Numai aceste câteva cuvinte. Rămășag privi bileţelul pe 
toate părţile și-l puse cu atenţie într-un sertar al mesei, 
pentru a cerceta mai târziu amprentele digitale Când ieși 
apoi în stradă, ploua cu găleata. Şoferul ridicase capota 
mașinii și șterse geamurile în momentul când stăpânul său 
se apropia de dânsul. 

— Nu o să am nevoie de d-ta, Marchant! îi strigă el. 

— Nu veţi avea nevoie de mine, domnule? întrebă omul 
mirat. Dar aţi spus doar.. 

— N-are importanţă, îl întrerupse Rămășag. Ai soţie și 
copii, nu-i așa? 

— Da, răspunse omul. 

— Atunci rămâi la Londra. Aici e mai sigur, zise 
Rămășag și dădu drumul mașinii spre parc. 

Era nouă când sosise la Heartsease. Toată ziua plouase. 
Dădu mașina șefului garajului și intră în holul cel mare al 
hotelului. Deși mai erau două zile până la deschiderea 
săptămânii sportive, hotelul avea deja mulţi musafiri. Intră 
în birou și salută pe domnișoara Cravel printr-un zâmbet 
amical. 

Nu se observa la domnișoara Cravel nicio urmă 
neplăcută a accidentului avut. Și ea zâmbi lui Long care se 
gândi că arată mai frumoasă în costumul ei simplu și negru 
decât în toaleta scumpă, cu care o văzuse ultima dată. 

— Domnul  Monkford vă așteaptă. Cunoașteţi doar 
apartamentul, d-le Long? 

Se uită la stânga și la dreapta, apoi zise cu voce înceată. 

— Mi-aţi răspunde ceva, domnişoară Cravel? 

Crezu un moment că vede o urmă de bănuială în ochii ei, 
când îi zise: 

— Desigur! Dacă-mi va fi cu putinţa. 

— Cine plătește nota mea? întrebă el. 

— Evident, d. Monkford! 

— Mulţumesc lui D-zeu! replică Rămășag. 

O lăsă gânditoare ca în faţa unei enigme, căci părea că 
nu înțelesese gluma. 

În salonaș găsi pe Monkford, care tocmai cinase. Era în 
foarte bună dispoziție, căci pe drum încoace, vizitase un 
magazin de antichităţi în Guildford, unde descoperise 
câteva bucăţi vechi de sticlă originale din Bristol: Cele 
patru pocale verzi ca smaraldul erau înșirate pe cămin. 

— De altfel, remarcă el, „Destinul negru” e o imitație. Ar 
fi trebuit să-i scriu asta domnișoarei Revelstoke, dar va 
veni aici săptămâna viitoare. 

— Destinul Negru? 

Pe moment nu-și aminti de existenţa micei negrese. 

— O imitație domnule! O copie nemţească. Am fost cu ea 
la Bethini care a descoperit imediat înșelăciunea. Nu știu 
dacă să-i spun toate astea domnișoarei Revelstoke. Mi-e 
teamă că o să se enerveze foarte mult. 

Un chelner intră în cameră, să strângă masa. După ce 
plecase, Rămășag puse lui Monkford o întrebare, pe care 
de mult vroia să i-o pună. 

— E domnișoara Revelstoke o femeie foarte bogată? 

— Da, a zise Monkford cu acea rezervă specifică fiecărui 
bancher, care vorbește despre chestiuni privitoare la 
clienţii lui. E o femeie destul de bogată, ar trebui să zic 
chiar foarte bogată. Trăiește simplu și are un venit foarte 
mare. 

— Cât de mare? întrebă Rămășag. 

Dar de la Monkford nu se putea afla nimic în privinţa 
asta. N 

— Are de mult un cont la mine. Incă de când conduceam 
o filială în provincie, continuă el. Odată fusese chiar o 
sumă foarte mare. Cred că dânsa administra averea 
fratelui său. Asta îmi aduce aminte, că era cât pe ci s-o 
pierdem de clientă, atunci când transmisese contul la 
Londra și-l oferise tatălui d-tale, care pentru un motiv 
oarecare nu voise să-l primească. În timpul acela avea la 
noi aproape un milion de lire sterline! 

Asta era o noutate pentru Long. El știa că tatăl sau era 
un om de afaceri foarte rutinat, care și-ar fi dat multă 

osteneală să asigure băncii sale un asemenea client. 

— Nu era curios? Adică refuzul de a deschide acest cont 
în banca lui? întrebă el. 

D. Monkford dădu din cap. 

— Da, era foarte curios, răspunse el. Cei mai mulţi 
bancheri se reped să capete un asemenea cont. Și nici 
dintr-o afecţiune specială pentru mine, refuză Sir Godley 
contul. Banca Western & Somerset e cam de modă veche. 
Dar pentru numele lui Dumnezeu, să nu povestești tatălui 
d-tale ce-ţi spusei eu acum. 

— Am vorbit deja cu el despre asta, sau el cu mine, nu 
sunt așa de sigur cine a deschis întâi vorba, zis detectivul. 

Faptul că cu două seri înainte, vorbise cu tatăl său 
despre domnișoara Revelstoke și că Sir Godley nu 
pomenise nimic despre cont, l-ar fi surprins foarte mult în 
împrejurări normale. Dar acum se găsea într-un stadiu în 
care nimic nu-l mai putea mira. 

D. Monkford devenise nervos. Long observă o mică 
schimbare în purtarea lui. Se speria la cel mai mic zgomot 
și se destăinui că dormise prost. 

— Aș vrea să știu dacă domnișoara Revelstoke își va 
aduce și secretara? întrebă el când Rămășag voia să se 
ducă să se culce. 

— Adică pe domnișoara Sanders? 

D. Monkford dădu din cap. 

— Da, o fată drăgălașă, zise el, ca și cum ar vorbi cu 
sine, o fată foarte drăgălașă. 

Apoi schimbă vorba tot atât de repede precum o 
începuse. 

— Crayley sosește mâine, continuă el. Parcă nu prea îl 
simpatizezi pe Crayley? 

— E foarte greu să simpatizez pe cineva, care nu are altă 
ţintă în viaţă decât să arate ca un nerod și să cultive 
trandafiri, zise Rămășag ceea ce făcu pe bancher să râdă. 

— Bătrânul Crayley nu e om rău, răspunse el. Şi e 
curajos. Îţi mai aduci aminte cum a ajutat la arestarea lui 

Shelton? 

— În fond, ce căuta, el în Colchester? De multe ori m-am 
întrebat mirat de asta, zise Arnold Long. 

— Are o fermă afară din oraș. L-am vizitat de două ori 
acolo, răspunse Monkford. Crayley face pe agricultorul în 
Essex. 

Fără să vrea să neliniștească pe bancher, Long cercetă 
amănunţit, toate zăvoarele și broaștele ușilor. Eliberat 
pentru moment de datoria de a-l păzi, se duse în camera 
lui, unde făcu aceleași cercetări - nu uită nici măsura de 
prevedere a bătrânelor fete de a se uita sub pat. 

De la fereastră, se putea vedea o mică parte a grădinii, 
care înconjura clădirea. Închise ușa spre salon și încuie 
ușa de la baie. Băgă cheia în buzunar și cobori. D-ra Cravel 
dispăruse, locul ei era ocupat de un funcţionar. D. Cravel 
era în hol și sta de vorbă cu un vizitator. Era îmbrăcat în 
toaletă de seară, dar purta în loc de smoking o haină 
neagră lungă. Îndată ce Long putuse să se facă observat de 
director, acesta veni la dânsul și Arnold îi spuse: 

— Aș dori să văd unele din camerele dumitale scumpe. 

Cravel scutură capul. 

— Regret, toate sunt rezervate, începu el. 

— Nici nu mă gândesc să cer altă cameră, îl întrerupse 
Rămășag. Dar aș vrea să știu ce alte camere aș putea 
închiria anul viitor. 

— Poftiţi sus cu mine. 

Cravel luă din birou o cheie și suiră la etajul întâi. 

— Ăsta e apartamentul domnișoarei Revelstoke, explică 
el. E unul din cele mai bune ce avem în hotel. 

Little Heartsease era înainte o reședința boierească, o 
clădire asemănătoare unui castel. Salonul domnișoarei 
Revelstoke cu balconașele lui, semăna cu o cameră 
fastuoasa antică. 

Long urmă pe director și vizită dormitoarele. 

— Presupun că ăsta e destinat domnișoarei Sanders? 
zise el arătând pe cea mai mică din cele două camere 

frumoase. 

Directorul îl privi puţin înveselit. 

— Cred, d-le Long, zise el, că nu numai din simplă 
curiozitate m-aţi rugat să vă arăt aceste camere. Sunteţi 
aci în exerciţiul funcţiunii! 

— Sunt totdeauna în exerciţiul funcţiunii, răspunse 
Rămășag evaziv. 

— Să lăsam gluma deoparte, d-le Long. Vă așteptați la 
ceva neplăcut? N-aș dori-o. În special săptămâna viitoare, 
când hotelul o să fie plin. Heartsease n-ar putea să mai 
existe în urma unui scandal. 

Rămășag se uită la el și clipi din ochi. 

— A supraviețuit multor scandaluri, răspunse el, dacă nu 
mă înșeală memoria. 

— Nu cred în acest gen de scandaluri, replică repede 
directorul. Pot să se întâmple oriunde nu se pot evita și 
nimeni nu ni le impută. Dar dacă cineva ar fi împușcat aici 
asta ar ruina hotelul. 

— Ar putea ruina și persoana care ar fi împușcată, zise 
Rămășag, cu un zâmbet prietenesc. Nu trebuie să ai nicio 
grijă d-le Cravel. Vom face totul ca să evităm o tragedie. 

Ziua următoare era duminică. Când străbătu seara holul, 
zări o figură cunoscută. Se duse spre Jackson Craley să-i 
strângă mâna molatecă. 

— Un timp mizerabil, mormăi molatecul om, în timp ce-și 
freca vârful mustăţii. Dacă aș fi fost cuminte, aș fi plecat la 
Deauville. Golful e de altfel un joc oribil. 

Rămășag observă un zâmbet pe figura lui, care era 
destinat cuiva din spatele său. Se întoarse și văzu pe d-ra 
Cravel ducându-se în birou. 

— O fată foarte drăguță, nobilă de la talpă până în 
creștetul capului zise d. Crayley. Pentru a spune adevărul, 
urmă el pe un ton familiar n-aș veni în această localitate 
groaznică, dacă n-ar fi fost dânsa aici. 

— E o prietenă a d-tale? 

— Da-a! 


94 


Domnul Crayley își șterse monoclu și-l înfipse din nou în 
ochi. 

— Da, și nu mi-e rușine de asta. E una dintre cele mai 
drăgălașe femei, ce-a întâlnit vreodată. 

— Şi totuși când te-am văzut vorbind cu dânsa la 
Marlow, mi-ai spus ca ar fi o vizitatoare, care ar dori să 
viziteze grădina d-tale și că te necăjise nerușinarea ei. 

— Am spus asta, într-adevăr? replică d. Grayley fără să 
arate vreo oarecare jenă. Ei bine dragul meu, eu nu sunt 
omul, care să-mi descopăr inima fiecăruia. D-tale poţi să-ţi 
spun foarte liniștit, ţin foarte mult la fata asta. Trebuie să 
fiu foarte prevăzător, nu-i așa? Ce face Scotland Yard și 
toţi prietenii iubiţi de pe acolo?. 

— Le merge bine în lipsa mea, zise Rămășag. Ai văzut pe 
d. Monkford? 

— E aici? M-aș duce sus să-l salut. E foarte agreabil să ai 
un bancher de prieten. Nu găsești? 

Lovi pe Rămășag cu degetul într-o parte, dar mișcarea 
sa era atât de slabă ca și gluma pe care o făcuse. 

— Anul ăsta am căpătat o cameră proastă, se plânse el. 
Revelstoke asta luase odăile ce le ocupam eu de obicei și 
asta mă necăjește. 

— Pare că nu prea o suferi pe domnișoara Revelstoke? 

— O urăsc! accentuă d. Crayley cu o violenţă 
neobișnuită. E extrem de posacă. Nu poate spune un 
cuvânt politicos. Mereu mârâind și bufnind! Nu pot s-o 
sufăr. 

— Mă voi târî puţin sus să vizitez pe bunul bătrânel - 
na!, cum îi zice? 

Era una din ciudăţeniile lui să nu reţină nume. Rămășag 
presupunea că pe Monkford urma să-l viziteze. Mai târziu 
seara, văzu iarăși pe Jackson Crayley cum se aplecă peste 
masa din birou și vorbea cu domnișoara Cravel, al cărei loc 
îl ocupa de obicei un funcţionar la ora asta. Se miră de 
afinitatea de idei ce ar putea fi între această fată și acest 

om îmbrăcat după ultima modă, a cărui viață părea să se 
compună numai din plictiseală. 

Lui Long i se păru că duminica asta ar fi cea mai lungă zi 
din câte au trecut până acum. Dimineaţa se duse cu 
Monkford pe terenul de golf unde juca mizerabil o partidă. 
După amiaza era plină de plictiseală și dezgust. În sfârșit 
descoperi de ce i se păru ziua atât de lungă. Era siguranţa, 
că ziua următoare va aduce pe Nora Sanders la Heartsease 
și că va începe perioada de neplăceri, chiar de primejdii. 

Furtuna trecuse și soarele strălucea pe un cer albastru, 
când limuzina domnișoarei Revelstoke intră pe alea 
hotelului și se opri fără cel mai mic zgomot în faţa 
portalului. D.  Cravel salută oaspeții și prezența 
inspectorului Long părea inutilă. Cel puţin așa gândi 
domnișoara Revelstoke, căci trecu pe lângă dânsul, îl 
salută numai cu o scurtă dare din cap, și-și dedică întreaga 
atenţie respectosului director. 

— Aveţi câteva geamantane. Vă pot ajuta? 

Nora îl observă imediat ce intră în hol. Râzând îi refuză 
serviciile, care de altfel nu erau necesare, căci o mică 
armată de valeţi aștepta să ia în primire bagajele ce erau 
legate în spatele și pe acoperișul limuzinei. 

— Bine aţi venit în Heartsease, o salută Rămășag 
solemn. Sunt delegat de Consiliul Comunal să vă prezint 
cetățenia de onoare a acestei comune. 

— Nici nu cunoașteţi măcar numele acestei comune, zise 
ea râzând. 

— Pariez zise Long, și se scuză jenat. 

Ea plecase repede după domnișoara Revelstoke și n-o 
revăzu decât seara după masă și numai o clipă. 

Se făcu și marţi, ziua începutului marelui concurs de 
golf. Heartsease era arhiplin, marea poiană dispărea sub 
umbrelele de colori deschise și a meselor de ceai. 
Mulțimea care forfotea în holul hotelului îți amintea de 
masele de oameni la un mare match de football. 

Ca să urmărești pe fiecare nou sosit ar fi fost imposibil, 

chiar în împrejurări normale. Dar locul de golf din 
Heartsease era înconjurat de un gard, parcul avea două 
intrări. La fiecare intrare stăteau doi detectivi care căutau 
persoane suspecte. Cu excepţia apariţiei unuia sau a doi 
hoţi de buzunare, elegant îmbrăcaţi și a unui escroc din 
Londra, care credea că ar putea profita cu ocazia acestui 
match, nu era niciun incident neplăcut, cum de altfel își și 
închipuise Long Rămășag. 

Miercuri sosi și d. Henry, avocatul. 

Rămășag care-l văzu din camera d-lui Monkford, 
coborând din automobil, zise: 

— Uite un animal, care vrea să joace golf, cu joben pe 
cap. 

— Cine e? întrebă bancherul. 

— Henry, avocatul, îl cunoști? 

— Dacă-l cunosc? își bătu joc Monkford. Desigur că da! 
E doar avocatul domnișoarei Revelstoke și una din 
viitoarele glorii ale baroului. 

Nu era surprinzător ca Monkford să aibă mulţi prieteni. 
Era o persoană cunoscută în centrul comercial al Londrei 
și în calitate de cunoscător de artă, venea în contact și cu 
mulţi artiști și literați. Aproape toată ziua cunoscuţii îl 
vizitară în apartamentul său și în afară de plimbarea de o 
oră, ce o făcea în tovărășia lui Rămășag, nu părăsea 
hotelul mai deloc. 

Cu excepţia primei zile, când sosise și când cinase în 
apartamentul sau, Monkford, luă mesele în marea sală de 
mese a hotelului. Orele de masă și după masa, când holul 
era plin de vizitatori, îi făceau cea mai mare plăcere. O zi 
se scurse după alta și când părea că nu mai există niciun 
pericol, uită de teama lui și deveni vechiul Monkford. 

Marţi fusese ales președintele comitetului de dans și se 
ocupă cu multă energie de organizarea balului costumat, 
care trebuia să încheie săptămâna sportivă. 

Miercuri, Rămășag observă din camera lui pe bancher, 
în tovărășia lui Henry și Crayley. Părea că convorbirea era 

foarte serioasă, căci plimbarea durase o jumătate de oră. 
Odată Monkford se uită sus la el însă nu-l salută cu mâna, 
așa cum îi era obiceiul. 

Trebuiră să se fi întors apoi imediat în hotel, căci cinci 
minute mai târziu auzi pe acești trei domni vorbind în 
salonașul de lângă camera sa. Au mai fost vreun sfert de 
oră împreună, apoi detectivul auzi că ușa spre coridor se 
închise și intră la Monkford. Bancherul era singur. Parcă 
se întâmplase ceva, ce-l neliniști. 

— Să întâmplat ceva? întrebă Long. 

— Nimic - absolut nimic. 

Parcă scotea vorbele cu sila din gură. 

— Aș vrea să-ţi vorbesc după masă, adăugă el. 

— De ce nu acuma? 

— Nu e nicio grabă. 

— Te privește pe d-ta? 

— În parte, da replică el scurt. Dar în fond privește pe 
un tânăr prieten. N-aș vrea să vorbesc acuma despre asta. 
Dacă vei veni sus imediat după masă, vom putea discuta 
chestiunea care mă îngrijorează. Da, mă îngrijorează 
foarte mult. 

Nu mai voia să zică nimic. Rămășag stătea în faţa unei 
enigme. 

În hol îl opri pe Crayley. 

— Ce ai povestit lui Monkford, că e așa de abătut? 
întrebă el. 

Jackson Crayley îl privi mirat. 

— Am vorbit despre o chestiune particulară. Dacă dânsul 
nu ţi-a spus nimic, eu cu atât mai mult nu pot să vorbesc, 
căci sunt obligat să tac. 

Rămășag îl privi cu atenţie. Avea ceva neobișnuit și greu 
de explicat. Vocea suna ceva mai aspru și făcea impresia 
că suferea din cauza unei încordări extraordinare. Ținuta 
lui în general molatecă, de data asta era neobișnuit de 
dârză. Enigma în faţa căreia se găsea Rămășag era din ce 
în ce mai neclară. Pe Henry nu-l cunoștea, adică nu-l 

cunoștea așa de bine încât să afle de la dânsul obiectul 
conversaţiei lor de afară. 

De obicei mânca împreună cu Monkford, dar când își 
schimbă hainele pentru a merge la masă, servitorul 
bancherului îi aduse un bilet: 

„Ai vrea să mănânci astă seară la altă masă? Aș vrea să 
mai discut una sau două chestiuni cu Crayley și cu tânărul 
Henry." 

Nu-l supărase acest bilet, dar era îngrijorat. Care ar 
putea fi noua mâhnire a lui Monkford? Işi cercetă 
memoria, nu găsi însă niciun punct de reper și nu-și 
aducea aminte de nicio vorbă a bancherului care să-i fi 
putut explica aceste afaceri neașteptate. 

Îl văzu în timpul mesei. Locul lui era lângă masa la care 
ședeau domnișoara Revelstoke și secretara ei. O clipă 
privirea fetei întâlni pe a lui și atunci își aduse aminte de 
vina sa și că trebuia să-i explice minciuna cu inelul, dacă ar 
fi totuși în stare să-i găsească vreo explicaţie. 

Domnișoara Revelstoke îi răspunse la salut cu multă 
bunăvoință, însă în ochii ei se putea citi un triumf 
răutăcios, ce făcu pe Long să râdă în sinea lui. Masa se 
terminase și luă cafeaua în hol, când văzu pe Joshua 
Monkford făcându-și loc prin mulţime și venind spre el. 

— Long, vino te rog, peste cinci minute în camera mea!. 

Tonul lui era ameninţător, ceea ce buimăci pe Long. 
Așteptă să treacă cele cinci minute, apoi se ridică 
îndreptându-se spre ascensor. 

Salonașul era gol, când intră în el, dar auzea vocea lui 
Monkford din camera de dormit. Părea că telefonează. 
Alo... Alo... Cine a.... 

Apoi Rămășag auzi o explozie și căderea unui corp. 
Încercă să deschidă ușa. Era încuiată pe dinăuntru și 
zăvorâtă. Alergă afară pe coridor. Și ușa de afară era 
încuiată. 

Se propti în ușă, dar lemnul gros de stejar opunea 
rezistență. Când se întoarse, observă pe Cravel, care 

alerga pe scară în sus. Fata lui era palidă și se arătă foarte 
consternat. 

— A fost o împușcătură? întrebă el speriat. 

Rămășag dădu din cap. 

— Deschide ușa! ordonă el. 

Directorul băgă mâna-n buzunar. 

— Nu am cheia principală la mine. Așteptaţi un moment! 
zise el și alergă din nou jos, pe scară. 

Într-un moment se reîntoarse. Cu mâna tremurândă, 
băgă cheia principală în gaura ușii, broasca cedă și ușa se 
deschise. 

Joshua Monkford zăcea pe jos, cu faţa întoarsă, mâna lui 
ţinea receptorul telefonului. În cameră se simțea un miros 
puternic de praf de pușcă. 

CAPITOLUL XVII 


Dintr-o privire detectivul își dădu seama că Monkford 
era mort. 

— Aduceţi un doctor, ordonă el. 

— A fost omorât? șopti directorul. 

— Cheamă un doctor! strigă Long. Fă ce zic eu! 

Când Long rămase singur, închise ușa. În broască nu era 
altă cheie decât cea principală a directorului. Rămășag 
cercetă ușa spre baie, era încuiată și zăvorâtă, tot așa ca și 
ușa spre salon. Ferestrele erau de asemenea închise. 
Numai ferestruicile de sus erau deschise. Deschise o 
fereastră și se uită afară. Acoperișul de sticlă al sălii de 
mese strălucea de luminile ce ardeau în restaurant; nu se 
vedea nicăieri o scară. Luă o perie de cap de pe toaletă și 
bătu peretele din faţa salonului. După sunet își dădu seama 
că cercetările sale sunt zadarnice. Arma care omorâse pe 
Joshua  Monkford fusese numai la câţiva centimetri 
depărtare de capul său. După poziţia în care se afla corpul, 
Long constată că dacă ar fi fost o deschizătură secretă în 
vreo ușă, deschizătura nu putea fi decât în ușa care da în 
salonul în care se aflase dânsul în momentul împușcăturii. 

Cu umbrela lui Monkford, care se afla în cameră, măsură 
distanţele și se convinse, că chiar dacă ar fi fost vreo 
deschizătură secretă spre salon, ucigașul tot nu l-ar fi 
putut împușca de la o distanţă așa de mică. 

Peretele opus, despărţea apartamentul lui Monkford de 
camera ocupată în timpul acestei săptămâni două fete 
tinere, fiicele unui membru al parlamentului. 

Long Rămășag respira greu. Un om fusese omorât într-o 

cameră, în care nimeni nu putuse intra. Asta era cert, căci 
nimeni nu ar fi putut intra decât pe ușa care fusese 
deschisă de director. 

leși afară pe coridor și aproape se ciocni cu Cravel. Faţa 
lui exprima groază, în timp ce vorbea iritat fetei de serviciu 
ce era lângă el. 

— Domnule Long, zise el repede, s-a întâmplat ceva în 
camera domnișoarei Sanders. 

Rămășag îl privi fix. 

— S-a întâmplat ceva? Ce s-a întâmplat? strigă el. 

În dosul directorului stătea fata de serviciu tremurând. 

— Nu știu domnule, am auzit o explozie. 

Inainte de a fi terminat fraza, Long se și repezi pe scară 
jos. El cunoștea camera fetei. Ușa era încuiată. Se uită pe 
gaura cheii și văzu un ușor nor de fum, plutind în aer. 

— Ce doriţi, domnule Long?. 

Se întoarse. Nora Sanders era în faţa lui. 

— Aveţi cheia? 

Vocea lui aproape că nu se auzea. 

li smulse cheia din mână, descuie ușa și intră în cameră. 
O explozie avusese loc, se simţea după miros. Pe cămin 
văzu însă o hârtie albă, încă arzând. O luă și o înmuie în 
vasul cu apă ce se afla pe masă. 

— Ce s-a întâmplat? întrebă fata uluită. 

— Nu prea mult. Vreţi să rămâneţi aici? 

În goană părăsi camera și alergă în sus pe scară, sărind 
peste două trepte deodată. Lăsase pe director în camera 
lui Monkford și acum îl găsi afară pe coridor. Ușa era 
încuiată. 

— Credeam că e mai bine să fie ușa încuiată în timpul 
lipsei dv. 

Rămășag mulțumi, dând din cap și intrară împreună în 
cameră. În timpul înţepenirii cadavrului, receptorul 
telefonului căzuse pe jos și rămăsese plin de sânge lângă 
el. Monkford fusese împușcat în cap, de la cea mai mare 
apropiere, tot așa ca și Harry Cavaleristu și nenorocitul de 

soldat din Bourne End. 

Rămășag se uită de jur împrejur. Între timp venise și un 
detectiv care făcea serviciu în hotel și care auzise de ceea 
ce se întâmplase. Directorul trebui să părăsească camera 
și ei încuiară ușa ca să poată face împreună cercetări 
minuţioase. 

Rămășag era singur în camera goală, când deschisese 
ușa. Nimeni n-ar fi putut să se ascundă aci. Începu din nou 
să examineze peretele, bătând fiecare bucăţică și 
cercetând fiecare tăblie. Aceeași operaţie o făcu și ajutorul 
său la celălalt perete. Tavanul era din ipsos. Șemineu nu 
era în cameră, ci numai o ventilaţie, care să tragă aerul 
cald, produs de soba electrică. Ridică receptorul, îl șterse 
cu un prosop și chemă biroul. Domnișoara Cravel 
răspunse. În voce se cunoscu că auzise deja de groaznica 
întâmplare. 

— Dv. sunteţi, d-le Long? întrebă ea. E adevărat... 

Vorbea încet, probabil că era multă lume în apropierea 
ei. 

— Cine îl chemase la telefon acum cinci minute pe d. 
Monkford? întrebă Rămășag. 

— Nimeni - el ne chemă pe noi la telefon. Auzisem 
telefonul sunând și am răspuns și deodată am auzit o 
împușcătură. 

Long puse receptorul la loc, când se bătu la ușă. Era un 
medic care locuia în hotel, ca vizitator și care fusese 
chemat repede. Se uită la corpul neînsufleţit și dădu din 
cap. 

— Cred că nu mai e nevoie să zic că e mort, zise el, în 
timp ce se apleca și examină superficial cadavrul. Împușcat 
la cap. Moartea trebuia să fi fost instantanee. Împușcătura 
s-a tras din imediata apropiere - se vede după arsuri. 

Rămășag aprobă din cap. Rana era probabil cauzată de 
un proiectil, care semăna cu glontele unui pistol automat. 

— Aţi prins pe asasin? 

Părea că medicul știa cine este Arnold Long. 

— Nu n-am prins pe nimeni, căci nimeni nu era aici când 
am intrat în cameră. 

— Sinucidere? întrebă mirat medicul. 

Acest gând îl avusese și detectivul la început. Dar nu se 
vedea nicio armă. D. Monkford poseda ce e drept un 
browning, pentru a se putea apăra la caz de nevoie. 
Detectivul găsi însă arma într-un sertar al mesei și era 
neîncărcată și foarte curată. 

Cum s-a comis omorul, căci fără îndoială fusese omorât? 

Termină cercetarea camerei și se duse să caute pe 
Crayley. Presupunea că vecinul lui Monkford aflase de 
nenorocire. 

— E îngrozitor, îngrozitor! De ce să se împuște? Când 
am vorbit azi după amiază cu dânsul era foarte bine 
dispus. 

— Ascultă-mă  Crayley! Aşi dori să-ți pun câteva 
întrebări. Acest tânăr avocat și cu d-ta aţi fost azi după 
amiază cu Monkford împreună. Trebuia să-i fi povestit 
ceva, ce-l neliniștise foarte mult.... 

— El îmi povestise ceva ce mă neliniștise pe mine foarte 
mult, zise Crayley tare. Nu încerca să mă intimidezi, Long, 
căci nu voi suporta așa ceva. Moartea acestui sărman om 
m-a consternat și iritat atâta, că nu mai pot suferi niciun 
fel de enervare. Mai repet încă odată că nu pot spune 
nimic despre subiectul convorbii noastre. 

— Poate vei vorbi despre asta mâine în fața 
judecătorului, zise el cu ochii jumătate închiși. 

— Vrei să mă ameninţi! Să mă ameninț? pe mine? Pe 
mine, care ţi-am salvat viața la Chelmsford! 

— Ascultă Crayley; să punem chestiunea la punct. Nu te 
ameninţ, ci îți pun întrebări, pe care orice poliţist le-ar 
pune unui om cinstit. Și orice om cinstit i-ar răspunde. 
Despre ce a-ţi discutat azi după amiază cu Monkford? 

Crayley dădu din umeri. 

— Nu pot să spun. Întreabă mai bine pe Henry, căci îl 
privea mai mult pe dânsul, decât pe mine! Afară de asta, 

Long, am impresia, că înainte de a zice ceva despre 
această tragică întâmplare ar trebui să vorbesc cu avocaţii 
mei. 

CAPITOLUL XVIII 


Rămășag merse să caute pe avocat, dar i se comunicase 
că d. Henry plecase imediat după masă și că ar trebui să 
fie acum aproape de Londra. 

Domnișoara Revelstoke aduse Norei știrea. Fata rămase 
buimăcită de groază. 

— Mort? șopti ea. O nu, domnișoară Revelstoke asta nu-i 
cu putinţă! Fusese... 

— Nu știu. Medicul crede că s-ar fi sinucis, replică ea 
Nu-mi pot închipui de ce bietul Monkford să se fi sinucis. 

Se putea vedea enervarea ei. Cu toate că era de natură 
flegmatică, totuși acuma umbla în cameră fără astâmpăr, 
încoa și încolo. 

— Cică fusese mai de mult ameninţat cu moartea. 
Crayley mi-a povestit-o, dar n-o pot crede. De aceea e și 
detectivul aici - domnul Long al d-tale. Frumos detectiv! 

— Dacă v-am înțeles bine, domnişoară Revelstoke, e 
vorba de sinucidere. 

— Nu era sinucidere, doctorul Simpkins zicea că nu se 
găsise nicio armă. 

— Dar cine l-ar fi putut omori? 

— Nu pune întrebări prostești, copilă, zise femeia 
enervată. E mort, asta-i suficient. Sper numai că banca e 
solvabilă. Ceea ce privește pe d. Long, Henry îmi spunea 
că nu prea se bucură de o reputaţie bună la Scotland Yard. 
Intâmplarea asta va însemna desigur sfârșitul carierei sale 
de poliţist. 

Din vocea ei se putea citi răutatea. Fata ridică capul și o 
privi fix. 

— Dv. dv, nu prea simpatizaţi pe d. Long? gângăvi ea. 

I se părea curios ca Long Rămășag să poată fi 
antipatizat de cineva. 

— Desigur că el va da vina pe banda groazei. Probabil că 
banda groazei e o invenţie a creierului său, ca să-i acopere 
eșecurile. Să-l simpatizez? Dumnezeule! 

Și adăugă câteva cuvinte germane, dar se stăpâni 
repede. 

— Nora, zise ea în trecutul fiecărei femei se găsește ceva 
ce n-ar vrea să iasă la iveala. Prin niște împrejurări 
extraordinare, Long descoperise una din vechile mele 
prostii, pe care o credeam de mult uitată și îngropată. Nu 
vreau să vorbesc cu d-ta despre asta. Probabil că te va 
plictisi și vei crede că sunt nebună. Odinioară în 
Copenhaga, când eram încă, o fată tânără... 

Respiră adânc. 

— Asta e suficient. Nu, nu pot suferi pe d. Long al d-tale! 

Fata tăcu. În asemenea împrejurări ar fi fost mai mult 
decât nebunie, să fi încercat să apere un om, care desigur 
nu-și făcea decât datoria. li părea imposibil ca Arnold Long 
să poată săvârși vreun abuz de încredere. 

— Ce poveste e aia cu explozia din camera d-tale, Nora? 
întrebă deodată, domnișoara Revelstoke. 

Fata nu putu să-i spună decât ceea ce se întâmplase. 

— Eu nu știam nimic despre asta, până ce nu văzui pe d. 
Long, care încerca să deschidă ușa odăii mele. Una din 
fetele de serviciu mi-a povestit că ar fi auzit trei sau patru 
detunături și când intrasem în cameră cu d. Long, ardea 
ceva în cămin, o fâșie groasă de hârtie. 

— Şi ce s-a întâmplat cu ea? întrebă domnișoara 
Revelstoke curioasă. 

Și Nora îi povesti. 

Părea că bătrânei femei întâmplarea nu-i producea vreo 
grijă, căci nu mai pomeni nimic despre ea. Se duse jos să 
se distreze cu ceilalţi vizitatori și lăsă, pe fată să 
împacheteze lucrurile, căci imediat după moartea lui 

Monkford își exprimase intenţia să se reîntoarcă a doua zi 
dimineaţa la Londra. Nora era foarte ocupată, când cineva 
bătu la ușă. D. Cravel intră. Se vedea că încerca să-și 
stăpânească enervarea. 

— Toţi pleacă, suspină el. Medicul a împrăștiat știrea. 
Asta o să fie ruina mea! 

Şi totuși vocea lui era liniștită și purtarea lui semăna mai 
mult cu a unui om care vorbește despre nenorocirea altuia. 

— Sper că se va uita de asta până la anul. Voiam oricum 
să fac diverse transformări pe aci. Voi reconstrui complect 
partea în care se află nenorocita cameră a sinucigașului. 
Acolo se poate foarte ușor schimba scara principală. 

Întreaga tragedie îl interesa numai atâta cât atingeau 
interesele lui personale. Poate ca era natural să fie așa, se 
gândi fata. Totuși aproape o dezgustă nepăsarea și 
disprețul cu care vorbea despre această faptă grozavă, 
care trimesese pe Monkford pe lumea cealaltă. 

Când domnișoara Revelstoke se reîntoarse în cameră, 
Nora îi vorbi despre nepăsarea directorului. 

— Draga mea, nu aștepți oare să plângă moartea 
bietului Monkford? întrebă bătrâna femeie rău dispusă. 
Cravel e probabil ruinat, cel puţin în ceea ce privește 
sezonul actual. Numai jucătorii pasionaţi de golf rămân, 
toţi ceilalți vizitatori părăsesc hotelul mâine dimineaţă. O 
parte a și plecat. Pe mine mă miră că omul nu-și pierde 
capul. Am întâlnit jos pe detectivul d-tale. M-a întrebat 
dacă poate să vie sus să vorbească cu d-ta. Nu-ai probabil 
nimic împotrivă? 

Nora dădu din cap. 

— Nu pot să-mi închipui ce lămuriri se așteaptă să 
capete de la d-ta, continuă domnișoara Revelstoke. Nu te 
deranjează să te las singură cu el? Prezenţa acestui om mă 
enervează. 

Îndată după aceasta apăru Arnold Long. Fata găsi că 
arată foarte obosit. Părea că sforțările sale îl obosesc. 
Simti pentru el multă simpatie. 

Spre mirarea Norei, domnișoara Revelstoke nu arătă 
nicio pornire contra detectivului, din contră, nici nu se 
pregătea să părăsească camera. 

— Ei bine, d-le Long, ai descoperit ceva? 

— Nu zise el scurt, numai faptul că Monkford fusese 
omorât. 

— Dar cum? Directorul îmi povestise că odaia era goală 
când aţi intrat amândoi în ea și că, D-ta erai singurul om 
care se afla în apropierea lui Monkford în momentul 
împușcăturii! 

Rămășag o privi. 

— Eu?, la asta nu m-am gândit încă, replică el ironic. 

— Pot presupune însă, că altora va bate la ochi această 
coincidenţă, zise domnișoara Revelstoke. D. Cravel îmi 
povestise că era la etajul al doilea când auzise împușcătura 
și alergă sus. Te găsise în faţa ușii lui Monkford, încercând 
s-o deschizi. Dar de ce era încuiată? 

— Şi pe mine m-a mirat asta, dar era încuiată. 

Bătrâna femeie dădu din umeri, colțurile buzelor trădară 
voioșia ei. 

— Probabil că lipsea cheia. D. Cravel crede că ușa nu 
putea să fi fost încuiată pe dinăuntru, căci în acest caz n-ar 
fi putut-o descuia cu cheia lui principală. Poate ai găsit 
între timp cheia? 

— Probabilitatea asta există, răspunse liniștit detectivul. 
Cheia a fost într-adevăr găsită în buzunarul lui Monkford. 

Privirea doamnei Revelstoke se ridică întrebătoare 
asupra lui. 

— Cravel susținea că cheia atârna în biroul hotelului și 
că și acum se mai găsește acolo. Deoarece ai descoperit-o 
în buzunarul lui Monkford, trebuie sa fie o cheie despre a 
cărei existenţă hotelul nu știa nimic. 

Văzu cum Long Rămășag șovăi și cum se arătă apoi un 
zâmbet pe obrazul lui obosit. 

— Așa e! 

Deodată faţa lui se schimbă, oboseala trecu, o nouă 

strălucire i se arătă în ochi. 

— Desigur că așa e! Ce prost eram! Complet idiot! 

Efectul pe care subita lui vioiciune o exercitase asupra 
domnișoarei Revelstoke nu rămase neobservat de dânsul. 
Nora văzu cum obrazul femeii se lungi, cum buzele se 
deschiseră, ca și cum ar fi vrut să spună ceva, însă niciun 
sunet nu ieși din gura ei; în fine sprâncenele ei ridicate se 
lăsară în jos și fruntea i se încreți. 

— Așa e, repetă ea. Ce înţelegi prin asta? 

— Domnișoară Revelstoke, zise el, pe un ton aproape 
vesel. Mi-aţi dat soluţia simplă a acestei groaznice și 
curioase enigme. Vreau să-mi descarc conștiința. Când v- 
am spus că găsisem cheia în buzunarul lui Monkford, am 
minţit. Nu găsisem cheia, ba răscolisem chiar toată camera 
s-o găsesc, însă fără niciun rezultat. Desigur că minţisem, 
căci minciuna este cea mai bună metodă pe care o cunosc, 
mai cu seamă pentru... 

Nu termină fraza, deși domnișoara Revelstoke aștepta 
continuarea. Dar aștepta în zadar. Long se adresă fetei: 

— Voiam să vă pun o mulțime de întrebări relative la 
explozia din cameră... însă nu mai e nevoie. Cunosc acum 
fiecare amănunt, numai unul nu: cum ieșise din cameră 
omul care-l omorâse pe Joshua Monkford? 

Buzele domnișoarei Revelstoke se strânseră, apoi zise, 
surâzând rece: 

—Asta e mult mai important, decât orice altă chestiune. 

— Este și nu este, replică Long ca și cum ar vorbi cu sine 
însăși. Cea mai importantă chestiune ce nu pot încă să mi- 
o explic e: de ce d. Henry, acel eminent avocat, se 
prezentase la nouă fără un sfert la poliția din Staines 
anunțând inspectorului de serviciu că pierduse ceasul lui 
brățară, pe care în realitate îl lăsase în cameră? 

Ochii femeii erau mari deschiși, zâmbetul îi dispăruse de 
pe obraz. 

— D-le Long, și D-ta ești aproape tot atât de enigmatic, 
ca anumite persoane enigmatice, zise dânsa. 

— Şi mai enigmatic, observă Long, căci în același minut 
în care Henry se prezentase la poliție, Monkford fu 
împușcat. N-am auzit niciodată de un alibi mai bun. 

CAPITOLUL XIX 


Domnișoara Revelstoke nu exagerase când spusese că 
jumătate din clienți voiau să părăsească Heartsease. 
Arnold Long, care făcuse o scurtă vizită în oraș, nu găsi în 
sala de mese, la întoarcerea lui, mai mult de vreo jumătate 
duzină de oameni. Feţele resemnate și melancolice ale 
chelnerilor erau o dovadă palpabilă că sezonul fusese 
stricat. 

La cererea insistentă a lui Cravel, trei tâmplari, erau de 
dis-de-dimineaţă ocupați să îndepărteze panourile de lemn 
din camera unde se făptuise crima. Această lucrare se 
efectua sub controlul lui Rouch, din Departamentul de 
investigaţii criminale. 

Rămășag se duse să vadă devastarea. Pereţii fuseseră 
descoperiţi până la cărămidă. O parte din podea fusese 
ridicată și nu era nevoie ca detectivul să fie arhitect, ca să 
nu-și de seama că era imposibil ca cineva să intre sau să 
iasă din cameră. 

Rouch era un om blond, gras, de vârstă potrivită, a cărui 
calitate esenţială era optimismul și credinţa, demnă de 
admirat, că fiecare problemă, oricât de încurcată ar fi, 
trebuie să-și găsească soluţia. Intr-o convorbire cu 
Rămășag, îi declară plin de încredere: 

— Oricât de îndemânateci ar fi acești oameni, la urma 
urmei tot ei singuri o să se spânzure. Părerea mea e că 
bietul Monkford fusese împușcat de un bun ţintaș de la 
Grundley Hill, care nu e decât la o depărtare de vreo trei 
sute de metri... 

— Ferestrele erau închise și glontele care l-a omorât pe 

Monkford, a fost tras de la o depărtare mai mică decât 
șase țoli, răspunse Rămășag scurt. 

Între timp scoase din buzunar un pacheţel și-l deschise. 
leși la iveală rămășiţa murdară a fâșiei de hârtie, pe care o 
găsise pe vatra din camera Norei. 

— Ce-i asta? întrebă Rouch curios. 

— Sunt rămășițele unei broaște. Pentru un șiling poţi 
avea un pachet întreg... 

— Foc de artificii? întebă Rouch mirat. 

— Da, artificii confirmă Long serios. Plăcerea copilăriei 
d-tale, Rouch, dacă ai avut vreodată copilărie. 

— Şi încă cum! zise Rouch indispus. Când aveam patru 
ani... 

— Nu vreau să pătrund mai adânc în trecutul d-tale 
întunecat, îl întrerupse Rămășag. Asta fusese introdus în 
camera domnișoarei Sanders, fie pe geam sau prin altă 
parte, cu scopul ca să mă îndepărteze din camera d-lui 
Monkford, într-un moment important. Şi eu, ca un măgar 
bătrân, m-am lăsat înșelat. 

— Asasinul a fugit, spuse Rouch liniștit. Mi s-a întâmplat 
și mie așa ceva, mai înainte. Când urmăream chestiunea 
din Gorleston... 

— Asasinul nu putuse fugi pentru că asasinul nu era aci, 
continuă Long, trecând cu o răbdare demnă de admirat, 
peste întreruperile subalternului său. 

— Dar atunci cum fusese omorât? întrebă Rouch 
triumfător. 

Rămășag îl privi mai mult cu milă decât cu necaz. 

— Rouch, ai tot ce și-ar putea dori cineva pe lume numai 
creier n-ai! zise el. 

— Ei bine, cum fusese omorât? întrebă Rouch, cu 
insistenţă. E bine și frumos să susțineţi, că n-am creier d-le 
Long. Dar aici a fost un om, care a fost omorât într-o 
cameră încuiată. Singura ființa omenească în apropiere 
erati dv.... 

— Şi d-ta ai această teorie? rânji Rămășag. Şezi Rouch, 

te voi supune unui interogatoriu sever. De unde ai 
povestea cu singura ființă omenească? 

— Ei bine... A 

Rouch nu se simţea tocmai bine. Işi usca repede cu 
batista fruntea umedă și dădu din umerii săi puternici. 

— Zisei numai... începu el. 

— De unde ai ideile astea? Capul d-tale n-ar fi putut 
niciodată produce asemenea teorii convingătoare. Cu cine 
ai vorbit? 

— Asta e cel puţin părerea lui Cravel, zise detectivul 
scos din sărite. El zise, că e foarte curios, că numai dv. 
eraţi singura fiinţă omenească în apropierea lui Monkford, 
când fusese tras glontele. 

— Adu pe Cravel! Vreau să vorbesc cu el! 

Cravel veni. Părea că se consolase deja de marea 
pagubă financiară ce-i produsese trista întâmplare. Zâmbi 
chiar când văzu camera devastată. 

— Ei, bine d-le Long, aţi găsit vreo ușă secretă sau vreun 
panou secret? 

Rămășag nu răspunse. 

— Închide ușa, zise el subalternului său. Apoi continuă: 
Cravel, îți aduci aminte că d-ta când ai auzit împușcătura și 
ai venit sus, m-ai găsit încercând să deschid ușa? 

Un moment Directorul era îngrijorat. 

— Doar nu veţi lua în serios ceea ce spusei lui Rouch? 
Spusesem numai, că după câte știm noi, atunci când a fost 
omorât Monkford, singura fiinţa care era în aproprierea lui 
eraţi Dv. Asta e atât de cert, încât nu veţi gândi oare, că aș 
fi susținut... 

— Ceea ce ai fi putut susţine, nu mă interesează..., îl 
întrerupse Rămășag. Îţi aduci aminte că mă adresasem D- 
tale și te-am întrebat dacă ai avea vreo cheie care să se 
potrivească la ușa asta? 

Cravel era foarte atent și cu toate simţurile încordate. 

— Îţi mai aduci aminte că te-ai dus jos și te-ai întors cu o 
cheie principală? 

— Da. 

— Cine ţi-a dat-o? întrebă Rămășag. 

— Supraveghetorul de etaj. 

— Adu-l încoace! ordonă scurt Rămășag lui Rouch și nu 
mai vorbi nimic până nu veni chelnerul. 

— Ai o cheie principală la acest etaj? 

Omul aruncă numai o scurtă privire asupra stăpânului 
său, apoi răspunse: 

— Da. 

— Ia arată-mi-o! 

Cu silă chelnerul scoase cheia din buzunar și i-o dădu lui 
Rămășag. Acesta o băgă în broasca ușii și încercă s-o 
învârtească. 

— Nu se potrivește, observă el. Nu cred că această cheie 
principală să aparţină etajului al treilea, nu-i așa? 

Supraveghetorul nu răspunse, ci se uită dirn nou pe furiș 
la stăpânul său, cu aceeași uitătură, pe care o observase și 
Rămășag mai înainte. 

— Cine are cheia principală a etajului al treilea? 

Supraveghetorul se mișcă jenat. 

— Nu ştiu, Domnule, răspunse el. Probabil 
supraveghetorul de etaj. 

— Adu-l încoace, zise Rămășag. 

— Ce s-a întâmplat, Domnule Long?! întrebă Cravel, 
când rămaseră singuri. 

— Îţi voi spune, răspunse liniștit Arnold Long. Când 
Monkford s-a dus în camera lui și m-a invitat să-l urmez, 
orice om cu mintea normală trebuie să presupună că el nu 
încuiase ușa. De ce să o fi încuiat? Și celui mai naiv dintre 
oameni, trebuie să-i fie clar că nici nu putea măcar să 
încuie ușa, căci n-avea cheie. De aici trebuie să se deducă 
în mod logic că ușa fusese încuiată de altcineva fie pe 
dinăuntru, fie pe dinafară. Eu îl auzisem zicând: „Cine a...” 
și atunci se auzi împușcătura. Ceea ce încerca să spună la 
telefon, era „Cine a încuiat ușa mea?” 

Faţa lui Cravel, devenise albă ca varul. 

— Presupun că D-ta erai omul care încuiase ușa și că 
aveai cheia principală în buzunar; ai alergat jos să iei 
cheia, numai ca să mă înșeli pe mine. 

În acest moment se întoarse Rouch și raportă că 
supraveghetorul care era de serviciu în seara nenorocirii, 
plecase în concediu. 

— Mă aşteptam să aud ceva similar, accentuă rar 
Rămășag. 

— La naiba, dar ce crezi prin asta? 

Omul era mâniat, dar și foarte înfricoșat. 

— Vrei oare să zici că eu, în timp ce erai aici, am 
descuiat ușa, am intrat în cameră și am omorât pe 
Monkford? Susţin că D-ta ai încuiat ușa, înainte de a fi fost 
mort și că știai perfect de bine, ce avea să se întâmple. Hai 
vorbește, Cravel! 

— E o minciună! zbieră Directorul. Eu nu mă apropiasem 
de ușă. De ce s-o fi încuiat? Ai dat de bucluc Long, și 
inventezi acum tot felul de povești fantastice, numai ca să 
scapi cu pielea curată. 

Rămășag aplecă capul înainte, așa încât aproape atinse 
obrazul omului, care se dăduse înapoi de frică. 

— Cravel, am destule teorii cum le numești D-ta, ca să-ţi 
pun ștreangul de gât, D-tale, om al groazei; cel puţin 
destule teorii ca să te pot aresta pentru asasinarea lui 
Monkford. Aș putea s-o fac imediat, dar vreau să-ţi mai las 
puţin timp. Mai de vreme sau mai târziu tot acolo vei 
ajunge unde vreau eu. Dacă nu l-ai omorât D-ta personal 
pe Joshua Monkford, ai plănuit totuși moartea lui. Dacă e 
adevărat totul ce-mi imaginez, atunci te voi duce la aceiași 
spânzurătoare, unde a fost și Clay Shelton. 

„Ajunsese acasă!” Buzele lui Cravel se deschiseră într-un 
rânjet de mânie diabolică, ochii lui scânteiară. 

— Vrei să faci asta? Părea că vorbele îl sugrumau. 
Dumnezeule, vrei să faci asta! Să mă duci „acolo” - unde l- 
ai dus pe Clay Shelton. Ne... 

Rămășag sări într-o parte. Lovitura puternica a omului 

nu-l nemerise. Repede ca fulgerul, braţul său vânjos 
înconjură gâtul lui Cravel și-i dădu capul înapoi. Directorul 
se zbătu sălbatic, alunecă, pierdu echilibrul și căzu jos. 

— Acum am pus mâna pe tine! 

Rămășag râse vesel... 

— Ti-am atins rana deschisă, Cravel? Te-ai apropiat mult 
foarte mult, de locul unde aș dori să te aduc. 

Omul se sculă încet. Tremură din tot corpul. Părea că 
ochii i se afundară adânci în cap, totuși se stăpâni. 

— Îmi pare rău, zise el. M-ai cam enervat. Niciun om n- 
ar vrea să fie comparat cu un asasin, sau să fie chiar 
acuzat de a fi unul. Voi raporta această întâmplare la 
Scotland Yard, Long!. 

— Vino sus și vizitează pe șeful nostru! Se va bucura să 
te vadă. Ce vârstă ai, Cravel? 

Directorul nu răspunse, se întoarse și părăsi camera, 
clătinându-se. 

— Dumnezeule, șopti Rouch, în timp ce-și privea 
superiorul cu groază și admiraţie. Dacă va raporta, frumos 
scandal se va naște. 

— Pariez... nu va raporta nimic! observă Long. Pariez o 
mie de lire, continuă el, că nu va băga nici măcar nasul în 
poarta de intrare la Scotland Yard. Pariez un milion, că nu 
va scoate niciodată un cuvânt despre atitudinea mea 
insultătoare. Se uită de jur împrejur în cameră și zise. Poţi 
să comunici onorabilei bresle a tâmplarilor, că pot să pună 
panourile la loc. 

Merse în camera lui, își împachetă geamantanele și le 
duse el singur jos în hol. Șeful garajului îi aduse mașina 
din garaj și Long aruncă geamantanele pe locurile dinapoi. 
Era de-acum cu un picior pe scara mașinii, când fu chemat 
pe nume. Se întoarse: era Alice Cravel. Obrazul ei era 
impasibil. Tinea o hârtie în mână. 

— Aţi uitat să achitati nota, D-le Long, zise ea. 

Luă nota în mână, se uită la ea și râse cu glas tare. 
Preţurile extraordinare ce-i fuseseră puse pe notă îl 

amuzau. Dădu nota înapoi fetei. 

— Trimiteţi nota executorului testamentar al d-lui 
Monkford, zise el rece. Şi D-ră Cravel... 

Dânsa aștepta cu buzele strânse, ochii ei exprimau o ură 
adâncă. 

— Vreţi să spuneţi fratelui Dv., că îl voi întâlni la 
Chelmsford în una din zilele astea? Harry Cavaleristu nu 
era prieten de al meu, dar mi-am promis plăcerea de a 
duce la spânzurătoare pe acela care l-a omorât. Bună 
dimineaţa! 

Ochii ei liniștiți nu clipiră, dar când pronunţase numele 
de Chelmsford, Long avuse impresia că exprimau mirare. 
Chelmsford era închisoarea unde se spânzurau asasinii din 
districtul Berkshire. De Harry Cavaleristul ea uitase. 

CAPITOLUL XX 


Biroul Domnului Frederik Henry se afla în Lincoln's Inn 
Fields și anume în parterul casei ce purta Nr. 742. Era 
frumos amenajat, așa cum te poţi aștepta la un tânăr 
simpatic și dibaci. 

D-l Henry stătea la fereastră și admira frumoasa grădină 
ce era lângă imobil, când unul din funcţionarii lui îi anunţă 
vizita lui Long Rămășag. D. Henry se uită zâmbind la 
cartea de vizită, apoi zise: 

— Să poftească. 

Merse înaintea detectivului să-l salute. 

— Presupun că veniţi în chestia Monkford? zise el. V-am 
scris ieri, totuși am chemat la telefon Heartsease și am 
aflat că aţi plecat de acolo. 

Oferi vizitatorului un scaun, apoi se așeză la masa lui de 
lucru. 

— Ei bine, D-le Long, ce doriţi? 

Long Rămășag nu se aștepta să fie așa bine primit. 
Prietenoasa primire îl cam buimăci. 

— Vreau să fiu absolut deschis faţa de Dv. D-le Henry, 
începu el. Puţine ore înainte ca Monkford să fi fost omorât, 
îl văzusem discutând cu Dv. și Jackson Crayley. V-aţi 
plimbat pe poiana din faţa ferestrei mele. Când văzui după 
aceea pe Monkford, purtarea lui faţă de mine, era absolut 
rece. Aș dori să știu ce aţi discutat și de ce se comportase 
față de mine într-un mod atât de inexplicabil, faţă de mine 
- care îi eram un foarte bun prieten! 

— Asta vă pot explica foarte ușor, răspunse avocatul. D-l 
Monkford aflase de la mine că eraţi un admirator al 

Domnișoarei Nora Sanders și că i-aţi trimis un inel scump. 

O clipă, detectivul fu uluit. N-ar fi visat niciodată, că 
manevra lui de amăgire, să fi fost cauza purtării curioase a 
lui Monkford faţă de dânsul. 

— Şi de ce să fi influenţat asta pe Monkford? întrebă el, 
chiar de ar fi adevărat că aș fi îndrăgostit de Domnișoara 
Sanders și că i-aș fi făcut un dar. De ce să se fi necăjit? 

Henry îl privi cu un zâmbet ciudat. 

— Pentru că Monkford însuși era îndrăgostit de ea, 
răspunse el și era mulţumit de efectul ce cauzase cuvintele 
lui. 

— Îndrăgostit de ea? întrebă Rămășag cu îndoială. 

— Așa de îndrăgostit, zise avocatul, accentuând fiecare 
cuvânt, încât în după amiaza dinaintea morţii sale, făcuse 
un testament în favoarea Norei Sanders și-i lăsase ei 
întreaga avere. 

Long Rămășag se ridică reflectând. 

— La naiba, a făcut el asta? observă el încet. 

Avocatul dădu din umeri. Purtarea lui arăta indiferenţă 
atât pentru excentricitatea mortului Monkford, cât și 
pentru toate urmările ei. 

— Testamentul se află în posesia mea, zise el. Redactat 
conform dorințelor lui Monkford și iscălit de mine și 
Crayley, ca martor. 

— Cine sunt executorii testamentari? întrebă detectivul 
după un moment de gândire. 

— Domnișoara Sanders însăși este singura executoare, 
desigur că nu l-am sfătuit să facă un asemenea testament 
și-i propusesem să chem pe propriul lui avocat. Eram 
absolut împotrivă ca Domnișoara Sanders, să fie unica 
executoare. Voiam ca executorii testamentari oficiali să 
administreze averea. Dar nu se lăsă convins de nimic. Imi 
spusese că după masă va vorbi cu Dv. și vă va da explicaţii. 
Am impresia că îi era teamă de o moarte apropiată și că 
din cauza asta dorea ca testamentul să fie imediat 
redactat. Nu l-am sfătuit... 

— Mi-aţi mai spus asta. _ 

Vocea lui Rămășag era rece. Întreaga lui ființă exprima 
îndoială. 

Long Rămășag nu judecase încă în viaţa lui atât de rapid 
și sigur, ca acum. Examină într-o clipă întreaga chestiune, 
din momentul în care arestase pe Clay Shelton, până în 
momentul prezent, când stătea aci și observa jocul 
umbrelor pomilor din poiana din grădină. 

— Trebuie să lucrez repede, continuă el încet. Mai 
repede ca cel mai repede și o s-o fac, pot să și pariez. 

Faţa avocatului căpătă o expresie întrebătoare. 

— Nu pot să-mi explic, cum ar putea asta să vă privească 
pe dumneavoastră domnule Long. 

— Mă privește încă foarte mult, ripostă Rămășag. Ce e 
azi - miercuri? 

Avea un fel copilăresc de a număra pe degete. 

— Miercuri, Joi, Vineri, Sâmbătă, Duminică. 

La Duminică se opri. 

— Patru zile e timp lung - nouă zeci și șase de ore. 
Întrebarea e - zise el pe gânduri, pot să rămân treaz nouă 
zeci și șase de ore? Dacă o să pot face asta, atunci o 
mulțime de oameni vor ajunge la spânzurătoare și se vor 
duce într-o lume mai bună și, sper, mai fericită. 

Apoi întrebă scurt: 

— Unde pot găsi pe Crayley? 

— La clubul său, opină D-l Henry. 

— La clubul artistic și științific, nu e așa? Foarte 
nepotrivit, căci Jackson n-are talente artistice, nici 
științifice și dacă nu e un trădător, apoi niciodată n-am, 
văzut vreunul. 

— Trădător? 

Henry își frecă mica mustăcioară neagră. 

— Niciodată n-am avut impresia că Jackson Crayley ar 
putea fi un trădător. 

— Pun rămășag că chiar e! 

Long mișcă din cap ca să dea mai multă vigoare 

cuvintelor sale. 

— Pariez pe o mie de lire că va vorbi înainte de a-l atinge 
fierul roșu. 

Henry râse. 

— Vreti să-l torturați? întrebă el sec. Şi dacă o s-o faceţi, 
ce așteptați să vă destăinuiască? Că testamentul e o fraudă 
și iscălitura lui Monkford falsificată? Într-adevăr, Long, 
credeam că asemenea detectivi nu există decât în 
melodrame. 

Long Rămășag rânji când luă pălăria și se îndreptă spre 
ușă. 

— Melodramă - aţi numit copilul cu numele lui adevărat. 
Asta se va întâmpla. O melodramă - în al cărui ultim act 
toţi ticăloșii vor fi arestaţi și virtutea va triumfa. Aţi auzit 
vreodată de Elmsford, omul din Hereford, care-și otrăvise 
nevasta? Era avocat și a fost spânzurat. 

CAPITOLUL XXI 


O piatră mare aruncată într-un mecanism fin n-ar 
împiedeca mai mult mersul liniștit al acelui mecanism, 
decât o faptă senzaţională desfășurarea normală a 
evenimentelor mondene. D-ra Revelstoke se plânse amar 
că i s-a stricat sezonul. 

— Şi acum trebuie să stau trei săptămâni la Londra, zise 
ea, tocmai în timpul când toată lumea e plecată din 
Londra. 

Nora îi propusese să plece la o plajă în Franţa. 

Oroarea ce-i produse moartea lui Monkford nu voia s-o 
părăsească. Nu putea să scape de impresia ce-i produse 
groaznica faptă și convingerea că moartea lui Monkford se 
datorează numai Bandei Groazei. Încercase zadarnic să 
afle și părerea stăpânei sale. 

— Basme! zise Domnișoara Revelstoke. Asta e Banda 
Groazei! Nu pot înțelege ce s-a întâmplat la Scotland Yard, 
că dă crezare unei asemenea prostii. Din fericire, peste o 
săptămână, Domnul Inspector Long nu va mai fi în situația 
de a mai putea istorisi această romantică poveste. 

Fata ascultă neliniștită. 

— Desigur că nu va fi dânsul făcut răspunzător de 
moartea lui Monkford? 

— Şi de ce nu? întrebă Domnișoara Revelstoke. Nu 
fusese el trimis la Heartsease să apere pe nenorocitul 
acela? Și cum a fost apărat? 

— Banda Groazei... începu Nora. 

— Prostii! Scrie la Hotel Cap-Martin la Bournemouth și 
întrebă dacă e liber apartamentul ce am avut acum doi ani. 

Te-aș ruga să-ţi scoţi banda groazei din capul D-tale mic și 
prostuț. 

Tocmai se uită pe fereastră afară, când se opri un taxi, 
din care cobori un domn cu joben pe cap. 

— Uite că sosește credinciosul Henry. Pare să fie grăbit. 

D-l Henry stătuse deja douăzeci de minute în camera de 
lucru a Domnișoarei Revelstoke, când fusese chemată și 
Nora. Comunicarea ce i se făcu, o uimi extraordinar. 

— Două milioane de lire - pentru mine! articulă ea în 
sfârșit respirând greu. Nu poate să fie adevărat, adăugă ea 
uitându-se când la unul când la cellalt. 

D-l Henry, zâmbind și bine dispus îi zise: 

— Cred Nora, că va trebui să accepţi moștenirea. Te-aș 
ruga să mă autorizezi pe mine să cer confirmarea 
tribunalului. Cea mai mare parte din moștenire e lichidă, și 
conform prevederilor testamentare vei primi numaidecât 
un milion două sute de mii de lire sterline. 

— Vulpoiul bătrân! Tot era îndrăgostit de D-ta! 

Ochii negri ai Domnișoarei Revelstoke parcă voiau s-o 
străpungă. 

— Dar... dar... gângăvi Nora nedumerită. 

Bătrâna femeie puse mâna în jurul umerilor Norei. Fata 
nu putu să priceapă ce o făcu să se cutremure. Avea 
impresia că un drug de fier flexibil ar fi îmbrăţișat-o: forța 
de nebănuit a braţului femeii o înfricoșa. 

— Du-te sus și culcă-te! Voi vorbi cu Henry despre 
moștenire. 

Şi îndreptându-se spre avocat, continuă: 

— E ușor de înţeles că nu poate încă să-și dea seama de 
norocul ei. 

Nora Sanders se lăsă condusă până la camera ei și când 
Domnișoara Revelstoke închise ușa, rămase singură, cu 
gândurile ei. 

Două milioane de lire! Părea de necrezut. Credea că se 
deșteaptă dintr-un vis. Se uită în cameră de jur împrejur și 
examină atentă fiecare obiect. Aci era dulapul, mica 

măsuţă de scris, peste care atârna fotografia tatălui ei, 
fereastra deschisă - și nu stătea pe partea cealaltă a străzii 
un om? Inima ei bătu mai repede, când acel om ridică 
mâna și salută. 

Era Long Rămășag. Duse degetul arătător la buze, arătă 
spre stradă și ridică trei degete. La ora trei! Nora se uită la 
ceasul de pe măsuţă: acum era unsprezece jumătate. 
Dânsa dădu din cap. Dar unde? Long avea un ziar sub braţ, 
îl desfăcu și arătă un anunţ de o pagină întreagă, care 
fusese zilnic în toate ziarele. Era anunţul unei vânzări de 
solduri la marele magazin Cloche. Dânsa dădu din cap. 

Apoi duse Long din nou degetul arătător la gură. Să nu 
spună nimic D-rei Revelstoke. Nora îi dădu să înţeleagă că- 
l va asculta și Long se depărtă, salutând cu mâna. 

Gongul sună, anunțând dejunul și se duse jos. Când intră 
în salon, sosi tocmai la timp ca să audă părerile drastice 
ale  Domnișoarei Revelstoke despre băile de mare 
franțuzești. 

Nu se miră despre ceea ce auzea, ci despre ceea ce 
văzu. Din seara când o vizitase Long Rămășag, nu mai 
fusese în salon. Acum văzu că tabloul ce atârnase deasupra 
căminului, înaintea plecării ei la Heartsease, reprezentând 
pe tânăra și frumoasa Domnișoara Revelstoke, fusese 
înlocuit cu un altul. Palida femeie zâmbi, când observă 
privirea ei. 

— Încă de mult voiam să schimb tabloul. Slavă Domnului 
că l-am scos. Tabloul ăsta îmi aducea mereu aminte ce 
bătrână sunt, continuă ea. Dragă Nora, am vorbit de 
marele D-tale noroc. Doresc să fii cuminte și să autorizezi 
pe D-l Henry să te reprezinte. 

Fetii nici nu-i venea să creadă că devenise o 
personalitate importantă, care avea nevoie de un avocat. 
Trebuia să zâmbească, mândră. 

— Sunt într-o astfel de stare sufletească încât a-și 
prefera ca oricine să lucreze pentru mine, afară de mine, 
recunoscu ea. Încă nu pot înţelege de ce Monkford mi-a 

lăsat mie averea lui. Nu pot să cred. 

— Ar fi putut s-o lase în mâini rele, zise Domnișoara 
Revelstoke, în timp ce se ducea spre camera ei de lucru. 
Sărmanul Joshua era curios. Însă, în cazul ăsta, era, după 
părerea mea, foarte cuminte. Te iubea, Nora. Evident, că 
iubea! adaugă ea, când văzu protestul ei mut. Și prin asta 
arăta că avea un gust admirabil! 

Pe masa de scris erau două acte scrise de mână. 

— Iscălește pe linia punctată! zise D-l Henry vesel, 
repetând cuvintele dintr-o comedie americană, care fusese 
jucată de curând. Primul e o declaraţie formală că primești 
moștenirea și al doilea o scrisoare prin care mă autorizezi 
să lucrez în numele D-tale. O să mai trebuiască să mai 
iscălești și o procură în regulă, în faţa judecătorului. 
Deocamdată va fi suficientă scrisoarea asta. Prin iscălirea 
lor ai trecut asupra mea o jumătate din grijile și îndoielile 
D-tale. 

Se așeză pe scaunul dinaintea mesei și luă cu ezitare 
tocul în mână. Se cerea din partea ei să facă ceva 
hotărâtor. Avea impresia că iscălind această hârtie, cerea 
ceva la care nu avea niciun drept moral. 

— Trebuie să iscălesc chiar acum? Sunt așa de uluită că 
nici nu pot să-mi dau seama de ceea ce se petrece. Nue 
timp până diseară, până îmi va trece emoția? 

Spunând asta, se uită la Henry și nu observă privirea 
scurtă, prevenitoare ce Domnișoara Revelstoke aruncă 
asupra avocatului. 

— Dar desigur! Azi tot nu mai putem face nimic. 
Domnișoara Revelstoke îţi va da toate explicaţiile în 
privinţa acestor hârtii. Prefer să fii complect edificată 
asupra lor înainte de le iscălești. Nu e nicio grabă. E 
suficient să le primesc mâine dimineaţă cu prima poștă. 

Domnișoara Revelstoke luă documentele, deschie casa 
de bani și le băgă înăuntru. 

— Şi acum să mergem la masă! zise ea aproape veselă. 

Henry părăsi casa pe la două jumătate și fata se duse 

imediat în camera de lucru, unde știa că va găsi cu 
siguranţă pe stăpâna sa. 

— Îmi daţi voie să ies pentru vreo oră? întrebă Nora. 
Cred că o plimbare îmi va limpezi capul. 

Femeia o privi serioasă. 

— O foarte bună idee, zise ea, mușcându-și gânditoare 
buzele. Nu cred să fie bine să vorbești despre chestiunea 
asta, până ce D-l Henry nu va fi întreprins demersurile 
necesare la tribunal. În primul rând, n-ar trebui să vorbești 
despre asta cu Long. Poate să fiu pornită contra lui, e 
adevărat, dar nu pot suferi pe tatăl său. M-a pus odată într- 
o situaţie foarte neplăcută prin purtarea sa mojicească. 

Era o noutate pentru fată, că Domnișoara Revelstoke 
cunoștea și pe Sir Godley Long. Nu întâlnise niciodată pe 
bancher și când din curiozitate, căutase să afle ceva 
despre dânsul într-un almanah cunoscut, nu găsise decât 
niște informaţiuni neînsemnate. I se păru că D-rei 
Revelstoke nu-i prea convenea plimbarea ei de după 
amiază. 

— Unde vrei să te duci? întrebă ea. 

Norei Sanders îl displăcea până și cea mai mică 
înșelăciune. Totuși putea să spună adevărul. 

— Voi merge prin parc și poate voi intra la Cloche. Acolo 
e o vânzare de solduri, zise ea. 

Bătrâna femeie zâmbi blând. 

— Draga mea, ești acum într-o situaţie în care nu mai ai 
nevoie să alergi după chilipiruri! Totuși va fi o distracţie 
pentru D-ta. Întoarce-te însă până la cinci! 

CAPITOLUL XXII 


Cloche era un magazin mare. Deoarece nu-i era posibil 
lui Long Rămășag să-i indice locul unde să o aștepte, Nora 
se opri un moment la intrarea principală. Parterul 
magazinului era plin de lume și se uită în dreapta și în 
stânga, cu speranţa de a vedea pe detectiv. Dar nici aici 
nu-l văzu și începu să creadă, fie că n-a înţeles semnele lui, 
fie că ar fi primit vreo vizită neașteptată, care-l reţinea. In 
acest moment, un comisionar, cu o mustață stufoasă, se 
apropie de dânsa și o salută, ducând mâna la cozorocul 
șepcii. 

— Am găsit poșeta Dv. Domnișoară, e în biroul lucrurilor 
găsite. Aveţi vă rog bunătatea să mă urmaţi! 

Înainte ca să fi putut replica că nu pierduse nici o 
poșetă, comisionarul se întorsese și merse înaintea ei. Ea îl 
urmă și căuta zadarnic să-l ajungă și să-i explice greșeala. 
El intră într-o cameră, pe a cărei ușă era scris biroul 
lucrurilor găsite și de abia aci îl ajunse. 

— Cred că greșești, n-am pierdut nicio poșetă, începu 
ea. 

Comisionarul deschise o a doua ușă, care dădu într-o 
mică sală de așteptare. 

— Intraţi Domnișoară, observă el. 

— Îţi spun doar că n-am pierdut nimic! 

Stupiditatea lui o enervă. 

El o împinse însă aproape cu forţa în cameră și ușa se 
închise în urma ei. 

— Scuzaţi-mă că apar ca un detectiv pe scenă! zise 
Rămășag, luându-și jos mustaţa falsă. Dar trebuia ca Dv. să 

fi pierdut o poșetă! 

Nora îl privi mirată. 

— Nu pot să sufăr felul ăsta, continuă Rămășag. Parcă 
aș atinge drepturile cuiva. Dar bătrânul Cloche e o bună 
cunoștință de-a noastră și nu cunoșteam alt mijloc, fără să 
dau o serie întreagă de informaţii omului care s-a luat 
după dv. în magazin și care probabil v-a urmărit toată după 
amiaza. 

— M-a urmărit pe mine? răspunse ea cu îndoială. 
Desigur că vă înșelaţi! 

— Mă înșel așa de mult, încât cunosc atât omul, cât și 
numele, adresa și condamnările ce le-a avut, rânji 
Rămășag. Haina comisionarului am împrumutat-o numai 
pentru ocazia asta și Cloche are atâţia funcţionari în 
uniformă, încât nu bate la ochi dacă e unul mai mult sau 
mai puţin. Aţi auzit de norocul Dv.? 

— E adevărat? întrebă ea. Nici nu-mi vine să cred. 

— Testamentul e inatacabil, în cazul de faţă. Cică 
Monkford l-ar fi iscălit în după amiaza zilei în care murise, 
adică întâmplător la 1 August. Nu e semnificativ? 

Ea dădu mirată din cap. 

— Nu e foarte curios că a murit tocmai la 1 August? 

Atunci Nora își aduse aminte de vechea barcă cu motor 
care stătea legată lângă poiana lui Monkford și de datele 
ce erau gravate sub panoul mișcător din cabină. 

— O! strigă ea și deveni palidă. 

— Profeţia s-a îndeplinit, asta-i totul. Dacă s-ar fi 
întâmplat la 2 August, ar fi fost cu o zi în întârziere și 
inscripţia și-ar fi pierdut valoarea ei artistică. 

Deodată schimbă subiectul convorbirii și întrebă: 

— Ce documente voia Henry să-i iscăliţi? 

Nora se așeză. 

— Dar de unde o mai știți și pe asta? ripostă ea mirată. 

— Aţi iscălit ceva? întrebă el repede. 

— Încă nu. 

— Atunci aţi fost rugată să iscăliți ceva - nu? 

— Nu știu despre ce este vorba, dar parcă totul este în 
perfectă regulă. D-l Henry îmi arătase două hârtii: una îl 
autoriza pe el să mă reprezinte și cealaltă este o declaraţie 
formală... 

— Nu vei iscăli niciuna din ele! zise el întrerupându-o. 
M-ai înţeles? 

— Dar D-l Henry e avocat și trebuie să mă reprezinte. 

— Nu te va reprezenta și nici nu vei iscăli nimic, - e clar? 
spuse Rămâășag sever. 

În același timp scoase din buzunar o hârtie îndoită în 
patru, o desfăcu și o puse pe masă. 

— Vreau să pun la încercare încrederea D-tale în mine, 
zise el foarte serios. Această scrisoare e o împuternicire 
dată avocaţilor tatălui meu, Wilkins, Harding & Bayne și 
doresc s-o iscălești. Voi avea grijă ca să ajungă la ei încă 
astă seară. 

— Ce este? întrebă ea uitându-se la dânsul. 

— Cred că un duplicat al documentului pe care D-l 
Henry voia să-l iscălești - o procură ca să te reprezinte pe 
D-ta. Cu alte cuvinte, încredințezi apărarea intereselor D- 
tale unei firme de avocaţi, care stă deasupra oricărei 
bănuieli. 

Nora îl privi. 

— O credeţi serios? 

Dânsul dădu din cap. 

— Atunci D-l Henry? 

— D-l Henry nu stă deasupra oricărei bănuieli din motive 
ce nu le pot explica momentan. Vrei să faci asta, pentru 
mine, Nora? 

Luă în mână tocul ce era pe masa, muie peniţa în 
călimară și iscăli documentul fără a-l citi. 

— Voi avea o groaznică ceartă cu Domnișoara 
Revelstoke, când îi voi povesti ce am făcut, zise dânsa 
prevăzând necazuri. 

— Nu trebuie să spui Domnișoarei Revelstoke nimic, 
până mâine. Când trebuia să iscălești hârtiile lui Henry? 

Astă seară, nu? Lucrează repede, fără doar și poate. Crezi 
ca ai putea spune vreo minciună, dacă ţi-ai da toată silința? 

Dânsa zâmbi. 

— N-aș vrea să mint, dar dacă vei dori să... 

— Spune Domnișoarei Revelstoke, că te-ai decis să 
încredinţezi interesele D-tale avocaţilor tatălui D-tale, și că 
aceștia se vor pune în legătură cu Henry. Pentru a motiva 
asta poţi adăuga că credeai că ar fi mai bine ca o persoană 
străină să-ţi apere interesele, căci Henry e unul din 
martorii care au iscălit testamentul. 

Pe masă era o mică poșetă, pe care i-o băgă în mână 
zâmbind. 

— Ai căpătat înapoi obiectul pierdut. Domnul, care te 
urmărește, devine nerăbdător. 

— Când te pot revedea, D-le Long? Toată chestia asta 
mă neliniștește. 

— Te voi vedea în cinci minute și probabil că în cursul 
săptămânii viitoare, voi fi tot timpul numai la o depărtare 
de câţiva metri de D-ta, zise el, apucând-o de mână. Te 
așteaptă zile grele. Ar fi greșeală din partea mea să ţi-o 
ascund, adăugă el cu vocea tristă, pe când i se uită drept 
în ochi. Dar aparțţii acelei categorii de oameni, care pot să 
învingă orice piedici i s-ar pune în cale. De asemenea ar 
putea să te liniștească faptul că în Londra sunt optsprezece 
mii de polițiști, care vor face pentru binele D-tale tot ce le 
va sta în putinţă și că un biet inspector va cărunţi în cursul 
următoarelor câteva zile numai din cauza D-tale. Aceste 
împrejurări îţi vor permite să reziști, fără ca înfățișarea D- 
tale să pară îmbătrânită măcar cu o zi. 

Un moment mai târziu era din nou în magazin, curioasă 
să descopere, cine o urmărea. În aparenţă, fiecare era 
ocupat cu treburile lui, dar deodată văzu cum un om se 
uita pe furiș la dânsa. Numaidecât omul își îndreptă 
privirea în altă parte, dar ea simţea instinctiv că era 
observată. 

Trecu prin câteva raioane și făcu una sau două 

cumpărături. De câte ori privea înapoi, pe furiș, văzu pe 
onorabilul domn, la câţiva pași în urma ei. 

De ce să fie urmărită? Ce pericole o amenințau? Dintr-un 
motiv remarcabil oarecare, avertismentul lui Long, care în 
alte împrejurări ar fi alarmat-o extraordinar de mult, 
acuma nici n-o îngrozise și nici n-o neliniștise. Din contră, 
avertismentul îi dăduse curajul să considere inevitabilele 
observaţii ce avea să-i facă, stăpâna sa, ca cel mai mic 
dintre toate relele. 

Nu așteptă până ce Domnișoara Revelstoke avea să-i 
aducă aminte de documente, ci se urcă imediat în cameră, 
își schimbă toaleta și se duse apoi la stăpână-sa. Găsi pe 
Domnișoara Revelstoke în salon, ocupată cu un lucru de 
mână fin. La intrarea ei în cameră, bătrâna Domnișoară o 
privi peste ochelarii ce îi purta în asemenea împrejurări. 

— M-am decis să predau chestiunile acestea avocaţilor 
tatălui meu, începu Nora, fără nicio altă introducere. 

Domnișoara Revelstoke puse lucrul de-o parte își scoase 
ochelarii, îi strânse cu atenţie, punându-i apoi pe masă din 
aproprierea ei. 

— Când ai luat decizia asta, Nora? 

— Azi după amiază, zise fata cu curaj. M-am gândit la 
toată chestiunea și mi-am zis că nu prea e bine să mă 
reprezinte tocmai D-l Henry, care avusese atât de mult de- 
a face cu redactarea acestui extraordinar testament. 

CAPITOLUL XXIII 


Domnișoara Revelstoke își strânse buzele, gânditoare, în 
timp ce ochii ei negrii priviră într-una faţa fetii. 

— E foarte frumos din partea D-tale, observă ea. 

Vocea ei arăta oarecare ironie. 

— Sunt sigură că Henry va aprecia atenţia D-tale. Din 
nefericire îl autorizasem eu de acum să se pună pe lucru și 
să aranjeze afacerile lui Monkford; mi-e teamă, draga mea, 
că va trebui să-ţi schimbi intenţia. Mi-ar fi foarte neplăcut 
și m-ai compromite. 

Vocea Norei deveni seacă. Din cauza împotrivirii acestei 
femei, o apucă o teamă, pe neașteptate. 

— Am scris deja avocaţilor tatălui meu, spuse ea cu 
greutate. 

— Așa? 

Domnișoara Revelstoke își puse din nou ochelarii și 
începu să pună cu atenţie firul de mătase în ac. 

— E foarte neplăcut, credeam că te vei lăsa sfătuită de 
mine în chestiunea asta. Acum nu se mai poate schimba 
nimic. Vrei să spui lui Jennings că o să am nevoie de 
mașină peste o jumătate ceas? 

Rămăsese liniștită, însă Nora, care-și cunoștea stăpâna, 
nu se lăsa înșelată. Domnișoara Revelstoke era furioasă de 
necaz, deși mâna care ţinea acul nu tremura de loc și 
vocea suna liniștită și netulburată. Desigur nu era în 
puterea ei de a împiedeca ivirea celor două pete roșii pe 
obraji. 

Din camera ei, Nora văzu mașina plecând și cobori din 
nou, cuprinsă de un sentiment de ușurare că scăpase 

pentru moment de prezenţa supărătoare a acelei femei. 

Era imposibil să rămână mai departe în serviciul acesta, 
de asta își dădu seama când se întorcea acasă de la 
magazin. Și totuși nu putea găsi o scuză rezonabilă, pentru 
ce ar trebui să părăsească Colville Gardens. Pentru multe 
trebuia să fie chiar recunoscătoare D-rei Revelstoke. 
Femeia o tratase omenește și cu bunăvoință, niciodată nu-i 
pretinsese prea mult și era prima stăpână, care nu o 
considera ca o servitoare mai bună. 

Cam pe la șase, Domnișoara Revelstoke se întoarse 
acasă. Părea că plimbarea i-a gonit necazul; era într-o 
dispoziţie foarte veselă. 

Îndată după ce sosi, trimise după fată. 

— Am vizitat pe Henry, zise ea. E desigur puţin cam 
supărat, înţelege însă foarte bine punctul D-tale de vedere 
și crede că în fond ai dreptate. Comunică-i toate detaliile. 
Mă întrebase și cine sunt avocaţii tatălui D-tale? 

Nora era într-o situaţie extraordinar de penibilă, căci nu 
știa numele lor. Detectivul le numise, într-adevăr, dar Nora 
le uitase. Părea că Domnișoara Revelstoke nu luă în seamă 
încurcătura fetii, căci nu o mai întrebă nimic. 

— Din fericire Henry nu întreprinsese prea mult, 
continuă ea. Ce e drept, se puse deja în legătură cu 
avocaţii lui Monkford, care erau de asemenea necăjiţi. 
Partea rea la acești avocaţi e că vor cu toţii să-și capete 
partea lor, mai cu seamă, la așa moștenire ca a lui 
Monkford. Te va bucura să afli ca testamentul nu va fi 
atacat. Monkford nu avea rude și în testamentul lui 
anterior lăsase întreaga avere pentru scopuri de 
binefacere. 

Cu un râs scurt se ridică. 

— În faţa norocului D-tale, mă simt foarte neînsemnată, 
spuse ea veselă. Ieri n-ai fost nimic altceva decât secretara 
mea, ce e drept, o fată foarte drăguță, dar dacă vrei să-mi 
ierți expresia, o nulitate. Azi aproape că nu îndrăznesc să-ţi 
mai dau vreo dispoziţie. 

Purtarea stăpânei o liniști într-atâta încât deveni chiar 
mai veselă. 

— Mi-aţi mai dat mai multe, răspunse ea spre desfătarea 
femeii. 

— Atunci îți voi mai da una. Telefonează funcţionarilor 
lui Henry, că mi-am schimbat intenţia și că voi cina cu el 
astă seară. Întâlnisem în oraș pe mizerabila acea ființă de 
Jackson Crayley și mă rugase să-i permit să vină aici să ia 
cafeaua cu mine. Ar avea ceva interesant să-mi 
povestească. N-ai vrea să-l distrezi puţin și să scapi repede 
de dânsul? Poţi să-i spui că am fost chemată pe 
neașteptate. N-ași putea să suport acum, o seară în 
tovărășia, lui Jackson Crayley. 

Domnișoara Revelstoke plecă de-abia pe la șapte și un 
sfert. Masa trebuia să se servească Norei pe la șapte 
jumătate. Dansa era obișnuită să mănânce fără stăpână-sa, 
însă azi era în mod special bucuroasă să fie singură. 
Ultimul ordin pe care Domnișoara Revelstoke dăduse fetei 
din casă, în prezenţa Norei, se referea la gospodăria casei. 

— Servește cafeaua pe la opt în salon! zise ea. 
Întrebuinţează serviciul de Sèvres căci D-l Crayley e foarte 
pretenţios în privinţa porţelanului. 

Când fata râmase singură, mâncă în toată liniștea și se 
gândi din nou la evenimentele zilei. Se gândea dacă Long 
Rămășag o fi știut de plecarea Domnișoarei Revelstoke și 
dacă o să profite de această ocazie. Spera că o să vie în 
ciuda vizitei lui Crayley. 

Ceasul de argint de pe cămin sună opt, când intră fata 
din casă. 

— Un domn dorește să vă vorbească, Domnișoară! îi 
anunţă ea. 

— Domnul Crayley? întrebă fata. 

— Nu Domnișoară, un domn străin. Nu-mi aduc aminte 
să-l fi văzut vreodată. 

Nora se duse grăbită în salon și constată că vizitatorul 
era într-adevăr un necunoscut. După părerea ei ar fi putut 

să fie un meseriaș de condiție mai bună. Credea că e unul 
dintre oamenii pe care Domnișoara Revelstoke îi chema de 
obicei la ora asta, ca să pună la punct diverse erori în 
conturile ei. 

— Domnișoara Sanders? întrebă el pe un ton impunător. 

— Da, răspunse ea mirată, sunt d-ra Sanders. 

— Viu din partea d-lui inspector Long să vorbesc cu Dv. 
unele lucruri, dacă, îmi veţi da voie. Sunt sergentul Smith 
din departamentul investigaţiilor criminale. 

— Un detectiv? întrebă ea mirată. 

— Asta e profesiunea mea, Domnișoară. 

Se uită la tava de argint și la cana de cafea. 

— Voi aștepta până ce veţi fi băut cafeaua. Nu e nicio 
grabă. 

Ea ezită și se uită la ceas, D-l Crayley ar putea veni în 
orice moment și ar putea să fie inoportună prezenţa 
trimisului lui Long Rămășag. Ca și cum omul ar fi ghicit 
gândurile ei, îi zise: 

— Voi dispare în camera de alături, îndată ce veţi primi 
vreo vizită. De aci pot să văd dacă se apropie cineva. 

Era adevărat, căci din salon se puteau vedea treptele, 
care duceau la ușa de intrare. 

— Poate beţi o ceașca de cafea cu mine, D-le Smith? zise 
ea turnând cafea într-o ceașcă. 

El dădu din cap. 

— Nu, Domnișoară, mulțumesc. 

Își luă pentru sine o ceașcă și aștepta să audă ceea ce îi 
va spune detectivul. 

— D-l Inspector dorește să vă conduc la Scotland Yard. 
Ar dori să vă mai vorbească încă astă-seară într-o 
chestiune foarte urgentă. 

Nora era încurcată. 

— Mi-e imposibil să vin cu d-ta, aștept vizita unei 
cunoștințe a Domnișoarei Revelstoke! zise ea. 

Dar omul zâmbi. 

— Nu trebuie să vă îngrijoraţi pentru D-l Crayley, dânsul 

nu va veni astă seară, zise Smith spre uimirea ei. 

— E la D-l Long. 

— La D-l Long? 

Voia tocmai să-și pună zahăr în cafea, când îi dădu 
această veste uluitoare. 

— Da, D-l Long voia să-l întrebe ceva. Asta-i totul, 
Domnișoară. Şi D-l inspector ar dori să confirmaţi unele 
din declaraţiile D-lui Crayley. Aveţi cele două hârtii pe care 
D-l Henry vroia să le iscăliți? 

Dânsa dădu din cap. 

— Cred că sunt în camera Domnișoarei Revelstoke și 
părăsi camera să le aducă. 

Pe masa de scris găsi hârtiile sub un prespapier. Intră cu 
ele în salon. 

— Dorește D-l Long să le aibă? 

— Ar fi bucuros să le vadă, Domnișoară, zise omul 
privind pe ceasul său de buzunar. Nu vă vom ţine mai mult 
de o oră. După ce veţi fi băut cafeaua, vom putea pleca. 

Nora luă ceașca cu cafea și o goli pe jumătate. 

— Într-un moment voi fi gata, zise ea. 

Făcu doi pași spre ușă, când i se făcu deodată negru 
înaintea ochilor și căzu în braţele omului. 

CAPITOLUL XXIV 


Sergentul Smith întinse fata pe jos, se duse spre ușă, o 
deschise cu atenţie și se uită afară. Nimeni nu era în hol. 
Se întoarse în salon și sună. Când auzi pașii servitoarei în 
hol îi ieși înainte și-i spuse: 

— Du-te te rog sus și împachetează cufărul Domnișoarei 
Sanders. Dânsa și cu Domnișoara Revelstoke vor pleca 
astă noapte la ţară. Afară de D-ta, mai e cineva în casă? 

— Nu, Domnule, răspunse fata, numai bucătăreasa; 
Domnișoara Revelstoke a permis celeilalte fete, să iasă. De 
ce haine va avea nevoie Domnișoara Sanders? 

— Lucrurile ce le-a avut la Heartsease, zise omul fără 
ezitare și așteptă până ce fata dispăru pe scară. 

Apoi se întoarse la Nora rămasă în nesimţire, o ridică și 
o duse repede prin hol în camera de lucru a Domnișoarei 
Revelstoke. De aci, printr-o mică ușă, ajunse la o scară în 
spirală, care ducea la o cărticică și la un garaj zidit din 
cărămidă. De la plecarea stăpânei, era acolo o altă mașină, 
o limuzină veche, cu perdelele trase. Omul deschise ușa 
mașinii, băgă fata în mașină ca oarecare greutate și încuie 
ușa. Apoi deschise poarta, porni mașina și ieși în stradă. 

Părăsi din nou mașina, închise poarta și apoi o porni 
încet prin Colville Gardens și Elgin Crescent spre 
Ladbroke Grove. Aci o luă la stânga și ajunse peste vreo 
sută de metri pe o stradă principală. Mărind viteza se 
îndrepta spre Great West Road. 

Odată sau de două ori se uită în mașină prin fereastra 
despărţitoare din faţă, care nu avea perdea și observă că 
Nora nu se mișca. Noua șosea trecea prin câmpii, totuși un 

arhitect perspicace, recunoscuse importanţa acestei artere 
și într-un loc se înălță o clădire nouă, singuratică, 
construită din cărămizi roșii. Omul părăsi șoseaua și o luă 
prin spatele casei, oprind mașina în faţa grajdurilor. 
Limuzina nu se putea vedea de pe șosea și în partea 
cealaltă era un câmp pustiu. Deschise ușa bucătăriei, 
ridică fata din mașină, o duse în casă și o întinse pe 
podeaua murdară. 

Încă înainte ca mașina să se fi oprit, Nora începu să și 
recapete conștiința. O durea capul îngrozitor, parcă voia 
să-i pleznească capul de durere și se simţea foarte bolnavă. 
Când deschise ochii, lumina de afară o jena și se întoarse 
spre perete gemând. Acuma de-abia își dădu seama de 
starea ei nenorocită și sprijinindu-se cu mare greutate în 
coate, privi cu ochi sălbatici la omul, care o observa 
impasibil. 

Se uită în cameră de jur împrejur. Se simţea un miros de 
vopsea proaspătă și nu se afla în cameră nicio mobilă. 

— Unde - unde sunt? întrebă ea istovită, când se așeză și 
tinu capul între mâini. 

Omul luă o sticlă din buzunar, turnă într-un păhărel de 
aluminiu un lichid auriu și-i dădu să bea. 

— Bea asta! zise el. E numai rachiu curat. Nu trebuie să- 
ți fie frică. 

Ea încercă să îndepărteze păhărelul, dar el îi forță gura 
și-i turnă pe gât, băutura arzătoare. Își reveni încetul cu 
încetul. Se uită la ușă și de la ușă la omul, care băgă sticla 
în buzunar. 

— Unde e D-l Long? întrebă ea. 

— Dacă are noroc, în iad, răspunse el. Tot așa de mort 
ca și Harry Cavaleristu, cel mai bun băiat, te se întoarse 
vreodată din Deptford. 

— Harry Cavaleristu? Cine era Harry Cavaleristu? 

Încercă să-și reamintească. Numele i se păru cunoscut. 

— De ce sunt aici? întrebă ea în sfârșit. 

— Eşti aici, pentru că te-am adus eu, răspunse omul, și 

ești la o depărtare de kilometri de orice locuință 
omenească. Dacă ţi-ar veni în gând să ţipi ţi-ai risipi 
energia degeaba. 

Numai confuz auzi un uruit de roți de căruţă. Era 
undeva în apropierea unei șosele principiale și totuși asta 
părea imposibil, căci vedea prin fereastră un nemărginit 
câmp verde. Probabil că era în mijlocul unei regiuni 
părăsite. Şi apoi începu să presupună adevărul. 

— E Great West Road, observă ea și omul se miră. 

— Great West Road sau Great East Road, zise el 

reflectând. De vei încerca vreodată să mă trădezi, voi avea 
eu grijă s-o regreţi. Stai liniștită și nimeni nu-ţi va face 
vreun rău. N-o să faci cum îţi spun eu, apoi să te păzești! 
_ La asta nu răspunse nimic. Stătea mirată și înfricoșată. 
Incepu să se întunece și noaptea cu posibilităţile ei 
groaznice aduse în închisoarea ei, întâi amurgul și apoi 
bezna întunericului. 


* 


Long Rămășag,se lăuda că ar fi învins orice sentiment și 
că singurul interes ce ar avea pentru vreo femeie, ar fi 
numai de natură filosofică. Totuși, de-abia părăsise pe 
Nora Sanders, când și căuta în spiritul sau o scuză, să o 
revadă. IÎncerca să se convingă pe sine însuși că dorinţa lui 
pornea numai din interes de serviciu, dar natura lui 
cinstită se opunea unei asemenea minciuni. 

Trebuia să lucreze la Scotland Yard, căci biroul sau 
devenise acum centrala unui serviciu de informaţii, unde 
toţi oamenii  detașaţi acestui serviciu, trebuiau să 
raporteze la fiecare jumătate oră. Puțin timp, după ora opt, 
detectivul care supraveghea Colville Gardens, raportă că 
un străin fusese primit în casă. La opt și jumătate raportă 
că vizitatorul încă nu părăsise casa. La nouă și jumătate 
această comunicare fu repetată. 

Long Rămășag știuse că Domnișoara Revelstoke cina cu 

Henry. Printr-o întrebare ar fi putut să afle, dacă sunt la 
începutul sau sfârșitul mesei, căci și de acolo rapoartele 
erau foarte exacte. La un moment dat, Long puse 
receptorul telefonic pe masă și chemă pe sergentul Rouch. 

Nu era neobișnuit ca să vie seara vizitatori în casa 
Domnișoarei Revelstoke. Nora Sanders avea desigur o 
serie de prieteni de care ei habar n-avea. Își aduse aminte, 
că dânsa îi povestise odată că lua lecţii de limba spaniolă, 
așa că vizita unui om, cum îi descrisese detectivul pus s-o 
supravegheze, nu era neliniștitoare. Totuși... 

Sergentul detectiv Rouch intră. 

— Să facem o mică plimbare până la Colville Gardens, 
Rouch, zise Rămășag și-i povesti despre vizitator. 

— Poate e drăguţul ei, opina Rouch. 

— E un om de vârstă mijlocie și nu tocmai atrăgător, 
răspunse rece Rămășag. E drăguţul ei, tot așa cum ești D- 
ta drăguţul ei. 

— Sau Dv. D-le Inspector, adăugă Rouch. E o fată foarte 
drăguță. Poate să se mărite foarte bine cu banii ăștia care-i 
are acum. Poate cu un duce, sau ceva asemănător. De 
altfel e și timpul ca unii din duci să se căsătorească cu 
englezoaice, cu atât mai mult cu cât moștenitoarele 
americane au descoperit manoperele lor. 

— Parcă ai fi citit suplimentul de duminică ai ziarului D- 
tale, zise serios Rămășag. 

Coborâră împreună scara largă ce dă în curtea poliţiei și 
se îndreptară spre Whitehall. Era deja destul de întuneric 
și când ajunseră la marginea trotuarului, văzură o mașină 
cu luminile mari aprinse, mergând repede pe Whitehall 
direct lângă trotuar. 

— Şoferul ăsta merge prea repede, zise Rouch, și încă pe 
partea din... 

Mașina se afla la vreo duzină de metrii de ei, când Long 
Rămășag apucă brusc pe subalternul său și-l trase 
deoparte. Era tocmai la timp, căci automobilul care zbura 
cu o viteză de optzeci de kilometri pe oră se smuci deodată 

spre stânga, se sui pe trotuar și cei doi oameni scăpară ca 
prin minune. Frânele fuseseră trase și mașina opri în urma 
lor. Era un moment foarte periculos căci marginea aripii 
rupsese mâneca lui Rămășag. 

Un sergent de stradă veni în fugă și Long îi zise: 

— Arestează pe acest șofer și ţine-l arestat până îţi voi 
da noi dispoziţii. 

Apoi apucă de braţ pe miratul Rouch și se întoarse la 
Scotland Yard. 

Clădirea poliției avea două intrări, una din Whitehall și 
alta pe la Thames Embankment. Rouch se mira că intrară 
pe o poartă și că se îndreptară spre cealaltă poartă, spre 
Thames Embankment. 

— Mergi înainte! vorbi Rămășag printre dinţi. Mergi 
liniștit înainte! 

— Dar... 

— Nu întreba, ci fă ce-ţi spun. Fii însă gata să sări 
deoparte. 

Erau acum pe Embankment și stăteau la marginea 
trotuarului ca și cum ar fi vrut să cheme un taxi. În timp ce 
așteptau, Rămășag văzu cum o mașină mare se îndreptă 
spre ei, din direcţia Parlamentului. Mașina își mări viteza 
din secundă în secundă. Zgomotul motorului întrecu orice 
alt zgomot cauzat de circulaţie. 

Automobilul se apropia din ce în ce mai mult. 

— Sări! strigă Long și amândoi săriră deoparte. 

Mașina zbură pe trotuar, cauciucurile  explodară. 
Automobilul se învârti pe loc până ce botul mașinii se 
îndreptă spre direcţia din care venise. În secunda 
următoare Rămășag și sărise pe scara mașinii, apucă pe 
conducător de guler și-l scoase afară din mașină. Nu 
cunoscu pe acest om. Avea un obraz zbârcit și era mai mult 
mort decât viu. Cinci minute mai târziu era pe banca 
acuzaților și asculta acuzarea ce i se aducea, încă aiurit și 
fără să priceapă ceva. 

— La ambele intrări ale Scotland Yardului stea câte un 

om, care trebuie să facă un anumit semn, îndată ce voi ieși, 
explică Rămășag uluitului subaltern. 

După ce s-a dat semnalul s-au pus în mișcare aceste 
mașini, care trebuiau să simuleze un accident nenorocit. 
Banda Groazei știa bine că n-am aici nicio mașină și că de 
obicei iau un taxi. Probabil că așteptau de multe ceasuri 
această ocazie. Dacă nu m-ar fi văzut pe trotuar, ar fi 
încercat să se ciocnească cu taxi-ul în care mă aflam, doar, 
doar, vor scăpa de mine. 

Acum erau într-un automobil de poliție și plecară spre 
West. Rouch profită de ocazie ca să expună părerea lui 
proprie despre Banda Groasei. 

— Sunt prea iscusiți pentru noi, D-le Long, zise el. 
Detectivii obișnuiți nu pot pune mâna pe banda groazei. 
Acești nenorociţi pe care îi întrebuinţează să săvârșească 
faptele lor murdare, nu cunosc pe șefii lor. Aș paria că 
Raffy Jones știe, tot așa ca și omul din lună, cine l-a tocmit 
pentru această faptă. Cine e profesorul, de care vorbea? 

— Desigur că a citit povești cu detectivi, zise scurt 
Rămășag. Dar un lucru e cert: Cunosc pe fiecare membru 
din banda groazei! 

— Raffy crede... începu Rouch. 

— Raffy e un om, care pentru un pahar cu bere ar spune 
orice, îl întrerupse Rămășag. Fusese condamnat de zece 
ori și totuși nu s-a vindecat de a vorbi. 

Long descoperise că ocupaţia principală a lui Raffy era 
să servească de șofer conducătorilor de bande, care 
călătoresc prin ţară. Aceștia se opreau în faţa unui 
magazin eu bijuterii, spărgeau vitrina și furau toate 
lucrurile din apropierea lor, dispărând apoi cu mașina în 
neant. 

Între timp ajunseră la Colville Gardens. Rămășag opri 
mașina și sări afară. Aruncă numai o scurtă privire asupra 
servitoarei care-i deschise ușa și inima îi tremura. 

CAPITOLUL XXV 


— Nu, Domnule, Domnișoara Sanders a dispărut de o 
oră. N-am văzut-o plecând - acesta e geamantanul ei. 

Rămășag se îndreptă spre Rouch. Dânsul făcuse un 
semn agentului care stătea pe partea cealaltă a străzii. Și 
acesta susținea sus și tare că nimeni nu părăsise casa. 

— Sunt aici de o oră și jumătate și aș putea să jur că n- 
au părăsit casa, nici omul și nici Domnișoara Sanders, 
asigură el. 

Rămășag se îndreptă din nou spre fata din casă și află 
ceea ce știa dânsa. 

— Când  coborâsem cu  geamantanul, Domnișoara 
Sanders era deja plecată, explică ea. Ce e drept, n-am 
auzit umblându-se la ușă. 

Rămășag intră în salon. Tava de argint mai era așa cum 
o lăsase fata. Ridică ceașca pe jumătate goală și o mirosi. 

— Ia miroase, Rouch! 

Detectivul se execută. 

— E un narcotic veritabili zise el. 

— Mai există o ieșire din casa asta? întrebă pe speriata 
fată. 

— Din camera Domnișoarei Revelstoke duce o ușă la 
garaj, răspunse ea, și le arătă drumul. 

Ușa era deschisă. Coborâră la garaj, ale cărui porţi erau 
de asemenea deschise. Rămășag luă o lampă electrică de 
buzunar și cercetă clădirea. Nu găsi nicio urmă. Închise 
porțile și ieși în stradă. 

Aici avusese mai mult noroc. Nevasta unui șofer, care 
ocupa două camere deasupra garajului, văzuse cum 

mașina fusese scoasă afară, cum omul cobori și închise 
poarta. Dânsa zise că era un Daimler foarte vechi, căci ca 
soţie de șofer cunoștea toate tipurile de automobile. 

Detectivul care observase casa și care era acum lângă 
Long, își aduse aminte că un Daimler vechi trecuse prin 
faţa casei, vreun sfert de ceas după ce intrase acel om. 

— Perdelele erau trase. Credeam că e automobilul unui 
vizitator, zise el. 

Apoi mai văzuse cum mașina se îndreptase spre Elgin 
Crescent, dispărând apoi. După cum află Rămășag mai 
târziu, un sergent de stradă, care făcea serviciul la 
Ladbroke Grove văzuse de asemenea mașina, care după 
spusele sergentului ar fi apucat spre West. Acesta voise să 
oprească mașina, și să atragă atenţia conducătorului că 
numărul de la spate era deteriorat. 

Nu mai rămăsese decât o singură speranţă. Săptămâna 
trecută domnise o adevărată epidemie de furturi de 
automobile și toţi funcționarii poliţiei aveau instrucţiuni să 
observe bine șoselele principale, pentru a descoperi un 
Rolls-Royce, care fusese furat din însăși curtea sfântă a 
Parlamentului. Rămășag știa că va găsi observatori la 
bariera spre Great West Road și din fericire ajunsese la 
acel punct al principalei artere de circulaţie, tocmai când 
era să se schimbe postul. 

— Da, mi-aduc aminte de vechiul Daimler, zise acesta. 
Avea pernele albastre, lăsate în jos. 

Și el presupunea că ar fi fost automobilul unui călător. 

Rămășag porni cu automobilul său pe larga șosea și opri 
la fiecare post de poliţie pentru a-și continua cercetările. 
Pe şoseaua către Bath, dădu din nou de urma 
automobilului. Un polițist pe motocicletă observase 
mașina. 

— Automobilul a mers de-a lungul prelungirii Staines 
explică el. Trebuie să-l recunoașteţi, căci mașina avea 
numărul de la spate deteriorat. Funcţionarul de serviciu 
mă întrebase dacă-l văzusem. 

Cam pe la mijlocul drumului între Bath și Staines mai 
fusese văzut, dar când ajunseră la sfârșitul noii șosele, pe 
la Hounslow Road urma automobilului se pierdu din nou. 

Motociclistul și polițistul, care erau de serviciu în acel 
moment, susținură că n-ar fi trecut pe acolo un automobil. 
Aveau și motiv să fie așa de siguri. Agentul de poliţie care 
făcea de serviciu ceva mai sus, telefonase să se oprească 
mașina, din cauza numărului deteriorat de la spate. 

Automobilul de poliţie se întoarse înapoi. Nu veneau în 
consideraţie decât două șosele laterale pe care ar fi putut 
s-o ia automobilul. De asemenea mai erau și câteva 
construcţii noi de case, un grup de șase case și una 
singuratică, în aparenţă nelocuită. Long se duse întâi la 
grupul de case nelocuite și făcu cercetări, care nu dădură 
niciun rezultat mulțumitor. Apoi se duse peste drum la 
casa singuratică. 

Părea de prisos să facă aci cercetări, dar observă o 
șosea particulară și după cum bănuia el, un garaj. Deschise 
ușa. 

Constructorul nu terminase încă clădirea. O grămadă de 
pietriș mai era lângă poartă. Apoi văzu Long pe pământul 
moale, urme proaspete de automobil; le urmări până în 
dosul casei. Inima lui bătu puternic, când la lumina lămpii 
lui electrice de buzunar văzu o mașină plină de praf: 
vechiul Daimler! 

Se uită în mașina care era goală și al cărei motor era 
rece. Ușa casei era încuiată și ferestrele închise. 

Cei doi detectivi luminară în camera dezordonată, dar 
nu descoperise niciun semn de viaţă. Fără să ezite mult, 
Rămășag își scoase browningul din buzunar și sparse 
geamul. În momentul următor desfăcu încuietoarea 
ferestrei și intră în cameră. Camera era goală, dar cineva 
fusese în ea de curând. Pe podea era un pachet cu felii de 
pâine; pâinea era încă foarte proaspătă. 

Pe când Rouch lumina pereţii, strigă deodată: 

— Ce-i asta? 

Rămășag se aplecă și citi pe peretele alb cuvântul: 
Marlow. 

Cercetă repede casa. În întreaga clădire nu se afla nicio 
mobilă; acest loc fusese desigur întrebuințat numai ca 
stațiune intermediară. Totuși descoperise în această 
căsuţă, ceva de neașteptat, un telefon proaspăt instalat. 
Îndată chemă poșta și spuse unde este. 

— Au fost convorbiri? 

Se născu o pauză în timpul căreia telefonista se interesă 
și apoi raportă: 

— Da două, ambele din Londra. Una pe la opt și 
jumătate și cealaltă puţin înainte de zece. La chemarea de 
opt și treizeci nu răspunse nimeni. 

Rămășag chemă apoi la telefon poliţia din localitate. 
Când se întoarse la Rouch îl mai găsi cercetând, dar nu 
mai descoperise nimic. 

— Am cerut un om, care să supravegheze mașina toată 
noaptea și să aresteze pe oricine ar veni s-o ia, dar nu cred 
că diavolii ăștia să fie atât de imprudenti, zise el. 

— Unde plecăm acum? întrebă Rouch, când se urcară în 
automobilul de poliţie. 

— La Marlow, răspunse scurt Long Rămășag. La casa lui 
Jackson Crayley - și vai de el, dacă s-a întâmplat fetii ceva! 

CAPITOLUL XXVI 


O mai durea încă capul pe Nora Sanders, când telefonul 
începu să sune și omul care o observase tot timpul se 
ridică spre a se duce în camera unde era instalat telefonul. 

— Nu încerca să fugi prin acea fereastră căci dacă o s-o 
faci o să-ţi pară rău! strigă el și judecând după zgomotul ce 
făceau pașii săi, trebuia să fie în hol. 

Nora auzi cum luă receptorul și vorbea cu voce înceată. 
Probabil că trata ceva și-și dădu în sfârșit consimţământul 
spunând cu ocazia asta, ceva mai tare, fără să se 
gândească la urmări. 

— Marlow? Foarte bine! 

Și apoi se reîntoarse. 

— Poţi să te pregătești să faci o plimbare. 

— Unde? întrebă ea. 

— Unde te duci e tot una; trebuie să mergi aproape doi 
kilometri și apoi ne va lua cineva în primire. Acel prieten al 
D-tale e foarte iscusit, ne-a urmărit deja până la capătul 
șoselei. 

Inima ei bătu mai repede. Acel prieten al D-tale nu putea 
fi decât un singur om. Ce putea să facă? Era convinsă că va 
găsi curând casa. Ar putea să-i lase vreo știre? Nu avea 
nici creion, nici hârtie. Când deodată mâna ei atinse 
peretele vopsit alb și zgârie cu unghia cuvântul plin de 
înţeles. 

— Ce faci acolo? întrebă el bănuitor, îndreptând lampa 
lui electrică asupra ei. 

— Nimic, replică ea șovăind. Mi-e imposibil să merg, 
sunt prea obosită și mă doare capul. 

El deschise ușa. 

— Vei merge și vei fi mulțumită că ai ocazia să umbli, 
continuă el semnificativ, în timp ce o apucă de braţ șio 
duse afară. 

Aerul rece de noapte o împrospătă și merse ascultătoare 
lângă el, ieșind printr-o mică poartă din gard în sălbăticia 
din dosul casei. 

Probabil că însoţitorul ei nu prea cunoștea bine locul. 
Cât pe ce erau sa intre într-o baltă, pe care apoi o ocoliră 
și în sfârșit sosiră pe o potecă, care trecea prin ţinuturi 
necunoscute. Mai înainte și la dreapta lor, Nora zări o casă 
luminată și auzi un câine lătrând. Asta părea să 
neliniștească pe omul ce o conducea, căci părăsiră poteca 
și merseră cu greutate mai departe prin iarba înaltă de pe 
câmp și care era atât de umedă, încât ghetele și ciorapii ei 
se udaseră complect. 

După ce merseră vreun sfert de oră, ajunseră la un gard, 
de-a lungul căruia omul păși căutând o portiță. După puţin 
timp dădu de ea și trecură pe un drum de căruţă, gloduros. 

— Aicea e locul, zise el vădit ușurat. 

Cotiră la dreapta și după un alt mers de douăzeci de 
minute pe acest drum, plin de gropi, se apropiară de o 
șosea. Încă înainte de a fi ajuns la poarta care ducea la 
această șosea, putu să vadă luminile automobilelor, care 
traversau șoseaua în ambele direcţii. 

La o oarecare depărtare de șosea omul se opri. 

— Te poţi așeza, zise el. Trebuie să așteptăm puţin. 

Nora se bucură că putea să se odihnească. Picioarele îi 
erau roase și toate încheieturile o dureau. Obosită și 
gâfâind, căzu la pământ. 

De-abia acum începu să-și dea seama de marele pericol 
în care se afla. Nu încercă să se gândească de ce fusese 
răpită. Avea așa o presimţire vagă că era în legătură cu 
testamentul lui Monkford. 

Se mira de propriul ei curaj. Luând în consideraţie toate 
împrejurările, ajunse la convingerea că numai încrederea 

ei în Arnold Long putuse să-i dea acest curaj. 

— Scoală-te, zise vocea răpitorului ei. A sosit! 

O mașină se opri în faţa porţii. Lămpile ardeau așa de 
întunecat, încât nu observă automobilul decât când auzi 
zgomotul frânelor. Însoţitorul o apucă de braţ și merse 
repede cu ea spre poartă. Aceasta era legată cu un lanţ și 
încuiată cu un lacăt, așa că trebuia să-i ajute să sară 
gardul. Ușa automobilului era deschisă și o împinse 
înăuntru, urcându-se apoi după ea. 

Plecară pe șosea spre Bath și ajunseră îndată într-un 
orășel Slough pe care ea îl recunoscu. La o întretăiere cu 
calea ferată un polițist opri mașina ca să treacă un lung 
tren de marfă. Deodată simţi impulsul să strige, pentru ca 
să atragă atenţia polițistului asupra ei. Omul de lângă ea, 
care tot o mai ţinea de braţ, trebuia să fi simţit încordarea 
mușchilor ei, căci îi șopti pe un ton teribil: 

— Strigă numai și o să vezi ce o să ţi se întâmple! și 
dânsa căzu înapoi pe pernele automobilului. 

Trecură prin Maidenhead, o luară la dreapta și suiră 
spre pădurea Quarry și Marlow. Unde o duceau? Doar nu 
la casa lui Monkford? Dar unde? Atunci își aduse aminte de 
Jackson Crayley, de poiana acoperită cu trandafiri și de 
mica căsuţă albă, care era în dosul poienii. Probabil că asta 
era ţinta, căci puţin înainte de podul de la Marlow o luară 
spre dreapta și putu vedea coșurile înalte ale casei lui 
Monkford. Cea următoare era a lui Crayley. Spre mirarea 
ei mașina nu-și încetini viteza, ci merse mai departe până 
ce opriră la marginea livezii. Însoţitorul ei o mai ţinu încă 
de braţ și alergă cu ea prin iarbă, astfel că nu putuse 
vedea nici strălucirea apei fluviului și nicio barcă 
întârziată, a cărei lanternă balansa încoace și în colo. 

Lipită de țărm era o barcă mare cu motor în care fu 
dusă. 

— Numai D-ta și cu mine suntem pe bord, zise omul în 
timp ce șoferul necunoscut, desfăcu frânghia cu care barca 
era legată de mal. Vom trece prin stăvilarul de la Temple și 

îţi vei aminti de ceea ce ţi-am spus înainte. Cred că știi ce 
pedeapsă mă așteaptă dacă voi fi prins - cincisprezece ani. 
Nicio viaţă pe pământ nu valorează cincisprezece ani de 
pușcărie. Te voi sugruma aici pe loc și te voi arunca în apă, 
înainte ca paznicul de la stăvilar, să-și poată da seama 
despre ce e vorba. 

În vocea lui era atâta răutate, încât fata se cutremură de 
groază. Ghemuită într-un colț al bărcii ascultă la zgomotul 
motorului, când merseră în susul apei. Îndată auzi pe om 
strigând: „stăvilar ahoi”. Barca își micșoră viteza, opri și 
apoi porni mai departe cu precauţie. Auzi zgomotul porţilor 
stăvilarului, care se închideau. Mai sus și tot mai sus se 
ridică barca, până ajunse la același nivel cu marginea 
stăvilarului. Omul care stătea la cârmă făcu niște 
observaţii banale și apoi ieșiră din bazinul stăvilarului, 
conţinând drumul în susul apei. 

La Vest de Temple, Tamisa făcu o cotitură bruscă, iar 
pomii care creșteau pe marginea fluviului întunecau 
malurile prin crăcile lor, care atârnau până aproape de 
apă. Sub acești pomi conduse omul barca, uitându-se pe 
furiș de-a lungul malului. Părea că mai de grabă ghicise, 
decât știuse unde se afla o căsuţă construită din lemn. 
Căsuţa era așa de aproape de marginea apei, încât 
treptele, care duceau la ea, erau construite pe piloţi în apă. 

— Dă-te jos, ordonă omul aspru și dânsa ascultă. 

În timp ce el se luă după ea, scoase o cheie din buzunar 
și deschise ușa cu oarecare greutate. Se întoarse înapoi să 
lege barca și apoi intră și el în casă închizând ușa în urma 
lui. Aprinse un chibrit și uitându-se de jur împrejur văzu o 
lumânare. 

Se găseau într-una din cele două încăperi ale căsuţei. 
Era bine mobilată, însă în toate părțile praful era gros ca 
degetul. Pe pereţi erau câteva stampe, la ferestre atârnau 
perdele groase de mătase, ale cărui luciu însă, se pierdea 
sub pătura groasă de praf. 

— Cred că cunoști acest loc? Aparţinuse lui Shelton, îi 

povesti omul, care deodată devenise vorbăreţ. 

Casa lui Shelton? O frică de nedescris o cuprinse. Parcă 
spiritul omului care locuise și executase aci opera lui 
periculoasă și fatală, mai plutea deasupra acestui loc. 

Răpitorul se uită pe ceasul său brățară, se învârti prin 
cameră încoace și încolo și examină fereastra. Când dădu 
de o parte perdele grelele, Nora observă că ferestrele erau 
prevăzute cu obloane masive. Aci concepuse pe vremuri 
Clay Shelton planurile sale. La această masă, unde se 
vedeau acum mici urme de șoareci. În stratul de praf ce-o 
acoperea imitase el iscăliturile cu atâta măiestrie încât 
însăși oamenii al căror nume fusese falsificat, nu putură să 
le deosebească de propria lor iscălitură. 

— Mă duc afară să văd de barcă - rămâi aici! 

Răpitorul ei închise încet ușa în urma lui și Nora auzi 
cum se întoarse cheia în broască. Auzi zuruitul motorului și 
presupunea că rămase singură. In acest moment însă 
gândurile ei se ocupau cu camera prăfuită și cu omul ce o 
locuise. 

Asta era așadar locașul mânii spânzuratului. 

Se cutremură. Un joc înspăimântător de lumină și 
umbră, părea că umple spaţiul cu figuri care se mișcau 
încoa și încolo, uitându-se chiorâș la dânsa. Atât de 
puternică era iluzia încât un moment închise ochii. 

Stătea în faţa ușii, care probabil ducea în dormitor și 
când deschise din nou ochii, privirea ei căzu pe clanţă și 
observă speriată cum aceasta se mișcă. Încet - încet - apoi 
ușa se deschise înspre dânsa și pe la marginea ușii se ivi o 
mână lungă, galbenă. 

CAPITOLUL XXVII 


La această apariţie îngrozitoare se dădu speriată înapoi. 
Ochii ei erau îngroziți. Apoi urmă o manșetă albă, scrobită 
cu un buton mic în email și în sfârșit o mânecă neagră... 

— Nu vă neliniștiţi! 

Era Jackson Crayley. 

Apoi apăru și el. Faţa sa era brăzdată de zbârcituri 
adânci și mustaţa lui gălbioară atârna tristă în jos. Purta 
smoking și nepotrivirea aspectului său în acest loc 
dezolant și plin de praf ar fi făcut-o, în orice alt moment, să 
râdă cu poftă. 

Cu teamă se uită Jackson prin cameră. 

— Unde-i individul acela? întrebă el. 

— A plecat zise ea liniștită. Domnule Crayley, de ce sunt 
aici? 

El își frecă bărbia și Nora crezu că mâinile îi tremurau, 
totuși putea să fi fost numai o iluzie. 

— Nu știu, răspunse el jenat. Nu vi se va întâmpla aici 
nimic, tânără Domnișoară. 

Se născu o pauză în timpul căreia el o observă. Expresia 
întunecată a feţii lui nu se schimbă... Atunci își dădu în 
sfârșit fata seama că Jackson părea mult mai speriat decât 
dânsa. 

De câteva ori se uită nervos de jur împrejur și ea 
observă cum spatele lui se încovoia de frică, parcă îl speria 
umbra ciudată, pe care lumina lumânării o proiecta pe 
perete. 

— A plecat? întrebă el și crezu pe paznic. E foarte 
neplăcut. 

Își drese glasul tușind slab. 

— Mi-e teamă Domnișoară Nora, că sunteţi într-o 
situație foarte penibilă, continuă el, într-o situaţie extrem 
de penibilă. 

Așteptă ca și cum ar fi voit să-și concentreze gândurile 
apoi adăugă: 

— Nu cred ca cineva să se mai fi găsit într-o situaţie ca 
aceea în care vă găsiți Dv. acum. 

Repetarea acestor cuvinte fără spirit, aduse un zâmbet 
trecător pe faţa Norei. 

— Dar, domnule Crayley, poziţia mea nu poate să fie atât 
de rea, deoarece sunteţi Dv. aici. 

Dânsul nu se uită la ea. 

— Şedeti, vă rog! 

Scoase o batistă mare de mătase și șterse de praf un 
scaun. 

— Trebuie să vorbesc cu Dv. despre o chestiune și îndată 
ce am făcut-o, mă veţi considera ca pe un om lipsit de orice 
educaţie și bun simţ. 

Ascultătoare, se așeză și așteptă mirată urmarea. 

— Singurul lucru ce v-ar putea scăpa din aceasta situaţie 
dificilă e.. căsătoria, începu el încurcat, și în fond, dacă 
veţi reflecta, un individ e tot așa de bun ca și un altul vreau 
să zic un bărbat e tot așa de bun ca și altul adică vreau să 
zic, ca soţ. 

— Nu vă înţeleg, Domnule Crayley. Nici nu mă gândesc 
la căsătorie și dacă... 

Crayley dădu din cap semnificativ ca și cum ar fi 
prevăzut ce dânsa voia să spună, deși în realitate n-avea 
nicio idee. 

— Dacă v-ași ruga să vă căsătoriţi cu mine... 

— Să mă căsătorea cu Dv.? zise Nora foarte mirată. 

— Da! zise el cu încăpățânare. Căsătoriţi-vă mâine cu 
mine și totul va fi așa de limpede ca apa de ploaie. Veţi 
avea pe cineva care să îngrijească de Dv. și așa mai 
departe. 

Dânsa dădu din cap. 

— N-aș putea să mă căsătoresc cu Dv. niciodată, 
Domnule Crayley, răspunde ea și expresia consternată a 
feţii lui aproape că făcea o impresie comică. 

— Şi totuși ar trebui s-o faceţi! Pe Dumnezeul meu, că ar 
trebui totuși s-o faceţi! replică el cu insistenţă. Vă voi 
spune adevărul, Domnișoară Nora, și eu doresc tot atât de 
puţin să mă căsătoresc ca și Dv. Dar m-aș simţi foarte 
ușurat, dacă m-aţi lua de soţ, dacă... 

Cu mâna lui neliniștită își atinse buzele, din nou se uită 
la dreapta și la stânga. 

— Ar fi mai bine pentru Dv. dacă mi-aţi urma sfatul 
accentuă el cu vocea agitată. Promiteţi-mi pe cuvântul Dv. 
sfânt de onoare că vă veţi căsători cu mine mâine 
dimineaţă și voi îngriji de Dv. - v-o jur. Dacă nu o s-o faceţi, 
își usca fruntea umedă cu o batistă roșie, D-zeule! Nu știu 
ce o să se întâmple! 

Era zăpăcită și cuvintele lui nu-i aduseră nicio lămurire. 

— Sunt numai un copil, un nimic. Urăsc toată afacerea 
asta afurisită. O urăsc, o urăsc! Doamne! De aș putea 
numai să plec! De aș putea numai să părăsesc acest 
blestemat mal și această ţară. O dată era cât pe ce s-o fac, 
când eram în Italia...., dar n-am avut curaj! 

Capul îi căzu pe piept. 

— N-am avut curajul, mormăi ei. Doamne! Nu sunt decât 
un câine! 

Nora așteptă un moment și când el nu mai zise nimic, 
începu dânsa: 

— Nu știu ce înseamnă toate astea, Domnule Crayley, 
dar simt că încercaţi să fiţi prietenos faţă de mine. O 
căsătorie e totuși imposibilă - absolut imposibilă. Vreţi să- 
mi ajutaţi să părăsesc acest loc? De ce am fost adusă aici? 

Deodată Crayley se îndreptă și ridică degetul prevenitor. 

— Rămâneţi aici! șopti el și se îndreptă spre ușă; dar era 
încuiată. 

Cu pași mari alergă spre cealaltă parte a încăperii, 

dispăru în camera din care venise și încuie ușa în urma lui. 
Acum Nora auzi voci, dar așa de încet, încât nu putut 
înţelege nici un cuvânt, deși se apropiase de ușă. 

Apoi auzi vocea ridicată a lui Crayley. 

— Nu pot, nu pot! Pentru Dumnezeu, nu pot s-o fac! 

Mai auzi pe unul din oameni mormăind îngrozitor și apoi 
un tropăit de picioare. Pe vârfurile degetelor se întoarse la 
locul unde o lăsase Crayley. Dacă ar putea să iasă pe ușă 
sau pe una din ferestre fluviul nu-i inspira nicio teamă. Știa 
să înoate ca un pește și dacă n-ar fi fost ca și paralizată de 
frică, ar fi încercat să fugă când era în barcă. 

Mânerul ușii se mișca încet și Crayley se strecură din 
nou în cameră. Dacă înainte arăta sleit și bolnav, acum 
arăta ca o stafie. Din nou ridică degetul prevenind-o să fie 
liniștită. Ascultă încordat și în sfârșit părea convins, că cei 
doi, cu care vorbise în întuneric, se îndepărtaseră. 

Acum mai observă Nora încă ceva în această faţă 
înspăimântată: o expresie ciudată de energie, de ceva 
hotărât și asta la o ființă, care era aproape fără nicio 
voinţă. 

— Ședeţi și nu vă mai îngrijoraţi de această chestie, zise 
el, apropiind de masă un scaun plin de praf. Aveţi timp 
două ore să luaţi o hotărâre, apoi cei doi se vor reîntoarce. 

— Cine sunt? 

Dânsul dădu din cap. 

— Nimeni pe care îi cunoașteţi. E banda groazei. 

— Sunteţi în puterea lor? 

Dânsul dădu energic din cap. 

— În puterea lor - mai mult decât atât! 

Părea că îi era greu să vorbească, chiar să respire. 
Odată sau de doua ori duse mâna la gât. Purta la degetul 
mic al mânii stângi un inel cu o piatră mare neagră și 
mâna îi tremura așa de tare, încât piatra părea o pată 
mare iar Nora nu putea să vadă că o figură era sculptată în 
piatră. 

— V-aţi căsători cu mine, ca să vă salvaţi viața? 

Dânsa dădu din cap. 

— Cu niciun preţ, zise ea. 

— Iubiţi pe altcineva? 

— Nu, nu cred, zise dânsa. Sper totuși să mă mărit 
odată. 

O expresie gânditoare a feţei lui, o făcu să amuţească. 
Deodată Crayley se ridică și se duse pe vârful degetelor în 
camera alăturată. Când se reîntoarse peste cinci minute, 
avea în mână un revolver militar. Examină încărcătorul. 

— Vino cu mine, zise el. 

Dânsa ascultă fără să întrebe și îl urmă în mica odăiță 
care era dormitorul, după cum și presupuse. Printr-o sală 
îngustă ajunseră la ușa deschisă. Luna palidă lucea pe cer. 
Văzu o potecă, ce ducea probabil la o câmpie mare, dar în 
curând observă că ajunseră la o stradă îngustă, care trecea 
pe lângă vilă. 

— Așteaptă-mă aici! 

„Aici” însemna o mică portiță sfărâmată. Nora îl urmări 
cu ochii până ce-l văzu dispărând în întuneric Apoi îl auzi 
chemând-o și merse cu greutate prin grădina plină de 
buruieni, până ce ajunse la o altă potecă, acoperită cu 
pietre, care scârțiau sub pașii ei. 

Crayley era la malul apei, aplecat peste ceva. Auzi 
zăngănitul unui lanţ - și, apoi: 

— Poţi vedea marginea bărcii? N-am lumină și e mai 
bine să nu fac lumină. 

Era întuneric beznă, căci crengile copacilor atârnau 
deasupra capetelor lor. Nora se aplecă și atinse marginea 
bărcii, apoi încercă cu precauţiune să găsească cu piciorul 
fundul. În sfârșit intră în barcă. 

— Du-te în fund de tot! îi șopti el și ea înaintă, pipăind, 
până ajunse la capătul celălalt al bărcii. 

Barca se legănă un moment și începu apoi să se miște. 

— Ştii să vâslești? Vei găsi o vâslă lângă d-ta. 

Mai vorbea încă șoptind. 

Dânsa dădu din cap, deși știa că nu o poate vedea. Pipăi 

de jur împrejur, găsi vâsla și începu să vâslească. În câteva 
secunde se aflau în mijlocul fluviului. 

— În josul apei! șopti el. 

Pe partea ei dreaptă văzu nelămurit conturul vilei. 

— Să nu faci niciun zgomot! îi șopti el, prevenind-o. 

Nora mișcă vâsla încet de tot fără să o scoată din apă. 
Tocmai trecură pe o parte a fluviului, pe care nu se vedea 
nicio căsuţă, nicio barcă. Inaintea lor se vedea conturul 
întunecat al unui deal. Era dealul ce-și amintea să-l fi văzut 
când venise în susul apei. 

O mică barcă motor, îi întrecură și ajunseră tocmai la 
timp ca să mai poată intra în stăvilar. Crayley nu mai spuse 
nimic, până ce nu părăsim stăvilarul de la Temple și 
ajunseră în curba fluviului la Marlow. 

— Mai e încă un pericol, zise el. Dacă au descoperit fuga 
d-tale, vor putea să ne urmărească foarte ușor, cu caiacul 
electric care e ancorat în apropierea stăvilarului din 
Temple. 

Ceva albicios, ca figura unei lebede lungite, se repezi de 
pe malul drept. 

— Vâslește! strigă el gemând. La mal vom putea fugi. 

Vasul cel îngust, neted și albicios înainta repede. Când 
erau cam la vreo șase metri de mal, se apropie de barcă. 
Cineva se aplecă și apucă fata de braţ. Ea strigă. În 
momentul următor fu trasă în caiacul electric. Un picior îi 
atârna în apă; zvârcolindu-se se apăra cu disperare, dar nu 
putu să reziste omului care o ţinea. Ca printr-o inspiraţie 
subită își aduse aminte de o figură de jujitsu și puse mâna 
în bărbia agresorului împingându-i capul înapoi. Pentru un 
moment acesta îi dădu drumul și dânsa ca fulgerul, se 
scufundă în apă, trecu pe sub barcă și înotă spre mijlocul 
fluviului. 

Văzu o lampă electrică, care se stinse imediat și mai 
văzu încă ceva - o lumină roșie și una verde se apropiară 
din direcția Marlow. O șalupă de poliţie! Strigă cât o ţinea 
gura și când văzu caicul electric îndreptându-se spre dânsa 

se scufundă din nou și ieși în alt loc la suprafaţă. Caicul se 
întoarse, dar deja luminile roșii și verzi erau mai aproape. 
Auzii pe un om strigând și văzu o dâră albă de lumină 
venind de pe șalupă. O împușcătură căzu - încă una - auzea 
gloanţele șuierând deasupra capului ei. Ceva căzu în apă 
lângă dânsa și apa o lovi în obraz. 

O rază de lumină căzu asupra ei și o mână o apucă de 
braţ. 

Strigând încercă să se elibereze. Mai bine moartă în apă 
decât grozăviile nopţii! Dar când se uită la agresor văzu 
faţa lui Long Rămășag. 

CAPITOLUL XVIII 


Cei doi detectivi ajunseră pe la zece jumătate la casa lui 
Jackson Crayley. Servitorul îi pofti în casă, unde restul de 
whisky din pahar și ţigara fumată pe jumătate de pe 
scrumiera de argint, îi făceau să creadă că proprietarul ar 
fi undeva în casă. 

— Voi anunţa pe d. Crayley, că sunteţi aci, zise 
servitorul. 

Se întoarse totuși peste cinci minute cu știrea că 
stăpânul său nu e acasă. 

— Nu-l văzusem în ultima oră, dar deseori se plimbă 
noaptea prin grădină și câte odată cu barca cu motor în 
josul apei. 

— Unde ţine barca? întrebă Rămășag scurt. 

Servitorul îi arătă drumul spre locul unde ţinea barca. 

— Barca e aici, poate e plecat cu mașina. 

Când se uitară în garaj, se confirmă această idee, căci 
garajul era gol. 

— A fost cineva astă seară aici? 

— Nimenea domnule. Primim foarte puţine vizite. Noi n- 
am fi fost acum aici, dar teribila tragedie din Heartsease, a 
stricat toate planurile domnului Crayley. 

— Ești sigur că n-a fost nimeni aici? 

Rămășag privi pe servitor drept în ochi. 

— Foarte sigur, domnule. 

Detectivul se gândi un moment. 

— De câte ori aţi fost chemaţi la telefon astă seară? 

Întâi servitorul vroia să refuze să dea orice alte 
informaţii dar Arnold își declină calitatea lui oficială. 

— Cred că de două ori. 

— Unde e telefonul? 

Servitorul îl duse în camera în care era instalat telefonul 
și Rămășag chemă centrala. Din momentul în care 
începuse să bănuiască pe Jackson Crayley, pusese un 
detectiv la centrala telefonică. Din cauza greutăţii însă de 
a găsi un om care cunoștea limba daneză, renunţă apoi la 
acest plan. Funcţionarul de noapte de la poștă îi dădu toate 
informaţiile. 

— Două convorbiri, domnule Long, ambele din Londra. 
M-am intercalat și eu, dar convorbirile s-au purtat, ca 
totdeauna, în daneză. 

— Ai putea să-mi dai orele exacte, când au avut loc 
convorbirile? 

— Una din convorbiri era acum vreo jumătate oră, 
cealaltă ceva mai devreme. 

Rămășag era satisfăcut că prin ultima convorbire, 
Jackson Crayley fusese trimes undeva pe fluviu. 

Așadar fata nu fusese adusă aici - dar unde? Știa că 
Shelton avea diferite ascunzători pe malul fluviului: una 
fusese găsită, dar de sigur că mai erau și altele. Trimise pe 
Rouch la Meakes să împrumute o șalupă, el însuși așteptă 
în grădină, plimbându-se încoace și încolo pe poiană, până 
ce vasul acostă la mal. Orologiul bisericii din Marlow bătu 
unsprezece când începură călătoria în susul apei... 

Când ajunseră pe la mijlocul drumului între Marlow și 
stăvilarul din Temple, Rămășag auzi un strigăt și se 
îndreptă îndată spre locul de unde auzise zgomotul. 

— Poate e cineva pe mal și face o glumă, observă Rouch. 

Incă odată se mai auzi strigătul și înaintea lor apăru 
caicul electric. Cineva tipa „Ajutor” de la o depărtare cam 
de vreo douăzeci de metri. Cu o lampă electrică de 
buzunar, Rămășag lumină suprafaţa apei și văzu un cap. O 
femeie. 

În timp ce privea, primul glonte șuieră pe lângă șalupă. 
Cineva trase în el și totuși nu stinse lumina. Se apropie din 

ce în ce mai mult de înotătoare și deodată o recunoscu și o 
strigă pe nume. 

Era în nesimţire când o întinse în șalupă pe niște perne. 
În timp ce el o salvase, caicul electric dispăruse. Dacă n-ar 
fi fost atât de ocupat ar fi văzut cum se îndrepta repede 
spre moară, dispărând în umbra pomilor. 

— Întoarce la casa lui Crayley! ordonă el. 

Barcagiul întoarse șalupa și se îndreptară în susul apei. 

Până ce ajunseră la malul înconjurat de trandafiri, 
tânăra fată își reveni și cu ajutorul lui Long putu să meargă 
până acasă. Dar, trecu mult timp până ce fu în stare să 
povestească grozăviile nopții. 

O întârziere supărătoare se ivi. Ajutorul telefonic cerut, 
aduse și pe inspectorul de poliţie din Marlow. Marlow se 
găsește însă în Buckinghamshire, pe când malul sudic se 
află în Berkshire, astfel că explorarea acestui mal, trebuia 
făcută numai de către poliția din Berkshire. Dură o oră 
până să sosească într-o șalupă prima echipă din 
Maidenhead și după ce se mai obținuse două bărci cu 
motor, o parte plecă pe malul de Nord și alta pe malul de 
Sud al fluviului. Caic-ul electric fu găsit gol în mijlocul 
apei; iar barca, tot goală, fusese găsită mai devreme, în 
faţa grădinii lui Crayley. Nu se găsea nicio urmă a lui 
Crayley, deși se cercetase cu mare îngrijire stufărișul de 
pe malurile apei. 

Paznicul stăvilarului raportă că nu mai trecuse niciun 
vas prin stăvilar și că nu văzuse nimic. 

După stăvilar ajunseră la fosta casă a lui Clay Shelton; 
coborâră și Rămășag deschise ușa cu un drug de fier, pe 
care-l luase pentru acest scop. Nici aici nu se găsea urma 
cuiva. Rămășag intrase în dormitor, care era gol. Ușa de la 
marginea micului coridor era încuiată. 

— Aici nu e nimeni. Probabil că nici nu se vor întoarce 
pe aci, remarcă Long. Aprindeţi lumânarea sau aia de colo! 
continuă el, arătând spre o lampă de petrol, plină de praf, 
ce atârna deasupra mesei. 

Apoi cercetă amănunţit fiecare obiect din ambele 
camere; nu găsise însă niciun document. 

— Într-o oră se va lumina, domnule Long, zise polițistul 
din Berkshire. Cred că ar fi bine să amânăm cercetările 
până atunci. 

Era suficientă lumină ca să se poată vedea vreo urnă de 
automobil pe șosea totuși durase destul de mult până să 
dea de urmele micului autoturism ce adusese pe Jackson 
Crayley la această casă părăsită. Mașina era ascunsa într-o 
mică pădure cam la vreo sută de metri depărtare de 
căsuță. Mantaua de praf ce purtase Crayley mai era în 
mașină. 

— Mă miră că a venit aici, zise Rămășag. Și mai mult mă 
miră cum a putut să scape. 

— Desigur că veţi propune un mandat de arestare contra 
lui?, întrebă polițistul din Berksire. 

— Da - a!, răspunse Rămășag. Contra lui puteam să am 
oricând un mandat de arestare, dar nu eram convins că 
arestarea lui ar fi putut să ne fie de vreun folos oarecare. 

Cunoștea prea bine obiceiurile lui Crayley, pentru ca să- 
și dea seama cât de neplăcută trebuia să-i fi fost această 
plimbare nocturnă. De altfel, avea o oarecare admiraţie 
pentru acest individ, care înfruntase pericole necunoscute, 
numai ca să ajute fetei să scape. 

Dar unde era Jackson Crayley? El era cheia întregii 
chestiuni. Era inelul slab din puternicul lanţ al acestei 
Bande a Groazei. 

Rămășag se duse la debarcaderul din faţa casei și se uită 
tăcut la cerul, care din ce în ce se lumina mai tare, apa se 
scurgea misterios; pomii se desenau negri spre orizontul 
luminat. Deodată văzu printre crăci, una care balansa 
încoace și încolo. Probabil că era o cracă ruptă și atrase 
atenţia polițistului din Berkshire asupra ei. 

— Să nu lași pe vreun om al d-tale să treacă sub acel 
pom, căci ar putea să se rănească!, zise el. Ar trebui tăiată 
craca. 

Atenţia lui fu apoi atrasă de altceva. Când se uită din 
nou la pom era deja lumină și putea să vadă bine craca cu 
ochii lui. Scoase un strigăt și chemă barca cu motor. Încet 
se duse în susul apei spre obiectul care balansa. Era corpul 
unui om în smoking. Mâinile lui erau legate la spate și pe 
cămașa albă, murdărită, era scris cu litere roșii: 
„Sorroeder”. 

— Ce dracu, înseamnă asta? întrebă polițistul din 
Berkshire. 

Long Rămășag nu răspunse. Cunoștea prea puţin 
daneza, totuși știa că Sorroeder înseamnă Trădător! 

CAPITOLUL XXIX 


— Efect de teatru, raportă Rămășag colonelului 
Macfarlane. Bietul om era mort înainte de a-l spânzura. 
Medicul zise că fusese împușcat direct în inimă. 

— Sunt danezi oamenii ăștia? 

Rămășag dădu din cap. 

— Nu, domnule. N-am putut încă stabili exact 
naționalitatea lor. Din anumite motive presupun că unii 
dintrânșii fuseseră crescuţi în Danemarca. V-am arătat 
vreodată asta? 

Long Rămășag scoase o mică notiță din buzunar, pe care 
erau notate unele date: 


1 Iunie 1854 J. X. T. L. 
6 Sept. 1862. 

9 Febr. 1886. 

11 Mart. 1892. 

4 Sept. 1896. 

12 Sept. 1858. 

30 Aug. 1901. 

18 Iulie 1923. 

1 Aug. 1524. 

16 August. 


— Da, am văzut. 

Şeful poliției care era foarte minuţios, numără datele. 

— Dar acum e o dată mai mult ca înainte; zise el și 
zâmbetul lui Rămăşag arătă o mare bucurie. 

— A și fost adăugată acum de curând, adică acum două 

zile. 

— 1 August era desigur pentru Monkford, zise Colonelul 
gânditor. Trebuie să înţeleg că 16 August...? 

— Se referă la umila mea persoană, îl întrerupse vesel 
Rămășag. Da, au hotărât să mă trimeată și pe mine pe 
lumea cealaltă și și-au aleși ca zi 16 August. Mai am așa 
dar de trăit vreo săptămână. Pe de o parte mă bucură 
asta... 

Colonelul îl privi mirat. 

— Eşti sătul de viață? 

— Da, de așa o viaţă sunt sătul, admise Rămășag. Vă 
aduceţi aminte domnule Colonel, de observaţia ce aţi făcut 
că e de neînțeles că Clay Shelton nu escrocase niciodată 
banca tatălui meu? 

— Da, îmi aduc aminte. Ai vorbit cu tatăl d-tale despre 
asta? 

Rămășag dădu din cap. 

— Şi voi mai vorbi și azi cu dânsul despre asta, zise el și 
vocea lui avea un timbru curios, care-l făcu pe colonelul 
Macfarlane să șovăie un moment. 

— Ești în termeni buni cu tatăl d-tale? 

— Nu se poate mai bine, dar dânsul mă necăjise în 
ultimul timp, și e timpul să mă socotesc cu el. 

Nu explicase însă că necazul care era mai mult sau mai 
puţin imaginar, fusese produs de Sir Godley numai prin 
încercările sale de a-l scoate din carierea de poliţist. Când 
se întoarse acasă găsi o scrisoare de la tatăl său și această 
scrisoare îl hotări la acţiunile lui viitoare. 

După cum de altfel fusese mai des, se duse de la 
Scotland Yard direct la Berkeley Square și Sir Godley care 
tocmai se îmbrăca pentru o serbare câmpenească de 
binefacere, îl chemă în camera lui. 

— Ai digerat scrisoarea mea?, întrebă el. 

— Scrisorile d-tale zise Rămășag, așezându-se în cel mai 
comod fotoliu din cameră, sunt așa de indigeste, încât mă 
îmbolnăvesc. 

— O - ho!, exclamă Sir Godley, în timp ce-și strânse 
cravata. 

— Îţi amintești că ţi-am spus odată că e curios că 
Shelton nu te înșelase niciodată? 

— Îmi aduc aminte de așa ceva. 

— Și totuși ridicase de la banca d-tale șaizeci de mii de 
lire. Asta am descoperit de-abia acum. 

Sir Godley nu se întoarse. 

— În tine e stofă de mare detectiv, ripostă el. 

— Ironia nu prinde la mine, răspunse Rămășag liniștit. 
Am descoperit secretul d-tale, boierule! De fapt îl 
descoperisem de vreo câteva zile, dar n-am avut timp să-ţi 
fac plăcuta surpriză. Cine s-a născut la 1 Iunie 1854? 

— D-zeu știe, zise tatăl său, în timp ce se uita cu atenţie 
în oglindă. 

— Cine era J. X. T. L. - John Xavier Towler Long? întrebă 
liniștit Rămășag. Și ca să te feresc de a spune vreo 
minciună copilului d-tale, o să-ți spun eu: John Xavier 
Towler Long era Clay Shelton. 

— Adevărat? 

Sir Godley își înfipse cu îngrijire un ac în cravată și nu 
arătă niciun interes. 

— Şi Clay Shelton, pe care-l dusesem la spânzurătoare, 
era fratele d-tale! 

Sir Godley nu-și trăda emoția prin nicio mișcare. 

— De unde știi? întrebă el. 

Rămășag se așeză din nou. 

— În yahtul lui Shelton găsisem gradat o mulțime de 
date și am presupus că fiecare are o anumită însemnătate. 
Prima dată era desigur ziua nașterii unui om - 1 Iunie 
1854. Alături era inițialele J. X T. L. X e însă o iniţială 
curioasă și poate aparține numai la vreo cinci nume. 
Cercetasem actele de la Somerset House, căutând numele 
copilului născut la 1 Iunie și care avea un nume început cu 
litera X. Nu trebuia să caut mult până să găsesc că John 
Xavier Towler Long, venise pe lume în ziua aceea, Towler 

era un nume, care a mai existat la noi în familie, dacă nu 
mă înșel era numele străbunicii mele. 

Sir Godley dădu din mp. 

— Mi-ar fi sărit în ochi și așa numele lui, care 
corespundea cu al familiei noastre, dar găsisem totodată și 
numele tatălui lui J. X. T. L. care era identic cu numele 
bunicului meu. Acesta se căsătorise de două ori - și d-ta 
erai un fiu din a doua căsătorie. 

Sir Godley dădu din cap. 

— De ce mi-ai spus toate astea? 

Tatăl său zâmbi blând. 

— De obicei nu se mândrește cineva cu asemenea 
cunoștințe sau neamuri. Și în fond abia l-am cunoscut pe 
John. Era cu zece ani mai în vârstă ca mine și-mi aduc 
aminte de el ca de un tânăr, care totdeauna era 
strâmtorat, care fura mereu pe tatăl meu și care dispăruse 
complet după o faptă extrem de scandaloasă. Asta fusese 
poate cea mai rușinoasă faptă ce săvârșise în timpul viţii 
sale lungi și incorecte. 

— Ştii mai multe despre el? 

— Nimic! N-aveam idee că e rudă cu mine, până ce nu i- 
am văzut fotografia în ziare. Şi atunci de-abia l-am 
recunoscut. 

— Şi ai știut tot timpul că era Clay Shelton? 

Sir Godley se întoarse. Faţa lui era tristă. 

— Da, aproape tot timpul știusem că era cel mai mare 
păcătos de pe suprafața pământului, că el zdrobise inima 
tatălui meu și că aproape distrusese și familia mea. De 
aceea și voiam să renunti la această chestie. E natural că 
nu voiam să văd cum urmăreai la moarte pe un om, în ale 
cărui vine curgea sângele tatălui meu. Cu atât mai mult 
voiam să renunţi la această activitate, cu cât știam că 
lăsase în urma lui o bandă, care trebuia să continue opera 
lui. 

— Fals de acte? Cred că s-a terminat cu asta! 

— S-a terminat, și nu s-a terminat... zise Sir Godley. Clay 

- îl voi numi și mai departe tot așa de altfel asta era 
porecla lui ca copil trebuia să fi muncit încontinuu. Desigur 
că a lăsat o serie întreagă de documente falsificate din 
care unele au și fost puse în circulaţie. Banda nu mai are 
bani. Clay nu era omul care să facă economii, nici pentru 
el, nici pentru bandă. Poţi să mă crezi că banda groazei e 
într-o situaţie materială foarte proastă și din cauza asta vei 
mai avea multe griji. 

— Ce griji? 

Sir Godley dădu din umeri. 

— Monkford fusese omorât și sunt convins că în legătură 
cu o chestie de bani. Arnold tu ești plin de noutăți. 
Povestește-mi și mie ce s-a întâmplat. 

Și tatăl ascultă cu tăcere până la urmă ce povestea fiul 
său, apoi dădu semnificativ din cap. 

— Urmăresc banii lui Monkford și fata nu e decât o 
unealtă oarbă în această chestie. Sărmanul Crayley! 

— L-ai cunoscut? 

— Dacă l-am cunoscut? răspunse Sir Godley. Dar 
desigur, toată lumea cunoaște pe Crayley. Ai spus că l-ai 
bănuit. De când? 

— Din ziua în care arestasem pe Clay Shelton la 
Clochester. Crayley era de față, răspunse Rămășag. Și sunt 
convins că el era acolo să apere pe falsificator. Clay 
Shelton nu purta niciodată revolver. Cercetasem hainele 
lui imediat după ce-l arestasem și n-am putut descoperi 
nimic care să-mi probeze că avusese un revolver în 
buzunar. Crayley purta întotdeauna revolver - și dacă se 
amestecase în luptă o făcuse numai cu intenţia de a da lui 
Shelton un revolver. Găsisem originea browningului. 
Fusese cumpărat în Belgia cu șase luni înainte - și șase luni 
înainte Crayley și-a petrecut iarna la Spa. Era într-adevăr 
la Spa în timpul când fusese cumpărat revolverul deși n-am 
putut să dovedim că el însuși era cumpărătorul. Probabil 
că însărcinase pe un servitor belgian să-l cumpere. Nu e 
asta o coincidenţă prea bătătoare la ochi ca să nu fie luată 

în consideraţie? De atunci observam pe Crayley. Cunoști 
pe domnișoara Revelstoke, tată? 

Sir Godley dădu din cap. 

— Am văzut-o - i-am și fost prezentat, dar nu o cunosc. 
Nici n-am auzit să fi fost în legătură cu Clay Shelton până 
ce nu mi-ai spus-o tu adineauri că face parte din bandă. Imi 
parte însă foarte neverosimilă presupunerea ta, căci după 
câte am auzit se bucură de un renume foarte bun. 

— Nobilă de la cap până-n picioare, zise Arnold ironic. 
Să-ţi spun cine e sau mai bine cine era? Era casierul și 
administratorul bandei lui Shelton. Monkford însuși îmi 
povestise că avea la el în bancă aproape un milion de lire 
sterline, care după spusele ei, era moștenirea unui frate 
legendar. După câte am putut afla, n-a avut însă niciodată 
un frate. Se poate să fi fost și vreo unealtă, fără să fi bănuit 
că ajută mâna spânzuratului. 

— Femeile la vârsta ei sunt cam proaste. După toate 
probabilitățile Clay Shelton organizase această bandă, 
pentru că era un bun strateg și un conducător excelent. 
Dar de ce să continue după moartea lui.... 

— Motivul l-ai indicat d-ta însuși, tată, îl întrerupse 
Rămășag. Banda a dat faliment. Au anumite documente ce 
ar putea să le plaseze. Trebuie să facă însă rost de parale: 
răzbunarea e lucru secundar. Omorâseră pe Monkford, ca 
să poată trece averea lui asupra Norei Sanders.... 

— Care te interesează pe tine extraordinar de mult, zise 
tatăl său cu o privire semnificativă. Şi eu m-aș declara de 
acord și aș fi mulțumit să capăt o noră, numai să văd că ți- 
ai alege o activitate cumsecade și creatoare. 

Rămășag respiră zgomotos. 

— Bancher, zise el dispreţuitor. Asta e cămătărie în stil 
mare. Mai bine îmi place să fiu un detectiv bun, activ.... 

— De asta tocmai mi-e teamă. Nu vei fi niciodată un 
detectiv bun, dar aș vrea totuși să te știu în viaţă. 

Pe Arnold Long îl cuprinse un sentiment bizar, când 
după ce examinase cu atenţie actele din Somerset House, 

aflase că omul, pe care-l aduse la spânzurătoare făcea 
parte din familia sa. Oricât de rece l-ar lăsa soarta 
răufăcătorilor, totuși fu impresionat de acest fapt. Clay 
Shelton era unchiul său. Spera ca banda groazei să nu știe 
asta. 

Apoi îi veni o idee. Cea mai plăcută armă a lui era să 
surprindă pe cineva. Metoda lui cea mai bună era să spună 
ceva pe neașteptat și să observe apoi efectul produs 
asupra victimei. Sunt împrejurări în care și cel mai 
inteligent om se poate trăda. Domnișoara Revelstoke era 
inteligentă și știa să-și ţie nervii în frâu. Se decisese să 
facă să explodeze o bombă asupra ei, care s-o facă să-i 
cadă masca. 

CAPITOLUL XXX 


Dacă există vreun loc în care Nora Sanders nu era 
îndreptăţită să fie, apoi era clinica în care zăcea. Cel puţin 
căuta să-i dovedească asta lui Arnold Long; dar el persistă 
în punctul său de vedere. 

— Nu sunt nici bolnavă și nici n-am avut vreun acces de 
nervi, zise ea. Sunt într-adevăr de părere, iar măsura asta 
e absolut inutilă. 

— Medicul spune... începu el. 

— Medicul, îl întrerupse ea cu dispreţ. Cu toată baia 
involuntară ce am făcut, cu tot medicamentul cela 
îngrozitor... Dar ce fusese în fond? 

— Butylchlorid, răspunse Rămășag, unul dintre cele mai 
cunoscute și puternice narcotice. Totuși trebuie să insist fă 
rămâi în clinică și să nu vezi pe nimeni ascultă bine: să nu 
vezi pe ni meni - cel puţin o săptămână. 

— Trebuie să văd pe d-ra Revelstoke. 

Long își frecă gânditor bărbia. 

— Dorești să fiu în afară de orice pericol; crezi că dacă o 
să mă ţii legată într-un loc și o să pui un detectiv la ușă și 
un polițist să patruleze în faţa ferestrei mele, nu o să fiu 
expusă niciunui pericol, îi reproșă ea și se mira că 
Rămășag îi confirmă această interpretare. 

— Da, e adevărat, zise el. 

— Ce s-a întâmplat lui Crayley? întrebă ea. 

— Nu știm încă; cred însă că a scăpat, minţi Rămășag. 

— Nu vei lua măsuri împotriva lui? 

Long dădu din cap. 

— Nu, din contră, gândim numai bine despre el. 

Când părăsi camera cea mare, ale cărei geamuri dădeau 
spre Dorset Square, Nora era ca și prizonieră, căci 
Rămășag luă deoparte pe superioara clinicii și-i dădu 
instrucţiuni precise. 

— Absolut nici un ziar. Magazine și romane câte o vrea, 
dar niciun ziar și nicio vizită. 

După ce superioara îl asigură că va îndeplini dispoziţiile 
sale, Rămășag plecă, simțindu-se așa de mulțumit cum nu 
fusese de mult. 

Ceva mai târziu i se telefonă că domnișoara Revelstoke 
va vizita pe secretara ei pe la ora 6. Cinci minute înainte 
de această oră, el aștepta în camera de vizită a clinicii. 
Domnișoara Revelstoke nu păru de loc surprinsă, să-l 
găsească acolo; purtarea ei fu foarte prietenoasă, ba chiar 
jovială. 

— D-ta erai tocmai omul pe care voiam să-l văd, d-le 
Long începu ea. Ce să întâmplat cu nenorocita asta de 
fată? Domnul Rauch al d-tale, care nu e prea este vorbăreț, 
îmi povestise că fusese răpită și era cât pe ci să se înece. 
Dar asta nu poate să fie adevărat! 

El o observă foarte atent în lumina puternică din cameră 
și constată că în cursul ultimei săptămâni devenise o 
femeie bătrână. 

— E adevărat că Crayley e mort? 

Long confirmă din cap. 

— Nu spuneţi însă nimic domnișoarei Sanders, o preveni 
el. Da, e mort. 

Ea clătină din cap. 

— E ceva îngrozitor, întâi Monkford și apoi Crayley. 
Lucrul acesta mă neliniștește mult. 

— Uiţi pe Clay Shelton spuse el nevinovat, observând-o 
cu toată atenţia, „nenorocitul meu de unchi...” 

O nimerise bine. Faţa ei împietrise... ochii săi negri se 
închiseră întâi neîncrezători, apoi se uită fix la el. 

— Mi se pare că nu te-am înţeles. Unchiul... 

— Da. Unchiul meu. Fratele vitreg al tatii. Credeam că 

știți asta. Numele său adevărat era John Xavier Towler 
Long. Dar se poate să nu vă fi fost cunoscut nici acest 
lucru. Știu multe despre unchiul John, zise el râzând 
nepăsător. 

— Se însurase în anul 1883 cu o fată numită Paynter. 
Tata îmi spunea că ea ar fi murit abia acum câţiva ani. 

Bătrâna femeie își recâștigase prezenţa de spirit. 

— N-aș fi crezut niciodată, d-le Long, să ai asemenea 
rude nedemne, răspunse ea și privi pe ceas. Crezi că pot 
merge sus să vorbesc cu Nora? 

— Să mergem împreună, spuse Rămășag. 

Hotărârea asta o surprinse. 

— Voiam să-i vorbesc! ceva între patru ochi. 

— Îmi voi astupa urechile și voi închide ochii, răspunse 
el politicos și ea îl urmă cu îndoială în camera Norei. 

Nora era întinsă pe pat și când intră stăpâna sa în 
cameră, puse la o parte cartea în care cetea. 

— Biată copilă, vocea femeii suna compătimitor. Nora, 
ești aproape tot atât de rea ca și d. Long. Trăiești continuu 
într-o atmosferă misterioasă. Te simţi rău? 

Fata clătină din cap și se uită cu reproș la Rămășag. 

— Nu m-am simțit niciodată mai bine ca acum, spuse ea. 
Ei insistă însă să rămân aici. 

— Ei, e desigur d. Long. Ce bine e să poţi conta pe un 
asemenea devotament frăţesc. 

— Matern, corectă Rămășag. 

Femeia se uita un moment la el. 

Rămășag se îndreptă spre partea opusă a camerei și 
privi spre Dorset Square. 

Se poate ca domnișoara Revelstoke să fi știut că avea 
auzul foarte ascuţit, căci vorbea în șoaptă. 

— Poate să te viziteze Henry? 

Fata se codea să răspundă și se uită înspre partea unde 
se afla Long. 

— Nu-l întreba pe el, căci îl urăște pe Henry, zise 
domnișoara Revelstoke. Aș dori să vorbești cu Henry, 

singură. Se poate? 

larăși se uită Nora spre detectiv. I se citea pe față 
îndoiala și nesiguranța ei. 

— Nu știu, mi se pare că s-au luat măsuri ca să nu 
vorbesc cu nimeni. Nu poţi să-mi pui ce vrea? 

— Vrea să-ți comunice ceva - ceva ce ar fi zis Monkford 
înainte de a fi iscălit testamentul. 

Văzând că ochii fetei se îndreaptă iar spre detectiv. 
Începu să surâdă. 

— Ei, nu vreau să te mai chinuiesc. Nu-i spune despre ce 
am vorbit. 

— D-ră Revelstoke, s-a aflat ceva despre d. Crayley? 

Detectivul auzind întrebarea se întoarse repede. 

— Nimic, răspunse femeia, după un moment de gândire, 
absolut nimic. 

Fata oftă. 

— A fost bun cu mine, spuse ea încet. Mi-e teamă... și 
clătină din cap. 

Long Rămășag știa foarte bine de ce-i era teamă. Nu va 
fi prea greu să i se comunice moartea lui Jackson Crayley. 

CAPITOLUL XXXI 


A doua zi dimineaţa doi bărbaţi luaseră loc pe banca 
acuzaților la tribunalul poliției Westminster. Amândurora li 
se aducea această acuzare: viteză periculoasă a 
automobilului fără a poseda carnet de conducător. Ambii 
au acceptat liniștiți - ba am putea chiar zice ușuraţi, - cele 
șase luni la care au fost condamnați. 

— Pe voi doi ar trebui să vă spânzure, le spuse Long 
Rămășag, vorbind cu ei pe coridor după pronunţarea 
verdictului. Aţi fost trimiși să mă omorâţi. Băgaţi bine de 
seamă ce faceţi. Totuși dacă mi-aţi spune tot ce știți despre 
această chestie... 

— D-le Long, i se adresă unul din ei. V-am spus tot ce am 
știut. Afacerea asta ni s-a dat de un bătrân tovarăș, care 
voia să te sperie și.... 

— Tacă-ţi gura! zise celălalt. Vorbești prea mult. 

Multe lucruri privitoare la Banda Groazei nu și le putea 
explica Rămășag. Dar nimic nu-l agasa atâta, cât faptul că 
nu știe care erau legăturile misterioase a unuia din Bandă 
cu pleava lumii interlope. El nu credea în bătrânul tovarăș, 
numit și profesor; considera povestea asta ca o pură 
invenţie. 

Banda Groazei forma o clasă aparte. Cine era oare omul 
lor de legătură? Long nu găsea răspunsul la această 
întrebare. Oricine ar fi fost acela, trebuia să aibă 
posibilitatea să se întâlnească cu criminalii de rând în 
mediul lor fără să atragă asupra lui bănuiala lor sau 
atenţia poliției. Presupunând că Henry ar fi acel om, el se 
afla, ca avocat, într-o situaţie favorabilă. Dar Henry nu se 

ocupa de procese penale, ci de cele mai multe ori numai de 
procese civile. 

Rouch, cu toate defectele sale, era o capacitate într-o 
direcţie: în descoperirea micilor hoţii. Cunoștea pe fiecare 
escroc din Londra și cunoștea istoria familiilor lor pe de 
rost. La întrebarea lui Long, referitoare la această chestie, 
clătină din cap și-i zise că nici el nu-l poate lămuri. 

Cu toate că era cam descurajat, Rămășag își continuă 
cercetările. Trimise doi oameni, pe unul la Deptford, pe 
cellalt la Nottingdale, dându-le ca ajutoare o mică armată 
de spioni polițiști, fără de care poliția aproape că n-ar 
putea face nimic. 

Venind seara acasă, găsi o scrisoare. Recunoscu scrisul 
d-lui Crayley. Deschise plicul și găsi o foaie de hârtie 
bătută, la mașină: 


Stimate domnule Long! 

După cu știți bine sezonul s-a terminat dezastruos 
pentru noi. Domnul Monkford era totuși ca și un 
prieten personal de-al nostru și moartea sa lasă în 
umbră toate pagubele noastre proprii. Aţi avea 
oarecare interes pentru una din ipotezele mele, 
oricât de fantastice ar părea. Dacă veţi veni pe la 16 
crt. la Heartsease, când mă voi reîntoarce și eu, voi 
discuta cu plăcere chestiunea cu Dvs. 


Rămășag  surâse. 16 August! Suna ca invitaţia 
proverbială a păianjenului și totuși se decisese să meargă 
în cursa ce i se întinse. Poate că va fi și profesorul acolo, 
ca să-i zică bun venit. 

Închise scrisoarea în sertarul biroului. Cu tot surâsul, 
totuși nu se simţea vesel. Data pe panou - data din 
scrisoare! coincidenţă bizară. Nu putea să aibă decât o 
singură interpretare. Data fusese sculptată și scrisoarea 
fusese trimisă ca să sugereze spiritului său o dată și să-i 
ofere până la 16 un sentiment de siguranţă. Perioada 

periculoasă se afla între azi și 16. Fiecare răsărit de soare 
putea să fie începutul unei zile fatale, perspectivă nu 
tocmai plăcută. Mâna spânzuratului care se mai îndreptase 
odinioară spre dânsul, care trăsese pe călău pe lumea 
cealaltă, care doborâse pe judecător, care ucisese pe 
procuror şi  omorâse pe bancherul, care prin 
perspicacitatea sa ajutase la prinderea lui Clay Shelton, 
căuta din nou să-l apuce și pe el pentru a-l nimici imediat. 

Rămase atât de adâncit în aceste gânduri încât sări în 
sus când servitorul său bătu la ușă. 

— Ce naiba! zise Rămășag speriat de propria lui 
nervozitate. Îmi pare că înnebunesc! Intră! 

Şi prin acest ordin, parcă invita la el pericolul ascuns 
sau pe faţă. Se sculă de pe scaun gata să preîntâmpine 
orice soartă. 

Servitorul intră în cameră, închise ușa și-l întrebă în 
șoaptă. 

— Vreti să primiţi pe Domnișoara Alice Cravel? 

CAPITOLUL XXXII 


Rămășag dădu din cap. 

— Poftește pe Domnișoara, spuse el și un minut mai 
târziu, Domnișoara Alice Cravel intră în cameră. 

Era îmbrăcată ca de obicei, foarte elegant. Faţa sa era 
aspră și palidă. Arăta ca și când nu dormise o săptămână 
întreagă. Se uită la el în tăcere până ce servitorul părăsi 
camera. 

— Nu, mulţumesc, stau mai bine în picioare. 

—Ti-e dragă viaţa? îl întrebă ea. 

— Așa și așa. 

Privirile sale erau aţintite spre mâinile ei împreunate, 
îmbrăcate cu mănuși și de care atârna o pungă de aur. 

— Jackson Crayley iubea viaţa... îl considerai nebun. 
Credeai că grădina sa era numai un capriciu și că nu se 
interesa de ea. Însă splendoarea culorilor și miresmele 
încântătoare făceau ca viaţa să-i fie dragă. Lui Jackson îi 
plăceau lucruri frumoase. 

Long asculta atent și observa mereu mâinile ei. 

— Cred că în viaţă mai ai și alte idealuri, decât de a băga 
oameni în închisoare sau a-i duce la spânzurătoare? Poate 
că îţi plac și D-tale lucruri frumoase? Doar vezi cu plăcere 
răsăritul și apusul soarelui - și florile - și primăvara... 

Vocea îi tremura și numai cu mare greutate își putu 
recăpăta cumpătul. 

— Da, îmi sunt dragi lucrurile frumoase și nu pot suferi 
pe cele urâte, îi răspunse Long indiferent. 

Stătea în faţa ei cu mâinile în buzunarul hainei și cu 

capul puţin plecat, căci ea era ceva mai scundă. 

— Iubesc lucrurile bune și urăsc pe cele rele. E asta 
nenatural? 

Alice clătină din cap. 

— Nu. Dar și Jackie era așa, spuse ea încetișor. Și acum 
e mori... mort. 

Își acoperi ochii cu mâna și se clătină. Long crezu că o 
să cadă și-i aduse un scaun. 

— Nu, nu asta nu vreau, strigă ea nerăbdătoare. Și-ţi voi 
mai spune ceva ce nu vreau, Long Rămășag. Te urăsc. 

Vocea ei era abia perceptibilă, dar el nu se îndoia de ura 
ei. Ochii îi aruncau fulgere și gura ei cu buzele drepte, 
confirmau vorbele spuse. 

— Te urăsc! Nici nu bănuiești cât te urăsc! Dar nu vreau 
să te știu mort - mă crezi? Nu, doresc... moartea D-tale! 

La fiecare vorbă lovea cu pumnul în masă. 

— Vreau să te știu în viață, auzi? Mi-e destul, mi-e 
scârbă! Tot timpul, mirosul ăsta de sânge în nas. 

Cu o mișcare sălbatecă întinse braţele, așa că Long 
crezu că o apucase un atac de isterie. Dar își reveni. 

— Nu e niciun alt motiv pentru care vreau să trăiești, 
decât că sunt sătulă de morţi, de spiritele lor, de 
îmbrăcămintea lor și de tot ce făceau și vorbeau. 

Ochii i se închiseră aproape complect, exprimând un 
chin grozav. 

— Nu vrei să te lași de această afacere, să pleci și să-i 
lași pe toţi în plata Domnului? 

— De ce vrei să plec? Știu, mi-ai spus-o! Dar cum aș 
putea scăpa, presupunând că m-aș decide să nu mă mai 
ocup de chestia asta așa cum spui D-ta? 

— Poţi pleca în străinătate pentru patru luni, pentru 
două luni, numai o lună și va fi suficient. 

Respira greu. Faţa-i deveni palidă. ă 

— Vreau să-ți spun ceva, începu ea din nou. Într-o seară 
era cât p-aci să pună mâna pe D-ta. Eu fusesem trimisă să 
te împiedec să tragi cu revolverul. Ţi-aduci aminte de 

noaptea când să tras asupra D-tale?! Și eu inventasem 
povestea că voiau să mă răpească. Dar D-ta ai întrevăzut 
adevărul am băgat asta de seamă, când m-ai întrebat la ce 
teatru am fost. Mi-este indiferent, ce vrei să faci cu mine. 
Ţi-o jur că aș dori să mă bagi la pușcărie și să mă lași acolo 
până ce va trece totul. Acum ţi-am povestit totul. Ai auzit, 
ce-am spus. Am fost împreună cu cei ce voiau să te 
omoare! 

— Cine era bărbatul? 

Alice aruncă capul înapoi nerăbdătoare. 

— Asta nu ţi-o pot spune. Ştii foarte bine că nu pot. Dar 
făceam și eu parte din bandă. Eu! Eu! 

Și se bătu cu pumnul în piept. 

— Nu e destul? Nu poţi să mă duci la închisoare? De 
aceea am venit. De aceea și pentru a te preveni. 

— Cine era bărbatul? întrebă el din nou. 

— Prostule. Ce are asta a face. Crezi oare o secundă, că 
o voi spune? 

— Era fratele D-tale? 

— Fratele meu era în noaptea aceea în Little Heartsease. 
O știi tot așa de bine ca oricare altul, căci te-ai interesat... 
Ai fost chiar a doua zi acolo, iar unul din oamenii D-tale a 
interogat pe servitori și chelneri. Dar asta nu ţi-era destul. 
Au fost întrebaţi și musafirii. 

— Henry? întrebă el. 

— Henry! 

Strâmbă gura. Apoi deveni imediat foarte serioasă. 

— Am riscat foarte mult vizitându-te. De când sunt aici 
te-ai tot uitat la mâinile mele. Nu-i așa? Puteam să te omor 
de trei ori până acum. Crezi că mă laud? Îţi spun numai 
adevărul. Poate că într-o bună zi îţi voi dovedi că am spus 
adevărul. 

Probabil că obrazul lui arăta oarecare îndoială, căci ea 
continuă: 

— Nu ţi-e frică de mine, pentru că sunt femeie și te-ai 
codi să îndrepţi revolverul asupra mea. Dar chiar de aș fi 


181 


bărbat tot n-ai putea să pui mâna pe mine sau să tragi 
asupra mea. 

Ridică mâna înmănușată deasupra capului și părea că se 
joacă cu degetele. O lumină strălucitoare îl orbi și-l făcu să 
se dea înapoi. Când deschise ochii nu o putea zări din 
cauza stelelor luminoase ce-i jucau înaintea ochilor. Apoi 
zării un nor alb, gros, înălțându-se spre tavan. 

— Magneziu, spuse ea liniștită. Ochii mei erau închiși 
când l-am aprins, ai D-tale rămaseră deschiși. Dacă aș fi 
voit, puteam să te împușc ca pe un câine. Mă crezi acum? 

Arnold răsuflă adânc. 

— Poţi face orice pariu, căci te cred, o asigură el... 
Trucul ăsta e nou pentru mine, D-ră Cravel. 

— Nou? Ei au sute de trucuri noi, spuse ea disprețuitor. 
Au dat greș de trei ori, dar la urma urmei, Domnule Long, 
tot îţi vor da de hac. 

Il privi cu multă seriozitate. 

— Am astăzi un acces de cinste și vreau să-ţi spun ceva. 
Mi-e teamă de două lucruri: Mi-e teamă că te vor ucide și 
mi-e teamă de vreo nereușită a planurilor lor. Pentru ca 
dacă nu vor reuși, data viitoare ai să-i prinzi șt atunci va fi 
sfârșitul tuturor! Nu vrei să mă închizi? În genunchi te rog 
să mă închizi! Nu sunt nebună Long. N-am fost niciodată 
mai lucidă ca azi, nu mai pot suporta... sunt la capătul 
forţelor mele. 

Long scoase scrisoarea din sertar și i-o arătă. Ea citi 
numai unul sau două rânduri și-i înapoie scrisoarea. 

— Ştiu - zise ea, te vei duce? 

El clătină din cap în semn afirmativ. 

— La 16? 

Dădu din nou din cap. 

— Şi la ce te aștepți? 

— La neplăceri răspunse el scurt. 

— De astea o să ai destule, spuse ea printre dinţii 
încleștaţi. Nici nu știi ce te așteaptă în Heartsease! 

La auzul acestor cuvinte, îl trecură fiorii, dar nu 


182 


răspunse nimic, ci se uită numai cum își schimbă mănușile 
înnegrite cu altele noi din poșetă. 

— Nu pot să fac nimic cu D-ta. De asta mi-era teamă. 
Unde se află acum domnișoara Sanders? 

— Într-o clinică particulară, îi răspunse el, deși știa că 
nu-i spune nimic nou. 

— E în siguranţă acolo? îl întrebă ea surâzând. 

— Destul de sigur. Un detectiv patrulează tot timpul în 
jurul casei și unul stă toată noaptea în hol. 

— Totuși vor pune mâna pe ea, dacă vor avea nevoie de 
dânsa. 

— Pariez, spuse Long. 

— Ai pierde rămășagul. 

Parcă voia să-i mai spună ceva, dar se răzgândi. Se 
îndreptă spre ușă. O deschise și rămânând în pragul ușii îi 
aruncă ultima bombă: 

— Banda Groazei a D-tale are mare nevoie de Nora 
Sanders, zise ea cu buzele tremurânde. Au neapărată 
nevoie de ea. Nu vei ghici niciodată din ce cauză. 

— Pentru că sunt faliți, răspunse elin grabă și observă o 
schimbare a expresiei feţei ei. 

— Faliţi? Cine ţi-a spus asta? ţipă ea. 

Era într-adevăr foarte mirată. 

— Sunt faliţi. Cineva a atacat rezervele și altcineva caută 
să le refacă. 

Alice se uită gânditoare la el mușcându-și buzele. 

— Așa stau lucrurile? zise ea cu voce slabă. Dar păzește- 
o bine pe Nora Sanders a D-tale. 

El știa că spune adevărul. Mult timp după plecarea ei, 
Long străbătu camera în lung și-n lat, oprindu-se numai 
din când în când să observe strădania servitorului, care se 
căznea să alunge din cameră norii de fum de magneziu. 

După aceea se așeză la biroul și începu să schiţeze 
planul clinicii în care se afla Nora Sanders. Era adevărat 
ce-i spusese ea. Luase toate măsurile ca să prevină vreun 
nou atac asupra ei. Studia schiţa din toate punctele de 

vedere și-și imagina orice posibilitate. Sfârșitul bandei 
groazei se apropia. Asta se vedea cu ochii. Dar ultimele ei 
energii nu erau încă complect consumate. 

Long o luă spre clinică ca să afle noutăţi de la sora 
supraveghetoare. Aceasta, o persoană micuță și fără 
importanţă, nu credea într-o răpire. 

— Desigur că e în siguranţă, mai cu seamă că peste tot 
mișună detectivii. 

Intrând în hol auziră un geamăt. Supraveghetoarea 
surâse. 

— Nu-i nimic serios. O bolnavă de nervi. O femeie 
tânără, care a fost adusă azi la prânz. Un atac isteric, n-ar 
fi nimic, dacă ar fi liniștită. 

— Nu deranjează pe ceilalți bolnavi? 

— Pleacă încă astă seară. Am și spus medicului ei că nu 
o putem păstra aici. Sărmana poate umbla ca și D-ta sau ca 
mine. Susţine însă că trebuie să fie tratată ca o bolnavă. 

Lang se înapoie acasă și se simţea liniștit relativ la fată, 
deși nu uitase vorbele Alicei Cravel. 

Servitorul plecase de acasă, lăsându-i însă un bilet pe 
masă: 

„Chemaţi la telefon pe sergentul Rouch”. 

Long obținu imediat legătura. 

— Cred ca am dat de acela care face legătura între 
bandă și băieţi... 

Rouch numea „pleava” cu titlul de băieți. 

— Pot veni la Dv.? 

— Da, vino, răspunse Long. 

Peste o jumătate ceas sosi Rouch și cu el un bărbat palid 
pe care-l știa că este cel mai bun spion poliţist. Acest tip, 
pe care „pleava” îl numea „șef” fusese înainte bucătar într- 
un restaurant cunoscut, avea o situaţie deosebită printre 
spioni, căci reușise să-și menţină un oarecare prestigiu 
tocmai în mediul acelora pe care îi trăda. 

— Spune Domnului Inspector tot ce știi, șefule! 

Șeful se uită cu nemulţumire, când la unul când la altul. 

Își umezii buzele uscate și începu cu o voce stinsă și 
răgușită: 

— Căutaţi pe profesor? Eu l-am văzut deseori în 
Bermondsey și Deptford. li cunoaște pe toţi cei mari: 
Kallin, Jakobs și pe Paul-Grecul. 

— Cum arată? 

— Cum arată? 

— Nu așa înalt ca Dv., dar mai înalt ca mine, continuă 
șeful și slab. Totdeauna îmbrăcat în negru, poartă o 
cravată ca artiștii pe tablouri. 

— Ce vârstă are? 

— Nu știu, zău, spuse șeful gânditor. Cam bătrâior. 
Părul îl are alb. De aceea i se zice profesorul. Totdeauna se 
întâlnește cu oamenii lui în afară, niciodată într-unul din 
localurile cunoscute. În Deptford se povestește că ar fi un 
mare tăinuitor din West, dar eu n-am auzit niciodată că ar 
fi cumpărat ceva de la băieţi și după câte știu, 
întrebuinţează băieţii numai la atacuri. 

— Cunoști pe Raffy, șoferul? 

— Desigur, răspunse spionul, ăsta vine din Deptford. 
Fusese chiar acum condamnat la 6 luni închisoare pentru 
viteză periculoasă. Se povestește că profesorul i-ar fi dat o 
sută de lire pentru o afacere în Westend. 

— Nu se poate vedea undeva pe profesor? 

Spionul clătină din cap în semn negativ. 

— Nu. Când vrea să vină, atunci comunică locul de 
întâlnire vreunuia din cei mari și ăștia tac. Vreau să vă 
spun pe cine angajase el odată, - mai de mult - pe Harry 
Cavaleristu. 

Rămășag ordonă șefului să înștiințeze Scotland Yard 
îndată ce profesorul se va manifesta într-un fel oarecare 
sau îndată ce șeful va auzi ceva despre dânsul. E prima 
dată când Long se simţea neliniștit și îngrijorat, de când 
umbra lui Clay Shelton încrucișase calea sa. Asta era și 
foarte natural, căci acum toată iscusinţa și toată 

nemernicia bandei misterioase se îndrepta contra Norei 
Sanders. 

Long era extrem de obosit. Lepădându-și haina și gulerul 
își aduse aminte că voise să rămână treaz patru nopţi. O 
noapte de odihnă și-ar putea permite, se gândi el surâzând, 
când intră în sala de baie și dădu drumul apei să curgă. 

Din cauza zgomotului produs de apa ce curgea în baie, 
nu auzi sunând telefonul, decât când se înapoie în cameră, 
să-și caute pantofii. 

— Telefon public, îi anunţă funcţionara de la Centrală. 

— Trebuie să fie Rouch, se gândi el, dar era o voce de 
femeie, pe care o recunoscu ca aceea a Alicei Cravel, deși 
dânsa încercă să și-o prefacă. 

— D-ta ești, Long? Scoate-o imediat pe Nora Sanders din 
clinică. 

— De ce? întrebă el. 

— Fără de ce! Fă ce-ţi spun, ai timp o jumătate oră. 
Dacă nu ești prost, vei face ce-ţi spun eul 

— Dar..., începu el și auzi cum de partea cealaltă se și 
închise aparatul. 

CAPITOLUL XXXIII 


Să fie oare un șiretlic la mijloc? Să scoată fata din spital, 
ca ei să poată mai ușor pune mâna pe dânsa? Și totuși era 
convins de sinceritatea Alicei și de urgenţa avertismentului 
ei. _ 

Telefonă la clinică. Sora superioară se culcase. Insă sora 
de serviciu îi dădu un răspuns liniștitor. 

— Da. Funcţionarul Dv. e aici. Nu s-a întâmplat nimic. 
Domnișoara Sanders doarme. 

Long vorbi și cu detectivul de pază și căpătă și de la el 
același răspuns liniștitor. 

Se înapoia încet în sala de baie, lăsă să se scurgă apa 
din baie, se îmbrăcă din nou și, fără să-și dea seama de ce, 
se simţea complect treaz. Când fu gata îmbrăcat își dădu 
seama de îngrijorarea lui prostească. Nici el nu putea să 
facă la clinică mai mult decât funcţionarul, ce era acolo de 
serviciu. Totuși se decise s-o ia spre Dorset Square. 
Noaptea era splendidă. Westend mișuna de oameni, căci 
tocmai se isprăvise reprezentațiile teatrale și automobilele 
se ţineau lanţ unul după altul, în ambele direcţii. 

Drumul îl ducea pe la Berkeley Street și Berkeley 
Square și se duse să viziteze pe tatăl său, care cu toată ora 
târzie se mai afla desigur în cabinetul său de lucru. Apăsă 
butonul soneriei și valetul lui Sir Godley îi deschise ușa. 

Când Long Rămășag observă faţa îngrijorată a 
servitorului, îl trecu un fior de neliniște. 

— Unde-i tata? întrebă el. 

— Nu știu, Domnule Arnold. A plecat acum un ceas ca să 
arunce o scrisoare la cutie. Sir Godley se duce de altfel 

seara totdeauna cu scrisorile la cutie, ca să mai facă puţină 
mișcare; dar de obicei se înapoiază după cinci minute. 

Arnold trecu în bibliotecă. Toate lămpile erau aprinse 
semn că tatăl său voia să se întoarcă imediat. Unul din 
sertarele biroului era deschis. Rămășag se uită în el - gol. 
Long fluieră încet. În acest sertar păstra Sir Godley un 
browning mic. Rămășag chemă pe bătrânul valet, față de 
care stăpânul său nu prea avea multe secrete. 

— Ia Sir Godley revolverul cu el, când se duce să arunce 
scrisori a cutie? întrebă el. 

— Da, Domnule, în ultimul timp, răspunse servitorul. 

Apoi privirea detectivului fu atrasă de șemineul din 
cameră. Grătarul era plin cu hârtie arsă și se aplecă să o 
examineze. Tatăl său băgase în foc un pachet întreg de 
scrisori. Câteva hârtii din mijlocul pachetului nu fuseseră 
distruse complect de flăcări, dar numai pe una se putea 
distinge ceva. Era o bucată de hârtie triunghiulară care 
odinioară purta desigur o adresă și data. Nu se mai putea 


citi întreaga adresă, ci numai cuvântul, „...hagen” și data 
de 12 Ianuarie 1881. Întorcând foaia observă câteva vorbe 
scrise într-o caligrafie foarte frumoasă: „... puţinul... ce 


poţi face.... ajută... frate... criză” 

La această scrisoare fusese atașată o hârtie lunguiaţă. 
Rămășag duse resturile carbonizate la lumină. Cerneala se 
mai vedea încă. Era o trată asupra tatălui său. Nu putu 
descifra numele emitentului. Aruncă cenușa înapoi în sobă 
în timp ce bătrânul servitor îl observa. 

— Nu trebuie să spui tatălui meu că am cotrobăit prin 
lucrurile sale, John spuse el. 

Bătrânul, care de multe ori, ajutase pe tânărul său 
stăpân, dădu din cap în semn de aprobare. 

leșind pe stradă se duse spre prima cutie de scrisori, 
unde găsi pe inevitabilul poliţist, una din acele mine de 
informaţii, fără de care descoperirea crimelor ar fi și mai 
greoaie decât este. 

Polițistul care văzuse pe Sir Godley, și vorbise chiar cu 

el, îi dădu o informaţie foarte neliniștitoare. 

— Trebuie să spun că tatăl Dv. s-a purtat foarte ciudat. 
În timp ce vorbeam cu el, trecu un taxi și cred, că Sir 
Godley recunoscuse pe d. care şedea în mașină. Şi eu l-am 
putut vedea: un domn bătrân, cu părul alb, cu o cravată 
mare neagră și ochelari... 

— Şi ce-a făcut tatăl meu? 

— Ceva, după mine, foarte ciudat. Trecu în fugă strada, 
sări în altă mașină și dădu instrucţiuni șoferului prin 
fereastră. Cred că voia să ajungă pe domnul cel bătrân. 

Arnold Long se înapoie cu totul zăpăcit acasă la tatăl 
său. Spusese servitorului câteva vorbe liniștitoare și își 
continuă drumul spre Dorset Square. 

Piața era părăsită. Singura animaţie era la capătul 
străzii, unde era gara Great Central și unde se coborau din 
automobile amatorii de teatru, pentru a se înapoia acasă. 
La intrarea în clinica Long fu salutat de un bărbat. 

— Nu să întâmplat nimic, Domnule! raportă el. Au 
transportat numai pe fata isterică. Mare gălăgie făcea! 

— Da, da, isterica! 

Își amintise de descrierea ce i-o făcuse superioara 
clinicii. Sora care era de serviciu în noaptea aceea și care 
cobora în acel moment scările îi spuse că Nora doarme 
liniștită. 

— Chiar acum când veneam, jos, am aruncat o privire în 
camera ei, spuse ea. 

— Pot s-o văd? 

Nici el nu-și dedea seama de ce puse o întrebare așa de 
stranie. Sora șovăi puţin. 

— Nu știu dacă o să permită Superioara. 

Se opri și-i atrase din nou atenţia să se uite înăuntru și 
să nu vorbească nimic. Long o urmă pe scară și se simţea 
cam caraghios. Ajungând la etajul întâi, sora se opri și-i 
atrase din nou atenţia să fie liniștit. Deschise ușa Norei, și- 
i făcu semn să intre. 

O lampă acoperită, lumina tocmai atâta ca să poţi 

recunoaște că în pat se afla o persoană. Fata era cu spatele 
la ușă și numai o șuviță de păr se arătă pe la marginea 
plăpumii. O șuviţă de păr...? Arnold încreţi fruntea. Șuviţa 
era neagră. 

Cu toată opunerea sorei, ajunse cu pași repezi la pat. 

— Hei - ascultă! 

Puse mâna pe umărul fetei și o zgâlţâi. Fata nu dormea. 
Se uita speriată la detectiv. Ochii ei erau căprii și fața avea 
o expresie amărâtă. 

— Ce faceţi, Domnule Long... începu sora și zări faţa 
fetei. 

— Dar asta nu e Domnișoara Sanders! strigă ea mirată... 

Așa și era. În acest timp Nora Sanders era într-o 
ambulanţă care o ducea spre Berkshire unde o aștepta 
directorul din Heartsease, s-o ia în primire, și de data 
aceasta nu o să mai aibă de-a face cu Jackson Crayley, ci 
cu un om care nu cunoaște nici milă, nici frică. 

CAPITOLUL XXXIV 


Long Rămășag bănui ce se întâmplase, mai înainte chiar 
ca fata să fi spus ceva. 

— Scoală-te şi  îmbracă-te! Te  arestez pentru 
complicitate la crimă, spuse el. Trimete te rog după o 
îngrijitoare, care să stea aici până ce femeia asta va fi gata 
de transportat, spuse el sorei de noapte și cobora cu 
dânsa. În timp ce coborau îi povesti cele întâmplate. 

Fata fusese adusă după masă în urma recomandării unui 
medic. Părea să fie isterică și plângea și ţipă până seara. 
Când „doctorul” veni pe seară, superioara îl rugă să o 
scoată din clinică, pentru că deranjează pe ceilalți bolnavi. 
Doctorul promisese să trimeată mai târziu o ambulanţă, 
care și venise împreună cu doi sanitari în uniformă. Fata fu 
așezată pe o brancardă, sub supravegherea medicului. 

— Eram de faţă, raportă sora de serviciu până când 
doctorul mă rugă să aduc o cuvertură. Am lipsit doar trei 
minute... 

— Şi între timp, brancardierii ameţiseră sau aduseră pe 
altă cale la tăcere pe Domnișoara Sanders și o puseră în 
locul celeilalte fete pe brancardă. N-ai auzit niciun strigăt? 

Sora spuse. 

— Da, tocmai când am ajuns la capătul scării. Credeam 
că era Doamna Denusey. 

Long îngălbeni. 

— Înţeleg, zise el, nu pot să te învinovăţesc cu nimic. 
Trebuia să mă aștept la așa ceva, când auzisem de bolnava 
care a fost adusă după amiază. Camera ei era desigur 
lângă aceea a Domnișoarei Sanders? 

Nu-i rămânea altceva de făcut decât să facă raportul 
obișnuit către Scotland Yard și să înștiinţeze toate 
posturile de poliţie, ca să cerceteze unde se află 
ambulanta, al cărei număr și-l notase polițistul staționat în 
faţa clinicii. 

Long uitase cu totul de tatăl său, când bătrânul valet îi 
telefonă pe la trei noaptea la Scotland Yard unde studia 
rapoartele. 

— Sir Godley nu s-a înapoiat încă, îi spuse el și fiori 
cuprinse pe Long. 

Avea acum nevoie de tot curajul și de tot sângele său 
rece. Se rezemă bine pe scaun și cu o voința 
supraomenească înlătură din el orice sentiment. Nu mai 
era decât un poliţist care trebuia să clarifice secretul 
dispariţiei unui oarecare Godley Long și a secretarei D-rei 
Revelstoke. De s-ar gândi la dânșii în orice alt mod, ar 
trebui să înnebunească. 

Nu erau singurele persoane ce dispăruseră în noaptea 
aceea. D-ra Revelstoke fusese la o serată și până la trei 
noaptea nu venise încă acasă. Henry, avocatul lipsea de 
asemenea, probabil că însoţise pe D-ra Revelstoke. Un om 
însă era la postul său. Când detectivul chemă la telefon 
Heartsease pe la 4 dimineaţă. 

— D-ta ești, Long? S-a întâmplat ceva? 

— Caut să-ţi vorbesc de la 12, spuse Long. Unde ai fost? 

— Ai încercat să-mi vorbești de la 12? Nu e adevărat. 
Dorm de la 11 și telefonul e alături de pat. Ce dorești? 

Nu era vocea unui om trezit din somn căci prea suna 
clară, puternică și limpede. 

— Vin la D-ta să-ţi vorbesc, îi zise detectivul. Sora D-tale 
e acolo? 

Pauză. 

— Nu, sora mea nu-i aici. E în oraș. Nu știi unde șade? 

Şi-i dădu adresa. 

— Într-un ceas sunt la D-ta, zise Long. 

Telefonă apoi Alicei Cravel, dar nu putu afla nimic de la 

ea. Agentul trimis s-o aducă la Scotland Yard, constată că 
plecase cu câteva minute înainte de sosirea lui. 

Ziua începea posomorâtă și picura o ploaie măruntă, în 
timp ce automobilul poliţiei îl ducea pe Great West Road 
spre Berkshire. 

Asta era deci marea lovitură pe care o plănuiseră ei în 
grabă. Își asiguraseră banii lui Monkford prin fată și 
căutau acum un mijloc sigur ca să-i transfere asupra lor. 
Nora urma să se căsătorească cu unul din membrii bandei, 
în așa fel încât ea să nu mai poată depune nicio plângere 
contra lor. În modul acesta sperau să-l pună și pe el în faţa 
unui fapt îndeplinit și în situaţia de a nu mai putea face 
nimic, fără să fie expus la un scandal public, cu urmări 
neplăcute. 

Trecuse de Engham și cobora panta spre șoseaua către 
Ascot. Lângă el dormita Rouch. Deodată văzu pe șosea o 
femeie care-i făcea semn să oprească. Trase frânele și cu 
toate că automobilul derapă pe șoseaua înmuiată de ploaie 
se opri totuși la câţiva metri înaintea femeii. Era Alice 
Cravel. O mașină mică, ce zăcea în șanț îi explica prezenţa 
ei acolo. 

— Bănuiam că ești D-ta, zise ea gâfâind. Unde mergi? 

— La Heartsease să văd pe fratele D-tale. 

Alice clătină din cap și întinse mâinile împreunate, 
implorându-l. 

— Pentru D-zeu! Nu te du. Te implor, Domnule Long. 
Voiam să ajung eu înaintea D-tale acolo, însă frânele nu au 
acţionat pe pantă. Nu te du acolo promite-mi. 

Făcea o impresie deplorabilă. Era udă până la piele, căci 
ploaia se înteţise și ea nu-și mai luase măcar timpul să 
ridice capota automobilului. 

— De ce te temi? Ce poate să-mi facă? Ştii că Nora a fost 
răpită aseară? 

Dansa confirmă. 

— O știam - și te-am avertizat. Dar nu înrăutăţi lucrurile. 
Înseamnă să te duci la moarte, D-le Long! N-am visat 

niciodată că voi încerca să-ţi salvez viaţa, dar o fac! 

— Unde au dus-o? 

Ea clătină din cap. 

— Nu știu - zău nu știu și chiar dacă aș ști, probabil că 
tot nu ţi-aș fi spus-o. Dar nu știu. 

Long se uită la mașina sfărâmată, apoi la fată. 

— Suie-te în mașina mea. Te iau cu mine. 

Alice clătină din cap. 

— Ila-mă numai până la Sunningdale. Acolo pot închiria o 
mașină. 

— Nu te duci la Heartsease? 

— Nu. 

Rouch se instală în fundul mașinii și ea îi luă locul lângă 
Long. 

Long simţea cum Alice tremura de frig. Luă o pătură și o 
acoperi fără ca ea să opună vreo rezistenţă. 

— Ştii că și tatăl meu a dispărut? 

— Tatăl D-tale? Sir Godley Long? Unde s-a dus? 

Se părea că nu considera dispariţia lui Sir Godley ca o 
faptă a bandei, căci nu o prea interesa. 

În Sunningdale opri, la cererea ei, în faţa unui garaj. 

— Rămâi cu bine Domnule Long! N-ar trebui să-ți doresc 
să scapi teafăr din această afacere, dar o fac totuși și dacă 
există o altă viaţă, cum cred unii oameni, îți vei aduce 
aminte de ceea ce am făcut pentru D-ta! 

Şi se duse spre o ușă mică a garajului, care probabil 
ducea la camera paznicului de noapte. 

Long își continuă drumul cu oarecare frică în suflet. 
Alice era așa de sigură că-l aștepta moartea la Heartsease, 
încât îi infiltrase și lui această credinţă. 

CAPITOLUL XXXV 


După alte zece minute de drum ajunseră la poarta 
parcului Heartsease și pe când urca alene spre intrarea 
principală, îl obseda presimţirea unui pericol iminent Nu-și 
putea închipui un om mai periculos ca d. Cravel. Acesta îl 
aștepta la portal și cu toate că era încă foarte de vreme, 
era îmbrăcat cu grijă și proaspăt ras. 

— Ai văzut poate pe sora mea, d-le Long? întrebă el. 

— Nu, răspunse Rămășag și Cravel începu să râdă. 

— Mi-a telefonat acum cinci minute din Sunningdale că 
ai dus-o până la garaj. 

— În cazul acesta răspunse Long rece, trebuie s-o fi 
văzut. 

În hol se afla pe o măsuţă o cană cu cafea fierbinte. 

— Gândeam că după voiajul ăsta, vei voi să bei ceva 
cald, observă Cravel. Pot să te asigur că nu conţine nici 
otravă și nici vreun narcotic. 

Când văzu că detectivul tot mai stătea la îndoială, 
continuă: 

— Poate vrei să lași pe d. Rouch să încerce întâi? 

Cafeaua îi făcu bine lui Long. 

— Mă bucur că l-ai adus și pe Rouch cu D-ta, spuse 
Cravel. 

— De ce? 

Cravel ridică din umeri. 

— Dacă cineva este acuzat de tot felul de crime teribile, 
e bine să aibă un martor, chiar dacă martorul îi este ostil, 
zise el. Am pus să facă foc la Nr. 7 Acesta-i apartamentul 
pe care-l l-a ocupat Monkford. Doar nu ești nervos? 

— De ce tocmai acolo? întrebă Long liniștit. 

Cravel ridică iarăși din umeri. 

— Nu cred să vii la 5 dimineaţă ca să-ţi rezervi o cameră 
pentru la anul, observă el rece. Mă aștept din contra la o 
convorbire destul de neplăcută și deoarece am o oarecare 
mândrie, doresc ca această convorbire să fie de natură mai 
mult sau mai puţin particulară. 

Ascensorul nefuncţionând, suiră scara spre etajul II. 
Cravel se dădu la o parte ca să permită celor doi detectivi 
să intre întâi în cameră. 

În sobă ardea un foc bun. Long își scoase pardesiul și se 
uită gânditor la Rouch. 

— Cred că ar fi mai bine dacă ai rămâne jos, îi zise Long. 

Rouch ascultător părăsi camera. 

Se părea că se începuse să se înfăptuiască intenţia lui 
Cravel de a muta scara principală în acest corp al casei, 
căci Long observase un zidar, pe când trecuse cu mașina 
spre hotel. Se construise și un zid nou, iar după dezordinea 
din salon, se putea vedea că zidarii își începuseră deja 
lucrul și în clădirea principală. 

— Ei bine, Cravel, aș dori anumite lămuriri de la D-ta și 
te avertizez că ai ajuns la limita îngăduinţei mele. Unde e 
Domnișoara Sanders? 

Cravel zâmbi. 

— De ce-ţi închipui că eu aș putea ști unde este? 

— A fost răpită ieri dintr-o clinică particulară, spuse 
Long. Prietenul D-tale, Profesorul, fiind responsabil... 

— Prietenul meu, Profesorul? Cine mai e și acesta, 
prietenul meu Profesorul? 

— Nu doresc să intru în discuţiuni cu D-ta. Vreau să 
găsesc pe Nora Sanders și D-ta îmi vei spune unde se află. 

Stăteau faţă în faţă și în ochii lui Long se vedea o 
strălucire pe care Cravel o mai văzuse odată. Totuși nu se 
sperie, ci surâse. 

— Poate că ești niţel iritat, d-le Long, spuse el calm, și 
atâta timp cât nu te vei linişti cred că e inutil să-ţi spun 


196 


ceva, cu atât mai mult cu cât singura lămurire ce ţi-aș 
putea da o să te enerveze peste măsură. 

— Așa stă chestia? întrebă Long liniștit. Despre ce fel de 
enervare e vorba? 

Cravel merse pre șemineu, se întoarse cu spatele spre 
foc și-și încrucișă braţele. 

— S-a întâmplat ceva foarte neplăcut, spuse el încet, 
recunosc că știu ceva despre chestia asta, însă foarte 
puţin. D-ra Sanders este, ca să zic așa, o prietenă de-a mea 
probabil că nu știai asta - dar primisem mai multe scrisori 
de la ea și mă onorase cu încrederea ei. Pare că o deranja 
atenţiile ce i le acordai. 

Rămășag dădu din cap. 

— D-ra Sanders nu voia să jignească sentimentele D-tale. 
Atenţiile D-tale deveniseră însă așa de asidue încât se 
alarmase și rugase pe un prieten de-al meu s-o scoată de 
sub jenanta D-tale supraveghere. Nu cunosc exact 
amănuntele, dar după câte știu, prietenul meu reușise 
aseară s-o salveze. Din nenorocire... 

Se opri și Long aşteptă, privindu-l. 

— Din nenorocire, întâmplările de acum câteva zile 
avură o influenţă atât de mare asupra sărmanei Nora, încât 
în drum spre Heartsease... 

— Este aici? întrerupse iute Long. 

D. Cravel dădu din cap. 

— În drum spre Heartsease își pierdu cunoștința și cu 
tot ajutorul dat de un medic din oraș, a murit! 

— Moartă? ochii lui Long erau pe jumătate închiși. Ești 
un mincinos, Cravel! Cauţi să mă enervezi. Mai încearcă 
odată! Și dacă e moartă - revolverul din mână nu tremura 
de loc. Dacă-i moartă, mă voi ţine de angajament și nimic 
nu te poate salva! 

Cravel ridică din nou din umeri. 

— E un fapt regretabil zise el. Credeam că știi. Sora mea 
nu este de obicei atât de discretă. 

— Ştia? întrebă Long. 

Cravel clătină din cap afirmativ. 

— Unde este Nora Sanders? 

Spre mirarea sa Cravel arătă cu mâna spre ușa ce dedea 
în camera în care murise Monkford. 

— Am adus-o aici, spuse el. Prietenul D-tale Profesorul 
stă cu ea. Ești într-adevăr un om inteligent, continuă 
Cravel glumeţ. Să vii direct aici! Trebuie să ai instinctul 
unui îndrăgostit! 

— Marş! porunci Long scurt, ţinând într-o mână 
revolverul îndreptat asupra lui și arătând cu cealaltă spre 
ușă. Să vedem cât de departe mergi cu gluma, spuse el și 
mi-e teamă că n-o să se sfârșească bine pentru D-ta. 

Cravel se îndreptă încet spre camera de culcare, apăsă 
clanţa și deschise larg ușa. 

— Intră, îi zise Long, și-l urmă cu toate simţurile 
încordate. 

Perdelele în dormitor erau trase pe jumătate. Lumina 
palidă care străbătea printr-o crăpătură dedea camerei un 
aspect lugubru. Long rămase ca înlemnit de mirare în 
pragul ușii. 

În faţa sa, lipit de peretele opus era un pat în care zăcea 
Nora Sanders cu ochii închiși, faţa albă ca varul și buzele 
albe. 

Se uită la ea cu gura deschisă, căci creierul său încetase 
orice activitate. 

Așa dar era adevărat! E moartă. De ce fusese adusă aci? 

Atunci se mișcă ceva la capătul papului și în semi- 
întunericul ce domnea, zări o figură ciudată, pe care nu o 
mai văzuse - un bărbat bătrân, căruia îi cădea pe obraz un 
păr alb, lung și neordonat. Prin ochelari lui mari se uita cu 
ură profundă la Long. 

— Să nu se miște nimeni! Rămâi acolo pe loc, Cravel, și 
dacă unul din voi scoate revolverul, voi trage! 

Ochii săi se întoarseră spre figura liniștită din pat. 
Moartă! Cum era oare posibil? Deodată îl apucă o furie 
oarbă. 

— Porcilor, strigă el. 

Făcu un pas înainte, al doilea îl aduse la mijlocul 
covorului. Simţea că covorul se lasă în jos și încercă să se 
arunce înapoi. Era însă prea târziu, căci își pierdu 
echilibrul. Întinse braţele în jurul său ca să se sprijine de 
marginile găurii mari, ce era acoperită de covor, dar nu 
reuși și căzu. Se lovi cu capul de un stâlp și-și pierdu 
cunoștința. 

CAPITOLUL XXXVI 


Câteva minute mai târziu, Cravel cobora încet scara, ieși 
la poartă și văzu pe Rouch, care aștepta fumând și privind 
cu tristeţe la ploaia ce cădea într-una. 

— Inspectorul Long rămâne la dejun aici, observă el. 

— Așa-a? întrebă sergentul Rouch mormăind. Vrea să viu 
la el? 

— Încă nu. Mi-a cerut câteva documente pe care le 
cercetează acum și în care se așteaptă, după cum 
presupun, să găsească dovada că sunt un criminal. 

— Da! Așa! spuse Rouch rece. 

Cravel deschise ușa biroului său și intră... Apoi Rouch îl 
auzi ieșind și încuind ușa. 

Nu-și luă osteneala să întoarcă capul și asta fusese 
nenorocirea lui. Lovitura pe care i-o aplică Cravel ar fi ucis 
pe orice alt om. Rouch purta însă o pălărie groasă, tare. 
Sub puterea loviturii sergentul se prăbuși în genunchi. 
Ciomagul mai căzu odată pe capul lui. Cravel se aplecă, îl 
apucă sub braţ și-l trase spre locul unde se afla mașina lui 
Long; îl aruncă înăuntru și-l acoperi cu o cuvertură. Aduse 
apoi o motocicletă ușoară, pe care o legă în liniște de scara 
mașinii. După aceasta se așeză la volan și o porni spre 
poarta de ieșire. _ 

Un sfert de ceas mai târziu trecu prin Engham. Întoarse 
brusc spre câmpia Runnymede și continuă pe șoseaua spre 
Windsor, șosea care merge paralel cu apa. 

Intr-un loc, unde malul cobora drept în jos opri mașina, 
fără însă a opri și motorul. Se dădu jos, dezlegă 
motocicleta. Îndreptă mașina cu botul spre apă, desfăcu 

frâna și mașina porni, răsturnându-se în fluviu. 

Se uită pe ceas, era 5. Se urcă pe motocicletă și se 
înapoie la Heartsease. 

Când intră din nou în cameră, fata și bătrânul 
dispăruseră, și uitându-se prin cameră, zări revolverul 
care-l scăpase din mână detectivul. Băgă revolverul în 
buzunar, făcu covorul sul și-l duse în salon. Cearceafurile 
și cuverturile dispăruseră. După ce mai aruncă o privire în 
camera aflată în dezordine încuie ușa și cobori din nou. 

Mai avea multe de făcut. Din biroul său ducea o scară 
îngustă într-o pivniţă, din care abia acum câteva zile fusese 
scos vinul. Ţinând o lampă într-o mână și ciomagul în 
cealaltă, cobori scările și merse până acolo unde zidarii 
făcuseră o gaură pătrată în tavan. Prin această gaură 
trebuia să fi căzut Long. Spera să-l găsească mort sau cel 
puţin grav rănit, dar i se tăie respiraţia, când, căutându-l 
pretutindeni nu-l găsi. 

Long Rămășag plecase! Niciun semn că ar fi fost odată 
acolo: nicio urmă de sânge. Cravel înjură printre dinţi. Nu 
era posibil ca detectivul să fi scăpat fără să se fi rănit mai 
serios. Poate ceilalți să-l fi îndepărtat. Mai cercetă odată 
pivniţa, se uită și într-o încăpere alăturată; nimic. 

Ce se va întâmpla, dacă Long rămăsese în viaţă, după ce 
văzuse ce se petrecuse în camera lui Monkford...? 

Niciodată acest bărbat aspru nu știuse ce înseamnă 
frica. Dar acum era îngrozit. După ce se înapoiase în birou, 
încuie ușa, umplu un pahar de apă cu rachiu și-l turnă pe 
gât. Cineva bătu la ușă. Bucătăreasa cerea cheia de la 
bucătărie, căci nu găsise pe Cravel în camera lui. 

Bătrâna femeie era surdă și ea singură, din tot 
personalul, dormise astă noapte în Heartsease, căci era în 
mijlocul săptămânii și nu era niciun vizitator în hotel. 

După ce îi dădu cheia se urcă la etajul al doilea și merse 
până la capătul coridorului unde băgă o cheie într-o ușa 
secretă. Era o ușă de oţel care dedea acces la un 
apartament ce nu era menţionat pe lista camerelor 


201 


accesibile vizitatorilor. Erau două camere, o cameră de 
baie și o bucătărie mică. Acest apartament servea lui 
Cravel de locuinţa în timpul iernii, când hotelul era închis. 
După ce închise ușa, intră în odăiţța mai mică din cele două 
încăperi. Pe pat zăcea o fată complet nemișcată și după 
toate aparențele fără viaţă, căci ușoara respiraţie nu o 
putea vedea decât un observator atent. Îi ridică braţul și 
observă cele trei împunsături, dintre care una era 
proaspătă de tot. Pe masa lângă pat se afla o sticlă verde și 
o seringă. Ridică cu degetul una din pleoape, și când văzu 
că nu clipea și că ochiul nu e sensibil la lumină, trecu 
mulțumit, în altă cameră. 

Această cameră era goală. Pe masă era un bileţel scris 
cu creionul, îl citi și-l aruncă apoi în foc. 

Unde să fie Long? Presupunând că Long era mort și că 
fusese îndepărtat după ce s-a scris biletul, autorităţile nu 
vor începe să-l caute decât mai târziu. Atunci se va găsi și 
automobilul căzut în fluviu, iar descoperirea corpului lui 
Rouch va face să se exploreze fluviul pe o întindere mare 
pentru a găsi corpul lui Rămășag. Toate aceste lucruri însă 
cer timp. 

Se întrebă ce se întâmplase cu Alice. De ce se înapoiase 
în locuinţa ei din oraș și nu venise la Heartsease să ia și ea 
parte la necazurile lor? Alice îi era o enigmă. Şi ea fusese 
rea și fără scrupule ca și toţi ceilalți și ea întâmpinase 
toate pericolele și nu se temuse de nimic. Acuma însă, într- 
un moment, când putea fi de așa mare folos, îi era teamă și 
plecase. 

Cineva îl chemă jos. Deschise ușa în grabă și alergă la 
balustradă, de unde putea să vadă holul. Era sora sa. Purta 
încă haine ude de ploaie și se uită în sus. 

— Vino jos! 

El ascultă. 

— Unde ai fost? 

Ea îl întrerupse nerăbdătoare. 

— Unde e Long? 

Cravel clătină din cap. 

— Nu știu; a plecat! 

Ea nu-l crezu. 

— Am fost pe șoseaua spre Sunningdale și am găsit 
acolo ceva - pe șoferul unui taxi. 

Cravel încreţi fruntea. 

— Nu fi mai misterioasă decât e nevoie, murmură el. Ce 
are de-a face un șofer de automobil cu mine? 

— Cred, foarte mult, răspunse ea. Stătea la capătul 
străzii, care merge paralel cu parcul și-mi făcea impresia 
unui om mulţumit cu sine. Mașina era sub plopi și îmi 
spuse că se află acolo încă înainte de miezul nopţii. Venise 
cu cineva. 

— Cu cine? 

Ea clătină din cap. 

— Tocmai asta voiam să știu. Am încercat să aflu de la 
el, dar n-am reușit. Un bărbat cu părul alb, care-l angajase 
în Berkeley Square, asta-i totul ce mi-a spus, deși cred că 
ar putea ști mai mult. Sonny, în casă este cineva - cineva 
de care habar n-ai. 

Ochii lui clipiră de enervare. 

— Vorbă de clacă! izbucni el. Nu e nimeni aici afară de... 

Ea pricepu bine cauza șovăielii lui. 

— Așa dar ea e aici? Te joci cu focul, și cu un foc foarte 
periculos, zise ea energic. Caută să ieși din încurcătură, 
căci într-un ceas poate să fie prea târziu. Nu va fi ușor, dar 
există o posibilitate. Nu vrei s-o încerci? 

Pe faţa sa aspră apăru un surâs. 

— Acum când avem tot ce ne trebuie? întrebă el cu 
dispreţ. Crezi că sunt prost? Nu, am mers prea departe. 
Nu ne rămâne decât un lucra de făcut - să persistăm și să 
învingem! 

Alice se uită gânditoare la Cravel, care avea impresia că 
nu se mai interesa de soarta lui și că va discuta acum ceva 
care o privea mai mult pe ea. Ceea ce urmă îi dădu 
dreptate. 

— Sunt udă până la piele, spuse ea. Vreau să mă schimb. 

Locuinţa ei se afla tocmai dedesubtul apartamentului 
fratelui său și era la fel cu a sa. Numai că ușa de intrare nu 
avea niciun mister. 

El o așteptă, plimbându-se pe podeaua acoperită cu 
piatră. In fine ea cobori și spre mirarea lui, Alice își 
îmbrăcase peste hainele proaspete și o manta de ploaie. 

— Doar nu vrei să pleci iar? 

— Ba da. Am spus omului din garaj că mă înapoiez. Îmi 
vor aduce acolo mașina; iar garajul ne va fi de folos, căci se 
află pe șoseaua principală și are telefon. Voi fi acolo 
probabil toată dimineaţa. 

Cravel surâse din nou. 

— La ce te mai aștepți? 

— La necazuri, spuse ea în șoaptă. La foarte multe 
necazuri. Ceilalţi au plecat? 

Cravel dădu din cap. 

— Fetiţo, ţi-ai pierdut, nervii. E oare din cauza lui 
Jackie? A fost un accident. Prostul se împușcase singur în 
învălmășeală. 

Văzându-i faţa palidă continuă: 

— 'Ţi-o jur, Alice. Era mort când l-au scos a doua oară din 
apă. Spânzurătoarea a fost groaznică, dar știi că Profesorul 
nu-i uitase lui Jackie afacerea din Colchester. Ura pe 
nefericitul de Jackie. 

— Fusese ucis cu un pistol automat, observă ea scurt. 
Jackie n-avea decât un revolver vechi. Ziarele erau foarte 
precise; dar să lăsăm discuţia asta. 

Se îndreptă spre ușa de la intrare și se uită afară. Ploua 
cu găleata, dar nu asta o interesa. 

— Dacă nu se găsește în casă, atunci este ascuns pe 
undeva afară. În locul tău l-aș căuta. Nu, mai bine aș fugi. 

— Eu nu sunt ca tine, îi răspunse el. 

Alice venise cu o bicicletă pe care o împrumutase la 
garaj. O observă până ce dispăru. Trecu apoi în camera sa. 
Imbrăcă o manta de ploaie și băgă revolverul lui Rămășag 

în buzunar. După ce mai aruncă o privire asupra fetei 
ametite, încuie ușa și ieși afară, pentru a cerceta grădina. 

Întâi se uită în imediata apropiere a hotelului, dar nu 
găsi nimic. 

În faţa intrării principale se făcuse un canal pentru 
punerea cablului electric. Aci, pe pământul moale găsi 
urme de pași. Un picior mare care poartă o gheată cu 
vârful pătrat și toc de cauciuc. 

Văzând aceasta începu să-l intereseze cele spuse de sora 
sa. Curând după aceea mai găsi în livadă alte două urme 
care arătau că persoana venea dinspre șosea. 

Cu oarecare greutate își aprinse o ţigaretă și medită 
asupra problemei. 

Cine era acela care venise cu taxiul și ce intenţii avea? O 
potecă mică ducea spre șoseaua paralelă cu parcul. Cravel 
traversă curtea și merse pe potecă spre o poarte mică, ce 
dădea în șosea. 

Dădu zăvorul înapoi, ieși în șoseaua îngustă și se uită pe 
ambele părţi. lată taxiul. Şoferul stătea pe scară și fuma 
liniștit o ţigaretă. 

Auzindu-l pe Cravel venind se întoarse și voi să se 
scoale, dar se așeză imediat. 

— Credeam că sunteţi pasagerul meu, spuse el. Sper ca 
o să se înapoieze curând, căci trebuie să predau mașina la 
8. 

El arătă că este proprietarul mașinii și că angajase pe 
cineva, care umbla cu ea ziua. 

— Mi-e teamă că o să aștepți cam mult, spuse Cravel. Nu 
vrei să duci mașina în fața hotelului? 

Şoferul refuză. 

— Mi-a dat ordin să-l aştept aici, răspunse el. Și-l voi 
aștepta aici. Căci dacă nu mă găsește pierd un miar. 

Pentru că se uită curios la el. Cravel îi spuse cine e. 

— Nu pot înţelege cine este clientul D-tale, spuse el 
căutând din nou să afle ceva de la șofer. 

Dar nu reuși, căci din descrierea pe care i-o dădu șoferul 

nu putea recunoaște pe nimeni. Şoferul vorbăreţ, scăpă 
apoi o vorbă, care-l făcu pe Cravel să devină atent. 

— Sper că nu m-a păcălit, căci mie nu-mi plac asemenea 
lucruri: să urmăresc o altă mașină; cu toate că nu 
pierdusem o secundă din vedere Fiatul pe care-l 
urmăream. 

Fiat! 

Asta era doar mașina care adusese pe Profesor și pe 
însoţitorul acestuia. 

— Când l-ai luat pe clientul? 

Şoferul îi spuse. Şi Cravel cunoștea ora când au sosit la 
Heartsease.  Respiră greu. Fuseseră urmăriţi! La 
posibilitatea asta nu se gândise de loc. 

Pericolul era iminent. Şi pe când luă drumul prin parc, îi 
sunau în urechi avertismentele surorii sale. 

Se apropia de canalul făcut pentru cablu și observă ceva 
lucios. Se aplecă să ridice obiectul. Erau niște ochelari cu 
ramă de os. Deși erau umezi de ploaie totuși nu trebuiau să 
fie de mult timp acolo. 

li examină cu atenţie și păreau că semănau cu aceia 
descriși de șofer. 

Intră imediat în birou și după ce închise ușa, cobori din 
nou în pivniţă. Dacă necunoscutul acesta eliberase pe 
detectiv, atunci trebuia să găsească urme de noroi pe 
podea. Aceste urme le căută în zadar. Stătea ca în faţa 
unei enigme. Urcă din nou spre camera sa. Ajungând la 
etajul întâi se opri speriat: pe covorul roșu văzu urme de 
noroi, care nu fuseseră acolo când ieșise din casă. 

CAPITOLUL XXXVII 


Cu capul plecat și cu dinţii încleștaţi se întoarse încet. 
Nu se vedea, nu se auzea nimic despre intrusul acela. Se 
aplecă și pipăi urmele. Erau încă umede. Cuprins de 
panică alergă sus și nu se opri până ce nu ajunse la 
apartamentul său, în faţa căruia era o tavă - dejunul pe 
care-l adusese bucătăreasa în lipsa lui. 

Primul său gând se îndreptă spre fată. Zăcea așa cum o 
părăsise. Ochii îi erau închiși și nu se mișca, însă începea 
să-i revină culoarea feţii. 

— Pha! 

Își șterse sudoarea de pe frunte și trecu cu batista și pe 
ceafă. leși din nou, luă tava cu dejunul în camera de locuit 
și bău cu plăcere o ceașcă cu ceai fierbinte. 

Ceea ce văzuse în sală, era desigur urma picioarelor 
bucătăresei. Cine ar fi putut să fie altcineva? Dorea ca 
Alice să nu-i fi spus nimic de taxi și ar mai fi dorit ca el 
însuși să nu fi interogat pe șofer. In starea în care se afla, 
ar fi dorit să poată să se-nșele și pe sine însuși. 

Se necăjea de propria lui slăbiciune. El, cel mai crud 
membru al bandei, avea frică. Deschise fereastra. Aerul 
curat și proaspăt îi făcea bine. 

Își scoase mantaua de ploaie, puse revolverul la 
îndemână pe masă și medită adânc: gânduri neplăcute îi 
copleșeau. 

Presupunând că Long mai trăia, presupunând că 
urmăritorul Profesorului era încă în hotel, presupunând... 

Apoi auzi un zgomot ce-l făcu să sară în sus - zgomotul 
unei chei care se învârtea în broască. Se întoarse iute ca 

fulgerul. 

— Nu te mișca, sau trag! 

Se uită la apariţia stranie ce-i stătea în faţă și rămase un 
moment înlemnit. 

Era în pericol, un pericol pe care nu l-ar fi crezut posibil 
niciodată. 

Nora Sanders era în faţa lui. 

În spatele ei rămăsese ușa deschisă și se putea vedea 
întregul coridor. Zgomotul cheii îl speriase. 

— Nu te mișca! 

El privea în gura unui Browning, iar mâna care ţinea 
revolverul nu tremura. 

Cravel nu putea decât să privească cu gura căscată la 
Nora. 

Faţa ei era albă. Era îmbrăcată numai în cămașă de 
noapte. Tinea în mână revolverul lui Long, pe care-l luase 
probabil de pe masă., 

— Te rog, nu te mișca! 

Nora deschise larg ușa. Acolo era coridorul, scara și 
libertatea. Cravel auzi vocea chelnerului în parter. Ea 
trebuia numai să ajungă până în josul scării - ca să-și 
salveze propria lui viaţă, îi trebuia să câștige timp. 

— D-ră Sanders bâlbâi el. D-ta - D-ta nu știi ce faci! Ai 
fost foarte greu bolnavă. 

— Ştiu bine ce fac! răspunse ea liniștită. 

Vocea ei suna însă slab de tot. 

Își dădu poate mai bine seama decât el de aceasta. 
Părea că altcineva ar fi vorbit și ascultă la sunetul acelei 
voci stranii. 

— Vei răci și te vei îmbolnăvi grav dacă nu ești 
prevăzătoare. Să-ţi aduc o manta? 

Luă mantaua din cuier și i-o întinse, dar ea se dădu un 
pas înapoi, ieșind în coridor și ţinu revolverul întins. 

— Du-te sus la camera 6, îi spuse el șoptind, acolo e 
cald. Uite cheia. 

Îi aruncă cheia la picioare. 

— Nu mă voi atinge de D-ta. Îţi jur că nu mă voi atinge 
de D-ta. 

Văzând că ezită, aruncă mantaua peste mâna cu care 
ţinea revolverul. În momentul următor o strânse de gât, 
împiedecând-o să ţipe. Ea se opunea slab, căci mai era încă 
sub influența narcoticului. O aduse înapoi, închise ușa cu 
piciorul și o aruncă pe pat. 

— Dacă stai liniștită, nu-ţi fac nimic, dar dacă ţipi, te 
omor! îi șopti el în ureche ameninţător. 

Nora se uită la el deznădăjduită. Cu o mână îi ţinea gura 
astupată, cu cealaltă apucase seringa, care mai era pe 
jumătate plină cu un lichid verde deschis și împunse acul 
în carnea albă a braţului, împingând pistonul. Încercă să se 
elibereze, dar nu avea putere și în momentul următor 
zăcea liniștită. Când închise ochii nu mai putea să-i 
deschidă. 

Cravel arăta vânăt de frică. Fata trebuia imediat 
îndepărtată. Se uită pe ceas. Era prea devreme ca să 
cheme oamenii de care avea nevoie. Dar trebuia să o 
scoată din Heartsease cât mai curând. Își aranjă 
îmbrăcămintea, ca să înlăture orice dovadă de luptă, 
schimbă gulerul care se rupsese, părăsi camera și o încuie. 

Efectul narcoticului dura vreun ceas și în acest timp 
trebuia să încerce să îndepărteze personalul hotelului. La 
bărbatul acela straniu ale cărui urme le văzuse, nu trebuia 
să se gândească de loc, altfel ar fi înnebunit de spaimă. 

Bucătăreasa nu-l jena. Era surdă și nu mai părăsea 
bucătăria, după ce-i adusese dejunul. Pe chelner îl 
trimesese cu un ordin oarecare la Londra, supraveghetorul 
garajului, care iarna ajuta la curăţitul hotelului, chelnerul 
din restaurant și ajutoarea bucătăresei erau singurul 
personal al hotelului. Chiar cu riscul de a se face suspect, 
trimise pe supraveghetorul garajului la poarta principală a 
parcului, ca să spună chelnerilor că azi nu are nevoie de ei. 

Toate aceste pregătiri cereau timp. După ce îngrijise 
totul, trecu în birou și ceru un număr de telefon. Spre 

liniștea sa îi răspunse o voce cunoscută și cinci minute 
vorbi în limba daneză. 

— Trebuie să o îndepărtezi, spuse el la sfârșit, nu mă 
interesează cum - nu, nu știu ce s-a întâmplat cu el. Am 
explorat pivnițele dar nu l-am găsit. Trimite pe Billy cât 
mai degrabă! Dacă scăpăm azi suntem salvaţi! 

După convorbire se întoarse în apartamentul său. Nu 
spusese nimic de urmele găsite afară, căci ar fi pierdut 
prea mult timp la telefon. 

Ușa spre camera în care zăcea fata era încuiată, așa cum 
o lăsase. Se așeză și căută o nouă explicaţie a dispariţiei 
lui Long Rămășag. 

Se gândi la convorbirea cu Long și încercă să-și 
reamintească fiecare vorbă. Sir Godley dispăruse, de asta 
își amintea, dar despre el nu știa nimic altceva decât că 
este tatăl lui Arnold. Își mai amintea că profesorul făcuse 
odată un plan cum ar putea jumuli pe bancher. Nu era deci 
de mirare că nu puse pe Sir Godley în legătură cu urmele 
de picioare găsite. 

Sus nu putea rămâne, căci cineva trebuia să stea jos 
când poștașul aducea corespondenţa. Trebuia să se 
comporte în tot cazul cât se poate de normal. 

Se uită în cameră la fată. Stătea liniștită. Dar și 
adineauri zăcuse liniștită, și totuși era s-o păţească. Pentru 
a fi mai sigur îi mai făcu o injecție și cobori mulţumit să 
aștepte dezvoltarea evenimentelor. Acestea nu întârziară. 

Ajungând afară văzu sosind un automobil mare, din care 
coborâră trei oameni. 

— Sunt Inspectorul Glaves de la poliția din Bearkshire, 
spuse cel mai în vârstă. În urma unei reclamaţii și în baza 
cererii Scotland Yardului am ordin să perchiziționez 
hotelul. 

Arătă ordinul iscălit de judecătorul de pace al localităţii. 
Cravel stătea împietrit și nu putea înţelege nimic. 

— Să perchiziționaţi hotelul? gâfâi el. Ce înseamnă asta? 

— Nu știu de ce. D-le Cravel, răspunse inspectorul. 

Trebuie să-mi îndeplinesc datoria și sper că nu mă vei 
împiedeca. 

Cravel nu putu decât să clatine din cap, când văzu că 
ceilalți doi bărbaţi îl luară în mijlocul lor. 

— Sunt vizitatori în hotel? 

— Nu, vocea lui Cravel sună spart. 

El nu se mai recunoștea singur. Vor perchiziţiona hotelul 
și sus zăcea fata... 

Fi merseră din cameră în cameră și se suiră apoi la 
etajul I. Apartamentul pe care-l locuise D-ra Revelstoke nu 
conţinea nimic suspect. Ușa spre coridor era însă închisă. 

— Aveţi cheia? 

— Am cheia principală în birou. 

— Aduceţi-o încoace, ordonă scurt inspectorul și Cravel 
se duse însoţit de un funcţionar să caute cheia în masa sa 
de lucru. Cheia însă nu se găsea. Ba din contră găsi cheia 
de la camera 3 și o luă cu el. 

Cravel se zăpăcise complect. Îi era imposibil să 
gândească cum se cade. Tot ce ştia, era că planurile 
bandei groazei așa de fin concepute, se spulberau și că 
nenorocirea asupra lor venea încet, dar sigur. 

De ce oare percheziționa poliția hotelul? Cine 
reclamase? Astea erau gândurile sale când inspectorul 
deschise ușa camerei Nr. 3. Aici era un haos de lemnărie și 
material de construcţie, iar o gaură mare pătrată se afla în 
podea. Cravel aruncă numai o privire înăuntru. Inspectorul 
care intrase, ieși după câtva timp și încuie din nou ușa. 

— Ce se clădește aici? 

— „noul ascensor bâlbâi Cravel. Ţineam ușa închisă 
pentru ca să nu intre cineva din oameni și să cadă prin 
gaură... 

Mai făcu câteva observații incoherente asupra 
transformărilor de clădiri şi costului lor, apoi trecură în 
camera alăturată pentru a trece apoi în etajul al doilea. 
Cravel îi urmă ca un somnambul. Poate că nu vor observa 
ușă din perete. Era o zi întunecoasă, iar ușa abia era 

vizibilă. 

Curajul său căzu însă, când Inspectorul se îndreptă 
direct spre ușa secretă a apartamentului său. In fine 
Cravel își regăsi glasul: 

— Aici nu puteţi intra, se opuse el. 

Abia putea scoate o vorbă și simţea că toţi cei de faţă 
trebuiau să-i vadă enervarea. 

— Unul - unul din prietenii mei e bolnav! 

— Daţi-mi cheia! 

— Dar să vă spun, un prieten al meu... 

O mână se puse pe braţul său. 

— Haide, haide D-le Cravel nu-mi faceţi neplăceri. Doar 
nu aveţi nimic de ascuns? 

Putu numai să clatine din cap și ca în stare de 
somnambulism, înmână cheia inspectorului, care deschise 
ușa și intră în cameră. 

— Aici mai este o cameră nu-i așa? 

Cravel nu răspunse, iar inspectorul deschise încet ușa 
spre dormitor și intră. Cravel își strânse dinţii și așteptă. 
După câtva timp inspectorul ieși spunând: 

— Nu e nimeni aici! 

Ușa rămăsese deschisă și Cravel uitându-se văzu că 
patul în care o lăsase pe Nora era... gol. 

CAPITOLUL XXXVIII 


Lui Cravel părea că restul percheziţiei durează o 
eternitate. Foarte abătut din cauza noii lovituri primite, 
urma ca hipnotizat pe funcţionari, din cameră în cameră. 
În fine ajunseră în holul de la intrare. Aici Inspectorul îi 
înapoia cheile. 

— O asemenea percheziție e neplăcută pentru toţi 
participanţii, zise el foarte politicos. Veţi înţelege însă că n- 
aveam ce face, trebuia să-mi îndeplinesc datoria. 

Cravel nu-i răspunse, nu putea să se gândească la nimic 
altceva decât la patul gol din dormitorul lui. 

Funcţionarii veniţi cu inspectorul se așezară deja în 
mașină, numai inspectorul mai rămăsese. 

— Asta-i totul, D-le Cravel, îi spuse el. Îmi pare rău că te- 
am deranjat. Aș dori totuși să vă mai întreb ceva. Nu vreţi 
să mergeţi puţin în apartamentul Dv.? 

Cravel speriat o luă înainte și după ce ajunseră în 
cameră, inspectorul îl întrebă: 

— Casa asta e foarte veche, nu-i așa, D-le Cravel? 

— Da. E clădită pe timpul Tudorilor. Unele părți sunt și 
mai vechi, explică Cravel, așteptând mirat urmarea acestei 
convorbiri. 

De ce rămăseseră ceilalți polițiști jos? Pentru ce era 
supus unui interogatoriu? 

— Nu vrei să-mi spui de ce ai venit aici? întrebă el. 

— Mă gândesc la moartea lui Joshua Monkford. 
Inspectorul vorbea liniștit și se uita în ochii lui... Poliţia din 
Berkshire, precum și Scotland Yard sunt încă nedumerite 
și aș dori să știu dacă Dv. nu aţi putea să ne daţi oarecari 

indicii. 

— Sunt în stare de arest? întrebă Cravel în grabă. 

Inspectorul clatină din cap, negativ. 

— Nu. Nu sunteţi arestat. Vă întreb numai prietenește. 

Cravel își recăpătase sângele rece. 

— Am fost deja interogat și am dat toate explicaţiile 
atâta cât știam și eu. 

Părea, că inspectorul nu știa cum să continue. De un 
sfert de ceas îl plictisea cu întrebări prostești, care n-aveau 
nicio legătură cu afacerea, ce-l preocupa cel mai mult. 
Abia la sfârșit, interogatoriul luă o întorsătură mai critică. 

— Sunt informat că Inspectorul Long a venit azi 
dimineaţă aici cu sergentul Rouch. Ce li s-a întâmplat? 

— Au plecat din nou, răspunse Cravel rece. D-l Long nu 
prea îmi e prieten și mă acuză că aș fi comis o serie de 
escrocherii la care nu m-ași preta niciodată. Se pare că 
secretara Domnișoarei Revelstoke, care mi-e prietenă 
bună, ar fi dispărut noaptea trecută dintr-o clinică și 
pentru că el știa - aici tuși Cravel semnificativ - că mă 
interesează tânăra Domnișoară a venit azi dimineaţă la 5 și 
a stat aici vreun sfert de oră. De atunci nu l-am mai văzut, 
adăugă el conform adevărului. 

— Așadar a plecat? 

— Avea mașină, așa că n-a mers pe jos, spuse celălalt 
sarcastic 

Cineva bătu la ușă. Inspectorul o deschise și șopti ceva 
cu subalternul său. 

— Bine, D-le Cravel. Asta-i tot ce voiam să știu, spuse el. 
Eu plec acum. 

Se înapoiară în hol și spre marea mulțumire a lui Cravel, 
mașina poliției o porni, ducând cu ea pe cei trei pasageri 
flegmatici. E 

Acum avea timp să se gândească în liniște. Întâi 
dispăruse Long și apoi fata. El însuși era în mare 
primejdie, foarte mare primejdie. Ajunsese la punctul în 
care „să scape cine poate” era singura soluţie. 

Jos în biroul de mahon se afla un sertar căptușit cu oţel. 
În acest sertar era o casetă. O scoase afară și o deschise. 
Caseta era plină cu bancnote americane. Le scoase afară și 
le puse pe masă. Din altă casetă scoase un pachet cu 
bancnote englezești. Trecu după aceea în camera unde 
zăcuse fata și-și schimbă în grabă îmbrăcămintea. 
Automobilul său puternic se afla în garaj și își avea toate 
planurile făcute. De ani de zile avea notate toate vapoarele 
care plecau din Genova la New-York. Avea un pașaport 
american valabil. 

Plăcerea lui Clay Shelton era să falsifice pașapoarte. 
Fiecare din membrii bandei erau prevăzuţi cu diverse 
documente ca să poată fugi în caz de pericol. Și acum era 
mare pericol! 

Deodată auzi pași repezi pe coridor și alergă iute înapoi 
în camera de locuit și-și băgă banii în buzunar. Când se 
deschise ușa intră Alice Cravel; nimic nu mai indica 
intenţia lui de a fugi. 

— Poliţia a fost aici. 

— l-am întâlnit pe șosea, spuse ea. M-au oprit și mi-au 
pus o droaie de întrebări curioase. N-au suflat o vorbă nici 
de Long și nici de fată. Unde sunt? 

Cravel ridică din umeri. 

— Dumnezeu știe! 

Alice se uită mirată la el. 

— Nu sunt aici? 

— După câte știu eu, nu. 

— Unde sunt ceilalţi? Au luat fata cu ei? 

— Asta trebuia să-i fi întrebat pe ei, răspunse el 
zâmbind. 

Ea îl privi bănuitoare. 

Apoi încetul cu încetul începu să înţeleagă. 

— Au luat-o cu ei. Acum vreo zece minute, am văzut 
automobilul sanitar în drum spre Sunningdale, explică ea. 
L-aș fi oprit. Dar nu eram sigură. 

Acum era rândul lui să fie mirat. 

— Ambulanţa? În ce direcţie mergea? 

— Spre Londra. 

Își trecu mâinile prin păr. În ochi i se citea frica. 

— După câte știu, Nora nu se găsea în ambulanţă, numai 
dacă nu s-o fi înapoiat, în timp ce era poliţia aici și s-o fi 
luat cu ei. M-am gândit și la posibilitatea asta. 

În câteva cuvinte el îi explică ce se întâmplase. 

— Şi Long? 

El oftă. E 

— Nu mă întreba de Long! Îţi povestisem că l-am făcut 
să cadă în gaură și că ar fi trebuit să fie mort. Dar nu e! 

— Vreau să văd camera de unde a căzut spuse ea și 
trecu, urmată de el, în camera lui Monkford. 

— Asta-i gaura și aici a căzut. Dacă asta n-ajunge să 
omoare pe cineva, atunci numai știu ce să zic. N-am visat 
niciodată că o să cadă în cursă, dar vederea fetei îl scosese 
din sărite. 

Alice privi în jos. Pe marginile cavităţii erau grinzi de 
scânduri. 

— Poate că s-a izbit de o grindă și a căzut într-o cameră 
de jos, continuă ea. 

— În camera de la parter n-a putut cădea, căci e 
complect desfăcută, dacă s-a întâmplat așa cum zici, atunci 
numai la numărul 3 s-ar fi putut opri. Dar acolo fusese 
poliția. Toata chestia e un mister și nu vreau să încerc 
măcar să-l rezolv. 

— Unde vrei să te duci? îl întrebă ea, uitându-se la 
îmbrăcămintea lui neobișnuită. 

— În oraș, răspunse el evaziv. Trebuie să aranjez câte 
ceva. 

— Vrei să fugi, îi reproșă ea. 

— Nu fi proastă, zise el grosolan. De ce să fug? 

— Cine altul să fugă, dacă nu tu. Cine are mai mult de 
pierdut? Cine zace mai mult în noroi și sânge decât tine? 
Ce ai făcut lui Rouch? 

Cravel nu răspunse. 

— L-ai lovit cu ciomagul și crezi că zace în apă sub 
mașina lui Long? Te înșeli. 

Individul se uită la ea. 

— Nu zace în apă? întrebă el cu vocea răgușită. Cine ţi-a 
spus asta? 

— Rouch trăiește și nici nu era în mașină, când i-ai dat 
drumul în apă. Rouch sărise afară din mașină lângă 
încrucișarea șoselei la Sunningdale. Și-a revenit complet. 

Se făcu tăcere, apoi Cravel întrebă: 

— De unde știi? 

— Omul din garaj mi-a povestit, când mă înapoiasem de 
aici - din cauza asta am și venit acum. Rouch fusese în 
garaj și telefonase poliției din Berkshire. De aceea și 
veniseră aici. Dar ce ai crezut oare? 

Cravel trecu cu mâna peste buzele lui uscate. 

— Ce dobitoc sunt, mormăi el. 

Încet își ridică privirea spre ea. 

— Tu ai bani? 

— Da, am bani destui. 

— Atunci părăsește Anglia, cât mai iute și pe drumul cel 
mai sigur. 

— Ştii tu care-i drumul cel mai sigur? îl întrebă fata, 
uitându-se la el grav. 

— Ce vrei să spui? 

— Care-i drumul cel mai bun pentru un șoricel, care vrea 
să scape, când se joacă pisica, cu el? Căci acolo am ajuns! 

El se uită neliniștit la ea. 

— Cheamă-i mai bine la telefon și avertizează-i. 

— Am telefonat de jos și cu cine crezi că am vorbit? Cu 
un poliţist. Părăsește Anglia, spuse ea ironic. Nu-ţi rămâne 
deschis decât un singur drum, drumul pe care a mers 
Jackie. 

El plecă ochii. Nu mai avea niciun sens să se ascundă 
înaintea ei. 

— Am fost obligat s-o fac, spuse el în șoaptă. O știi 
doar... 

— O știu; dar e singurul drum pentru tine. Unde te duci? 

— Să-mi scot mașina. 

— Să-ţi spun până unde o să călătorești cu ea? îl întrebă 
Alice punând mâinile în șolduri și întorcându-se cu spatele 
spre ușă. 

— Spune, ce știi? strigă el. 

— Știu că la fiecare poartă sunt postați câte doi polițiști 
și că unul din ei are motocicletă. Poţi ieși din Heartsease 
tot așa de greu, ca și din iad zise ea. 

Apoi plecă, lăsând în urma ei un om prăpădit și îngrozit. 
Cravel rămase șezând la masă, mușcându-și unghiile și 
gândindu-se la toate posibilităţile. Chibzui fel de fel de 
planuri noi, pe care le părăsi însă imediat ce le combinase, 
când auzi o voce care-l striga din coridor. Sări în sus, 
deschise ușa și se află în faţa lui Long Rămășag. 

CAPITOLUL XXXIX 


Numai două bucăţi de plasture care ţineau o bucăţică de 
vată pătrată pe frunte și pielea puţin jupuită, erau urmele 
căzăturii lui Long. Purtarea și felul de a vorbi erau ale 
vechiului Long! 

— În ceea ce privește cadavrele, spuse el, ești cel mai 
prost supraveghetor care ar putea să fie la vreo morgă. 

Cravel își regăsi în fine vocea. 

— De unde vii? 

— De unde? îi căzu Long în vorbă. 

— De undeva. Şi dacă vrei să știi unde este acest undeva 
ţi-l voi spune. În camera Nr. 3. Poate că aș fi murit acolo, 
dacă din întâmplare nu ar fi fost de faţă cel mai bun dintre 
infirmieri. 

— Unde e Nora? A 

— Domnișoara Sanders? In drum spre Londra. Cravel, 
totuși ești un mare prost. De ce crezi că inspectorul te-a 
adus în camera D-tale și te-a ţinut de vorbă acolo aproape 
un sfert de ceas? Intre timp am scos pe Domnișoara 
Sanders din casă. Prietenul meu își împrumutase încă dis- 
de-dimineaţă cheia d-tale principală, iar eu, pe când D-ta 
erai jos, am profitat de ocazie și am explorat camera D- 
tale. Imi pare bine că n-ai venit în timpul acela, căci aș fi 
fost nevoit să urmez o cale care ar fi scutit justiția de o 
parte din muncă. Cu alte cuvinte ţi-ași fi răsucit gâtul. Ştii 
pentru ce sunt acum aici? 

— Pot să-mi închipui spuse Cravel. 

Era complect liniștit. In faţa unei primejdii adevărate, îi 

dispăruse frica. 

— Am venit să-ți dau o mică șansă. Nu pot să-ţi promit 
nimic zise Long. Ași dori însă să știu cum fusese ucis 
Monkford și dacă D-ta n-ai fost criminalul atunci ai șansa 
de a scăpa. 

— Dacă a-ș deveni martor al parchetului! răspunse 
celălalt ironic. D-ta care știi atâtea, crezi oare o secundă că 
aș putea să-mi denunțţ prietenii? 

El se gândi o clipă. 

— Va să zică, D-ta aveai cheia principală. Nu-i simţisem 
lipsa, până ce afurisitul acela de inspector nu mă trimisese 
jos să iau cheia camerei Nr. 3. 

— Şi-n timpul când D-ta căutai cheia, deschisesem pe 
dinăuntru ușa de la Nr. 3 și mă prezentasem uluitului 
poliţist, explică Long. Îţi amintești că inspectorul intrase 
singur în cameră, ca s-o cerceteze. Asta o făcuse pentru că 
știa că acolo erau ascunse trei persoane. Cu acea ocazie 
avusesem și posibilitatea, să-i spun ce aș dori să facă. 

— Unde e sora mea? întrebă deodată Cravel. 

— A plecat cu un prieten al meu. 

— Arestată? 

Long afirmă. 

— Cred că va scăpa: dar îmi închipui că va fi singura 
care va scăpa. Poate că și Jackson Crayley ar fi scăpat, dar 
D-ta ai anticipat mersul justiţiei, l-ai judecat și executat. A 
fost una dintre cele mai murdare fapte, care dezonorează 
omenirea. 

Cravel evită privirea senină a detectivului și se uită în 
jos. Long văzu cum roșeaţa i se sui în obraz, dar nu de 
rușine. Cravel se uită deodată la el. i 

— Vrei să știi cam a fost ucis Monkford? În împrejurările 
actuale e mai bine să ţi-o spun eu. S-a împușcat singur. 

Și zărind surâsul neîncrezător al lui Long, continuă: 

— S-a împușcat singur, te asigur eu! 

— Dar nu s-a găsit nicio armă. 

— Arma s-a găsit, spuse Cravel dar d-ta n-ai recunoscut- 

o, când ai avut-o în mână. Vrei să știi cum? 

Long arătă spre ușă și părăsiră camera. 

— Împrumută-mi cheia mea! zise el și după ce detectivul 
i-o dădu, Cravel deschise ușa odăii de dormit a lui 
Monkford. 

Se uită la gaura din podea și râse. 

— Depărtează-te de gaură, te rog. Azi dimineaţă era cât 
pe aci să se întâmple o nenorocire, observă el. 

Deodată se întrerupse și părea că ascultă ceva. 

— Sună telefonul pot cobori? întrebă el. 

Long îi dădu voie căci n-avea nicio posibilitate să fugă. 
Toată casa era înconjurată de poliţie. Între timp se uită 
prin camera, care-i amintea o mulţime de lucruri triste. 

Auzi pe Cravel, alergând pe scară în sus și-i ieși înainte. 

— Te cheamă pe D-ta spuse el gâfâind puţin. Am dat 
legătura la aparatul de aici. 

Cu toate că nu se mai afla aproape nimic în cameră, 
legătura telefonică rămăsese. 

Long se aplecă luă receptorul și ascultă. 

— Nu aud nimic - legătura este întreruptă, observă el. 

— Asta se întâmplă cam des la oficiul ăsta d-aici. Scoală-i 
din somn. 

Degetul lui Long apăsă deja pe suportul receptorului, 
când deodată îl cuprinse o ciudată presimţire de pericol 
iminent. Era însă prea târziu, ca să dea înapoi. Suportul 
cedă; el lăsă însă receptorul puţin în jos și... 

Explozia îl ameti, lăsă aparatul să cadă, se întoarse și-și 
astupă o ureche cu mâna. Cravel stătea drept la peretele 
opus, cu o privire comică, ironică. Pe fața sa palidă curgea 
șiroaie de sânge, în mijlocul frunţii avea o pată mică roșie. 
Se clătină încet spre dreapta și spre stânga, apoi se 
prăbuși la pământ - mort! 

Long alergă spre scară și chemă pe detectivul postat 
acolo. Împreună duseră pe Cravel spre pat. li pipăi pulsul: 
nu mai bătea. li desfăcu cămașa și cercetă dacă-i mai bătea 
inima. 

— Cum s-a întâmplat asta? întrebă polițistul. 

Arnold Long nu răspunse. Luă receptorul telefonului în 
mână și-l examină. În mijlocul acestuia se afla, ca la toate o 
gaură mică, dar în urma ei nu se afla o diafragmă sensibilă 
ca la toate telefoanele, ci un tub de oţel. Deșurubând 
partea de sus, enigma nu mai era enigmă. Receptorul era 
de fapt o armă. În el se afla un magazin cu cartușe, iar 
arma se descărca cu ajutorul curentului electric produs în 
momentul când se apăsa pe suportul, pe care stătea 
receptorul. 

Long își aduse aminte că văzuse și avusese chiar în 
mână telefonul și că telefonase imediat după moartea lui 
Monkford. Acum înţelegea de ce aruncase în camera Norei 
focuri de artificii și de ce Cravel căutase să-l îndepărteze 
din camera lui Monkford: pentru ca să poată înlocui acest 
instrument ucigaș cu un aparat de telefon adevărat. 

În drum spre oraș se opri la poliţia locală ca să spună 
Alicei cele întâmplate. Era surprins și mulțumit, când văzu 
că ea luă cunoștință de moartea fratelui său cu mare 
liniște. 

— Sunt foarte mulțumită, spuse ea, e mai bine că s-a 
terminat așa. Probabil că stătea în spatele D-tale în linia de 
bătaie a receptorului. D-le Long ai avut mare noroc! 

— Ştiai că-mi întinsese cursa asta? 

Ea clătină din cap. 

— Nu. N-aș fi visat că te-ar putea face să te servești de 
telefon. Mă așteptasem la cu totul altceva! 

Era deja ora prânzului, când Long ajunse acasă. 

— Valetul lui Sir Godley a telefonat de mai multe ori, îi 
comunică servitorul. Voia să vă spună că tatăl Dv. s-a 
înapoiat. 

— Mi-ai făcut o surpriză, replică Long. 

Mai avea mult de lucru. Trebuia să deranjeze pe un 
magistrat de la masă, ca să obţină anumite autorizaţii de 
care avea nevoie și la 2:30 se afla însoţit de intrepidul 
Rouch (care oficial era bolnav) în Lincoln Fields, unde fu 

introdus în biroul D-lui Henry. 

La apariţia detectivului, Henry își pierdu cumpătul. Era 
primul indiciu că Long reușise să scape din cursa ce i se 
întinsese. N-avea talentul lui Cravel de a se preface, nici 
nervii lui de fier. Zăcea zdruncinat și tremurând pe scaun 
și nu putea nici să vorbească, nici să se miște. 

— Îmi pare rău că trebuie să te supăr. Parcă aveai 
impresia că aș fi plecat la strămoșii mei. Mă cunoști, Henry 
și cred că bănuiești de ce sunt aici. Te arestez sub 
acuzarea de a fi complice la asasinarea lui Joshua 
Monkford în ziua de 1 August a. c. 

CAPITOLUL XL 


Domnișoara Revelstoke petrecu o dimineaţă foarte rea. 
Îi lipsea secretara tocmai când corespondenţa era 
excepţional de aglomerată și nu prea avea poftă să 
deschidă singură scrisorilor ce se adunaseră grămadă pe 
biroul ei. Unele erau recomandate, toate urgente, căci 
conţineau facturi neachitate de luni de zile. 

Situaţia ei financiară nu era prea bună în acest timp. 
Fusese nevoită să vândă acţiuni cu pagubă. Cheltuielile 
erau foarte mari și afară de asta mai planau asupra ei mai 
multe procese neplăcute. Moartea lui Joshua Monkford 
avusese urmări neprevăzute, căci banca ceruse acoperirea 
descoperitului de cont și i se comunicase chiar că va fi 
urmărită pe cale judiciară, dacă nu va acoperi contul... 

Printre neplăcerile mai mici din dimineaţa asta se 
numără și necazurile cu telefonul. Incercase de trei ori să 
capete legătura cu Heartsease, dar de fiecare dată era 
ocupat. Nici cu Henry nu putuse căpăta legătura, iar 
comunicarea pe care o trimesese cu servitoarea nu s-a 
putu preda. Acest fapt nu-l știa încă. 

În asemenea împrejurări D-ra Revelstoke își liniștea 
nervii lucrând. Luă coșuleţul de lucru și începu să lucreze. 
În felul acesta își petrecu timpul, când văzu un automobil 
oprindu-se în faţa casei, din care cobori Long Rămășag 
însoţit de alţi doi bărbaţi, care fără îndoială erau 
funcţionari ai poliţiei. 

Servitoarea voia tocmai să deschidă când fu oprită de 
Domnișoara Revelstoke. 

— O să deschid eu. Poţi să pleci, porunci ea servitoarei 


224 


și așteptă până ce servitoarea dispăru. 

D-șoara Revelstoke ţinea în mână un foarfece mic, cu 
acesta tăie sârma soneriei, care ducea de la ușa de intrare 
la camera servitoarelor: trecu apoi în camera ei de lucru, 
unde nu rămase decât atât cât îi trebuia să-și pună pălăria 
și să-și ia geanta și ieși în curtea din dos. 

Deschise ușa garajului, dădu drumul motorului și ieși pe 
stradă, luând-o la stânga, pentru a nu trece prin faţa casei. 
Printr-o stradă lăturalnică ajunse în apropierea gării. Opri 
automobilul și-și luă un bilet pentru Liverpool Street. Un 
sfert de ceas după aceea, expresul spre Clacton părăsea 
gara ducând cu el într-un compartiment de clasa întâi, o 
femeie indiferentă, care citea cu atenţie ziarele de seară 
pe care cumpărase. 

Era singură în compartiment și se pricepu de minime să- 
și schimbe fizionomia cu ajutorul unui pieptene și al 
pudrierei. 

Clacton-on-Sea era în timpul sezonului o localitate 
balneară foarte căutată. Mulţi oameni își petreceau acolo 
vacanţa. De trei ori pe săptămână un vapor de excursie, 
care pleca din Tilbury acosta aci și se putea, cu foarte mică 
cheltuială, face o excursiune la Ostanda pentru a reveni a 
doua zi, după o noapte agreabilă, petrecută acolo. Acest 
vapor părăsi localitatea o oră după sosirea ei, având-o pe 
dânsa ca pasageră. Nu avea bagaje, ci numai o umbrelă și 
două pungi bine garnisite, pe care le prinsese peste zi de 
fustă, iar noaptea le punea sub pernă. 

Excursioniștii n-aveau nevoie de pașaport; și dacă ar fi 
fost nevoie de unul, Domnișoara Revelstoke îl avea. Se 
plimbă pe străzile Ostandei până ajunse la promenada 
ștrandului plin de oameni veseli. Domnișoara Revelstoke 
nu era veselă dar se putea adapta ușor tuturor 
împrejurărilor. În Ostanda sunt multe prăvălii bune unde 
se pot cumpăra rochi și îmbrăcăminte de damă. Pe Places 
des Armes era una sau două prăvălii unde se putea 
cumpăra îmbrăcăminte ţărănească. Cu toate că nu suferea 

pălării negre, totuși își cumpără una. Afară de asta își mai 
cumpărase și o mantilă demodată, o fustă grea și lungă, o 
pereche de ciubote precum și o pereche de ochelari cu 
rama de aur și o poșetă simplă. 

Își luă o cameră într-un hotel mic, își spălă părul cu 
leșie, îndepărtând vopseaua ce întrebuinţase până atunci și 
își puse apoi îmbrăcămintea cumpărată. Era așa de 
transformată, încât nici măcar Long Rămășag n-ar mai fi 
putut s-o recunoască. Din hainele purtate înainte, făcuse o 
legătură pe care o luă sub braţ și se duse să-și achite nota. 
Proprietara hotelului era atât de ocupată cu treburile ei, 
încât nici nu observase transformarea. În drum spre gară 
își cumpără o umbrelă mare, complectând astfel imaginea 
unui ţărănci. Ajunse în aceiași noapte la Bruxelles, unde 
descinse într-un hotel de mâna treia. Își continuă apoi 
drumul până la Liege. Acolo se mută într-un cartier 
cumsecade și-și întrebuinţă timpul citind ziarele engleze, 
pe care le cumpăra la gară. Cravel era mort. Alice și Henry 
arestaţi. Henry îi făcea mare grijă, căci îl iubea mult. 
Neliniștea ei crescu, când citi că arestatul nu e în stare să 
apară în fața justiţiei și că medicii sunt de părere că în 
starea sa de spirit nu va putea să se apere. 

Trecuse o lună. Procesul celor doi se tot amâna mereu. 
Într-o bună zi citi în ziare, că în lipsă de dovezi, procurorul 
stinsese acțiunea contra Alicei și că aceasta a fost 
eliberată. Domnișoara Revelstoke nu putuse suferi 
niciodată pe Alice. Alice fusese prietena lui Jackson 
Crayley și deseori era plină de remușcări. Madame 
Ponticre, cum se numea ea acum, nu mai avea intenţia să 
părăsească Li&ge-ul. Își scosese de la poliţie un bilet de 
identitate în toată regula și părea că nimic n-ar putea să-i 
turbure liniștea, mai cu seamă că jurnalele scriau că 
Domnișoara Revelstoke dispăruse, fugind probabil în 
America. 

Într-o zi însă, când ieșise din catedrală ţinând în mâna 
înmănușată o carte groasă de rugăciuni, se întâlni cu un 

bărbat care o salută. 

— Domnișoara Revelstoke, dacă nu mă-nșel? spuse el 
politicos și ea o porni cu Long spre comisariatul de poliţie, 
nespunând nicio vorbă, nefăcând niciun reproș și nicio 
ameninţare. 

Formalităţile de extrădare fură iute îndeplinite și într-o 
dimineaţă, însoţită de o agentă de poliţie, părăsi clădirea 
siguranţei, plecând spre Bruxelles. Călătoria s-a făcut cât 
se putea de repede și într-o dimineaţă cu ceaţă cobori din 
vapor la Dover. Abia aici îi vorbi pentru prima dată lui 
Long. În tot timpul drumului păstrase o tăcere de piatră și 
se făcea că n-aude, când Long îi adresă cuvântul. Acum, pe 
peron, mergând spre tren, întoarse capul și-l întrebă: 

— Cum îi merge lui Henry? 

— Mă tem, răspunse Rămășag, că fiul Dv. nu va fi 
niciodată în stare să apară înaintea justiţiei. 

Ea nu răspunse nimic și nu trădă nici măcar cu o clipire 
din ochi deznădejdea ce-i cuprinse sufletul. 

Pe când trenul trecea prin Bromley, îl mai întrebă: 

— Desigur că Alice ne-a trădat? Așa era ea, de la naștere 
un caracter moale. Nici doctorul nu putuse s-o schimbe. 

Era prima dată, când Long auzea ceva despre 
profesiunea lui Cravel. 

În ziua în care Domnișoara Revelstoke fu condamnată la 
muncă silnică pe viață și amânată procedura contra 
tânărului, care-și pierdu-se minţile și stătea cu surâsul pe 
buze lângă ea, Long intră în cabinetul superiorului său și-i 
înmână o scrisoare. 

Colonelul Macfarlane citi scrisoarea cu atenţie. 

— Îmi pare rău, Rămășag zise el. Tocmai acum când ai 
fost propus spre înaintare! Ai făcut o mare ispravă și faptul 
că la 27 ani poţi deveni inspector-șef bate orice record. 
Dar dacă crezi că trebuie să pleci, nu te pot ţine. Și în 
fond, cred că ai dreptate. E mai bine să renunti la munca 
de poliţist și să începi să câștigi bani. Când vrei să pleci? 

— Imediat, dacă se poate! 

Colonelul Macfarlane depuse scrisoarea în mapa 
„urgent”. 

— O să văd ce pot face. Vor trece însă vreo două sau trei 
zile până ce demisia D-tale va fi aprobată. Dar ce e graba 
asta? 

Long nu răspunse prea satisfăcător. 

Ajunse în Berkeley Square în momentul când 
automobilul tatălui său se opri în fața casei. Sir Godley și 
Nora Sanders tocmai coborâră din mașină. Nora fusese la 
țară și nu știa nimic de cum se terminase procesul. Se 
cutremură când Long îi povesti mersul procesului. 

— Teribil, zise dânsa. Şi totuși - îmi pare rău de ea. 

— De fapt ar trebui să-mi pară și mie rău de ea, zise Sir 
Godley, luând o ţigară. Şi totuși nu e cazul. 

— De ce să-ți pară tocmai D-tale rău? întrebă Nora, 
mirată. 

Bătrânul ezită. 

— Spune-i pentru ce ar trebui să-ţi pară rău, zise Arnold 
Long liniștit. 

— Pentru că..., își aprinse întâi ţigara, stinse chibritul, 
pe care-l puse liniștit în scrumieră. 

— Pentru că... 

În acel moment sună telefonul. Luă receptorul și ascultă. 
Long văzu cum fruntea tatălui său se încreţi. 

— E extraordinar! spuse Sir Godley. 

Cineva la capătul celălalt al liniei, vorbea foarte serios și 
mai târziu află că era confesorul penitenciarului. 

— Bine - am să viu. 

Puse la loc receptorul și privirile tatălui se întâlniră cu 
acelea ale fiului. 

— Vrea să mă vadă, spuse tatăl scurt. 

— Pe D-ta? Dar pentru ce... începu Nora, dar tăcu îndată 
ce văzu expresia feței lui Sir Godley. 

— Cred că e mai bine să mă duc, spuse el și părăsi 
camera. 

CAPITOLUL XLI 


Era o zi splendidă. Putea însă tot așa de bine să fi tunat, 
fulgerat, nins sau să fi plouat, Sir Godley n-ar fi băgat de 
seamă, așa era de dus pe gânduri în timp ce ocolea Regent 
Park și ajunse în pustietatea de la Camden Town. 

Toate afișele ziarelor purtau inscripţia „Condamnarea 
Domnișoarei Revelstoke” sau „Pedeapsă grea pentru 
Femeia Groazei” așa o botezară reporterii. 

Închisoarea Holloway are o aparenţă medievală, cu 
ziduri înalte și turnulețe mici. 

Sir Godley fu lăsat să intre în camera portarului. Acolo îl 
aștepta un preot tânăr și nervos, care ţinea locul preotului 
închisorii, plecat în concediu. 

Pe când parcurgeau coridorul, preotul vorbind iute și 
iritat căuta inutil să-i explice de ce fusese chemat. 
Explicaţiile erau inutile căci bancherul știa foarte bine de 
ce. 

Intrară într-o sală mare înconjurată de grilaje de fier și 
care avea în pereţi uși mici așezate simetric la distanţe 
egale. 

Domnișoara Revelstoke se afla într-o celulă comodă la 
parter.  Supraveghetorul trase veriga și împinse ușa 
înăuntru. 

— Ușa va rămâne deschisă, eu aștept afară, zise preotul. 

Bancherul trebuia să facă un mare efort ca să intre 
liniștit în celulă. 

Femeia stătea foarte liniștită, sprijinită de peretele din 
fund. Ochii săi negrii păreau că surâd. De obicei 
condamnaţii, când intrau în închisoare, trebuiau să 


229 


schimbe îmbrăcămintea lor cu aceea a închisorii; ea însă 
păstrase costumul albastru ce-l purtase și la judecată. Sir 
Godley află mai târziu că din diverse motive, autorităţile 
voiau s-o mute imediat într-o închisoare afară din Londra. 

— Bună ziua Godley foarte drăguţ din partea ta că ai 
venit. 

El clătină puţin capul. 

— Fiul tău e foarte deștept, o fi moștenit asta de la 
mama sa? 

Nerușinarea studiată a salutului ei nu-l mira. 

— Evident, nici prin vis nu-mi trecuse, că era vreo rudă 
de-a lui Clay, spuse ea, credeam că numele era numai o 
coincidenţă. De aș fi știut asta, atunci afacerea s-ar fi 
terminat altfel pentru mine și pentru tine. 

Dacă spera să-l facă să vorbească, se înșela. El dădu 
numai din cap în tăcere. 

— Aș dori să ai grijă de Alice și Henry, continuă ea. Alice 
nu prea mă interesează, își va croi singură drumul. Pe 
Henry o să-l întreţină statul. Dar m-ar liniști să știu că 
există cineva care să aibă grijă de ei. 

— Voi face asta pentru D-ta, răspunse el. 

Domnișoara Revelstoke se uită ciudat la el. 

— Te-ai schimbat mult, vocea a rămas însă aceeași - aș 
recunoaște-o pretutindeni. Viaţa este așa de ciudată! Clay 
e mort și ceilalți și pe toţi i-a distrus fiul tău. Unde se 
ducea... presăra moartea. 

Vorbea fără iritare și fără amărăciune. 

— Poliţiștii îl numesc Long cel norocos și eu cred că 
norocul l-a ajutat mult. De ce crezi oare că-mi primesc 
pedeapsa cu atâta resemnare? Nu ţi se pare ciudat, tu care 
știi ce valoros era Clay? 

— Şi eu m-am gândit la asta, răspunse el. 

— Era așa de admirabil, continuă ea, încât se gândise la 
toate posibilităţile. Nu ar fi fost spânzurat, niciodată dacă, 
în lupta cu băiatul tău nu i-ar fi pleznit spatele hainei și 
proștii ăia de polițiști nu i-ar fi dat alta. 

Sir Godley nu prea înţelegea ce voia să spună prin asta. 

— După câte îmi amintesc spuse el, nu s-au găsit în 
buzunare decât câteva hârtii. 

Părea că răspunsul acesta o înveselise. 

Faţa îngrijorată a preotului închisorii se arătă în ușă. 
Tinea ceasul în mână. Timpul de convorbire se apropia de 
sfârșit. 

— Rumegă bine aceste fapte! Clay ar mai fi trăit; Sonny 
Cravel, - Jackson Crayley - toţi ar mai fi fost în viaţă; 
sărmanul Henry n-ar fi înnebunit, ci s-ar mai fi bucurat de 
viaţă și eu aș fi lucrat în camera mea din Colville Gardens 
dacă n-ar fi fost fiul tău! 

El o privi serios. 

— Şi Monkford și ceilalți pe care îi ucisese el? 
Judecătorul, Procurorul și nenorocitul de călău? ripostă el 
aspru. Îţi spun drept Alicia, mulţumesc lui Dumnezeu că 
Arnold a prins pe acest om și că a distrus pe toţi complicii 
săi. 

Ea nu se ofensase. Ochii săi surâdeau în timp ce luă de 
pe masă o hârtie și i-o întinse. 

— Acest testament îţi va explica punctul meu de vedere, 
zise ea, iar când Sir Godley întinse mâna să ia hârtia, Alicia 
o lăsă să cadă jos. 

El făcu un pas înainte și se aplecă să o ridice... 

Țipătul preotului îi salvă viaţa. Mâna pe care o ţinea 
ascunsă în falţul rochiei se ridică; ceva luci un moment în 
aer și căzu cu putere în jos. La strigătul preotului, Godley 
făcu o mișcare la o parte, iar cuțitul îi atinse numai 
umărul. În momentul următor el o apucă de mână. Ea 
poseda însă forța unui bărbat. De două ori era cât pe ce să- 
i atingă obrazul. Apoi se smulse cu o smucitură puternică 
din braţele sale, se aruncă înapoi, trase de guler și duse 
mâna la gură. 

Gardienele intrară în celulă, dar ea nu mai opuse nicio 
rezistenţă și lăsă să-i cadă cuțitul din mână - atunci se văzu 
că mânerul avea forma, unui toc de gheată. Clay era într- 

adevăr un bun strateg, căci acest cuţit fusese ascuns tot 
timpul în talpa ghetei ei. 

Sir Godley, palid și tremurând se duse înapoi în biroul 
directorului unde fu lăsat mult timp singur. 

Locţiitorul directorului intrând în cameră, arătă o mutră 
întunecată. 

— Aţi dat ceva femeii? Otravă? întrebă el. 

Sir Godley se uită mirat la el. 

— Dumnezeule, nu! răspunse el. Este... 

Funcţionarul dădu din cap. 

— E moartă zise el simplu. Unul din nasturii jachetei 
lipsește. Cred că acolo păstra otrava. 

Și acum înțelegea el de ce schimbarea hainei 
împiedicase pe Clay Shelton să se sustragă spânzurătorii. 

Un bun general, dar și cel mai bun general poate face 
greșeli. 

CAPITOLUL XLII 


Trecură două săptămâni. Instrucţia judiciară se 
terminase și faptul se uitase. Rămășag nu văzuse pe tatăl 
său, Nora Sanders însă era cu el în fiecare zi. Avea nevoie 
de sfatul său, căci se decisese să nu ceară validarea 
testamentului lui Monkford. „Iscălitura poate să fi fost 
falsificată”, spunea ea și Long îi dădu dreptate, căci nu 
avea nici urmă de îndoială că așa era. 

Sir Godley se înapoiase din Bournemouth întinerit, cu 
toate că atacul împotriva lui, îl zdruncinase mai mult decât 
voia să admită. În aceiași seară, după masă, după ce 
servitorii se retrăseseră își sprijini coatele pe masă și se 
adresă fetei. 

— Ai citit darea de seamă asupra anchetei făcute? 
întrebă el. 

Ea clătină negativ din cap. 

— Arnold nu m-a lăsat să citesc ziarele, spuse ea, și 
chiar de mi-ar fi dat voie tot n-aș fi citit. Singurul lucru pe 
care l-am văzut era un anunţ mare cu titlul: 

„Povestea stranie a unui bancher” 

— Despre D-ta era vorba? 

— Da, despre mine spuse Sir Godley serios, iar povestea 
stranie era aceea pe care voiam să ţi-o spun când fusesem 
întrerupt. 

— Cine era Domnișoara Revelstoke? întrebă ea. 

Sir Godley respiră adânc, lua mecanic o ţigară, îi tăie 
vârful cu mâna, care nu tremura deloc. 

— Era nevasta mea! zise el. 

— Povestea completă a Bandei Groazei nu fusese 
discutată în faţa tribunalului și mulțumesc lui Dumnezeu 
că n-a trebuit să fiu de faţă la ședință. 

— Clay Shelton era fratele meu - mai bine zis, fratele 
meu vitreg. Era un bărbat sălbatic, fără scrupule, care-l 
furase pe tata și voia, mai târziu să mă fure și pe mine! În 
timpul când dispăruse, probabil pentru că tatăl meu 
descoperise furtul, eram logodit cu o fată tânără, frumoasă 
din Danemarca, o Domnișoară Ostrander, care venise ca 
guvernantă la unul din vecinii noștri. O întâlnisem la o 
chermeză, mă îndrăgostisem de dânsa și scurt timp după 
dispariţia fratelui meu ne cununarăm. 

Cu un surâs diabolic scutură scrumul de ţigară. 

— În ziua nunţii, îmi mărturisi ceva care mă zdrobise 
complect. Era îndrăgostită de fratele meu și se căsătorise 
cu mine numai pentru a da un nume copilului ce-l aștepta. 
Plecasem spre Copenhaga să petrecem acolo luna de miere 
și-mi trântise această bombă pe vapor în timp ce traversam 
marea Nordului. A treia zi după ce sosirăm în capitala 
Danemarcei, m-a părăsit. Se dusese să târguiască câte 
ceva și eu așteptai peste un ceas cu masa, când un 
comisionar îmi aduse un bilet înștiințându-mă că nu mai 
intenționa să revină la mine și că s-a dus acolo unde va 
găsi adevărata fericire. Cerusem imediat divorț, indicând 
un amant oarecare, pe care nu-l cunoșteam. Divorțul 
fusese admis și cred că s-au căsătorit... 

— La 9 Februarie 1886, îl întrerupse fiul său. Asta este 
data a treia care era înscrisă pe panoul din cabina 
vaporașului. Data a doua era ziua de naștere a nevestei lui 
și a patra, ziua de naștere a lui Jackson Crayley, adică, a 
lui Jackson Crayley Long. 

— De altfel Crayley era numele moșiei noastre în 
Yorkshire, continuă Sir Grodley. Nu mai auzisem nimic 
despre dânșii, până când într-o zi, directorul meu veni 
foarte iritat la mine și-mi comunică că plătisem șaizeci de 
mii de lire sterline în baza unui cec fals. În primul moment 

voiam să reclam parchetului. Cerusem cecul și văzui pe 
dos cele 2 litere J. X. scrise cu creionul. Casierul nu le 
băgase de seamă, dar eu  recunoscusem scrisul 
caracteristic al fratelui meu, X-ul lui John era cu totul altfel 
ca alte X-uri și știusem că fratele meu era falsificatorul și 
că scrisese aceste două litere numai ca să mă sfideze. Am 
plătit suma din punga mea, dar publicasem în pagina întâia 
a ziarului Times un anunţ începând așa: „J. X. de data 
aceasta am onorat cecul. Pe viitor te voi denunța.” El nu a 
mai încercat niciodată să mă escrocheze, dar scurt timp 
după aceea, începură o serie de falsuri internaţionale, care 
creară lui Clay Shelton acel renume infam. 

— Admirasem totuși ceva la Clay Shelton, și anume 
stăpânirea de sine. Era însurat, avea familie numeroasă, 
totuși nu erau niciodată împreună, afară de trei săptămâni 
pe an, când se întâlneau cu toţii într-o mică localitate 
balneară daneză la marea Baltică. Copii fuseseră crescuţi 
în Danemarca și învățaseră daneza tot așa de bine ca și 
limba lor maternă. Când deveniseră mari, Clay avusese 
curajul să le destăinuiască ocupaţia lui. Știa că dacă ar fi 
trăit împreună cu familia și ar fi fost prins odată și odată, 
ar fi dezonorat pe fiecare membru al familiei. 

— Ca să evite asta, născocise ca fiecare membru al 
familiei să fie astfel educat, încât să reprezinte câte o 
personalitate distinctă. Niciunul nu trebuia să arate că e 
rudă cu celălalt - afară de timpul când se întruneau în 
localitatea aceea balneară. Mama veni în Anglia, unde se 
stabilise ca Domnișoară, cu ceva avere. Băieţii fură 
crescuţi sub nume diferite în diferite școli. Când deveniră 
mari, se apucară fiecare de altă profesiune. Crayley se făcu 
agricultor. li cumpăraseră o moșie, pe care o administrase 
prost. Apoi îi cumpărară o casă lângă fluviu și îi dădură 
însărcinarea să călătorească, să facă cunoștință cu oameni 
bogaţi și să obţină nu numai iscălitura lor, dar să afle cât 
mai mult asupra felului lor de viaţă. 

Henry deveni avocat, Cravel proprietar al hotelului 


235 


Heartsease. În acest rol, nu numai că administra capitalul 
cu profit, dar crease și un cămin singurei lor fiice Alice. 
Cravel era mâna dreaptă a tatălui său. Jackson Crayley 
cum îl numirăm noi, era prostănacul familiei. Strica totul - 
spun acum ce-mi povestise Arnold. Stângăcia lui provocase 
chiar moartea tatălui său, căci comisese prostia să-i 
strecoare revolverul tocmai în momentul când fusese 
arestat. Mama sa îl ura, din nu știu ce motiv, și din care 
cauză i s-a tras probabil chiar moartea. 

Crayley era un băiat bun, care ura munca ce i se 
impusese și care căuta orice prilej să se debaraseze de 
cătușele asociaţiei și să ducă o viaţă regulată și cinstită. În 
această intenţie era susţinut de sora lui Alice, cu care trăia 
în perfectă armonie. După moartea tatălui rămăsese Cravel 
omul de fier, cu toate că Domnișoara Revelstoke - după 
cum o numeam noi, îmbrăcată bărbătește și cu perucă albă 
pe cap, angaja drojdia lumii interlope ca să execute o parte 
din munca Bandei Groazei. Dar Cravel era totdeauna în 
apropiere ca să omoare pe criminal, indiferent dacă acesta 
reușea sau nu. 

Cravel nu vedea prea bine, căci altfel desigur, n-ar fi 
avut nevoie să angajeze buni ţintași. În dimineaţa când 
Arnold se înapoia de la închisoarea Chelmsford, fusese 
urmărit de Henry pe o motocicletă. Henry trebuia să 
distrugă cu o bombă mașina fiului meu, dacă ţintașul nu l- 
ar fi nimerit. Era doar foarte simplu, așa-i Arnold? 

Rămășag afirmă din cap. 

— Da, aveau o camionetă Ford, într-o șosea lăturalnică și 
după ce Harry Cavaleristul fusese ucis, Fordul plecase, 
luând pe Henry împreună cu motocicleta lui. 

— Unul câte unul din acei care au contribuit la moartea 
tatălui lor fuseseră uciși și Cravel era spiritul conducător. 
Obţinuse titlul de doctor, înainte ca tatăl său să-i fi dat 
bani să-și cumpere Heartsease. Și nu poate fi nicio îndoială 
că judecătorul fusese molipsit de el și că accidentul care 
costase viața procurorului fusese organizat în mod artistic 

tot de el. Cert însă era faptul că Cravel, împreună cu 
Henry, uciseră pe călăul Wallis. 

Sărmanul Jackson Crayley. El stricase totul. Chiar 
semnalele cu heliograful era o greșeală, care ar fi putut să 
coste libertatea lui Cravel. In spatele lui Cravel și Henry se 
afla însă totdeauna puterea conducătoare a 
generalisimului din Colville Gardens. 

— Se datora vreunor intrigi faptul că fusesem angajată 
ca secretară? întrebă fata care asculta cu încordare. 

Sir Godley clătină din cap. 

— Fusese o întâmplare că te-a angajat. Dar odată în 
serviciul ei, se și gândise cum te-ar putea întrebuința. În 
ziua în care  vizitaseși pe  Monkford, Domnișoara 
Revelstoke se decisese ce rol să-ţi atribuie. Ne-ai povestit 
doar că după înapoierea D-tale, Monkford telefonase, 
lăudându-te enorm. Monkford nici nu atinsese telefonul. 
Apoi urmă chestiunea inelului misterios - iarăși Monkford. 
Toate astea trebuiau să facă verosimilă chestiunea 
testamentului, care fusese deja făcut de Henry și prevăzut 
cu iscălitura falsă. 

Din nefericire pentru sărmana femeie, Arnold văzuse 
inelul, pe care tot ea ţi-l dăduse, pe o fotografie a ei din 
tinereţe, același inel și aceiași formă. Acest indiciu îl duse 
pe drumul adevărat. Când venise la mine și-mi descrise 
inelul, i-am putut confirma, că era același inel, pe care-l 
cumpărasem acestei femei în ziua sosirii noastre la 
Copenhaga. 

Alice Long ne spuse ce s-a întâmplat înaintea morţii lui 
Monkford. Henry și Crayley - presupun că Henry fusese 
inițiatorul acestui plan, povestiseră lui Monkford că Arnold 
împrăștie anumite știri despre dânsul și D-ta, Nora. 
Monkford se iritase bineînţeles. Cu toate că poate ţinea la 
D-ta, dar niciodată nu se gândise la dragoste sau căsătorie. 
Din contră, era un holtei înrăit. Dar ei trebuiră să creeze la 
Monkford o atmosferă ostilă față de Arnold. Asta era baza 
planului lui diabolic. Știau că dacă Monkford ar fi fost 

supărat pe Rămășag, ar fi căutat să-l ţină la distanţă și 
tocmai asta voiau, pentru a-și putea îndeplini planul lor 
murdar. Cum a murit Monkford, știi. Telefonul fusese 
probabil construit de Cravel, care era un lucrător foarte 
abil. 

Pot spune sincer că nu am bănuit niciodată cine era 
Domnișoara Revelstoke, chiar după ce auzisem de inel. 
Abia într-o seară, când voiam să arunc o scrisoare la cutie, 
trecuse prin fața mea un taxi, în care şedea un domn 
bătrân. Mâna acestui domn bătrân se rezema de fereastră. 
Am putut să-i văd numai trecător faţa, însă ochii negrii mă 
priviră o clipă și era cât p-aci să mă prăbușesc. Toţi anii 
care trecuseră, n-au putut stinge amintirea Alicei 
Ostrander și știam acum instinctiv că Alicia Ostander și 
Domnișoara Revelstoke erau una și aceeași persoană. Nu 
era niciun motiv special ca să le fi apropiat una de alta, dar 
o făcusem totuși. 

Automobilul meu urmărise pe celălalt până ce ajunsese 
la Colville Gardens, unde dispăruse prin intrarea din dos. 
Acum eram sigur. M-am întreţinut câtva timp cu șoferul 
taxiului meu și-l întrebai, dacă putea să urmărească 
automobilul celălalt, dacă acesta ar mai ieși. Taxi-ul lui era 
nou și când îi spusesem cine sunt, nu numai că era de 
acord cu propunerea mea, dar și foarte curios. In timp ce 
noi discutam, mașina ei ieși din curte și trecu așa de 
aproape de mine, încât putusem distinge bine figura 
conducătorului. _ 

Și acum eram absolut sigur. În fine ajunserăm într-un 
loc, care trebuia să fie Heartsease, după cum presupuneam 
eu. Mașina ei intră în curte, iar eu îmi continuai drumul pe 
jos. 

Intre timp ploaia se înteţise și mă adăpostisem sub un 
pom. Femeia dispăruse în hotel și văzui un om, ieșind și 
ducând undeva mașina, probabil în garaj. Așteptai și 
așteptai și începusem să-mi apar mie însumi caraghios. Mă 
gândeam ce trebuia să creadă șoferul meu despre mine și 

ajunsesem la convingerea că cel mai bun lucru ar fi să mă 
înapoiez acasă unde de sigur servitorii mei trebuiau să fie 
neliniștiţi. Începusem să merg spre taximetru, când îmi 
apărură înainte două lumini puternice și abia avui timpul 
să mă ascund din nou sub un pom. O ambulanţă trecu pe 
lângă mine. Nu se opri însă în faţa hotelului, ci lângă ușa 
lăturalnică pe unde dispăruse Domnișoara Revelstoke. 
M-am întors înapoi pe drumul pe care am venit, ţinându- 
mă ascuns pe sub pomi. Văzui cum o brancardă fu scoasă 
din automobil și cum un bărbat, cred că era Cravel, luă pe 
cineva în braţe, ducându-l în hotel. Ambulanţa se întoarse 
imediat înapoi pe drumul pe care venise. Curiozitatea mea 
era ațâţată și cu toate că nu mai sunt tânăr, mi-a mai 
rămas o bună cantitate de forţă și agilitate. Poarta de la 
intrare era închisă, dar deasupra ei se afla un balcon mic. 
Acum era să se întâmple o nenorocire cu urmări aproape 
fatale. Lucrătorii săpaseră o groapă, în care era cât pe-aci 
să cad. Dar căzusem numai pe pământ, pierzând ochelarii 
și stricându-mi complect costumul de seară pe care-l 
purtam. După cinci minute de muncă asiduă mă aflam pe 
balcon lângă o fereastră. Deschisesem fereastra și 
intrasem prin ea pe culoarul etajului I, după cum îmi 
dădusem seama ulterior. Auzii undeva niște voci; era însă 
întuneric, așa că trebuia să continui drumul pipăind 
peretele și încercând să deschid ușile ce întâlneam. Toate 
erau însă încuiate. Urcai spre etajul al II-lea și auzii pe 
cineva vorbind. La primul sunet recunoscui vocea D-șoarei 
Revelstoke. Gândul meu se întoarse vreo treizeci de ani în 
urmă și-mi adusei aminte de ziua în care îmi spusese 
părerea ei despre mine, pe bordul acelui mic vaporaș. În 
momentul acesta mă interesa însă ceea ce spunea; planul 
ei era conceput cu atâta sânge rece, era așa de teribil, 
încât simţeam cum mi se ridică părul din cap. Atunci mă 
hotărâsem să rămân și căutam vreo ascunzătoare prin casă 
încercând ușile de la etajul I. Toate erau însă încuiate. Mă 
coborâsem la parter și ajunsei în holul de la intrare. Primul 

lucru pe care-l văzui în lumina slabă a unei lămpi de 
noapte, ce ardea pe o masă, fusese ușa deschisă a biroului. 
Intrai acolo și îndrăznii să aprind lumina, știind că de 
obicei în biroul directorului se găsește vreo cheie. 
Avusesem norocul să găsesc atârnată de un cui, cheia 
principală. Am luat-o și m-am dus din nou sus, atât de iute 
cât puteam. Ajungând la etajul I, văzui deasupra mea o 
lumină. Deschisei iute prima ușă și intrai acolo să aștept 
până vor pleca cei de sus. 

Sir Godley surâse cu tristeţe. 

— S-ar fi putut întâmpla ca povestea mea să se fi isprăvit 
aici. Întinzând cu precauţie piciorul ca să nu mă lovesc de 
ceva, îmi dădusem seama că ating podeaua. Aprinsei un 
chibrit și văzui o gaură în pardoseală și una în tavan. Cea 
de sus era acoperită cu un covor. Nu era greu de ghicit că 
erau în curs de executare diverse modificări la clădire. 
Grinzile, sculele lucrătorilor, toate erau ușor de explicat. 

Inchisesem ușa pe dinăuntru și așteptasem mult timp, în 
speranţa că cele trei persoane, care se aflau în hotel, vor 
pleca în fine. Dar toată noaptea, unul sau altul era pe scară 
sau în apropiere. Puteam numai prin combinaţie de idei să 
presupun cine era ființa aceea nenorocită, care fusese 
adusă cu ambulanţa; mai târziu aflasem că presupunerile 
mele erau exacte. Trecu ceas după ceas și deodată spre 
mirarea și marea mea bucurie auzii vocea lui Rămășag, 
când urca scara. Era numai la câţiva pași de mine, dar 
așteptai curios să văd ce se va întâmpla. După o tăcere 
lungă și îngrijorătoare, auzii pași în camera de sus precum 
și vocea lui. Deschizătura din tavan era, după cum știți, 
acoperită numai cu un covor: și, foarte curios, primul meu 
gând când auzii vocea lui Arnold deasupra mea, era că ar 
putea să facă un pas greșit! Auzeam pe Arnold vorbind și 
răspunsul lui Cravel, apoi Arnold se apropie de covor și 
deschisesem deja gura, să-l avertizeze, când covorul cedă 
și ceva căzu în întuneric, lovindu-se de o grindă, lovindu- 
mă și pe mine. Cu chiu cu vai putusem să-l prind și să-l ţin 

în siguranță. De aceea Cravel nu-l găsise, când îl căutase 
în pivniță. 

În curând înţelesesem că noi, fiul meu și cu mine, ne 
aflam într-o situaţie precară și mă bucuram că aveam în 
buzunar revolverul pe care-l purtam de altfel în ultimul 
timp totdeauna la mine. Din fericire, Arnold era în 
nesimţire și nu putea să-și trădeze prezenţa. Mai auzii vreo 
jumătate oră pași și voci deasupra mea, apoi totul se liniști. 

Nu aveam apă ca să-i spăl rana, nici nu puteam s-o 
bandajez, simțeam că nu era lovit grav. Cred că era mai 
mult obosit decât rănit, observă Sir Godley surâzând. 

În fond mă bucurasem că era în starea asta căci în 
timpul când își venea în fire, oamenii de sus se 
îndepărtaseră. li spusei apoi cine sunt, îi povestisem cele 
întâmplate și-i dădui cheia principală. 

Prin fereastra odăii,văzusem o mașină plecând, în care 
se afla Domnișoara Revelstoke și Henry. Primul gând a lui 
Arnold a fost la D-ta, Nora, și când scurt timp după aceea 
văzurăm pe Cravel plecând cu mașina, fiului meu, 
cercetarăm toată casa, începând de jos până sus. Aceste 
cercetări duraseră mult și mă așteptam să fii într-una de 
odăile de jos, pentru că bănuisem că ar fi fost prea greu să 
te ducă undeva sus. 

Ajunserăm în etajul I când îl auzirăm pe Cravel revenind 
și ne-am ascuns din nou în camera Nr. 3. A trebuit să 
așteptam foarte mult. Odată i se păru lui Arnold că auzise 
vocea D-tale, dar fusese o eroare. Cravel cobori din nou. 

— Să încercăm, spuse atunci Arnold și ne-am suit sus. 
Prima ușă pe care am deschis-o ne duse în apartamentul 
lui Cravel. 

Te-am înfășurat într-o pătură și te-am dus în camera Nr. 
3. Bine înţeles că am fi putut să ne arătăm lui Cravel, dar 
Arnold se temea că, în disperarea lui, să nu tragă în noi. Şi 
apoi sosiră ca trimiși de Providenţă, polițiștii din 
Bearkshire. Când au ajuns la camera Nr. 3 și Cravel se 
duse să caute cheia, Arnold deschise ușa se prezentă 

inspectorului și-l decise să ţină de vorbă pe criminal până 
ce te va fi dus pe D-ta într-un loc sigur. Asta-i toata 
povestea. 

— Şi e poveste a dracului de bună! spuse Arnold, care 
are numai un singur cusur, anume că nu scoate destul în 
evidenţă capacitatea mea. Dar voi avea destul timp să-ţi 
dovedesc aptitudinile mele. 

Nora se uită la el, surâzând. 

Sub propria ei iscălitură, dăduse de acum instrucţiuni 
avocaţilor să nu ceară validarea testamentului falsificat. 
Nici n-avea nevoie de testament căci în ziua nunţii 
căpătase un astfel cadou de la Sir Godley, încât îl uimise 
pe Arnold. Şi ca acesta să poată fi uimit trebuia să fi fost 
ceva extraordinar... 

